[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés tavaszi ülésszakának 30. ülésnapját megnyitom. Tájékoztatom önöket, hogy az ülés vezetésében Szűcs Lajos és Steinmetz Ádám jegyző urak lesznek segítségemre. Köszöntök mindenkit, aki figyelemmel kíséri munkánkat. Tisztelt Ház! Szomorú kötelességemnek teszek eleget azzal, hogy bejelentem, Horváth Miklós volt képviselőtársunk életének 81. évében elhunyt. Horváth Miklós a rendszerváltás utáni első szabad országgyűlési választásokon az MDF jelöltjeként, Fejér megye 2. választókerületében szerzett mandátumot, és egy cikluson keresztül volt a párt országgyűlési képviselője. Megbízatása alatt a Környezetvédelmi bizottság tagja volt. Az Országgyűlésben eltöltött időszaka után Székesfehérváron az MDF városi elnökeként és önkormányzati képviselőként vett részt a helyi közéletben. Politikai, közéleti tevékenysége mellett állatorvosként dolgozott. Kérem önöket, hogy képviselőtársunk emléke előtt néma felállással tisztelegjünk. [[A teremben lévők felállva adóznak az elhunyt emlékének.]] Köszönöm. Tisztelt Országgyűlés! Napirend előtti felszólalásra jelentkezett a Párbeszéd frakcióvezetője, Szabó Timea. Megadom a szót.
Az elmúlt héten szavaztak a budapestiek arról, hogy akarjáke, hogy a Kínai Kommunista Párt 540 milliárd forintért egy elitegyetemet építsen a fővárosunkban. Több mint 30 ezer ember vett részt ezen a szavazáson, és arra a kérdésre, hogy egyetérte azzal, hogy a magyar állam hitelt vegyen fel a kínai Fudan Egyetem budapesti központjának megépítésére, 30 ezer ember szavazott nemmel, 248-an igennel. Az eredmény egyértelmű tehát, az orbáni egy százalék haveri kör áll szemben a magyarok 99 százalékának az akaratával. Az emberek nem akarnak 540 milliárd forintos kínai hitelből, kínai munkásokkal, kínai alapanyagokból épített kínai egyetemet, ami ráadásul a Kínai Kommunista Párt titkosügynök-lerakata lesz. Helyette a magyar emberek a vidéki magyar fiataloknak akarnak Budapesten lakhatást, mert ez a probléma, tisztelt képviselőtársaim, nemcsak budapesti, hanem országos, és ez minden magyar embert érinteni fog. Az 540 milliárd forintos kínai hitel ugyanis azt jelenti, hogy minden egyes magyar embernek 110 ezer forintot kell majd visszafizetnie a Kínai Kommunista Pártnak. Minden kétgyerekes magyar család 440 ezer forinttal lesz adós a kínai államnak egy olyan kínai egyetemért, ahova egyébként a magyar diákoknak évente 2,5 millió forint tandíjat kellene fizetni. Hát, kell ez a magyar embernek, tisztelt kormánypárti képviselőtársaim?! A Karácsony Gergely és Baranyi Krisztina által kezdeményezett szavazás eredménye egyértelműen megmutatja, nem kell. Korábban Orbán Viktor azt ígérte, hogy amit a budapestiek nem akarnak, az nem lesz. Most ugye, akkor az ember arra számítana, hogy Orbán Viktor most betartja az ígéretét. De Orbán Viktor ismét, meglepő módon, de hazudott a magyar embereknek. Hazudott, amikor az azonnali kérdésemre azt válaszolta, hogy az egész ügy csak ködszurkálás, nincsen semmi eldöntve. Hazudott, amikor Gulyás Gergellyel együtt azt mondta, hogy a Fudan még nincs abban az állapotban, hogy közéleti vitára alkalmas legyen. Hazudtak, hiszen Orbán Viktor és a Fidesz holnap erről a „közéleti vitára nem alkalmas” törvényről akar egy parlamenti szavazást tartani, ezt akarja áterőszakolni a parlamenti képviselőkön. Pedig a Párbeszéd frakciója csütörtökön a bizottsági ülésen kezdeményezte a Fudan Egyetem szavazásról való levételét, a Fidesz elutasította; pontosan egyébként Orbán és Gulyás szavaira hivatkozva tettük ezt. De mint kiderült, Orbán Viktor megint hazudott. De nem egyszerűen hazudott Orbán Viktor erről az egész ügyről, amikor azt mondta, hogy nincs semmi eldöntve. Úgy hazudott a miniszterelnök, hogy már azt is tudta, hogy a holnapi nem egy egyszerű szavazás lesz, az egy olyan szavazás lesz, ahol önök, Fidesz-KDNP-s képviselők már négy ingatlant átadnak a Kínai Kommunista Pártnak, és miután tudjuk, hogy az egész egy magánalapítványba lesz kiszervezve, 600 millió forint is rögtön üti a Fudan Egyetem markát. Tehát még egyszer: Orbán Viktor szerint annyira nincs semmi eldöntve, hogy holnap önök átadnak négy budapesti telket és 600 millió forintot a kínai egyetemnek. Kérdezem én, hogy kit tetszenek önök hülyének nézni ebben az egész ügyben?! Aki ezt a törvényt holnap megszavazza, fideszes és KDNP-s képviselőtársaim, az Magyarországot bocsátja áruba Kínának. Aki ezt a törvényt holnap megszavazza, az a magyar emberek akarata ellen szavaz. [[13.10]] Aki ezt a törvényt holnap megszavazza, az feladja Magyarország függetlenségét, és a Kínai Kommunista Párt rabszolgájává teszi hazánkat. Gulyás és Orbán szerint ők holnap eldöntik a kínai kommunista egyetem kérdését [[Dr. Rétvári Bence: Milyen visszafogott ma, nem esik túlzásokba!]] , de mi, emberek majd csak 2023-ban szavazhatunk erről. Én viszont mondok egy jobbat: önök szerint 2023-ban szavazunk majd erről, mi viszont 2022 áprilisában fogunk erről egy országos népszavazást tartani. Ha Orbán Viktor és a Fidesz nem hajlandó most visszavonni a Fudan Egyetemről szóló törvényt, akkor a jövő évi parlamenti választás pontosan arról fog szólni, hogy akarunke 540 milliárd forintos hitelt a nyakunkba, vagy inkább a vidéki fiataloknak biztosítunk lakhatást. 2022 áprilisában, aki a Fideszre és Orbán Viktorra szavaz, az arra szavaz, hogy minden magyar család közel félmillió forintot fizessen a Kínai Kommunista Pártnak. Aki 2022-ben viszont az ellenzékre szavaz, az Magyarország függetlenségére, a magyar diákok lakhatására és a kínai hitel ellen szavaz. [[Németh Szilárd István: Az örök életre!]] Tessék jövőre választani! Köszönöm szépen.
Válaszadásra Dömötör Csaba államtitkár urat illeti a szó.
Köszönöm a szót, elnök úr. Tisztelt Képviselő Asszony! Elöljáróban engedje meg, hogy megjegyezzem, hogy az ön által elmondottak azt bizonyítják, hogy önök is jó eszköznek tartják, jó lehetőségnek a konzultációt. Csak azért vetem ezt fel, mert bármelyik alkalommal, amikor a kormány ilyet kezdeményezett, akkor önök még a létét is megpróbálták eltagadni. [[Szabó Timea közbeszól.]] Abba nem szeretnék belemenni, hogy mennyien vettek részt ebben a konzultációban; jól látjuk, hogy töredéke annak, amennyien egy kormányzati konzultációban szoktak részt venni. De ez nem jelenti azt, hogy bármennyien is vegyenek részt, ne érdekelne minket a véleményt kifejtők véleménye. Azt sajnálom, hogy egy egyetem kérdéséből politikai kampánytémát szeretnének csinálni, ezt végtelenül sajnálom; mégiscsak egy új egyetem megléte a tudást bővíti, a rendelkezésre álló tudást, és pozitív gazdasági következményei is lehetnek. Amit ön most csinál, az nem más, mint politikai hisztériakeltés, mert nincsenek még kidolgozott tervek az egyetemre vonatkozóan, mint ahogy hitelfelvételről sem született döntés, ezért azok a kalkulációk, amiket ön most megosztott, nem állják ki a valóság próbáját. Ha meglesznek a kidolgozott tervek, akkor a kormány támogatja azt, hogy ebben a kérdésben akár népszavazás is legyen, támogatjuk azt, hogy a budapestiek vagy akár a Budapesten kívül élők is elmondják a véleményüket ezzel kapcsolatban. Ön valótlanságot állít ezzel kapcsolatban, de azt szeretném itt is hangsúlyozni, hogy a Diákváros és az új egyetem beruházása együttesen is megvalósítható. Azt ön nyugodtan hozzátehetné, hogy ezen a területen jelenleg egy romos épülethalmaz van, az a terület fejlesztésre szorul, így most azon vitatkozunk, hogy a különböző fejlesztések közül melyek valósulhatnak meg egyébként egyszerre. Ez az egyetem egyébként 31. a világrangsorban, és szeretném azt is hozzátenni, hogy a Gyurcsány-kormány is célul tűzte ki az ilyen típusú együttműködést, és akkor valahogy nem beszélt arról, hogy ennek ilyen típusú politikai felhangjai lennének. Még egy dolgot hadd tegyek hozzá. Ha a lakhatás ügyében szeretnének támogatást nyújtani a fiataloknak vagy a magyar családoknak, akkor ne támadják állandóan az otthonteremtési programot, mint ahogy az ön főpolgármestere és egyébként baloldali szövetségesei is folyamatosan megteszik, mint ahogy megteszik ezt a családi adókedvezmények rendszerével is. Hogyha már felhozta a budapesti életet, és engedje meg, a felszólalása is ugyanebben erősít meg engem, úgy látom, hogy a járvány utáni, járvány alatti támadó politikát a következő hónapokban is fenn akarják tartani. A kormánnyal hadakoznak ott, ahol nem kellene, és nem cselekednek ott, ahol kellene. Ennek a Budapesten kialakult közlekedési helyzet minden másnál erősebb bizonyítéka. Azért hozom ezt fel, mert nagyon sok embert érint, mert önök egy zöldvárost ígértek, de a valóság az, hogy soha nem voltak ekkora dugók Budapesten. [[Dr. Rétvári Bence: Így van!]] És önök mit mondanak azoknak, akik több órát az autóban araszolnak? Azt, hogy menjenek inkább gyalog; azt, hogy menjenek gyalog. Ez az elmúlt évek legcinikusabb mondata. És nem csupán kicsúszott, kóbor mondat, mert ha megnézzük a városházi vezetők nyilatkozatait, akkor kirajzolódik egy autósellenes politika, valójában egy autósüldözés, ezért emelik a parkolási díjakat [[Tordai Bence közbeszól.]] [[Tordai Bence közbeszól.]] , ezért teszik lehetetlenné egyes kerületekben a forgalmi rendet, ezért gondolkoznak behajtási díjon vagy éppen a karbonadón. (Tordai Bence közbeszól.) Mindezt súlyosbítja az, ahogyan a fejlesztéseket ütemezték. Nem kell ahhoz közlekedésmérnöknek lenni, tisztelt képviselő asszony, hogy lássuk: ha egyszerre zárják le a főváros meghatározó [[Tordai Bence közbeszól.]] ütőereit, akkor abból óriási káosz és óriási dugó lesz. [[Tordai Bence: A Fudan-építkezés miatt?]] Munkába igyekvők, gyermekeket az iskolába vivők órákat töltenek a dugóban, és nem jókedvükben, és nekik is azt üzenik, hogy menjenek inkább gyalog. Nem attól lesz jobb város Budapest, hogy osztályharcos tempóban megpróbálják egymás ellen hangolni a gyalogosokat, a kerékpárosokat és az autósokat, hanem akkor, hogyha mindenki számára bővülnek a lehetőségek. A főpolgármester egyik főembere nemrég arról beszélt, hogy korábban ő elég sokat játszott a SimCity nevű videójátékkal, ez egy városépítési szimuláció. Jó lenne, tisztelt képviselő asszony, hogyha felismernék, hogy ez nem egy videójáték, ahol mindenfélét ki lehet próbálni, hanem magyarok millióinak az élete. Tegyenek az érdekükben, hallják meg az ő hangjukat is [[Az elnök csenget.]] mert azt üzenik, hogy nem erről volt szó! [[Varju László: Vége van!]] Köszönöm, hogy meghallgatott. [[Taps a kormánypárti sorokból. Szabó Timea: Elnök úr, nem kiabáltam. Kapok virágot?]]
Igen. [[Derültség és taps az ellenzéki sorokból.]] Szintén napirend előtti felszólalásra jelentkezett Keresztes László Lóránt frakcióvezető úr, az LMP részéről. Parancsoljon! [[13.20]]
Köszönöm a szót, elnök úr. Tisztelt Országgyűlés! Gyorsan visszautalva Dömötör államtitkár úr válaszára, aki a videójátékokra utalt, akkor valószínűsíthetjük, hogy a miniszterelnök úr viszonylag sokat játszott kisvasutakkal gyermekkorában, az elmúlt időszak döntései alapján ez valószínűsíthető. A tisztelt államtitkár úr igen cinikus választ adott a képviselő asszony kérdésére. Önök azt mondták, hogy a Fudan-ügy, a Fudan-projekt még nem alkalmas arra, hogy közéleti vitákat lehessen folytatni hát, kiderült, hogy alkalmas. Egyrészt önök idehozták az Országgyűlés elé a törvényjavaslatot, másrészt 30 ezer ember kifejezte a véleményét. Tisztelt államtitkár úr, önök visszavonják ezt a törvényjavaslatot, vagy holnap szavazni kívánnak róla? Ha nem vonják vissza ezt a törvényjavaslatot, akkor világos bizonyítékát adják, hogy semmibe veszik a magyar emberek érdekeit és a budapesti emberek véleményét. De beszéljünk még néhány kérdésről, ami az elmúlt néhány hónapban volt az Országgyűlés előtt, és amiről önök szintén nem tartottak konzultációt. Ismerjük már jól az önök politikáját, hogy mi mindent csináltak, hány olyan döntést hoztak tizenegy év alatt, ami ellentétes a magyar emberek érdekeivel, de még ehhez képest is, azt tudom mondani, hogy ami az elmúlt bő négy hónapban itt a tavaszi ülésszakban történt, az egészen döbbenetes. Önök rövid idő alatt, néhány hónap alatt, hozzáteszem, egy válság alatt, egy járványügyi helyzetben elképesztő mennyiségű olyan indítványt hoztak, amelyekkel konkrétan szembementek a magyar nemzeti érdekekkel, és idegen érdekeket szolgáltak ki. Az önök egyik legaljasabb döntése volt, mondhatjuk, hogy a rendszerváltás utáni időszak egyik legaljasabb döntése, hogy ezermilliárdnyi közvagyont szerveztek ki fideszes magánalapítványokba. Tisztelt államtitkár úr, ezekről a döntésekről miért nem tartottak konzultációt, miért nem kérdezték meg a magyar embereket? S látható, hogy a teljes magyar felsőoktatás ugyanerre a sorsra jutott, kiszervezték a magyar egyetemeket. Önök hazudtak, becsapták a magyar egyetemeket, a magyar egyetemi vezetőket, és fideszes irányítás alá hajtották szinte a teljes magyar felsőoktatást. Ezt olyan mértékben tették meg, hogy vidéken nem maradt állami fenntartású felsőoktatási intézmény. S ezzel párhuzamosan elindították ezt a gyalázatos projektet, hogy a Kínai Kommunista Párt elitegyetemének akarnak építeni, a magyar emberek szándéka és akarata ellenére egy campust több pénzből, mint amennyit egy teljes év alatt a magyar felsőoktatás fenntartására fordítanak. De az is megdöbbentő volt az elmúlt hónapokban láthattuk , hogy még olyan kérdésekben is képesek a politikai számítást és a politikai érdekeket érvényesíteni, mint az atomenergia használata, mint a paksi bővítés. Hát, a paksi bővítés ügyéről miért nem kérdezték meg a magyar embereket? S szintén döbbenetes az önök egyik utolsó döntése ebben az ülésszakban, amiről holnap lesz a végszavazás, ez a bizonyos költségvetési javaslat, amiről el tudjuk mondani, hogy az nem az újraindítást szolgálja, hanem a jövő felélését. S az is sok mindent elmond önökről, hogy az ellenzéki képviselők 1150 jó szándékú, jobbító szándékú módosító javaslatot terjesztettek be, amiket önök azzal a cinikus indoklással, hogy nem értenek egyet velük, lesöpörték. Mind egy szálig lesöpörték a magyar emberek érdekében idehozott 1150 javaslatot. Tisztelt Államtitkár Urak! Ami a felsőoktatásban történik, arról elmondhatjuk, hogy az teljes mértékben szimbolizálja az önök álnemzeti politikáját. Mint már említettem, majdnem a teljes magyar felsőoktatást kiszervezték, ideértve a vidéki nagy tudományegyetemeket is. Pontosan tudják önök is, hogy olyan tudományegyetemek, mint a pécsi egyetem, a szegedi egyetem vagy a Debreceni Egyetem egyenként több tízezer hallgatóval rendelkeznek, és több ezer család megélhetését jelentik. Miért nem tartottak arról konzultációt, hogy akarjáke az emberek, akarjáke az érintett városok, az érintett megyék, az érintett régiók polgárai, hogy ezeket a rendkívül fontos felsőoktatási intézményeket kiszervezzék? Önök 1500 milliárdos fejlesztési forrást ígértek, a miniszterelnök úr maga tette ezt az ígéretet, ehhez képest mindössze 119 milliárdos uniós fejlesztési forrást biztosítanak a felsőoktatási intézményeknek. A múlt héten láthattunk még egy gyalázatos kormányzati intézkedést, amivel újabb 155 milliárdot elvonnak a magyar egyetemektől. S ehhez képest akarnak önök az emberek érdekeivel, az emberek véleményével szemben egy kínai elitegyetemnek campust építeni a magyar adófizetők pénzéből, körülbelül 550 milliárd forintból olyan módon, hogy nem rendezték a magyar egyetemeken dolgozó oktatók bérét, de a kínai elitegyetemen a tízszeresét akarják kifizetni ezeknek a tételeknek. Tudjuk azt is, hogy milliós tandíjak lesznek vagy lennének az önök szándékai szerint ezen az egyetemen. Képviselő asszony már említette, hogy lezajlott az a bizonyos konzultáció, ahol igen rövid idő alatt nagyon világosan elmondta 30 ezer ember, hogy nem akarják, hogy ez megtörténjen, nem akarják, hogy Kína felé ismét eladósítsák a magyar embereket, hogy egy ilyen elitegyetemet létrehozzanak. S azzal is tökéletesen egyetértünk, tisztelt államtitkár urak, hogy amit önök műveltek a magyar felsőoktatásban, és amit most művelni szándékoznak a Fudan Egyetem kapcsán, az messzemenően országos közügy. Tehát valóban mindent meg kell tennünk annak érdekében, hogy amint erre lehetőség adódik, ne csak a budapesti emberek, hanem minden magyar ember kifejezhesse véleményét arról a gyalázatról és a nemzeti érdekek elárulásáról, amit önök ebben az ügyben műveltek. Köszönöm szépen.
Schanda Tamás államtitkár úré a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Frakcióvezető Úr! Volt régebben egy párt, amelyik sok viszontagságot megélt. A céljuk az volt, hogy megváltoztassák a politikát, s ezt a szándékot hordozták a nevükben is, de aztán sok viszály, kívülről nehezen megérthető belső konfliktusok után a párt felmorzsolódott és feladta a korábbi elveit. Ebben egyébként elévülhetetlen szerepe volt Karácsony Gergelynek is, aki gyakorlatilag tönkretette az ön pártját, tönkretette, elárulta és kiárusította Gyurcsány Ferencnek. Tisztelt Frakcióvezető Úr! Önök mostanra feladtak mindent, ami korábban szent volt önöknek, feladták a szuverenitás védelmét, feladták a nemzet iránti hűséget, a határon túli magyarokra való odafigyelést, a zöldügyeket, a kommunistákkal való szembenállást, és hosszasan lehetne még sorolni. Tisztelt képviselő úr, mostanra ott tartanak, hogy teljesen betagozódtak a Gyurcsány-kórusba. S ideilleszkedik az ön álhírekkel teletűzdelt felszólalása és politikai hisztériakeltése is. Eladták magukat, frakcióvezető úr, Gyurcsány Ferencnek csak azért, hogy néhány listás hellyel bekerülhessenek az Országgyűlésbe. Önök beálltak a Jobbik, beálltak a kommunisták utódpártja, az MSZP és ki tudja, még ki mögé csak azért, hogy bejuthassanak ide a parlamentbe. Úgy látszik, hogy önök sem tudnak másképp működni, nem lehet más a politika, erről tanúskodnak itt mindennap az Országgyűlésben. Ön számos fejlesztést, számos olyan ügyet bírált a felszólalásában, amiről már hosszas vitákat folytattunk itt az Országgyűlésben. Tisztelt Képviselő Úr! Tegyük akkor ezeket újra és újra tisztába! Az a helyzet, hogy a Fudan ügyében is beleszállt képviselő úr abba a légi gitározásba, amit képviselőtársai és a teljes baloldal az elmúlt hónapokban megvalósított; miközben világosan elmondtuk, hogy nincs szó semmifajta hitelfelvételről, semmifajta kivitelezésről nem született döntés, a tervezés zajlik és az ehhez szükséges jogszabályok megszületése az, ami a tisztelt Országgyűlés előtt fekszik. Ha elkészülnek ezek a tervek, a költségbecslések, akkor lehet már erről érdemben vitát folytatni, és akkor valóban érdemes is megkérdezni a budapesti emberek véleményét. De engedje meg, tisztelt képviselő úr, frakcióvezető úr, hogy halkan megjegyezzem mindeközben, hogy épp a napokban jött ki a legfrissebb nemzetközi rangsor, és újabb három helyet előre lépve már a világ 31. legjobb egyeteme a Fudan. Az intézmény oktatási-kutatási teljesítményének a javulása még látványosabb, ha megnézzük, hogy 2012-ben még csak a 90.-ek voltak. Lenne egyébként tőlük mit tanulnia a magyar és más európai felsőoktatási intézményeknek is. Tisztelt Képviselő Úr! Tisztelt Frakcióvezető Úr! A modellváltás kapcsán is számtalanszor vitatkoztunk már, hiszen ön folyamatosan és konzekvensen támadja azt az átalakítást, amelyik a magyar fiatalok sikeréhez fog hozzájárulni. Ahhoz fog hozzájárulni, hogy a magyar fiatalok sikeresebben állják meg a helyüket akár a munkaerőpiacon, akár az életük más területén. S teszi mindezt úgy a képviselő úr, hogy folyamatosan álhíreket terjeszt. Hiszen ön is pontosan jól tudja, ezt is világosan elmondtuk már, hogy azokat a fejlesztési ügyeket, amiket az egyetemek kezdeményeznek, a kormány támogatja. Azokat a fejlesztési forrásokat, amelyeket a magyar felsőoktatásnak ígértünk, biztosítani fogjuk, függetlenül attól, hogy önök folyamatosan egyetemellenes és fejlesztésellenes politikát folytatnak itt az Országgyűlésben. És annak az álhírnek a terjesztésébe is beszállt, képviselő úr, hogy bármennyit, akár csak 1 forintot is elvontunk volna a felsőoktatástól. Nem erről van szó. Az egyetemek önökkel szemben részt vettek a védekezésben, és a fel nem használt forrásokat csoportosítottuk vissza. Köszönöm megtisztelő figyelmét. [[Taps a kormánypártok soraiban.]] [[13.30]]
Most Gyurcsány Ferenc következik. Megadom a szót.
Reményeink szerint az utolsó olyan tavaszi ülésszak végén vagyunk, amelyben önök adják a parlament többségét. És nemcsak ebben reménykedünk, hanem ezért teszünk is, példának okáért megpróbálunk egy picikét messzebbről ránézni mindarra, amit önök tettek és tesznek hazánkkal. Hogyha mérleget kívánunk vonni, akkor érdemes talán olyan mércét választani, amely mérsékelt jobb- és mérsékelt baloldal számára talán egyformán elfogadható mérce; ilyen lehet Márai ítélete, mely munkásságot és személyt, azt gondolom, hogy mindketten nagyra értékeljük. Márai talán legtöbbre becsült könyvében, az Egy polgár vallomásaiban azt mondja, hogy volt egy kor és volt néhány nemzedék, amely az értelem diadalát hirdette az ösztönök felett, s hitt a szellem ellenálló erejében. Ha jól értjük ezt a mondatot, akkor ahhoz kell többek között megmérni az önök kormányzását, hogy valójában ösztönpolitikát folytattake, és erre próbálták meg rávenni az országot, vagy azt gondolták és azt képviselték, hogy van helye az értelmes szónak, érvelésnek és párbeszédnek. Úgy látom, hogy önök elég régóta ezt a dilemmát eldöntötték. Önök ösztönpolitikát képviselnek. Önök a választók, a magyar nemzet tagjainak hol legalantosabb, hol időnként egyébként felemelő ösztöneire játszva, ezen ösztönökkel visszaélve megvonják a nemzettől a lehetőséget, hogy okos, értelmes, racionális vitában döntsön saját jövőjéről. Van ennek a gondolkodásnak előzménye a XX. században, embertelen rendszerek, nem egy és nem kettő hasonló módon lépett föl. Nem mi leszünk végül az önök legjobb ellenfelei történelmi értelemben, csak politikai értelemben, hanem azok az emberek, akik egy idő után rájönnek, hogy egy történelmi csalás áldozatai, és ezek az emberek fogják önöket valójában történelmileg megbuktatni. Kereszténynek vallják magukat, nyilván ismerik a hét főbűnről szóló tanítást, amelynek a hetedike a jóra való restséget tartalmazza. Hát, hölgyeim és uraim, önök osztoznak a hét főbűn hetedikében, mert valóban szenvednek a jóra való restség bűnében; hivatkoznak ugyan a nemzet javára, de azt kell önöknek mondjam, hogy minden, önök előtt álló embertelen rendszer ezt tette, minden embertelen rendszer azt gondolta, hogy egy zárt világban, egy zárt ideológia mentén majd ő megváltoztatja a hazát, és különböző izmusokkal önök éppen most illiberalizmussal megpróbálják kalodába zárni a hazát. Önök veszíteni fognak, ahogy elődeik is. Az önök mintái, Oroszország és Törökország ma a világnak nem minta, hanem elrettentő példa. Amiket önök tesznek, azok a legelemibb emberi és szerintem alkotmányos igényekkel mennek szembe, például a szeretet és a szerelem szabadságával megy szembe, amit önök tesznek. Lehet prédikálni szószékről, lehet elmondani, hogy milyen galádak voltunk mi az elmúlt nem tudom, hány évben, de a nap végén jönnek majd az emberek, és azt mondják, hogy nem kívánjuk azokat, akik bele akarnak beszélni abba, hogy hogyan szeressünk, miként öleljünk, hogyan találjuk meg személyes és egyéni boldogulásunkat. Jönnek majd olyanok, akik kizavarják önöket a magánéletükből először, utána pedig a közéletből. De ez így van rendjén. Hiszen mi a csudát tudnak önök ígérni a nemzetnek? Majd még egy-két hihetetlen, észszerűtlen, elvetemült adócsökkentést? Az lehet, de ebből nem lesz jövő. [[Közbeszólás és derültség a kormánypártok soraiból: Elvetemült!]] Milyen álmok? Milyen közös történetek? Milyen közös sikerek? Az önök álmai a háború sikerei, a konfliktusok sikerei. Az ellenzék lesz az, amely békét és fölemelkedést ad a nemzetnek, önök pedig bukni fognak. [[Dr. Völner Pál: Ha lesz olyan ellenzék! Taps a DK soraiban.]]
Ismét Dömötör Csabát illeti a megtiszteltetés. Parancsoljon!
Köszönöm a szót, elnök úr. Tisztelt Frakcióvezető Úr! Hogyha feladatának érzi, hogy a magyar irodalom nagyjait idézze, akkor azt javasolnám tisztelettel önnek, hogy a kommunizmussal kapcsolatos nézeteiket is hozza ide a Házba, például Máraitól azt, hogy a kommunistától még nehéz lesz megszabadulni, mert senki sem olyan veszélyes, mint egy veszélyes eszme képviselője, aki már nem az eszmét védi, hanem a zsákmányt. Ez… [[Gyurcsány Ferenc: Ezt mondta a jobboldal! Ezt mondta a jobboldal!]] Ez… [[Gyurcsány Ferenc: Olvastunk Márait eredetiben!]]
Gyurcsány úrnak nem adtam ismételten szót, úgyhogy ne üvöltözzön a Házban, legyen olyan szíves! [[Gyurcsány Ferenc: Csak magának…]] Legyen olyan szíves, fogja vissza magát! [[Gyurcsány Ferenc: Ne veszekedjen velem!]] Legyen olyan szíves [[Gyurcsány Ferenc: Otthon veszekedjen!]] fogja vissza magát, és velem különösen ne vitatkozzon, mert én vezetem az ülést, és ez a házszabályban… [[Gyurcsány Ferenc: Elég szégyen ez az Országháznak!]] Köszönöm szépen, ennek is lesz következménye.
Ráismertünk az önök politikájára [[Varga Zoltán: Jaj!]] , és engedje meg, hogy ha mi meghallgattuk önt tisztelettel annyi év előzmény után, akkor megadja azt a tiszteletet azoknak, akik a kormánypártokat támogatták a legutóbbi választásokon. Hogyha ösztönpolitikáról beszél, az ösztönpolitikához az erőszakosság is hozzátartozik, és maguk ugyanolyan erőszakosak, mint voltak a rendőrattakok idején és a gumilövedékek idején azokba a példákba most nem megyek bele, mert gyakorlatilag mindenki tudja, hogy a DK logója egy gumilövedék is lehetne. A probléma az [[Arató Gergely: Hát persze!]] hogyha már ösztönpolitikáról van szó, hogy önök semmit [[Arató Gergely közbeszól.]] , semmit, de semmit nem változtak, mert például újságírókat fenyegetnek hol a tévészékházban, hol egy szerkesztőségbe betörve, hol azon merengve, hogy hogyan kellene a másképp gondolkozó újságírókat eltiltani, hol köztisztviselőket fenyegetnek azzal, hogy ha maguk jönnek, akkor majd elvesztik az állásukat. Művészeket fenyeget ön azzal, hogy földönfutóvá teszi őket ez az ön szóhasználata , alkotmánybírókat fenyegetnek, ez az ön felesége, ő ezt megtette, és elengedett kézzel fenyeget ön börtönnel másként gondolkodókat azon kommunista vezető házából, aki az ilyen fenyegetéseket be is váltotta. Nem magán múlt, tisztelt frakcióvezető úr, de most már demokrácia van, és ennek következménye, hogy ez az erőszakos politika [[Arató Gergely közbeszól.]] most ellenzékben van, és az ország jól felfogott érdeke, hogy ez így is maradjon, minden agresszív próbálkozásuk és fenyegetésük ellenére. Most ami hogyha jól idézem a mondandóját az észszerűtlen adócsökkentések politikáját illeti, nos, szerintem is érdemes azt is megvizsgálni, hogy ha a baloldal kapna lehetőséget, akkor ez mivel járna; és az a helyzet, hogy a magyaroknak itt nagyon sok tapasztalata van, és nem a jobbik fajtából. Úgyhogy beszéljünk egy kicsit a megélhetési vonatkozásokról, hogy mit szeretnének önök, mert bár az elmúlt napokban egy semmitmondónak szánt programot nyilvánosságra hoztak, de az elmúlt évek állásfoglalásaiból, nyilatkozataiból nagyon is jól tudjuk [[Arató Gergely közbeszól.]] hogy milyen politikát szeretnének, például drasztikus adóemelést, magasabb jövedelemadót. [[Közbeszólás a kormánypártok soraiból.]] [[Arató Gergely közbeszól.]] , hogy milyen politikát szeretnének, például drasztikus adóemelést, magasabb jövedelemadót. (Közbeszólás a kormánypártok soraiból.) Az ön egyik jelöltje, Karácsony Gergely korábban el is mondta, hogy ez mennyit jelentene: 25-30 százalékos adókulcsot (Arató Gergely közbeszól.), az önök ifjúsági szervezete, a Momentum pedig 25 százalékos adókulcsot szeretne már a budapesti átlagbérre is, már ők is 25 százalékkal adóznának. A társasági adót is nagyon keményen megemelnék, ugyancsak az önök jelöltje, Karácsony Gergely 19 százalékra emelné ezt, úgy, hogy most ez 9 százalékos, tehát egy 10 százalékpontos emelkedést javasol, ami hogyha megnézzük az önök költségvetési módosítóit több száz milliárdos elvonást jelentene a magyar vállalkozásoknak. Abból nem magasabb bér lesz ezt Jakab frakcióvezető úrnak is mondom , hanem sokkal alacsonyabb bér. Aztán szétszednék a családtámogatási rendszert azzal, hogy nem kötnék munkavégzéshez. A nyugdíjak ügyét is fel szokták hozni. Itt azért óvatosabban beszélnék az önök helyében azok után, hogy a negatív dicsőséglistájukon nem magasabb nyugdíj van, hanem elvett nyugdíj. [[Arató Gergely közbeszól.]] Ez a kormány adta vissza és adja vissza a 13. havi nyugdíjat, amit önök elvettek. Ami pedig a fiatal generációkat illeti a múlt héten is felhozta ezt a kérdést , ez az a kormány, amelyik adómentességet biztosít a 25 év alattiaknak, ez maguknak még eszébe sem jutott. [[Z. Kárpát Dániel közbeszól.]] A fenyegetés, az akkor is eszükbe jutott, ön személy szerint azt mondta, hogy el lehet innen menni. Ennyit tudott nekik mondani. Mennyire súlyos! Szóval, ennyit a legfontosabb szándékaikról, és ehhez még az is hozzájön, hogy az egyesült európai államok koncepció keretében jogköröket adnának át Brüsszelnek nem jó pálya. Most látjuk, hogy máshogy próbálkoznak, más szereplőket tol ön is maga előtt, még a Jobbik frakcióvezetőjét is, de nem azért zártuk le a 2010 előtti időszakot [[Az elnök csenget.]] hogy még egyszer kipróbáljuk. Ez az ország nem lesz még egyszer a gumilövedékek terepe és a gazdasági pangás helye, ebben biztos lehet. Köszönöm, hogy meghallgatott. [[Taps a kormánypártok soraiban.]] [[13.40]]
Most Tóth Bertalan frakcióvezető úrnak adom meg a szót, az MSZP részéről.
Köszönöm a szót, elnök úr. Tisztelt Képviselőtársaim! Tizenegy év fideszes szerencsétlenkedés után Orbán Viktor hirtelen rádöbbent, hogy a magyar családok, nyugdíjasok nagy többsége rosszul él, és eszébe jutott, hogy jönnek a választások, ezért tenni, de legalább ígérni kellene valamit. Az az igazság, hogy Orbán Viktor a vesztét érzi, és ezért a fosztogató üzemmód mellett egy kicsit bekapcsolja az osztogató üzemmódot is. De önök nem adják ám oda csak úgy a pénzt, nem! Önök előtte konzultációt indítanak, hogy megkérdezzék az embereket, hogy kelle nekik több pénz. Teljesen hülyének néznek mindenkit? Persze, tudjuk, a fideszes konzultáció egyenlő a fideszes lopással, lehet százmilliókat adni a haveroknak meg önfényező hirdetésekre költeni, plakátokra, ezzel gazdagítani a fideszes oligarchákat. De ezzel nem lehet eltakarni az igazságot, mert mindenki tudja, hogy a Fidesz pocsékul védekezett a járvány ellen, 30 ezer halálos áldozatot nem lehet letagadni. Mindenki tudja, hogy a válságkezelésre szánt pénzt a Fidesz elpazarolta Mészáros Lőrinc támogatására, vadászkiállításra, stadionokra, űrkutatásra, a budai Vár felújítására, és közben orosz és kínai adósságba verik Magyarországot. Na, erről akarja most Orbán Viktor nagyon gyorsan elterelni a figyelmet, ezért ígérget 200 ezres minimálbért meg adó-visszatérítést mindenféle konkrétum nélkül, de úgy, mintha már oda is adta volna. Tisztelt Képviselőtársaim! Érdekes, hogy Orbán Viktor akkor valahogy nem volt ennyire aggodalmas, amikor a Fidesz megnövelte a minimálbér adóját, a jól keresők adóját meg csökkentette, és annyira vigyázott a Fidesz a minimálbér-emeléssel, hogy Európában lassan már nálunk a legalacsonyabb. Ezért követeli az MSZP a minimálbér adómentessé tételét és az alacsony fizetések adójának csökkentését. Mondjon le az állam a minimálbér adójáról, és ezzel a legkisebb fizetésűek rögtön 300 ezer forinttal többet kapnának kézhez évente, és ez nem majd lenne, hanem most azonnal, pályakezdő szakképzett dolgozók, pedagógusok, szociális munkások, szakmunkások kapnának már a jövő hónaptól sokkal több fizetést. Ott volt önök előtt a javaslatunk, de önök az emberek ellen szavaztak. Önök inkább Mészáros Lőrincet támogatják 2,3 millió magyar munkavállaló helyett. Önök nem adni akarnak, hanem csak úgy tenni, mintha adnának. Szégyen az önök szégyene! Vagy beszéljünk a gyermekeseknek beígért adó-visszatérítésről. Tegyük egyértelművé: helyes lépés segíteni a gyermekes családokat a jelenlegi nehéz helyzetben, amikor vidéken már népkonyhákat nyitnak. De ne feledjük, hogy ezt a rossz helyzetet a Fidesz idézte elő, mert a járvány idején a Fidesz minden olyan javaslatot elutasított, ami az emberek biztos megélhetését segítette volna. A családi támogatások növelésétől kezdve, a 9 hónapra járó álláskeresési járadékon és a 80 százalékos bértámogatáson keresztül az alacsony összegű nyugdíjak felzárkóztatásáig önök mindenre nemet mondtak. És most önök az szja visszaadásából kampányfogást akarnak csinálni. De egy egyszeri kampányfogás nem oldja meg hosszú távra a legalacsonyabb keresetű családok anyagi gondjait. Az élelmiszerek brutálisan drágulnak, mert a Fidesz szándékosan gyengíti a forintot. Az MSZP azt javasolja, hogy az élelmiszerek áfája legyen 18 százalék, csökkenjen, az alapvető élelmiszerek áfája pedig legyen csak 5 százalék. Ha csökkentjük az áfát, az élelmiszerek ára is csökkenni fog, és ez is csak döntés kérdése, ezt is akár a jövő hónaptól meg lehetne lépni. Vagy itt van a nyugdíjak felzárkóztatása. Mi azt mondjuk, a nyugdíjszámításnál legyen svájci indexálás, és azt akarjuk, hogy minden nyugdíjas jusson hozzá legalább a létminimumnak megfelelő nyugdíjhoz és ellátáshoz. Ez így lenne igazságos. Zárkóztassuk fel a nyugdíjakat, mert az idős emberek tiszteletet és biztos megélhetést érdemelnek! Az embereknek jóvátételre van szüksége a Fidesz szabadrablása után, nem majd, hanem most, és nem konzultálni kellene, ez a napnál is világosabb, hanem adni, mert ez az emberek érdeke. Ideje, hogy minél előbb véget vessünk a Fidesz emberellenes kormányzásának, és valódi korszakváltást valósítsunk meg, legkésőbb jövő tavasszal, közös jövőnkért, Magyarországért.
Rétvári államtitkár úré a szó, parancsoljon!
Köszönöm szépen a szót, elnök úr. Tisztelt Frakcióvezető Úr! Tisztelt Ház! Önök korszakot váltanának, valóban, a 2010 előtti korszakot hoznák vissza, hiszen ugyanazokkal az emberekkel, Gyurcsány Ferenc mögött felsorakozva igyekeznek visszakerülni a hatalomba, bármi áron, ha kell, akár fenyegetésekkel is, ígérgetésekkel is emellett, amit ön most elmondott, amelyeknek a hitelessége természetesen nulla, hiszen pont ennek az ellenkezőjét csinálták, amikor kormányon voltak erre még visszatérek. De a fenyegetéstől sem riadnak vissza, és nemcsak itt a parlamentben teszik ezt, hanem a Parlament falain kívül, mindenki, aki vállalkozóként sikeres és támogatásokban részesült az elmúlt tíz évben, mindenki, aki művészként nem az önök balliberális eszmeiségét vallja, hanem esetleg attól eltérő álláspontot képvisel, mint amit önök mondtak, őket is földönfutóvá akarják tenni. Mindenkit fenyegetnek, akit csak tudnak. De ne aggódjon, képviselő úr, ha a jövő választáson átül majd a DK frakciójába, és ha pártelnök elődjét követi, akkor lehet, hogy majd jut önnek is egy listás befutó hely valahol Gyurcsány Ferenc listáján! Elfogadhatatlan és felháborító, hogy önök, tisztelt baloldali képviselő hölgyek és urak, Gyurcsány Ferenc után azt mondják, hogy észszerűtlen és elvetemült dolog az, hogy ha a gazdaság növekedése 5,5 százalék fölötti lesz, akkor a magyar családok, az átlagjövedelműek, visszakapják az általuk befizetett személyi jövedelemadót. Felháborító, hogy akkor, amikor tényleg azok az emberek, azok a családok, akik dolgoznak is, pénzt is keresnek és gyermeket is nevelnek, és nagyon sok áldozatot hoztak az elmúlt másfél évben, ők kapnák vissza az általuk befizetett személyi jövedelemadót akkor, hogyha magas a gazdaság növekedése, önök ezt szó szerint észszerűtlennek és elvetemültnek nevezik, tisztelt képviselő úr. Hol gondolnak önök bele abba, hogy egy magyar család élete milyen volt az elmúlt másfél évben? Hol gondolnak abba bele, hogy azok az összegek milyen jól jönnek azért egy gyermeket nevelő családnak, akár kicsi a gyerek, óvodás, iskolás vagy éppen az egyetemre készül?! A magyar családoknak egy ilyesfajta visszatérített adóösszeg igenis, minden helyzetben, minden esetben jól jön. Önök pedig minden magyar családnak a hátrányára szeretnének politizálni, mert azt mondják, hogy ha minden magyar család a gyermek neveléséhez támogatásban részesül, akkor ez észszerűtlen és elvetemült döntés, tisztelt képviselő úr. Ez az indoka, hogy önök ilyeneket mondanak, annak, hogy a parlamenti küszöb környékére jutott a Magyar Szocialista Párt. Ami a béreket és a minimálbért illeti, tisztelt képviselő úr, ön azt mondja, hogy radikális minimálbér-emelők lennének önök, akik a Fidesz által 2002-ben 50 ezer forintra emelt minimálbért két ciklus alatt 73 500 forintra emelték; 50 ezerről 73 500-ra! Hol volt ez a nagy lendület, tisztelt képviselő úr, akkor, amikor önök dönthettek a minimálbérről? [[Dr. Vadai Ágnes közbeszól.]] Ezt a 73 500 forintot mi mostanra 167 400 forintra emeltük, a 89 500 forintos szakmunkás-minimálbért pedig 219 ezer forintra, tisztelt képviselő úr. Amikor kormányon voltak, miért húzták be a kéziféket? Tudjuk, miért húzták be: mert bementek önökhöz a multicégek, és azt mondták, hogy nekik olcsó magyar munkabér kell, ezért önök mesterségesen alacsonyan tartották a minimálbért, nem emelték meg. Csak a Fidesz-KDNP-nek volt bátorsága szembeszállni a nemzetközi multicégekkel, és azt mondani, hogy a magyar emberek érdeke fontosabb, mint a külföldi cégek profitéhsége, és ne abból legyen luxusprofitja bármelyik külföldi cégnek, hogy a magyar emberek bére jóval-jóval alacsonyabb, hanem igenis kezdjük el megemelni az emberek bérét. Így lett a nettó átlagkereset is 132 ezer forint helyett most már 268 ezer forint, tisztelt frakcióvezető úr. Ha önökön múlt volna, önökön, akik mindig azt mondják, hogy a kispénzű embereknek, a dolgozó embereknek az érdekét akarják mint baloldali párt érvényre juttatni, sohasem ezt tették. Hát, az önök miniszterelnökei milliárdosok: Gyurcsány Ferenc, Bajnai Gordon, Medgyessy Péter. Utoljára Horn Gyulában volt valami ismeret arról [[Dr. Vadai Ágnes: Orbán Viktor!]] , nem sírnám vissza az ő időszakát, de mégiscsak az ő ideje alatt, hogy azoknak, akik tényleg napról napra élnek, milyen helyzete lehet. De elkobzott Apró-villából ideérkezve bármilyen kisemberekről beszélni?! Ők oligarcháznak?! Azok oligarcháznak, akik egy harmadik generációs oligarchacsalád tagjai, és ők mondják azt, hogy Magyarországot meg kéne szabadítani az oligarcháktól, akik generációk óta nem is tudnak mást, nem is éltek másban, akár a rendszerváltás előtt, akár a rendszerváltás után, mint olyan oligarchacsaládokban, akik a jog fölött álltak mindig? [[13.50]] A kilencvenes évek előtt nyilván többletközhatalmi pártjogosítványokkal, utána egy forintért megvett meg ingyenesen privatizált cégekkel, állami bankokból kapott ingyenhitelekkel és utána is Brüsszelből kapott magas értékű tanácsadói szerződésekkel, utána pedig ki is mennek EP-képviselőknek. És önök oligarcháznak, tisztelt képviselő úr?! Az a színjáték pedig, amit előadnak a baloldali előválasztás kapcsán, az már sok baloldali politikusnak is szúrja a szemét, ahogy Hadházy Ákos is fogalmazott, a sorozatos visszalépések miatt az előválasztás kezd ugyanúgy színjátékjelleget ölteni. És önök erre mit csinálnak? Visszavonják tőle a támogatásukat, mert mondott egy kritikus szót önökre önök, akik elvileg azt hirdetik [[Az elnök a csengő megkocogtatásával jelzi az időkeret lejártát.]] hogy bírják a kritikát. [[Dr. Vadai Ágnes közbeszól.]] Tisztelt Képviselő Úr! Önök teljesen hiteltelenek. Köszönöm szépen. [[Taps a kormánypártok padsoraiból.]]
Most Jakab Péter, a Jobbik frakcióvezetője kap szót.
Köszönöm a szót. Képviselőtársak! Múlt héten a Fidesz frakcióvezetője bejelentette, hogy a kormánypárti képviselők nem jönnek be az ülésterembe akkor, ha felszólalok, hivatkozva arra, hogy elegük van belőlem. Azért egyvalamit tisztázzunk, jó, képviselőtársak: tehát ez egy munkahely. Ez egy munkahely, ahol önök milliós fizetésért ülnek, vagy épp most milliós fizetésért lógnak. Hadd kérdezzem már meg a jelen lévő képviselőket, kormánytagokat: önök szerint egy átlag magyar melós megengedhetné magának azt a luxust, hogy elhagyja a munkahelyét, hivatkozva arra, hogy nem szimpatikus a kolléga? [[Dr. Rétvári Bence: Gyurcsány Ferencre gondolsz?]] Megtehetné ezt egy dolgozó? Ugye, hogy nem tehetné meg? Na, hát akkor ne tehessék meg a fideszes képviselők sem! Az önök milliós fizetésében az ugyan tényleg nincs benne, hogy engem szeretni kell, de az benne van, hogy kutya kötelességük végighallgatni akkor is, ha nem tetszik, amit mondok. Úgyhogy ehhez tartsák magukat, vagy keressenek másik munkahelyet! Higgyék el, én is szoktam kritikát kapni, a választóktól is. [[Dr. Rétvári Bence: Tudjuk!]] Nemrég volt olyan, aki odajött hozzám, és azt mondta: jó vagy Péter, jó vagy, de egy kicsit lehetnél keményebb. [[Derültség a kormánypártok padsoraiból.]] Másvalaki meg azt mondta: beszélj már finomabban, mert ezek a ficsúrok kikapcsolják a mikrofonodat, elveszik tőled a szót. Én ezt a véleményt is tiszteletben tartom, miközben azt vallom, hogy mi soha, de soha nem játszhatunk egy rezsim játékszabályai szerint, mert ha ezt tesszük, akkor elfogadjuk magát a rendszert, márpedig én nem elfogadni akarom az Orbán-rendszert, hanem le akarom győzni; és le is fogjuk győzni, kerül, amibe kerül. [[Dr. Rétvári Bence közbeszól.]] Vannak itt a Házban olyanok, akik már harminc éve országgyűlési képviselők, jelenleg is kormányon vannak; ők elfogadták a rezsim játékszabályait, a részévé is váltak: lopnak, csalnak, hazudnak. Nem a nemzetért küzdenek, hanem önmagukért, túl akarnak élni. Én nem akarok ilyen emberré válni: megalkuvóvá, szolgalelkűvé [[Derültség a kormánypártok padsoraiból. Dr. Völner Pál: Gyurcsány!]] hatalommániássá, tolvajjá. Én nem vagyok harminc éve országgyűlési képviselő, három éve vagyok itt, de ennyi idő is épp elég volt ahhoz [[Közbeszólás a kormánypártok padsoraiból.]] , hogy megtanuljam: amikor hazugokkal állsz szemben, az igazság az egyetlen fegyvered. Számomra egyetlenegy mérce létezik, és ez nem Kövér László meg a házszabály, hanem az igazságérzetem, ami nagyon sok tisztességes magyar ember igazságérzete ebben az országban, úgyhogy igenis ragaszkodom ahhoz, hogy kimondjam azt, kimondhassam azt, amit a választóim is kimondanak egymás között a boltban, a piacon, a buszpályaudvaron, kimondjam azt, hogy: elég volt! Elég volt abból, hogy önök megalázzák, kihasználják, kisemmizik a magyarokat! Elég volt abból, hogy önök úgy kezelik ezt az országot, mintha a saját birtokuk lenne! Elég volt abból, hogy önök ahelyett, hogy kormányoznának, mást sem tesznek, mint lopnak meg gyűlölködnek! Hát, eljutottunk oda, hogy a pápának ciki önökkel találkozni, a nagy kereszténydemokratákkal. Hát, ilyenkor nem gondolkoznak el valamin, hogy esetleg elszúrtak valamit két gyűlölködés, két bohóckodás között? Sérti önöket az igazság? Hát, persze hogy sérti! De erre nem az a megoldás, hogy engem elnémítanak, hanem az, hogy befejezik a hazudozást. Sérti önöket az, hogy bűnözőnek nevezem magukat? Persze, hogy sérti, de erre nem az a megoldás, hogy kikapcsolják a mikrofonomat, hanem az, hogy befejezik a lopást. Zavarja önöket a „ficsúr” szó? Nyilván zavarja, jobban, mint a „bűnöző” azt ingyen lehet mondani, a ficsúrért 10 milliót kell fizetni. De erre nem az a megoldás, hogy engem milliókra büntetnek, hanem az, hogy befejezik a rongyrázást egy olyan országban, ahol egyébként több mint kétmillióan élnek a létminimum alatt; ahol a melósnak luxus a nyaralás; ahol a nyugdíjasnak lassan parizerre nem futja, önök meg azzal kérkednek, hogy luxusjachton nyaralnak [[Szilágyi György: Így van!]] , 160 milliós karórával a kezükön. Én elhiszem, hogy idegesíti önöket a stílusom, nyilván szokatlan az őszinte szó, de értsék meg, rossz úton járnak, ha azt hiszik, hogy engem büntetésekkel el tudnak hallgattatni. Eláruljam önöknek, hogy mivel tudnák elérni azt, hogy csendben maradjak? Felcsillantak a szemek, látom tisztességes kormányzással. Szolgálni kellene a népet, és nem uralni. Adni kéne a népnek, és nem elvenni tőle. Felemelni kellene, és nem megnyomorítani. Adjanak jólétet a magyaroknak szegénység helyett, és esküszöm, hogy befogom a számat! De egészen addig, amíg önök alacsony bérekkel, magas árakkal, 27 százalékos Európa-rekorder áfával, mérhetetlen korrupcióval sanyargatják a népet, mi addig egy tapodtat nem hátrálunk. Moslékozhatnak, bohócozhatnak, büdösbunkózhatnak, ha akarnak, áradjon a keresztényi szeretet úgy, ahogy azt önöktől megszoktuk, de akkor se hátrálunk. Kikapcsolhatják a mikrofonomat, büntethetnek, amennyire csak akarnak, elvehetik a házamat, ha akarják, de a hazámat nem adom, a hazámat akkor sem adom. [[Dr. Rétvári Bence: Azt már eladtad Gyurcsánynak…]] Bármit is tesznek, bárhogy is gyaláznak, bárhogy is támadnak, bárhogy is gyűlölnek, én maradok az, aki vagyok: egy egyszerű vidéki gyerek, akit soha, de soha nem fognak tudni megtörni a budai Vár urai [[A kormánypárti padsorok felé mutatva:]] se a köpcösök [[Az elnöki emelvény felé mutatva:]] se a bajszosok. Isten engem úgy segéljen! [[Közbeszólás a kormánypárti padsorokból: Éljen!]]
Még mielőtt Orbán Balázs államtitkár úrnak megadnám a szót, frakcióvezető úrnak jelzem, hogy igyekszem az utolsó ülés szellemében méltányos lenni önnel, sőt elnéző, bízva abban, képviselő úr, hogy a nyáron lesz módja kipihenni magát és egy mentálisan sokkal jobb állapotban lévő frakcióvezetőt üdvözölhetünk itt ismét. [[Derültség a Jobbik padsoraiból Taps a kormánypártok padsoraiból.]] Államtitkár úré a szó. [[Jakab Péter: Isten megbocsát…]]
Köszönöm a szót. Tisztelt Elnök Úr! Tisztelt Ház! Tisztelt Frakcióvezető Úr! Hallgattam az ön felszólalását: öt percből körülbelül négy és fél perc csak önről szólt: én, én, én… [[Dr. Rétvári Bence: Így van!]] Egy vicc jutott eszembe. Egy színház jegypénztárában megkérdezi egy férfi: Ne haragudjon, mondja már meg, hogy vane a ma esti előadásra az első sorba jegy. Igen, uram, van még. Ja, jó, akkor nem kérek, mert valami borzalmas előadás lehet. [[Jakab Péter: Ha Orbánról beszélek, az a baj… Döntsd már el…]] Tehát mi, akik itt a parlamentben a magyar választópolgárokkal együtt hétről hétre hallgatjuk… [[Taps a Jobbik padsoraiból.]] lehet tapsolni, színházi előadás [[A Jobbik padsorai felé mutat.]] ott az ön közönsége, tehát mi, akik itt hétről hétre hallgatjuk az ön színházi felszólalásait, értjük ennek a viccnek az összefüggéseit. [[Jakab Péter és Szilágyi György közbeszól.]] Az a probléma, hogy rossz ez a produkció, amit ön minden héten itt előad nekünk, mert egy dolog hiányzik belőle, ami a politikában sajnos nem megspórolható, és ez az egy dolog a hitelesség. [[Jakab Péter közbeszól. Moraj a Jobbik padsoraiból.]] Ugyanis ön beszél hatalmasokkal szembeni harcról, miközben összeállt a legnagyobb posztkommunista oligarchával az országban [[Közbeszólások és zaj a Jobbik padsoraiból, többek között dr. Brenner Koloman: Orbánnal nem álltunk össze!]] tehát akinek sikerült megvennie az ön pártját. Ön 2018 előtt is eladta a pártját, és 2018 után is eladta a pártját, ráadásul a legnagyobb posztkommunista oligarchának. [[Jakab Péter: Biztos elszámoltattátok volna! Ugye?]] Beszél ön morálról, miközben elárulja a sajátjait, és azok mellé áll, akikkel szemben az ön pártja létrejött. [[Jakab Péter közbeszól.]] És ha megengedi, 2020 februárjából hadd mondjak egy idézetet önnek, ezek az ön szavai: „Az ellenzéki cukrászdában az egyik cukrászmester, Gyurcsány Ferenc azt mondta, legyen egy nagy összellenzéki torta, amiben a DK a mazsola. A mazsola az egyik legmegosztóbb élelmiszer, én ki nem állhatom. Az a megoldás, hogy Jakab pékmester süt egy másik tortát, amiben nincs mazsola.” [[Dr. Brenner Koloman: Ezt akadályoztátok meg a választási…]] Tisztelt Frakcióvezető Úr! Ebből pont az ellenkezője lett: mazsolatorta született, és önöket belesütötték abba a tortába, ez a helyzet, tisztelt frakcióvezető úr. [[Taps a kormánypártok padsoraiból. Dr. Rétvári Bence: Így van!]] Hallgatta ön Gyurcsány Ferenc felszólalását, aki bejött, és megpróbált államférfiúi pózban tetszelegni, és ön ennek az embernek a politikai visszatérését kívánja előkészíteni. [[Z. Kárpát Dániel közbeszól.]] Van olyan ember, aki itt ül a parlamentben, és a rendszerváltoztatás előtt is politikai vezető volt, a diktatúrában is politikai vezető volt; ön most annak az embernek aláírt, azzal az emberrel indul szövetségben, Gyurcsány Ferenccel, ez a probléma. [[Dr. Rétvári Bence: Így van!]] Az az ember a magyar emberektől elvett ingatlanban, lakásban lakik, érti? [[Dr. Brenner Koloman és Jakab Péter közbeszól.]] Tehát önnek a szövetségese az az ember, aki a magyar emberektől elvette a tulajdont, és abban a házban lakik. Volt már ilyen Magyarországon, és ön ennek a politikának a visszatérését támogatja. [[Jakab Péter: Beszélgessünk róla…]] Beszél ön felelősségről, miközben az elmúlt másfél évben a koronavírus elleni küzdelemben semmit nem csináltak, semmit nem segítettek az embereknek [[Dr. Rétvári Bence: Így van! Akadályozták!]] támadták a kormányt, ahol csak tudták [[Jakab Péter közbeszól.]] ; nem foglalkoztak a tényekkel; nem foglalkoztak a magyar emberek szükségleteivel. Amikor rendkívüli jogrendet kellett hirdetni, királlyá koronázásról hazudoztak; amikor a vakcinákat és az oltakozást kellett volna támogatni, akkor a keleti vakcinák ellen hergeltek. Ez magyar emberek életébe került, tisztelt frakcióvezető úr. Amikor nyitni kellett, zárást követeltek, amikor pedig zárni kellett volna, akkor nyitást követeltek. Beszél ön igazságosságról, miközben semmit nem szavaztak meg azokból az intézkedésekből, amik a magyar embereknek és a vállalkozásoknak segítettek volna. [[Potocskáné Kőrösi Anita: Nem véletlen…]] Ha önökön múlt volna, akkor ma nem lenne hitelmoratórium, nem lenne 13. havi nyugdíj [[Közbeszólások a Jobbik padsoraiból.]] , nem lenne a családtámogatások rendszere. [[14.00]] Ehelyett azokkal szövetkeztek, akik az előző válság időszakában, 2008-2009-ben elvették a magyar emberektől a pénzt, nem emelték a minimálbért, adót emeltek, kiszolgáltatták az országot a külföldi hitelezőknek, és 12 százalékos munkanélküliséget eredményezett az ő politikájuk. [[Jakab Péter: Figyelek, mondjad!]] Miközben ön állandóan a munkások érdekeiben próbál felszólalni itt a parlamentben [[Jakab Péter: Az a baj, hogy négy perce Gyurcsányról beszélsz!]] ön azokat támogatja, akik alatt a magyar munkaerőpiac összeomlott. Hitelességi problémája van, tisztelt frakcióvezető úr! [[Nacsa Lőrinc: Elég nagy! Derültség a Jobbik soraiból. Z. Kárpát Dániel: Megjött Eric Cartman! Szilágyi György: Most jöttél be. Mit hallottál?]] Az a helyzet, tisztelt frakcióvezető úr, hogy ön korunk Julius Caesarja; na, nem az a dicsőséges hadvezér, aki Rómába jelentéseket küldött, hanem olyan [[Jakab Péter: Akit le akartok szúrni! Olyan, mi?]] aki jött, látott, és majd nem győz bocsánatot kérni. Köszönöm szépen a szót. [[Taps a kormánypártok soraiban.]]
Most a KDNP frakcióvezetője, Simicskó István képviselő úr következik. Megadom a szót. [[Jakab Péter: Gyurcsány második…]]
Köszönöm szépen a szót. Tisztelt Elnök Úr! Tisztelt Országgyűlés! Engedjék meg, hogy így a tavaszi ülésszak végén, ha nem is a teljes egyenleget és mérleget megvonva, de néhány fontosabb állomásra, fontosabb pontokra visszautaljak, hiszen túl azon, hogy elég komoly törvényeket hoztunk ezen az ülésszakon is, szembesültünk egy világjárvánnyal, mégpedig a tavaszi ülésszak kezdetén tombolt a világjárvány, mindenhol rekordokat döntött a megbetegedések száma. Ehhez képest a mostani időszakunkban hála a jóistennek és természetesen az állami szerveknek, a kormányzatnak, az egészségügyben dolgozóknak, a védekezés sikeres volt, és sikeres lesz a jövőben is nagyon sok ember életét sikerült megmenteni, és fontos ez, hiszen az emberek világosan látták azt, hogy ki érzi a problémát, ki látja a bajokat, ki tudja orvosolni, és ki tud tenni az emberek megvédése kérdésében. Tisztelt Képviselőtársaim! Egyértelművé vált, hogy a XXI. század valóban a kihívások évszázada. Nem akarnék most visszatekinteni az elmúlt 20-21 évre, de valóban a terrortámadások növekedése, a migrációs válsághelyzet és egy világjárvány, aminek még nem vagyunk természetesen a végén, egyértelműsítette mindannyiunk számára, hogy ezekkel a kihívásokkal szemben küzdeni kell. Világossá vált a tavaszi ülésszak végére, hogy ki képes, ki tud, ki akar tenni az emberek megvédése vonatkozásában. [[Arató Gergely: Hát, nem a kormány!]] Egyértelmű, hogy a kormány mindent megtett, jól szervezte a védekezést, időben szerezte be a szükséges védőfelszereléseket és a vakcinákat, az oltóanyagokat is. Tehát igenis sikeresen és eredményesen védekeztünk egy világjárvánnyal szemben is. Nem beszélve arról, hogy folyamatosan voltak kihívások és válságok az elmúlt tíz-egynéhány évben is. Volt egy örökség, amely abból állt össze, hogy egy pénzügyi-gazdasági válságot örököltünk, amelyet önök, a baloldali kormány vezetése rosszul kezelt: devizahiteles családok eladósodása, megszorítások, terhek az emberek vállára ez a baloldali válságkezelés, ezt már ismerjük. Ezzel szemben a Fidesz-KDNP-kormányzat végig látta és tudta, hogy az emberek mellé kell állni, az embereket segíteni kell a bajban; ezt tette, és ezt fogja tenni a jövőben is. Tisztelt Képviselőtársaim! Arisztotelész úgy fogalmaz, hogy az állam nagyságának alapja a polgárok egészsége. Nyilván ennek szellemében dolgozott az operatív törzs, ennek szellemében dolgozott a magyar egészségügyi ellátórendszer, ezért valóban óriási köszönet azért az erőfeszítésért és áldozatos munkáért, amit a magyar egészségügyben dolgozók, az orvosok, ápolók megtettek, köszönet minden állami szervnek, az operatív törzsnek, hogy szervezetten és hatékonyan látta el az ország védelmének tevékenységét, nem beszélve a katonákról, akik szintén nagyon sokat segítettek az oltóbuszokkal és sok minden mással. A járvány természetesen vízválasztó is volt egyben, hiszen látható volt, hogy a baloldalra a védekezés során nem lehetett számítani. Az is látható volt, hogy nemcsak hogy nem lehetett számítani rájuk, hanem még hátráltatták is a védekezést. Sajnos, szomorú, hogy oltásellenes kampányba is belekezdtek, és mind a mai napig folytatják ezt a munkájukat. Ugyanakkor engedjék meg, hogy szóljak arról, hogy a költségvetés összeállítása is megtörtént, lefolyt az általános vitája itt a parlamentben. Tudjuk azt mindannyian, hogy egy úgynevezett normál békeévben is nagyon nehéz jó költségvetést megalkotni, hát még egy válsághelyzetben, egy pandémia, egy világjárvány időszakában. A magyar kormány arra törekedett, hogy egy egyértelmű, világos, a magyar gazdaság újraindítását szolgáló költségvetést hozzon létre, alkosson meg; ez meg is történt, és számunkra, kereszténydemokraták számára kiemelten fontos, hogy azokat az irányokat, azt az értékválasztást, azt a hitválasztást, amit nekünk a családok támogatásának az erősítése jelent, maximálisan a zászlajára tűzte. Bízom benne, hogy a magyar családok számára ez a költségvetés kellő garanciát, biztonságot jelent a boldoguláshoz az elkövetkező időszakban. Természetesen a gazdaságot is újra kell indítani, óriási összegek vannak erre: 7300 milliárd forint, amely lehetővé teszi, hogy a magyar gazdaság növekedési pályára álljon, és Európa élmezőnyébe tartozzon ismét. Összességében azt szeretném elmondani, tisztelt képviselőtársaim, hogy a válságkezelés valóban vízválasztó. Azt hiszem, az emberek egyértelműen látták azt, hogy a baloldali válságkezelés megszorításokból állt, az emberek terheinek növeléséből, eladósított családokból, tehát egy legyengített államból [[Az elnök csengetéssel jelzi az időkeret leteltét.]] míg a Fidesz-KDNP-kormány az erős állam híve: minden válságot sikeresen kezelt, és megvédte az embereket. Köszönöm szépen, hogy meghallgattak. [[Taps a kormánypártok soraiban.]]
Ismét Schanda Tamás államtitkár urat illeti a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Frakcióvezető Úr! Valóban, az elmúlt évtizedekben nem látott mértékű válsággal és nehézséggel kellett szembenéznünk, az elmúlt, most már azt lehet mondani, hogy másfél évben egy vírus pusztított a világban, veszélyeztetve az emberi életeket, az emberi egészséget, a munkahelyeket és a gazdaságot is. Sok tapasztalatot szereztünk, jókat és sajnos rosszakat is. Bebizonyosodott, hogy egy ilyen súlyos helyzetben mennyire fontos a stabil gazdasági háttér, a szuverén nemzeti politika, az emberek összefogása és a patrióta gazdaság. A válság jó helyzetben, jó gazdasági helyzetben talált minket, hiszen tíz év alatt jelentős eredményeket érhettünk el közösen, ezért erősebb alapokról kezdhettük meg a védekezést. Bele se gondoljunk, bele se merünk gondolni, hogy mi lett volna akkor, ha Gyurcsány Ferenc vezeti ez idő alatt az országot. [[Arató Gergely közbeszól.]] Tisztelt Frakcióvezető Úr! De az is megmutatkozott, hogy mit is ér az Európai Unió a válsághelyzetben, ugyanis Brüsszel béna kacsaként viselkedett: mindenütt a nemzeti válaszok tudtak csak valós eredményeket felmutatni, a magyar szuverén politika éppen ezért jelentőset nyomott a latba. Tisztelt Frakcióvezető Úr! A válság alatt mindenkiből kijött a természete, a baloldalból is kijött. Amit a baloldal művelt a válság alatt, az az egész világon példátlan: gusztustalanul támadták az egészségügyi dolgozókat és szakembereket, nyitni akartak, amikor zárni kellett, és zárni akartak, amikor nyitni kellett. Jakab Péter még a legnehezebb időkben is a nyitásról szónokolt az Országgyűlésben, jól emlékszünk erre. [[Jakab Péter: Nyissátok ki a pénztárcátokat! Adakozzatok!]] Álhírek tömegével árasztották el a közvéleményt, és nehezítették a védekezést. Itt van az Országgyűlésben Korózs Lajos, a fő álhírgyáros, aki még mindig ragaszkodik az egészségügyi bizottság elnöki székéhez; ez valami egészen döbbenetes és szégyenletes dolog. Oltásellenes kampányt folytattak a biztonságos és hatékony vakcinák ellen, sőt odáig mentek el, hogy azt az országgyűlési határozatot még mindig nem vonták vissza, amellyel be akarták tiltani a hatékony és működő vakcinákat, pedig ezek az oltások emberéleteket mentettek Magyarországon. Cirkusznak használták az Országgyűlést, ahelyett, hogy az embereken segítettek volna, jól leosztott szerepek szerint bohóckodtak, és folytatták az álhírkeltést itt az Országgyűlésben is. Tisztelt Frakcióvezető Úr! Tisztelt Országgyűlés! A járvány harmadik hullámát letörtük. Magyarország ma védettebb és biztonságosabb hely, mint a többi európai ország. [[14.10]] A gazdasági újraindítás is a védőoltásnak köszönhető. Magyarország pedig azzá az európai országgá válhatott, ahol a leggyorsabban, a leghamarabb térhetünk vissza a normális életünkhöz. Az oltásoknak köszönhetően egy-másfél hónappal előrébb járunk a nyitásban, mint az összes többi európai ország. Tisztelt Frakcióvezető Úr! A járvány után egy biztonságosabb és kevésbé törékeny gazdaságot akarunk; nekünk egy olyan gazdaságra van szükségünk, amely nem egyszerűen csak békeidőben, hanem járványhelyzetben és a népvándorlások korában is képes kiegyensúlyozott, stabil és biztonságos lehetőséget nyújtani Magyarország minden polgára számára. Ennek érdekében már számos intézkedést hoztunk, számos programot indítottunk, de a következőkben is olyan döntések várhatók, amelyek korábban nem voltak része a magyar gazdaságpolitikának. Ehhez viszont szükségesnek gondoljuk, hogy megkérdezzük a magyar emberek véleményét, az ő álláspontjukat, ezért fogunk nemzeti konzultációt indítani a gazdaság újraindításáról. Köszönöm a szót. [[Taps a kormánypártok soraiból.]]
Most a Fidesz képviselő asszonya, Selmeczi Gabriella kért szót. Parancsoljon!
Tisztelt Elnök Úr! Köszönöm szépen a szót. A koronavírus-járvány harmadik hullámát legyőztük, ezt most már ki lehet mondani, hiszen az új megbetegedések száma egyre gyorsabban csökken, és a végzett tesztek csupán 1,3 százaléka pozitív. Tisztelt Képviselőtársaim! A koronavírus-járvány harmadik hulláma olyan terhelést jelentett az egészségügyi dolgozóknak, amilyennel még sohasem találkoztak. Áldozatos munkájukért köszönet illeti őket, nélkülük nem sikerült volna megállítani a járványt. Ezekben a nehéz időkben nemzeti összefogásra volt szükség, mely a legtöbb állampolgár számára nem is volt kérdés, ugyanakkor, ahogy államtitkár úr is mondta, a baloldal pánikkeltéssel igyekezett elbizonytalanítani az embereket, és megkísérelte a társadalmat minden eszközzel a kormány ellen fordítani. Különbséget tettek például politikai alapon vakcina és vakcina között. Én is hadd említsem meg, mert emlékezetes volt Korózs Lajos kamuvideója és kamustatisztikája vagy Szabó Timea döbbenetes, „tíz hazaküldött betegből kilenc meghalt” tartalmú hazug parlamenti felszólalása. Nemcsak a járványt győztük le, hanem annak gazdasági hatásait is felszámoljuk. A sikeres oltási programnak köszönhetően Magyarország tudott a leggyorsabban újraindítani, egy-másfél hónappal a többi európai ország előtt járunk ebben a munkában. A magyar gazdaság teljesítménye már a nyári hónapokban meghaladhatja a koronavírus-válság előtti szintet. Tisztelt Képviselőtársaim! Orbán Viktor miniszterelnök úr tavaly tavasszal jelentette be, hogy a kormány négy részletben visszaépíti a 13. havi nyugdíjat. A döntés eredményeképpen 2021 februárjában a nyugdíjasok és a nyugdíjszerű ellátásban részesülők már meg is kapták az első részt. Emlékezzünk vissza, hogy a 13. havi nyugdíjat a baloldal törölte el a válságra hivatkozva. A tapasztalat az, hogy a baloldali kormányok mindig elvesznek, válságra hivatkoznak, ezzel szemben az Orbán-kormány 2010 óta sőt azt megelőzően is igyekszik adni. A fiataloknak például teljes adómentességet adunk. Cél, hogy a 15-25 éves fiatalok minél előbb megteremthessék önálló egzisztenciájukat. Orbán Viktor miniszterelnök úr idén januárban jelentette be, hogy jövő január 1-jétől a 25 év alatti fiatalok az átlagkereset mértékéig mentesülnek a személyi jövedelemadó megfizetése alól. Az intézkedéssel egy heti 40 órában dolgozó fiatalnak havi nettó 44 ezer forinttal, éves szinten több mint félmillió forinttal nő majd a fizetése. Azt, hogy a magyar családokat a járvány ideje alatt is kitüntetett figyelemben részesítette a kormány, mi sem igazolja jobban, mint hogy tavaly tavasszal, a veszélyhelyzet kezdetekor az első intézkedések között került sor a hitelmoratórium bevezetésére. Ez több százezer magyar család otthonát védte és védi meg. 2010-ben, emlékezzünk vissza, a magyar emberek családalapítási és gyermekvállalási kedve mélyponton volt. A baloldal, ugye, eltörölte a korábbi otthonteremtési rendszert, és a devizacsapdába, devizahitelezésbe taszították a magyar családokat. Gyurcsány Ferenc és a szocialisták 2005-ben eltörölték az egy- és kétgyermekes családok adókedvezményét, a háromgyermekesekét pedig radikálisan csökkentették. Lecsökkentették a gyes időtartamát is, amelynek szószólója Dobrev Klára volt, három évről kettőre csökkentették. A gazdaság újraindításának legújabb eleme a családi adó-visszatérítés lehet. Tekintettel arra, hogy a családokat viselte meg leginkább a járvány, ezért így meg kell erősíteni az anyagi helyzetüket, mely az adó-visszatérítés útján valósulhatna meg a leghatékonyabban. Álláspontunk szerint, aki gyermeket nevel, kapja vissza azt a pénzt, amiért megdolgozott, és adóként befizette az átlagjövedelem mértékéig. Ha sikerül elérni Magyarországon az 5,5 százalékos GDP-növekedést, akkor a gyermekeket nevelő szülők a jövő év elejétől visszakapják azt a személyi jövedelemadót, amit idén befizettek a költségvetésbe. Az intézkedés több mint egymillió családot érint. Na, a baloldal máris támadás alá vette a családi adó-visszatérítést, kételkednek, ellenzik a nemzeti konzultációt. Inkább új adókat javasolnak ezt ne felejtsük el! Mi szeretnénk elnyerni a magyar emberek egyértelmű támogatását ebben a kérdésben is, ezért konzultációra bocsátjuk a családi adó-visszatérítést, mely reményeink szerint széles körben üdvözölt intézkedés. Köszönöm szépen. [[Taps a kormánypártok soraiból.]]
Rétvári Bence államtitkár úré a szó.
Köszönöm szépen a szót, elnök úr. Tisztelt Képviselő Asszony! Tisztelt Ház! Köszönet illet minden védekezésben dolgozót, legyen orvos, ápoló, bármilyen más kórházi, egészségügyi alkalmazott. Köszönet illet minden köztisztviselőt, mentőst, rendőrt, katonát, szociális dolgozót és mindenki mást, aki a védekezésben közreműködött. Nélkülük Magyarország nem tudta volna az európai országok között is elsők között legyőzni a járvány harmadik hullámát. Ez köszönhető annak, hogy gyorsabban tudtuk beoltani a magyar embereket, mint szinte bármelyik európai ország. Sőt, ebben meg tudtuk előzni még az Amerikai Egyesült Államokat is, amit kevés esetben tudunk elmondani. A baloldal tavaly április óta folyamatosan halálkampányt folytat Magyarországon, teljesen mindegy volt számukra, hogy a védekezés hogyan és miként halad, ők ugyanazt mondták. Itt a parlamentben egyszer sem lehetett rájuk számítani, nemcsak hogy az egyes intézkedéseket nem szavazták meg, még azokat a benyújtott előterjesztéseket sem szavazták meg a baloldalon, ami a kormányt felhatalmazta volna arra, azaz fel is hatalmazta, mert a Fidesz-KDNP ezt megszavazta, amely felhatalmazta a kormányt arra, hogy gyors intézkedéseket fogadjon el. Ha rajtuk múlt volna, nem egy vagy két nap alatt, hanem négy-hat hét alatt születtek volna meg az intézkedések. És ennek sajnos valószínűleg emberéletek látták volna kárát. A baloldalra nem lehetett számítani. Sokszor próbálják a felelősséget hárítani, de ők voltak azok, akik itt a vakcinák ellen is benyújtottak országgyűlési határozat javaslatot. Ha a halálozások számát nézzük, amire képviselő asszony is utalt, a 11. legalacsonyabb volt ez a többlethalálozás az előző esztendőben, ha az európai országok sorát nézzük. Az idei esztendőben is, az eddig rendelkezésre álló adatokból azt láthatjuk, hogy a közép-európai országok között középmezőnyben vagyunk, körülbelül öten vannak előttünk, körülbelül öten vannak mögöttünk. Ez annak is köszönhető, hogy a magyar orvosok, a magyar ápolók derekasan állták a vihart, a nyomást. Ezért különösen elborzasztó és különösen elrettentő az, hogy azzal köszönné meg a baloldal, legfőképp a DK László Imrén keresztül a magyar orvosok és magyar ápolók munkáját a járvány elleni küzdelemben, hogy egy tévéadásban elmondja, a baloldal programja szerint a kórházak 45 százalékát bezárnák. [[Arató Gergely: Nem igaz! Hazudsz! Közbeszólás a kormánypárti padsorokból: Szégyen!]] Hát, hogy tudtunk volna védekezni a járvány ellen, ha alig feleennyi kórház lett volna Magyarországon?! Hogy mondhat ilyet egy felelős magyar ember, hogy a kórházak 45 százalékát szerinte Magyarországon be kell zárni?! De mit mondott ő pár évvel ezelőtt, amikor Gyurcsány Ferenc a vizitdíjat bevezette? Azt mondta László Imre a vizitdíj bevezetésére: két hónapig számítok vitatkozásra, hangoskodó betegekre, aztán majd megszokják a fizetést. Semmifajta együttérzés nem volt, csak a pénzügyi szempontok, csak a profit. Ahogy Gyurcsány Ferenc mondta az őszödi beszédében, hogy majd egy kicsit tüntetgetnek, aztán majd hazamennek. László Imre is mondta, majd a betegek egy-két hónapig hangoskodnak, aztán majd megszokják, hogy vizitdíjat kell fizetni. Sőt, ő egy progresszív baloldali gondolkodó, ezért progresszív módon elmondta, hogy nemcsak készpénzben, hanem akár mobiltelefonnal is lehessen fizetni a vizitdíjat. [[14.20]] Ennyi volt az újítása, de ebből is látszódik: az emberek, a betegek szempontjai egy másodpercet nem számítanak. Gyurcsány Ferenc mit mondott pár nappal ezelőtt itt a parlamentben? Szó szerint idézem: „Önöknek egy dologhoz volt ereje: még ellenzékben megakadályozni egy valóságos, progresszív stratégiai reformot, azt megakadályozták.” Mondta ezt Gyurcsány Ferenc 2021-ben a vizitdíj bevezetéséről és a kórházi napidíj bevezetéséről, meg arról, hogy ha a Fidesz-KDNP nem tiltakozik, akkor lehet, hogy nemcsak négy kórházat zártak volna be, hanem a kórházak 45 százalékát, ahogy azt László Imre a napokban elmondta. Mint kiderült ugyanis, a baloldal valós programja a vizitdíj újbóli bevezetése, ezt Gyurcsány Ferenc mondta itt pár nappal ezelőtt, és a kórházak 45 százalékának bezárása, ezt pedig László Imre mondta a tévében. Nem csoda, hogy az ő időszakuk volt az, amikor az OECD-országok közül egyedül Magyarországon csökkent az egy főre eső, GDP-arányos egészségügyi költések száma; minden más OECD-országban, tehát fejlett országban emelkedett, csak Magyarországon csökkent, tisztelt képviselőtársaim. Ismerjük, milyen az, amit önök itt a mai napon is mondtak, hogy majd áfát csökkentenek. Tették ezt 2006-ban is. Pár hónappal a választás előtt 5 százalékkal csökkentették az áfát, megnyerték a választást, utána 5 százalékkal emelték az áfát. Azt is láttuk, hogy önök mindig nyugdíjemelést ígérnek, de önök az egyetlenek, akik Magyarországon a rendszerváltás óta nyugdíjat csökkentettek. Azt is látjuk, hogy önök Brüsszelben eddig minden bevándorláspárti javaslatot megszavaztak, egyikkel sem álltak szembe. Ez azt jelenti, hogy önök azért nevezik a családok számára előnyös adó-visszatérítési javaslatot észszerűtlennek és elvetemültnek, mert önök nem a magyar családoknak adnák vissza ezt a pénzt, hanem a bevándorlókra és a bevándorlásra költenék, hogy így feleljenek meg Brüsszelben, és Brüsszelben önöket támogassák 2022-ben, mert önök nem a magyar emberek révén, hanem a brüsszeli támogatóik révén akarnak választásokat nyerni. Köszönöm szépen. [[Németh Szilárd István: Úgy van! Taps a kormánypártok padsoraiból.]]
Tisztelt Ház! Most Kissné Köles Erika szlovén nemzetiségi szószóló napirend előtti felszólalására kerül sor ötperces időtartamban. Szószóló asszonynak a megértését kérem, nincs mód a kérésének teljesítésére, hogy a szószékről mondja el a hozzászólását. Ezt a házszabály jelenleg nem teszi lehetővé. Szószóló asszony első mondatait nemzetiségi nyelvén fogja elmondani, amit aztán magyarra fog fordítani. Parancsoljon, öné a szó.
Köszönöm a szót, elnök úr. Spoštovani gospod Predsednik, cenjeni Zbor! V prazničnem vzdušju pozdravljam vse poslanke in poslance ter zagovornice in zagovornike državnega zbora Madžarske. Slovenija, matična domovina naše slovenske skupnosti namreč letos praznuje okroglo 30. obletnico svoje samostojnosti in neodvisnosti. Dan, odkar obstaja kot samostojna država, 25. junij 1991, je za Republiko Slovenijo ter vse njene državljanke in državljane zgodovinski datum. Kot parlamentarna zagovornica Slovencev na Madžarskem sem ponosna, da sosedni državi Madžarske, Sloveniji, matični domovini Slovencev v zamejstvu lahko ob obletnici čestitam v parlamentu Madžarske. Tisztelt Elnök Úr! Tisztelt Országgyűlés! Ünnepi hangulatban, tisztelettel köszöntök ma minden országgyűlési képviselőt és szószólót. Szlovénia, a magyarországi szlovén közösség anyaországa függetlenségének, önállóságának 30. évfordulóját ünnepli. A nap, amióta független államként létezik Szlovénia, 1991. június 25e a Szlovén Köztársaság és minden polgára számára történelmi dátum; természetesen a magyarországi szlovének számára is az. A magyarországi szlovének parlamenti szószólójaként büszke vagyok arra, hogy a magyar Országgyűlésben köszönthetem hazánk szomszédos országa, Szlovénia politikai vezetőit, állampolgárait, nemzettársainkat. A 30 éve független Szlovén Köztársaság léte számos új lehetőséget hozott a magyarországi szlovének számára is politikai, kulturális, oktatási, egyházi, gazdasági területen, de szlovén önazonosság-tudatunk, nyelvünk megőrzését is jelentős mértékben segíti, hogy önálló állammal rendelkező szlovén nemzet részei is vagyunk. 1991. június 25e egy új európai ország megjelenését is jelenti Európa és a világ térképén. Magyarország pedig az elsők között ismerte el az önálló szlovén államot. A 30 év alatt tapasztalt magyar-szlovén jószomszédi kapcsolatok alakulásában jelentős szerep jut a két ország területén élő nemzetiségeknek. A magyarországi szlovének és a szlovéniai magyar közösség tudatosan is részt kíván venni e jószomszédi viszony fenntartásában és fejlesztésében. Harminc évvel ezelőtti megalakulásától Szlovénia támogatja a legnagyobb szlovén civil szervezetünk, a fennállásának 30. évfordulóját ünneplő Magyarországi Szlovének Szövetsége, a Szlovén Vidék Közhasznú Nonprofit Kft. működését, jelentős pénzösszegekkel támogatta a szentgotthárdi Szlovén Kulturális és Információs Központ, a Szlovén Rádió, a Felsőszölnökön megépült Szlovén Mintagazdaság létrejöttét és működését, szakemberek biztosítása révén segíti a magyar-szlovén kétnyelvű oktatást, támogatja a szlovén médiumokat. Számos, a szlovén-magyar határon átnyúló projekt hozott fejlődést térségünkbe, melyeknek irányítói a szlovén szervezetek. Magyarország nemzetiségi politikája is nagyon sok pozitívumot hozott a szlovén közösség számára az elmúlt évtizedben. A szlovén önkormányzatok, az Országos Szlovén Önkormányzat és intézményei működése, a kormány és annak egyházi és nemzetiségi kapcsolatokért felelős államtitkársága jelentősen hozzájárul a helyi közösségek, a magyarországi szlovén Rábavidék fejlődéséhez. A két ország között évtizedek óta meglévő együttműködési megállapodások mentén további közös eredményekre számítunk. Hiszem, hogy a Szlovén-Magyar Kormányközi Kisebbségi Vegyes Bizottság ülésein megfogalmazott ajánlások és azok elfogadása, a bennük foglaltak megvalósulása révén a nemzetiségek mellett a két ország és annak többségi társadalmai is gazdagodni fognak. Várakozással tekintünk a Szlovén-Magyar Alap révén a térségünkbe érkező további gazdasági fejlesztésekre, ami szintén Szlovénia és Magyarország jó együttműködésének ékes bizonyítéka lesz. Szlovénia Európa egy kicsi, de csodálatos természeti adottságokkal megáldott országa. Szlovén nemzetiségű magyar állampolgárként kívánom, hogy legyen töretlen a fejlődése, kincsként óvja és őrizze minden természeti, kulturális értékét, kis nemzetként is gondoskodója legyen minden otthon, a határon túlon vagy akár a világban élő szlovénnek. Hvala, da ste mi prisluhnili! Köszönöm, hogy meghallgattak.
A kormány nevében Soltész Miklós államtitkár úr kíván reagálni.
Tisztelt Szószóló Asszony! Köszönöm szépen, hogy Szlovénia ünnepe, a szabadság kivívása kapcsán és Szlovénia államiságának megerősödése kapcsán elmondta felszólalását. [[Beszélgető ellenzéki képviselők felé mutatva:]] Én bocsánatot kérnék öntől jobbikos és DK-s képviselők nevében, név szerint Vadai Ágnes, Szilágyi György, Jakab Péter, Ander Balázs és Lukács László György nevében, akik nem akarnak önökkel együtt ünnepelni. Egy olyan napon nem akarnak önökkel emlékezni [[Közbeszólások a Jobbik padsoraiból, köztük: Hol látsz ilyet? Orbán Viktor, Semjén Zsolt, Kocsis Máté! Szégyelld magad! Gyűlölködsz!]] amikor Szlovénia megmenekült egy iszonyatos nagy háborútól, amikor Szlovénia elveszítette körülbelül öttucatnyi állampolgárát a harcok kezdetén [[Közbeszólás a Jobbik padsoraiból: Szégyelld magad! Ennyit tudsz, másokra mutogatni!]] de hála istennek, hála istennek, néhány hét után lezáródott a háború szlovén területen [[Közbeszólás a Jobbik padsoraiból: Gyűlölködsz?]] , és ezzel, ha azt vesszük, hogy Zágráb, Szkopje, Szarajevó, Mostar vagy más délszláv városok sorsára nem került Ljubljana, Celje, Maribor, Kranj és a többi csodálatos város, ez egy óriási nagy ünnep. Köszönöm szépen, hogy az ünneppel kapcsolatban ön megosztotta véleményét, megosztotta azt az örömöt, amit a magyarországi szlovénok is megélnek, mi magyarok is megéltünk, hiszen sokat segítette az akkori kormány és kormányzat, a parlament is a szlovénok szabadságharcát. Hozzáteszem, hogy így harminc év után is úgy éljük meg, hogy a magyarországi szlovénok ezzel elindultak felfelé a lehetőségeknek köszönhetően, mert előtte, mondjuk így, kommunista, mondjuk úgy, baloldali vezetés 40 éven keresztül beszorította őket a magyar-szlovén Drávavidék falvaiba, településeibe, de onnan kijövetel nem volt. Nem volt kijövetel, mert nem támogatták a nyelvet, nem támogatták az iskolát, nem támogatták a kulturális tevékenységüket. [[14.30]] Most ez a 30 év változást hozott, hála istennek. Változást hozott sok területen, és én ezt köszönöm önnek is mint szószólónak, és köszönöm azoknak a vezetőiknek, annak a kicsiny, de annál inkább az összefogást erősítő vezetőiknek, akik mindezt szolgálják. Én hiszem azt, hogy az az együttműködés, ami a kormány, a Fidesz-KDNP, és hozzáteszem persze, a többi nemzetiség között kialakult az önök kicsiny nemzetisége mellett, a megőrzést, a megmaradást és a hosszú távú együttlétet fogja szolgálni, és szolgálja is. Nem véletlenül támogattuk az elmúlt időszakban akár Apátistvánfalva, Alsó- és Felsőszölnök, akár pedig Szentgotthárd és Orfalu különböző építészeti beruházásait, rendezvényeit és programjait. Templomok újultak meg, tájházak újultak meg, közösségi házak újultak meg. Néhány hete tudtuk átadni egy iskola felújítását, bővítését, óvodák újulhattak meg, és mind-mind az összefogásból, és hozzáteszem, ez az összefogás segíti oda-vissza kölcsönösen azt a törekvést, hogy mind a szlovén Rábavidéken önök, mind pedig a magyar Muravidéken megmaradjanak a nemzetiségek. Ennek köszönhető a gazdasági támogatási, fejlesztési program, amit egyébként pont az ellenzék kifogásolt a múltkori nemzetiségitörvény-vitán, csak nem tudják, hogy van, mert nem figyelnek oda, mert mindig csak óbégatnak, meg egymással beszélgetnek ilyenkor is. [[Moraj és derültség a Jobbik és a DK soraiból.]] Nem érdekli őket, hogy mi zajlik itt, a parlamentben, és mi zajlik a valóságban, csak magukkal vannak elfoglalva [[Z. Kárpát Dániel: A frakcióvezetőd sincs itt! Miért ekkora a szád?]] , semmi mással. Tisztelt Szószóló Asszony! Azt tudom önnek mondani, hogy a következő időszakban is Magyarország Kormányára számíthatnak, mi mindig is segíteni fogjuk önöket. A Fidesz-KDNP-pártszövetség mindig is támogatni fogja az önök törekvéseit, nyelvi, kulturális, egyházi és egyéb törekvéseiket is, és mindig is ott leszünk önök mellett. A baloldali ellenzéktől most is láthattuk, hogyan ünnepelnek önökkel, hogyan viselkednek, amikor ünnepelni kellene. Szóban szokták mondani, hogy szeretik önöket, nemzetiségeket, de amikor arról van szó, hogy szavazni kell, arról van szó, hogy elhallgassanak itt, a parlamentben és odafigyeljenek az ön szavára, akkor mindenféle mutyival ülnek össze [[Közbeszólások a Jobbik soraiból: Gyűlölködő! Gyűlöletügyi államtitkár! Üljön le! Álszent gyűlöletkeltő!]] és kiabálnak, és egymással beszélgetnek. [[Közbeszólás a Jobbik soraiból: Ezt is gyűlölködésre használtad fel!]] Tisztelt Képviselő Asszony! Holnap ismét nagy nap lesz itt, a parlamentben [[Közbeszólások a Jobbik soraiból: Álszent! A pápa veled fog találkozni? Az elnök csenget.]] hiszen két dologról is szavazni fogunk, az egyik az önöket érintő törvény, a másik a költségvetés. Ránk számíthatnak. [[Közbeszólások a Jobbik soraiból: Szégyelld magad! Szerencsétlen! Gyűlölködő!]] Köszönöm a figyelmet. [[Taps a kormánypárti padsorokban.]]
Tisztelt Országgyűlés! A napirend előtti felszólalások végére értünk. Felkérem Steinmetz Ádám jegyző urat, hogy ismertesse a további napirenden kívüli felszólalókat. [[Közbeszólások a Jobbik soraiból: Gyűlölködő! A saját frakcióvezetőd sincs itt, mire vágsz fel? Biztos kapsz érte prémiumot! Máskor ne remegjen a hangod!]]
Tisztelt Országgyűlés! A mai napon napirend utáni felszólalásra jelentkezett: Keresztes László Lóránt, LMP; Dudás Róbert, Jobbik; Kálló Gergely, Jobbik; Varju László, DK; Varga Zoltán, DK; Hajdu László, DK; Bősz Anett, DK; Z. Kárpát Dániel, Jobbik; Steinmetz Ádám, Jobbik; és Ander Balázs, Jobbik. A holnapi napon napirend előtti felszólalásra jelentkezett: Szabó Timea, Párbeszéd; Schmuck Erzsébet, LMP; Varju László, DK; Harangozó Tamás, MSZP; Z. Kárpát Dániel, Jobbik; Harrach Péter, KDNP; és Halász János, Fidesz. A holnapi napon napirend utáni felszólalásra jelentkezett: Keresztes László Lóránt, LMP; Kálló Gergely, Jobbik; Potocskáné Kőrösi Anita, Jobbik; Dúró Dóra, független; Ágh Péter, Fidesz; Z. Kárpát Dániel, Jobbik; Magyar Zoltán, Jobbik; Stummer János, Jobbik; Steinmetz Ádám, Jobbik; Varga-Damm Andrea, független; Nyitrai Zsolt, Fidesz; és Gelencsér Attila, Fidesz.
Tisztelt Országgyűlés! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Mielőtt megkezdjük a szavazási eljárást, a szavazógépek működőképességének ellenőrzése érdekében jelenlét-ellenőrzést tartunk. Kérem, nyomják meg a szavazógépük valamelyik gombját! [[Jelenlét-ellenőrzés: 144 jelenlévő, 55 távollévő.]] Tisztelt Országgyűlés! A kormány kezdeményezte, hogy az Országgyűlés kivételes eljárásban tárgyalja meg a polgári törvénykönyvről szóló 2013. évi V. törvény hatálybalépésével összefüggő átmeneti és felhatalmazó rendelkezésekről szóló 2013. évi CLXXVII. törvény módosításáról szóló T/16565. számú előterjesztést. A kormány azt kezdeményezte, hogy a módosító javaslat benyújtására a kivételes eljárást elrendelő döntés meghozatalát követő három órán belül legyen lehetőség, az összevont vitára 2021. június 15-én 1. napirendi pontként kerüljön sor, az összegző módosító javaslatról való döntésre és a zárószavazásra 2021. június 15-én kerüljön sor. A kivételességi javaslatot T/16565/1. számon képviselőtársaim a honlapon megismerhették. A házszabályi rendelkezések 62. § (1) bekezdése alapján a kivételes eljárásban történő tárgyalásról az Országgyűlés vita nélkül határoz. Felhívom figyelmüket, hogy a kivételes eljárás elrendeléséhez a képviselők több mint felének, azaz száz képviselőnek az igen szavazatára van szükség. Most a döntéshozatalra kerül sor. Kérdezem önöket, elfogadjáke a T/16565. számú előterjesztés kivételes eljárásban történő tárgyalását az előterjesztői indítvány szerint. Kérem, szavazzanak! [[Szavazás.]] Megállapítom, hogy a Ház 116 igen szavazattal, 30 nem szavazat ellenében, tartózkodás nélkül a kivételes eljárást elrendelte. Az elfogadott döntésünknek megfelelően a módosító javaslatok benyújtására ma 17 óra 37 percig van lehetőség. A kormány kezdeményezte, hogy az Országgyűlés kivételes eljárásban tárgyalja meg a Magyarország 2021. évi központi költségvetéséről szóló 2020. évi XC. törvény módosításáról szóló T/16566. számú előterjesztést. A kormány azt kezdeményezte, hogy módosító javaslat benyújtására a kivételes eljárást elrendelő döntés meghozatalát követő három órán belül legyen lehetőség, az összevont vitára 2021. június 15-én 2. napirendi pontként kerüljön sor, az összegző módosító javaslatról való döntésre és a zárószavazásra 2021. június 15-én kerüljön sor. A kivételességi javaslatot T/16566/1. számon képviselőtársaim szintén megismerhették a honlapon. Most ismét döntéshozatal következik. Kérdezem önöket, elfogadjáke a T/16566. számú előterjesztés kivételes eljárásban történő tárgyalását az előterjesztői indítvány szerint. Kérem, szavazzanak! [[Szavazás.]] Az Országgyűlés a kivételes eljárásra vonatkozó indítványt 115 igen szavazattal, 26 nem szavazat ellenében, 1 tartózkodás mellett elfogadta. A módosító javaslatok benyújtására 17 óra 38 percig van lehetőség. Tisztelt Ház! Most a napirend módosítására tett indítványokról döntünk. A Párbeszéd képviselőcsoportja azt javasolta, hogy a június 14-15-ei, keddi ülésnapon való döntések, határozathozatalok közül a Fudan Hungary Egyetemért Alapítványról, a Fudan Hungary Egyetemért Alapítvány részére történő vagyonjuttatásról szóló T/16225. számú törvényjavaslat, valamint a Budapest Diákváros megvalósításáról szóló T/16226. számú törvényjavaslat összegző módosító javaslatáról való döntésre és a zárószavazásra ne kerüljön sor. Aki ezzel egyetért, kérem, kézfelemeléssel szavazzon! [[Szavazás.]] Megállapítom, hogy a Ház látható többsége a javaslatot nem támogatja. Tisztelt Országgyűlés! A Fidesz képviselőcsoportja azt javasolta, hogy a június 15-ei, keddi ülésnapon az üléskezdésre 8 órakor, a határozathozatalokra legkorábban 12 óra 30 perckor kerüljön sor, valamint az Alkotmányíróság új tagjának megválasztásával összefüggő titkos szavazásra a napirendi javaslatban feltüntetett 40 perc helyett 30 perc álljon rendelkezésre. Aki ezzel egyetért, kérem, kézfelemeléssel szavazzon! [[Szavazás.]] Köszönöm. Megállapítom, hogy a Ház látható többsége a javaslatot elfogadta. Tisztelt Ház! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, elfogadjae a napirendi ajánlást az előbbiekben elfogadott módosításokkal. Kérem, kézfelemeléssel szavazzanak! [[Szavazás.]] Köszönöm. Megállapítom, hogy a Ház látható többsége a napirendet elfogadta. Most, 14 óra 40 perckor áttérünk az interpellációk tárgyalására. [[Rövid szünet. Számos képviselő távozik az ülésteremből. Nagy zaj. Az elnök csenget.]] [[14.40]] Kérem kormánypárti képviselőtársaimat, gyorsan hagyják el az üléstermet. Gyüre Csaba, a Jobbik képviselője, interpellációt nyújtott be az igazságügyi miniszterhez, akinek a nevében Völner Pál államtitkár úr fog válaszolni. Megadom a szót képviselő úrnak.
Köszönöm szépen a szót, elnök úr. Tisztelt Elnök Úr! Tisztelt Országgyűlés! Képviselőtársaim! Tisztelt Államtitkár Úr! 2021. június 1-jén kezdte meg működését az Európai Ügyészség. Az új intézmény létrehozásának célja az Európai Unió pénzügyi érdekeit sértő csalások és egyéb bűncselekmények feltárása, kivizsgálása, a vád képviselete. Munkájának területe elsősorban az uniós kiadásokkal és bevételekkel kapcsolatos csalások feltárása, a hozzáadottérték-adóval történő csalások felderítése, az uniós költségvetés megkárosításából származó pénzeszközök kifehérítésére irányuló bűncselekmények feltárása, aktív és passzív hivatali vesztegetések vagy hűtlen kezelések vizsgálata, melyek sértik az EU pénzügyi érdekeit, továbbá a bűnszervezetben való részvétel kiderítése, ha a szervezett tevékenység az uniós költségvetés ellen irányul. Tisztelt Államtitkár Úr! Ezek mind olyan problémák, amelyet a magyar bűnüldöző szerveknek is vizsgálniuk kell, illetve kellene. Ezzel szemben azt látjuk, hogy az európai uniós pénzek tekintetében nagyon kevés, visszaéléssel kapcsolatos ügy jut el bírósági szakaszba, illetve ritkán történik felelősségre vonás. Hiába vannak feljelentések, akár az OLAF részéről is, azok vagy el sem indulnak, vagy általában nyomozati szakban befejeződnek. Ráadásul a Fidesz-KDNP-s kétharmad hozta meg azt a jogszabályváltozást is, hogy ha a feljelentő nem maga a sértett, akkor a nyomozás megszüntetése miatt még csak panasszal sem élhet a felsőbb nyomozati szervhez. Nyilván ez a szabály is azt segíti elő, hogy a zavarosban halászó, jogszabályokat szándékosan kijátszó vagy megszegő közpénzfelhasználónak a hatóságok által történő felelősségre vonása minél nehezebb legyen. Nem véletlen, hogy Magyarországon a korrupció ilyen mértékben felerősödött az utóbbi időben, sőt kijelenthetjük, hogy az rendszerszintűvé vált. Ebben a helyzetben csak egy kiemelt, független, korrupcióellenes ügyészség létrehozása és az Európai Ügyészséghez való csatlakozás hozhatna javulást. De semmilyen formában nem látjuk a javulásra irányuló kormányzati szándékot. Az Európai Unió országai már jórészt csatlakoztak az Európai Ügyészség intézményéhez, vagy a napokban csatlakoznak ahhoz. Legutóbb a kimaradók közül Svédország jelentette be, hogy 2022-től ők is csatlakozni kívánnak, és mára odajutottunk, hogy hazánkon kívül csak Lengyelország, Dánia és Írország maradt ki. Bár Dániában és Írországban a csatlakozási szerződésben kikötötték, hogy erre lehetőségük legyen, sőt ezt Dániában még népszavazás is megerősítette. Látható az állampolgárok részéről is Magyarországon az a szándék, hogy szeretnék felszámolni a hazánkat sújtó korrupciót, hiszen nagyon nagy a támogatottsága az Európai Ügyészség gondolatának. Nyilván nem véletlen, hogy körülbelül 680 ezren már alá is írták az erre irányuló kérdőívet [[Dr. Rétvári Bence közbeszól.]] , hogy csatlakozzunk ehhez a nemzetközi szervezethez. Tisztelt Államtitkár Úr! Fentiek alapján tehát azzal a kérdéssel fordulok önhöz, hogy vane Magyarországon kormányzati szándék a korrupció visszaszorítására. [[Az elnök csenget.]] Ha igen, hogyan kívánják azt megvalósítani? Csatlakozunke az Európai Ügyészséghez; ha nem, miért nem? Köszönöm szépen. [[Taps a kormánypártok padsoraiból.]]
Államtitkár úré a szó.
Köszönöm a szót, elnök úr. Tisztelt Képviselőtársaim! Tisztelt Ház! Számunkra az Európai Ügyészségtől való távolmaradás szuverenitási kérdés [[Tordai Bence: Hát persze!]] , és úgy gondoljuk, hogy az integrációnak vannak olyan területei, ahol a további együttműködés jelentősen csökkentené a tagállamok önállóságát, emellett a csatlakozás nem illeszkedik Alaptörvényünkhöz sem. Ne feledjük, hogy az összes európai tagállamnak, köztük Magyarországnak is joga van ahhoz, hogy kimaradjon ebből az együttműködésből. Minden kényszer, ami más irányba mutat, az Unió saját szabályait is sérti. Arról nem is beszélve, hogy egy olyan szervezet jött létre, amelynek első vezetőjének személye már önmagában is cáfolja a szervezet elfogulatlanságát. Laura Codruţa Kövesi, az Európai Ügyészség jelenlegi vezetője korábban koncepciós eljárást folytatott Romániában magyar politikusok ellen, és annak idején a magyar politikai elit egyetértett abban, hogy ezeket az eljárásokat el kell ítélni, mivel ezek a jogállami alapértékeket sértik és támadják. Sajnálom, hogy ezt önökkel Gyurcsány Ferenc már elfeledtette. Tisztelt Képviselőtársaim! Az ön felszólalásában ellentmondások fedezhetők fel. 2020 januárjában arra a kérdésre, hogy mire büszke igazán eddigi pályafutása során, ön úgy válaszolt, hogy legfőképpen arra a kitartásra, amelynek köszönhetően 2006-2010 között három és fél éven keresztül több mint 366-szor tüntetett a Gyurcsány-rezsim ellen. Ez a kitartása azóta, úgy látszik, elveszett. Jelenleg az előválasztásnak nevezett színjáték keretében önök most azokkal az emberekkel lépnek szövetségre, akiknek rendszere ellen heti rendszerességgel vonultak annak idején az utcára. Mi több, ön 2013-ban úgy fogalmazott, hogy az egyik legfontosabb feladat az elszámoltatás, amely elmaradt, és ez nemcsak a kormányváltást követő éveket, hanem a rendszerváltás utáni évek bűnei miatt való elszámoltatást is jelenti. Tisztelettel kérdezem képviselő urat, hogy az elhangzottak alapján miként lehetséges, hogy a Jobbik a hatalmas korrupcióellenes harc közepette összefog azzal a DK-val és az MSZP-vel, amelynek az elszámoltatását tűzte ki célul. Vagy rájuk majd nem fog vonatkozni az elszámoltatás? A baloldali összeborulást tekintve mostanra nyilvánvalóvá vált, hogy az önök számára fontosabb saját hatalmuk kiépítése, mint a magyar emberek védelme. Tisztelt Ház! Mikor a kormány gazdasági ügyekben dönt, kizárólag az ország, a nemzet érdekét nézi. Azokkal a vállalkozásokkal szemben, akik állami megbízást kapnak, három alapvető elvárásunk van: a törvényeket tartsák be, az adókat fizessék be, a rájuk bízott munkát pedig a legmagasabb színvonalon végezzék el. A kormány továbbra is elkötelezett a korrupcióval szembeni küzdelem tekintetében. Ugyanakkor kérjük önöket, hogy az eredményes fellépés érdekében kezdjék el a közélet megtisztítását annak a pártelnöknek a kiszorításával, felelősségre vonásával, akinek az elszámoltatása érdekében létrejöttek, és akinek a lemondását több mint három évig követelték. Ne csapják be, ne árulják el a saját választóikat! Nem fogadjuk el azt, hogy ahogy önök alávetették a Jobbikot a DK-nak, ugyanúgy Magyarországot korlátozás nélkül alávessük az Uniónak. Köszönöm megtisztelő figyelmüket. [[Taps a kormánypártok padsoraiból.]]
Viszonválaszra ismét képviselő úré a szó.
Köszönöm szépen a szót, elnök úr. Tisztelt Elnök Úr! Képviselőtársaim! Államtitkár úr, elsősorban azzal kezdeném, hogy ez nem az a műfaj, ahol ön kérdez, és én válaszolok. Reméljük, hogy egy év múlva már lehetősége lesz önnek vagy képviselőtársainak, fideszes, KDNP-s képviselőtársainak ellenzékből majd a jelenlegi ellenzékből lévő minisztereket és államtitkárokat interpellálni, de erre még sajnos jövő év májusig önöknek várni kell. Úgyhogy innen csak azt tudom mondani, hogy éppen az önök kormányzása alatt értük el azt, hogy az Európai Unióban a korrupcióérzékelési index olyan mértékben megnőtt Magyarországon, hogy míg kilenc évvel ezelőtt még a középmezőnyben voltunk az Európai Unióban, mára odajutottunk, hogy a legutolsó állam lettünk, holtversenyben Bulgáriával és Romániával. Nem tudom elfogadni ezt a választ, mert ez tovább erősíti ezt az utat. Köszönöm szépen. [[Taps a Jobbik soraiból.]]
Tájékoztatom önöket, hogy az elfogadott napirendünknek megfelelően a határozathozatalra minden egyes el nem fogadott interpelláció esetében a holnapi ülésnapon kerül sor. Bangóné Borbély Ildikó, az MSZP képviselője, interpellációt nyújtott be a pénzügyminiszterhez. Az interpellációra a miniszterelnök úr megbízásából a téma szerint feladat- és hatáskörrel rendelkező, családokért felelős tárca nélküli miniszter államtitkára válaszol, Zsigó Róbert. Képviselő asszonyé a szó.
Köszönöm szépen, elnök úr. Tisztelt Államtitkár Úr! Tisztelt Képviselőtársak! Miközben a kormány 2022-re 5,2 százalékos GDP-növekedéssel számol, a szociális területre jövőre megint kevesebb jut. A szegénységben élő családok, a kisnyugdíjasok, a szociális problémával küzdők, a munkanélküliek nem számíthatnak erre a kormányra. A 2022. évi költségvetés csak a kormány tagjainak és üzleti barátainak jelenti az újraindítás költségvetését, sok százezer magyar családnak viszont újabb veszteséget jelent, hiszen az évek óta nem változó ellátások, támogatások lényegében már régen elinflálódtak. [[14.50]] Az elmúlt másfél év súlyos gazdasági és társadalmi válságot hozott az egész világon és nálunk is. Egy válságban a szociális hálón erősíteni kell, nem pedig hagyni tovább foszlani. A kormány szándékai szerint azonban a szociális biztonság alapjait érintően lényegében semmilyen érdemi beavatkozásra nem kerül sor. Milyen újraindításról lenne szó azok számára, akiknek a fizetését, nyugdíját, bármilyen támogatását havonta elviszi a brutális mértékű élelmiszerár-emelkedés?! Az alanyi jogon járó családi támogatások továbbra sem változnak: a családi pótlék, a gyes, a gyet, az anyasági támogatás, sőt még a babakötvény is 14. éve változatlan lesz jövőre, ahogyan a nyugdíjminimum is. Az anyasági támogatás előirányzata még csökken is. A legszegényebbeknek járó ellátások között van, ami 16. éve nem változik, mint mondjuk, a közgyógyellátás. A foglalkoztatást helyettesítő támogatás összege tíz éve 22 800 forint. Az elsősorban a rokkantsági ellátásokból kiszorulók számára kialakított egészségkárosodási és gyermekfelügyeleti támogatás is döbbenetesen alacsony összegű, az átlagellátás a 29 ezer forintot sem éri el. Embertelenség ilyen alacsony összeget adni bárkinek is a megélhetéshez, de a kormány ehhez sem nyúl hozzá, mintha minden rendben lenne. Most fogadta el az Országgyűlés az egyszülős családokat érintően a gyermektartásdíj emeléséről szóló javaslatot, amit egyébként 2012-ben a Fidesz csökkentett. Elvileg tehát most növekedni fog az ellátás összege, és bővül a jogosultak köre is majd, ehhez képest az idetartozó költségvetési előirányzat jövőre 60 millió forinttal csökken. Miből lesz erre pénz, ha még csökkentik is a költségvetési sort? Tisztelt Államtitkár Úr! Önök tartják magukat családbarátnak?! Tényleg úgy akarják befejezni 2022-ben a kormányzásukat, hogy eddig egyetlen évben sem emelték a családi pótlékot, a gyest és az anyasági támogatás összegét?! Igen, azt tudjuk, hogy mióta a miniszter asszonyt kinevezték, azóta 3,4 milliárd forintot elköltöttek plakátkampányra. Szerintem jobb helye lett volna a családok támogatásánál. [[Az elnök a csengő megkocogtatásával jelzi az időkeret leteltét.]] Kérdezem államtitkár urat, hogy mit fognak tenni ez ügyben. Várom válaszát.
Megadom a szót államtitkár úrnak.
Köszönöm szépen a szót. Tisztelt Elnök Úr! Tisztelt Országgyűlés! A legenyhébb megfogalmazás, amit mondhatok önnek, képviselő asszony, hogy ön félretájékoztatja és elbizonytalanítja a magyar embereket és a magyar családokat. Értem én, hogy meg kell felelniük a régi-új főnöküknek, és trükkök százaival kell politizálniuk, de a magyar emberek ennél többet érdemelnek. (Az elnöki széket Lezsák Sándor, az Országgyűlés alelnöke foglalja el.) És ha már arról beszélünk, hogy ki és mit csinált, ki erősítette a szociális védőhálót, ahogy ön fogalmazott, akkor szeretném emlékeztetni a tisztelt Országgyűlést, hogy önök, képviselő asszony, a Gyurcsány-Bajnai-kormányok voltak azok, akik 2010 előtt és most figyeljen! megszüntették a rendszeres gyermekvédelmi támogatást, megszüntették a 13. havi családi pótlékot. A családi pótlék felső életkori határát 20 évben maximalizálták 23 helyett; szűkítették a családi adókedvezményeket, az egy- és kétgyerekeseknél meg is szüntették azt. Csökkentették a gyes időtartamát, kétszeresére emelték a villamos energia, háromszorosára a lakossági földgáz árát. Megszüntették a kedvezményes, kamattámogatott lakáshiteleket, az otthonteremtést, majd a devizahitel csapdájába lökték a magyar családok százezreit. Bevezették a vizitdíjat, a kórházi napidíjat és a tandíjat, vagyis szűkítették a szegényebb honfitársaink esélyeit is az egészséges élethez való hozzájutásban, valamint önök voltak azok, akik elvették a 13. havi nyugdíjat, és ezek után ön feláll és bennünket kér számon. Tisztelt Ház! Képviselő asszony csökkenő támogatásokról beszélt, nézzük, hogy mi is az igazság! 2021-hez képest jövőre 53 milliárd forinttal nő a szociális, gyermekvédelmi és gyermekjóléti szolgáltatásokra fordított költségvetési összeg, ez a 2010-es összegnek pont a két és félszerese. Tovább nő a családokra szánt költségvetési források összege, amely 2010-hez képest már közel a háromszorosára emelkedik. Képviselő asszony sugalmazásával ellentétben a gyermekétkeztetés költségvetési forrásai 12 év alatt közel megháromszorozódtak. A képviselő asszony lebecsüli a babakötvény értékét, miközben a konstrukció népszerűségét mindennél jobban jelzi, hogy 2010-hez képest harmincszoros emelkedés látható a számlanyitások tekintetében. 2021. január 1-jétől minden idők legnagyobb otthonteremtési programját indítottuk, amelyet igénybe vehetnek egyébként az egyszülős családok is. A kormány 2019. július 1-jén elindította a családvédelmi akciótervet. A csed mértéke 2021. július 1-jétől a figyelembe vehető bruttó kereset 70 százalékáról a 100 százalékára emelkedik, ezáltal a korábbi nettó keresetüknél magasabb összegű ellátást kapnak majd az édesanyák. Az egyszülős családokat célzott intézkedésekkel segítjük 2022-től, egyrészt a gyermektartásdíjhoz kapcsolódó szabályozások könnyebbé tételével, másrészt pedig az árvaellátás minimumösszegének a duplájára emelésével. Tájékoztatom képviselő asszonyt, hogy a megelőlegezett gyermektartásdíj, illetve az anyasági támogatás költségvetési előirányzatai felülről nyitottak, tehát minden család, aki igénybe szeretné venni, ezt igénybe is fogja tudni venni. A kormány visszaépíti a 13. havi nyugdíjat, valamint 2021. január 1-jétől a méltányosság alapján megállapított nyugdíjemelés és az egyszeri segély engedélyezési összeghatára is emelkedik. Tisztelt Képviselő Asszony! Ön nem támogatta egyebek mellett itt a parlamentben az ápolási díj emelését. Kérem, döntse el, hogy akkor most kinek az oldalán áll, és mondja meg, hogy mi is a célja a baloldalnak: visszasegíteni Gyurcsány Ferencet a hatalomba, és ezzel elhozni újra a megszorítások időszakát, vagy támogatni a magyar családokat és segíteni a boldogulásukat, ugyanis a kettő nem fér össze. Ránk a magyar családok továbbra is számíthatnak. Köszönöm a figyelmüket. [[Taps a kormánypártok soraiban.]]
Köszönöm szépen, Zsigó Róbert államtitkár úr. Bangóné Borbély Ildikót kérdezem, hogy elfogadjae az államtitkári választ.
Köszönöm szépen, elnök úr. Nem tudom elfogadni. Tudja, államtitkár úr, tizenkettő év után elég szomorú, hogy csak ennyit tudnak, hogy Gyurcsány, Gyurcsány, Gyurcsány, és elmúlt nyolc év, elmúlt nyolc év, elmúlt nyolc év, amiből önök már tizenkettőt töltöttek el. Azt mondja, hogy én vezetem félre a magyar családokat? Azt mondta, hogy megszüntettük a 13. havi családi pótlékot? Mi vezettük be, és nem megszüntettük, hanem duplájára emeltük a családi pótlékot, és ezért átvezettük. Úgyhogy, legyen szíves, államtitkár úr, ne hazudjon itt a parlamentben! És tudja, államtitkár úr, ha önök szerint az nem baj, hogy 12 éve nem emelkedett a családi pótlék, a gyet, a gyed, és nem emelték a minimálnyugdíj összegét, amiből a szociális ellátásokat számolják ki, akkor egy másik dologra hívnám fel a figyelmét: a családi adókedvezményt 2011-ben vezették be, az egygyerekeseknek és a háromgyerekeseknek azóta nem emelték ezt az összeget, nemcsak a családi pótlékot, államtitkár úr [[Az elnök a csengő megkocogtatásával jelzi az időkeret leteltét.]] , hanem a családi adókedvezményt is. Úgyhogy, legyen szíves, egy kicsit fogja vissza magát, és nézzen a tükörbe, és innentől fogva ne azt mondja, hogy támogatják a családokat, mert ez nem igaz! Köszönöm szépen, elnök úr.
Köszönöm szépen, képviselő asszony. Tájékoztatom önöket, hogy képviselő asszony tehát nem fogadta el a választ. Elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Arató Gergely, a DK képviselője, interpellációt nyújtott be az innovációért és technológiáért felelős miniszter úrhoz: „Egyre rosszabbul élnek a magyarok, miért nem tesz valamit az Orbán-kormány?” címmel. Arató Gergely képviselő urat illeti a szó.
Tisztelt Ház! Az a helyzet, hogy mondjuk el, hogy az interpellációkat a múlt héten kellett benyújtani, így aztán gyanítom, hogy majd államtitkár úr válaszában utalni fog a kormány újabb üres ígéretei és minimálbér ügyében, de engem a házszabály köt ahhoz, hogy az interpelláció eredeti kérdéseit tegyem föl, majd a viszonválaszban lesz módom válaszolni ezekre. Tisztelt Ház! Magyarországon a magyar emberek, különösen azok, akik bérből és fizetésből élnek, nem úgy, mint a miniszterelnök, azok egyre nehezebben, egyre rosszabbul élnek. Európa rekordszintű inflációját kell elszenvedniük, a kilátások ebből a szempontból egyre rosszabbak, fordítsuk le: egyre drágább lesz minden a krumplitól a gyümölcsön keresztül a benzinig. Éppen ezért lenne különösen fontos, hogy a minimálbérek lépést tartsanak a növekvő inflációval. Az év elején elfogadott 4 százalékos minimálbér-emelést lényegében mára megette az infláció. Ez azt jelenti, hogy miközben legalábbis az önök statisztikáiban ismét szárnyal a magyar gazdaság, ebből semmi nem jut azoknak, akik a két kezükkel keresik meg a kenyerüket, akik keményen dolgoznak. [[15.00]] Miközben a magyar milliárdosok vagyona az egyharmadával lett nagyobb, sok száz milliárd forinttal a válság idején, eközben a válság vesztesei még a minimálbér-emelést sem kapják meg önöktől. Az Eurostat adatai szerint a magyar minimálbér 2021 januárjában 442 euró volt. Ez azt jelenti, hogy amióta Orbán Viktor kormányoz, persze idézőjelben, azóta minden környező országban jobban emelkedett a minimálbér, mint Magyarországon, beleértve persze a visegrádi országokat is. Lengyelországban 76 százalékkal, Csehországban 81 százalékkal, Szlovákiában 97 százalékkal, Bulgáriában, Litvániában, Romániában több mint háromszorosára nőtt a minimálbér. Ennek az a következménye, hogy mára euróban számolva csak a bolgárokat előzzük meg a minimálbérben, de ahogy látom, Bulgáriában rövidesen elkergetik az önökhöz hasonló korrupt, lopós kormányt, úgyhogy rövidesen a bolgárok is meg fognak előzni minket, ha így folytatjuk. Ezek után megdöbbenéssel, bár nem meglepetéssel hallottuk, hogy a magyar kormány ellenzi az európai minimálbér bevezetését, ellenzi, hogy egységes szabályok alapján számolják Európában mindenütt a minimálbért, hogy a magyar dolgozók is kapjanak európai védelmet ahhoz, hogy a minimálbér ne csak az önök kénye-kedvén múljon, ne csak az önök pillanatnyi ötletein. A kérdéseim tehát a következők: a növekvő infláció mellett miért marad el az önök által nyárra korábban megígért minimálbér-emelés, és miért ellenzi a kormány az európai minimálbért, miért ér a kormány szerint kevesebbet egy magyar dolgozó, mint egy Európa más országában dolgozó, munkálkodó társa? [[Szórványos taps az ellenzéki sorokból.]]
Köszönöm szépen, Arató Gergely képviselő úr. Válaszadásra megadom a szót Schanda Tamás államtitkár úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Van abban valamifajta sajátosan bizarr dolog, hogy ön föláll itt az Országgyűlésben, és álságos módon arról szónokol, hogy bajban vannak a magyar emberek. Tudom, hogy nehéz visszaemlékezni rá, és legszívesebben meg nem történtté tennék, egyébként mi is, de engedje meg, hogy emlékeztessem arra, hogy önök mit is csináltak, amikor kormányon voltak. Egyrészt a munkanélküliség a csúcson volt, másrészt a magyar embereket devizahitelezésbe kergették. De elvettek egyhavi fizetést tőlük, egyhavi nyugdíjat, leépítették az egészségügyet, csökkentették a gyest, megszüntették az otthonteremtési programot, a családi adókedvezményt, ingatlanadót akartak bevezetni, tandíjat akartak bevezetni, emelték az áfa kulcsát, kétszeresére emelték a villamos energia árát és háromszorosára a lakossági gáz árát, és mindezek mellett csődbe juttatták az önkormányzatokat. Majd azokban az önkormányzatokban, ahol egyébként hatalomra kerültek, ott megszorításokról döntöttek, nem 2008-ban, tisztelt képviselő úr nem 2008-ban! , hanem 2020-ban. Csökkentették a béreket, fizetést vontak meg az emberektől, az ott dolgozóktól. És miközben egy ország, egy nemzet tud összefogni a vírus ellen, aközben a baloldal, önök kihúzzák magukat ebből. A baloldal nem támogatta a családokat, nem támogatta a vállalkozásokat, azokat az intézkedéseket, amelyeket az ő érdekükben hoztunk. Ha önökön múlik, nem lett volna bértámogatás és hitelmoratórium sem. Ez pontosan olyan dolog, tisztelt képviselő úr, mint a magyar válogatott helyett az ellenfélnek szurkolni [[Dr. Rétvári Bence: Mondjuk, az íreknek.]] , ami persze az önök pártjában nem csak elméleti lehetőség. Legutóbb a szellemi nagyágyújuk, Niedermüller Péter ki is mondta, hogy szerinte jobb írnek lenni, mint magyarnak. De akkor nézzük a bérkérdést! A baloldal nyolcéves kormányzása alatt, 2002-2010 között mindössze 23 500 forinttal emelte a minimálbért; a nemzeti kormány ezzel szemben 73 500 forintról ’21-re már 167 400 forintra, ez 127 százalékos emelés. Másrészt az Európai Unió statisztikai hivatalának nem a mi, az Unió statisztikai hivatalának az adatai alapján 11 év alatt nemzeti valutában számolva a magyar volt a negyedik legnagyobb minimálbér-növekedés, a V4-ek közül pedig a legnagyobb. Tehát teljes álhír, amit ön mond, tisztelt képviselő úr. És mindezzel együtt mi azon dolgozunk, és ezt szeretnénk, hogy tovább tudjuk emelni a béreket, a minimálbért is különösen. Nem véletlen, hogy a 200 ezer forintos minimálbért tűztük ki magunk elé célul, mert a minimálbérnek és a garantált bérminimumnak az emelése hatással lesz a többi bér emelésére is. De ahhoz, hogy ezt meg tudjuk valósítani, szükség van arra, hogy a kis- és középvállalkozásokat segítsük, elsősorban egyébként adócsökkentéssel. Önök adót akarnak emelni, erről beszélnek, adót akarnak emelni a cégeknek. Szerintünk ennek az ellenkezőjét kell tenni, ezért csökkentjük most is az adókat, mert meg kell teremteni az összhangot a minimálbér-emelés és a kkv-k versenyképességének a megőrzése között. Ezért ez egy fontos kérdés, és ezért erről is ki fogjuk kérni a magyar emberek véleményét a hamarosan induló nemzeti konzultáció keretében is. Az európai minimálbér, amiről beszél, az pedig egy nem létező dolog, egy szokásos gyurcsányista álhír, csak most éppen Gyurcsány Ferenc feleségétől. Köszönöm megtisztelő figyelmét. [[Dr. Rétvári Bence tapsol.]]
Köszönöm szépen, államtitkár úr. Megkérdezem Arató Gergely képviselő urat, jegyző urat, hogy elfogadjae az államtitkári választ.
Államtitkár úr talán még a szokásosnál is messzebb rugaszkodott a valóság talajától válaszában. Azt, hogy önnek mennyire fontosak a magyar dolgozók és a magyar dolgozó emberek bére, jól mutatta, hogy a hozzászólásának döntő részében nem erről beszélt, hanem sok minden másról. Elég kevés igazat mondott benne. Önt személyesen interpelláltam itt a parlamentben azért, hogy valódi bértámogatást adjanak, és nem kamut. Nemhogy nem támadtuk a bértámogatást [[Schanda Tamás János: Leszavaztad!]] , hanem keveselltük mind az időpontját, mind pedig az összegét keveselltük, drága államtitkár úr. Ami viszont a minimálbér ügyét illeti, ön azt a trükköt követi el, hogy elfeledkezik arról, hogy önök a forint tudatos és szándékos tönkretételével értékelték le a magyar emberek munkáját. Az az összehasonlítás, amiről én beszéltem, euróban van, mint ahogy a benzint is például euróban vesszük a világpiacról, és sok minden mást is úgy szerez be az ország. Tehát önök leértékelik a forintot, leértékelik a béreket. Európai minibálbér pedig annyira van, hogy Palkovics miniszter úr, az ön minisztere sajtótájékoztatót tartott arról, hogy ellenzik az európai minimálbért. Palkovics miniszter úr hazugságokkal, nem valódi fantomokkal harcol. Én sok rosszat feltételezek róla, de legalább a saját államtitkárától nem várom el, hogy ezt beismerje. Köszönöm szépen, és nem fogadom el a válaszát. [[Szórványos taps az ellenzéki sorokból.]]
Köszönöm szépen. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Csárdi Antal, az LMP képviselője, interpellációt nyújtott be az emberi erőforrások miniszteréhez: „Mikor kezd a kormány a közalkalmazottak érdekében cselekedni?” címmel. Csárdi Antal képviselő urat illeti a szó.
Köszönöm szépen a szót. Tisztelt Ház! Tisztelt Miniszter Úr! Tisztelt Államtitkár Úr! Az elmúlt időszakban a szociális dolgozóknak és a pedagógusoknak háromszorosára növekedtek a terhei, míg a kormány egyáltalán nem vesz tudomást róluk, nem jár nekik extra bérkiegészítés, a befagyasztott bérek sem alkalmasak a normális életszínvonal megteremtésére, a fokozott leterheltséghez semmilyen szakmai, mentális támogatást nem kapnak. Sajnos, nem adják meg a lehetőséget a fiatal generáció számára, hogy megfelelő szintű oktatásban részesüljenek, hogy energikus, proaktív, szakmailag kiteljesedő pedagógusok tanítsák őket, és nem adják meg a tiszteletet az időseik számára sem, hogy méltó körülmények között, megfelelő ellátás keretében töltsék el időséveiket. Ehelyett kiégett, elkeseredett, egzisztenciájukban bizonytalan pedagógusok próbálják az ellehetetlenített körülmények között eszköztelenül tanítani gyerekeinket, és megfáradt szociális dolgozók gondoskodnak erejükön felül szüleinkről, idős hozzátartozóinkról. Pont a pedagógusok, a szociális dolgozók azok, akik miatt a gazdaság fogaskerekei olajozottan tudnak működni. A magyar állampolgárok jelentős része jelenleg is közalkalmazotti státuszban dolgozik, ezért a közalkalmazotti bértábla éves változása mindenképpen nagy jelentőséggel bíró esemény; azaz, csak lehetne, ha az inflációt követő nyugat-európai világszínvonalú fizetésekről beszélhetnénk. Ehelyett a szociális dolgozók, végzettségtől és szakmában eltöltött időtől függetlenül alig visznek haza 190 ezer forintnál többet, és a pedagógusok sem tömik tele a pénztárcájukat a havi 250 ezer forintos átlagfizetésükkel. Többek között ez az oka annak, hogy a szociális és az oktatási területen jelentős ütemű erőforrás-elvándorlás tapasztalható. Idén például 3 ezer fővel kevesebb főállású pedagógus kezdett neki a 2020/21-es tanévnek. Mind a szociális, mind az oktatási szférában legalább 10 százalékos a munkaerőhiány, ami hatalmas plusznehézséget okoz a munkavállalóknak, nagyobb a stresszhelyzet, nagyobb a hibázási lehetőség. [[15.10]] Az államnak kötelessége a szociális ellátórendszer fejlesztése, a pedagógusok támogatása, hiszen Alaptörvényben garantált tevékenységeket kell ellátniuk. Az LMP célja, hogy a közalkalmazottak és mindenki, aki a magyar társadalom testi, lelki és szellemi épülését, fejlődését szolgálja, megfelelő színvonalú bérezést és megbecsülést kapjon, tisztes munkakörülmények között tudjon dolgozni. Ennek az eléréséhez, államtitkár úr, kevés az, hogy a napirend előtti felszólalásaikban megköszönik a munkájukat. Kérdezem államtitkár urat, hogy mikor kapnak végre a pedagógusok és a szociális dolgozók a megalázónál magasabb fizetést. Köszönöm szépen.
Köszönöm szépen, Csárdi Antal képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Ha közszférabérekről van szó, akkor mielőtt szólásra emelkedik, tisztelt képviselő úr, szóljon már egypár szót azokhoz is, akikkel ön együtt indul a választásokon, akik támogatták a saját egyéni körzetében. [[Csárdi Antal nevet.]] Ön most nevet ezen. Ön most kineveti azt [[Csárdi Antal: Nem! Önön nevetek!]] , hogy a szociális dolgozóktól elvettek egyhavi bért. Ön nevet azon, hogy az egészségügyi dolgozók mellett a pedagógusoktól is elvettek egyhavi bért. Persze pedagógusokat el is bocsátottak, 15 ezer pedagógust bocsátottak el az ön szövetségesei, amin ön csak nevet, de sokak számára, akiknek a teljes egzisztenciájuk ezzel bajba került, ez nem volt ennyire nevetséges. És nem is szeretnénk visszahozni azt az időt, amikor csökkent a szociális dolgozók bére, amikor csökkent a pedagógusok bére. Mert a rendszerváltás óta ön nem tud még egy olyan kormányt mondani, amely nemcsak a nyugdíjasok nyugdíját csökkentette, hanem a pedagógusok, az orvosok, az ápolók és a szociális gondozók bérét is, csak azt a kormányt, amelynek a szövetségében ön indult és indul a választásokon. Csak önök voltak azok, tisztelt képviselő úr, akik Magyarországon bért csökkentettek azoknál, akik mind szóban, mind erkölcsileg, mind anyagilag, pénzben is elismerést érdemelnek. Úgyhogy egyszer majd beszéljen a saját szövetségeseivel is erről, mielőtt ilyen szónoklatokat fogalmaz meg itt a parlamentben. Ami a befagyasztásokat illeti, tisztelt képviselő úr: az egészségügyre 141 százalékkal fordítunk többet, tehát közel két és félszer annyit fordítunk, mint az önök szövetségesei által beterjesztett utolsó, 2010-es költségvetésben. Köznevelésre általános iskolákra, középiskolákra, óvodákra 71 százalékkal fordítunk többet, mint amennyit a baloldal utoljára erre fordított; a szociális ellátásokra pedig 158 százalékkal fordítunk többet, ami azt jelenti, hogy több mint két és félszeresét fordítjuk most szociális ellátásokra ebben természetesen benne van a béremelések fedezete is , mint amennyit az utolsó baloldali kormány Magyarországon erre fordított. Jövőre a szociális ellátásra is 57 milliárd forinttal több jut. A pedagógusokkal kezdtük a béremeléseket, egy 50 százalékos többéves béremelési programot indítottunk el, majd tavaly júliusban, miközben a világ minden országában valóban bérbefagyasztás volt, ahogyan ön mondta, nagyon sok országban befagyasztottak béreket, Magyarországon nem. 2020. július 1-jétől 10 százalékkal emeltük a tanárok fizetését, s mindemellett az igazgatóknak egy még nagyobb léptékű emelést hajtottunk végre, akiknél 30-50 százalékos emelkedés is lehetett. Ön dobálózott itt számokkal, csak összekeveri a szezont a fazonnal, hiszen azt mondja a pályája derekán lévő pedagógus bérének, ami egy pályakezdő bér nagyságrendje, tisztelt képviselő úr. Kérem, ezeket ne keverje össze! Aki pedagógus II. fokozatba kerül, és már tényleg két évtizede dolgozik, az körülbelül 368 ezer forint környékén tud keresni. Aki pedig intézményvezető, az emelésnek köszönhetően egy 400 fő feletti intézményt vezető, 35 éve tanító, pedagógus II. besorolású, egyetemi diplomával rendelkező pedagógus 688 ezer forintot tud keresni; egy ezer fő feletti, tehát nagyon nagy iskolát vezető pedig akár ennél is magasabb összeget tud hazavinni bruttóban, tisztelt képviselő úr. A szociális dolgozók számára pedig szintén abban az esztendőben, amelyben a világ nagyon sok országában nehézségek voltak a koronavírus-járvány miatt, Magyarországon egy 14 százalékos béremelést tudtunk végrehajtani. De nem ez volt az első béremelés, hiszen 2014-ben 12 milliárd forintból bérpótlékot vezettünk be, ez 90 ezer dolgozónak emelte a fizetését, 2015-ben a bérpótlék után egy bérkiegészítést vezettünk be a szociális szférában, ami 66 ezer főnek átlagosan bruttó 16 ezer forint emelést jelentett, és ez éves szinten 16 milliárd forint környéki összeget jelent. 2017-ben és 2018-ban [[Az elnök a csengő megkocogtatásával jelzi az időkeret leteltét.]] 9 milliárd forint többletből tudtunk nemcsak a bölcsődei, hanem a szociális ágazatban dolgozók számára is 30-35 ezer forint pótlékot biztosítani, és erre jön még a mostani 14 százalék is. [[Az elnök ismét csenget.]] Önök csak megszorításokban tudnak gondolkodni, mi pedig béremelésben. Köszönöm a türelmét, elnök úr. [[Taps a kormánypártok soraiban.]]
Köszönöm szépen, államtitkár úr. Megkérdezem Csárdi Antal képviselő urat, hogy elfogadjae az államtitkári választ.
Tisztelt Államtitkár Úr! A helyzet az, hogy az önök teljesítményéről mindent elmond az, hogy 12 év kormányzás után még mindig 12 évvel ezelőttre mutogatnak vissza. Szeretném jelezni, államtitkár úr, hogy egy pályakezdő tanárnak ugyanannyiba kerül a kenyér, mint egy intézményvezetőnek, és egy pályakezdő nem fog tudni megélni abból a fizetésből, amit önök biztosítanak neki. És a gyermekeink oktatását jellemzően kevesebb általános besorolású pedagógus végzi, mint intézményvezető. Szeretném jelezni, hogy a gyermekvédelemben pedagógusként ma 32 év munkaviszonnyal, négy diplomával, pedagógus-szakvizsgával 235 ezer forintot visz haza egy pedagógus kolléga. Azt gondolom, ebben a Házban nem lenne szabad, hogy vita legyen arról, hogy ez így nincs rendjén. Szégyellje magát, hogy még mindig csak gyurcsányozni tudnak ahelyett, hogy érdemi lépéseket tennének annak érdekében, hogy a pedagógustársadalom ne legyen ennyire végtelenül kihasználva! Köszönöm szépen.
Köszönöm szépen. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Tordai Bence, a Párbeszéd képviselője, interpellációt nyújtott be az innovációért és technológiáért felelős miniszter úrhoz: „Visszavonjáke a népszavazásig a Fudannal kapcsolatos törvényjavaslataikat?” címmel. Tordai Bence képviselő urat, jegyző urat illeti a szó.
Köszönöm a szót, elnök úr. Államtitkár Úr! A Fudan-törvény benyújtása óta történt események közismertek. Június 5-én rég nem látott tiltakozó tömeg gyűlt össze Budapest utcáin, sokan érkeztek vidékről is, a Kossuth tér megtelt. A tüntetéssel egy időben napvilágot látott egy felmérés, miszerint a magyarok kétharmada ellenzi a Diákvárost kiszorító Fudan Egyetemet. Gulyás Gergely kancelláriaminiszter másnap úgy nyilatkozott: a Fudan Egyetem ügye közéleti vitára alkalmas formában pillanatnyilag nem létezik. Ezt június 7-én azonnali kérdésemre Varga Mihály miniszterelnök-helyettes is megerősítette, és az interpelláció benyújtása óta Orbán Viktor is. Mindez nem jelenthet mást, mint hogy holnap nem terjesztik szavazásra a Fudan Hungary Egyetemért Alapítványról, a Fudan Hungary Egyetemért Alapítvány részére történő vagyonjuttatásról szóló, valamint a Budapest Diákváros megvalósításáról szóló törvényjavaslatokat ebben a formában. Hiszen a törvények átadásra jelölnek ki egy sor állami ingatlant, így látszik, hogy hova tervezi felépíttetni a kormány a félezermilliárdos magyar adófizetői pénzből, nagyrészt kínai hitelből a magyar pénztárcának megfizethetetlen luxusegyetemet, és hová tervezné a súlyosan megcsonkított, eredeti tervei szerint közel 18 ezer hallgató és fiatal család számára lakhatást biztosító, de mára harmadára-ötödére összenyomott Diákvárost. Gulyás Gergely azt is mondta: mi nem akarunk a néppel, így a budapestiekkel szemben sem esetlegesen akaratuk ellenére jót tenni, ezért támogatjuk, hogy ha a beruházás feltételei ismertek, akkor a budapestiek népszavazáson dönthessenek arról, hogy akarnake Fudan Egyetemet. Ha valóban a népre bíznák a döntést, akkor az Országgyűlés holnap nem szavazhat a beruházások sorsát eldöntő törvényjavaslatokról. Tisztelt Államtitkár Úr! Ahogy Karácsony Gergely, Magyarország következő miniszterelnöke a Fudan-tüntetésen fogalmazott, a Fudan-ügy arról is szól, hogy nincs pusztítóbb, nincs károsabb, nincs visszataszítóbb, mint az a hatalom, amelynek semmilyen erkölcsi célja nincs. Nincs pusztítóbb, nincs károsabb, nincs visszataszítóbb, mint az a hatalom, ami önmagáért van, ami a többség helyett a keveseket szolgálja. Nincs pusztítóbb, nincs károsabb, nincs visszataszítóbb, mint az a hatalom, ami a magánérdeket szolgálja a közérdek helyett. Kérem önöket, hogy a fenti sorokat mérlegeljék, amikor válaszolnak a kérdésemre: visszavonjáke a népszavazásig a Fudannal kapcsolatos törvényjavaslataikat? Tisztelettel várom válaszát.
Köszönöm szépen. Válaszadásra megadom a szót Schanda Tamás államtitkár úrnak. [[15.20]]
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Csodálkozom, hogy Gyurcsány Ferenc azok után önre osztotta ezt az interpellációt, hogy a Karácsony-párt, az ön frakcióvezető-helyettese, Burány Sándor az Országgyűlés legutóbbi ülésén éppen rasszista kijelentéseket tett a kínai emberekkel kapcsolatban; ezt nem csak én mondom, a teljes baloldali média is ezt mondta, tisztelt képviselő úr; furcsa, hogy ezek után pont önnek kellett ezt az interpellációt elmondania. A Fudan Egyetem ügye önmagában egy felsőoktatási szakmai kérdésnek indult, amelyből a baloldal politikai cirkuszt csinált; kicsinyes, provinciális politikai céljaira akarja felhasználni ezt az egyébként fontos kérdést és fontos ügyet. Belelátnak valamit valamibe, ami még nincs is, és elkezdenek vele hadakozni. Ön még azt is megkérdőjelezte legutóbb, tisztelt képviselő úr, hogy a Fudan Egyetem egyeteme, az a Fudan Egyetem, amelyik a legfrissebb nemzetközi rangsorok alapján éppen most lépett előre újabb három helyet, és most már a világ 31. legjobb egyeteme ilyen minősítésű egyetem egyébként a teljes Európai Unióban nincsen. A politikai hisztériakeltés csúcsa volt a Fudan Egyetem budapesti campusának létrehozása elleni egy héttel ezelőtti tiltakozás, amiről ön is beszélt. Ennek semmi értelme nem volt, ezt többször elmondtuk, mert még csak a tervezésnél tart a folyamat, sem a költségekről, sem a megvalósításról nincsen döntés, csak ’22 második felében várható elfogadott terveknek a birtokában. És hogyha a fővárosi és a kerületi vezetők politikai bohóckodás, tüntetés és utcatábla-avatók helyett valójában dolgozni akarnának, akkor a tárgyalóasztalnál segíthetnék a Diákváros és a Fudan Egyetem ügyét is, az előkészítéseket; ellenkező esetben az ő felelősségük lesz, képviselő úr, az ő felelősségük, az önök felelőssége lesz, hogyha ez a terület, ahol ezek a fejlesztések megvalósulnának, megmaradna rozsdatemetőnek, meg ahogyan önök mondják méhlegelőnek. Mi önökkel szemben ugyanis azt szeretnénk, hogy a magyar fiatalok és Magyarország a jövő nyertese legyen, ezt a célt szolgálja az egyetemfejlesztés is, és hogyha valaki végiggondolja ezt a kérdést, akkor jól láthatja, hogy a Diákváros és az egyetem ügye összetartozik, mindegyik a magyar fiatalok ügyét szolgálja. Tisztelt Képviselő Úr! Ahogyan már elmondtam, a campus építésének finanszírozásáról az ellenzék politikai híreszteléseivel ellentétben semmifajta döntés nem született még. Akkor lehet erről dönteni, hogyha a tervek elkészülnek, akkor meglesznek a költségek, akkor van miről dönteni és van miről beszélni. De éppen ezért támogatjuk, ha már politikai kérdést csináltak egy szakmai ügyből, hogy a budapesti emberek elmondják a véleményüket erről a kérdésről, a politikai döntésre, a politikai vita eldöntésére pedig alkalmas eszköz egy népszavazás, amikor már pontosan lehet látni, hogy miről is döntünk, azaz elkészültek a tervek, elkészültek a költségek. És engedje meg, hogy arra is felhívjam a figyelmét, hogy az egész ügy átláthatóságát szolgálja a törvényjavaslat kiegészítése is, méghozzá az a pontja, hogy ’22. december 31-éig be kell számolni az Országgyűlésnek [[Az elnök csenget.]] az előkészületek eredményeiről. Köszönöm szépen a szót, és kérem a válaszom elfogadását. Köszönöm. [[Taps a kormánypártok soraiban.]]
Köszönöm szépen, államtitkár úr. Megkérdezem Tordai Bence képviselő urat, jegyző urat, elfogadjae az államtitkári választ.
Hát, államtitkár úr, hogyha már olyan gyáván megfutamodnak, akkor legalább ilyenkor próbálnának őszinték lenni, és ne hazudoznának arról, hogy nincsenek konkrétumok! Az ön miniszterének a szavait fogom idézni szó szerint, egy újságírói kérdésre, miszerint „Hogy látja, 500 milliárdnál több lesz vagy kevesebb?”, így válaszolt: „Bízom benne, hogy alacsonyabb lesz a költség. Amikor megnéztük, milyen képzéseket szeretnénk indítani, megvizsgáltuk, ezeknek milyen típusú infrastruktúra-igényük van, lesznek itt laborok, oktatási terek, kollégium, sportpálya, konferenciaterem. Ebből jön ki az 520 ezer négyzetméter, ha ezt megszorozzuk nagyjából egymillió forinttal ma Magyarországon egy ilyen minőségű, struktúrájú ingatlan ennyibe kerül négyzetméterenként , akkor megközelítőleg kijön az 540 milliárdos összeg.” Mi kell még más konkrétum? Az ön minisztere lobogtatta a terveket, hogy az eredetileg 26 hektáros diákváros 6 hektárra zsugorodik össze, 20 hektárt felzabál a Fudan Egyetem. Bevallotta, hogy több mint 500 milliárd forint lesz ennek a költsége, amit mi, magyarok fogunk állni egy olyan egyetemért, ahol magyar diákok nem tanulhatnak tandíj nélkül. Miről beszélünk? Akkor miről akarnak népszavazást? Hogyha holnap elfogadják ezt a törvényt, hogyha megszavazzák a vagyonjuttatást, ha megszavazzák az ingatlanoknak az átjátszását, akkor miről is fogunk majd [[Az elnök csenget.]] konzultálgatni ’22 decemberében? Semmiről, mert maguk már nem lesznek hatalmon. [[Taps a Jobbik soraiból. Schanda Tamás János: Vastaps!]]
Köszönöm szépen, jegyző úr, képviselő úr. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapon kerül sor. Tisztelt Országgyűlés! Szatmáry Kristóf, a Fidesz képviselője, interpellációt nyújtott be az innovációért és technológiáért felelős miniszterhez: „Milyen intézkedésekkel segíti a Kormány magyar vállalkozások talpra állását?” címmel. Szatmáry Kristóf képviselő urat illeti a szó.
Köszönöm szépen a szót, elnök úr. Tisztelt Államtitkár Úr! A magyar oltási stratégiának köszönhetően talán ma már kijelenthető, hogy a vírus harmadik hullámát sikerült letörni. Nem volt ez a küzdelem sem konfliktusmentes, sem egyszerű. Ha hallgatunk Brüsszelre és a magyar baloldalra, akkor talán még mindig tartana a harmadik hullám Magyarországon, de a Fidesz által vezetett magyar kormánynak mindig is fontosabb volt az emberek egészsége, a gazdaság megóvása, a munkahelyek megtartása, a vállalkozások életben tartása, mintsem az úgynevezett megfelelési kényszer. Mára kijelenthetjük, hogy a családok és a vállalkozások megszabadultak a korlátozások nagy részétől, és szabadabban tervezhetnek, lehetőségük van a többi európai országhoz képest korábban hozzáállni a gazdaság újraindításához. Aki gyorsan reagál, messzebbre jut tudja ezt minden vállalkozás. A célunk most az, hogy a legtöbb ágazatban mielőbb megtörténhessen az újraindítás, és a kormány természetesen nemcsak a nyitás időpontjával, annak előrehozatalával tud segíteni a vállalkozásokon, hanem közvetlenül is segíteni tudja és szeretné is a vállalkozásokat. Az adó- és járulékkedvezmények, a hatékonyságnövelő és versenyképesség-javító támogatások, a munkaerőpiaci lépések bevezetése nagymértékben hozzájárul az elmúlt tíz év eredményeinek megőrzéséhez. A kormány vállalta, hogy amennyi munkahelyet a járvány elvesz, annyit fog létrehozni. A korlátozások alatt ez persze nem könnyű feladat, munkahelyeket ugyanis akkor lehet létrehozni, ha van gazdasági szabadság, ha van vállalkozói kedv, és ezáltal beindulnak a vállalkozások, megindul a termelés, egyszóval, ha a gazdaság visszaáll a régi kerékvágásba. A kormány által meghirdetett gazdasági újjáépítési akcióterv lehetővé teszi, hogy mindenki, akit a járvány nehéz helyzetbe hozott, minél előbb talpra tudjon állni. A sikeres újraindításhoz kulcsfontosságú a vállalkozások beruházásainak támogatása, hiszen ha a hazai vállalkozások megerősödve kerülnek ki a válságból, akkor a magyar munkahelyek védelme is biztosított. Tisztelt Államtitkár Úr! A kormány intézkedéseinek köszönhetően arra számítunk, hogy a gazdaság fokozatos újraindítása további élénkülést hozhat a munkaerőpiacon, tovább erősödhetnek a vállalkozások. A baloldali válságkezeléssel szemben a polgári kormány egy teljesen ellentétes válságkezelési mechanizmust választott: a családokat és a vállalkozásokat nem adó- és rezsiemeléssel sanyargatja, mint ahogyan ezt annak idején a baloldal tette, hanem adókedvezményekkel, bértámogatásokkal segíti. Ennek tekintetében kérdezem az államtitkár urat, milyen intézkedésekkel, milyen további intézkedésekkel segíti a kormány [[Az elnök csenget.]] a magyar vállalkozások talpra állását. Várom megtisztelő válaszát. [[Taps a kormánypártok soraiban.]]
Köszönöm szépen, képviselő úr. Válaszadásra megadom a szót Schanda Tamás államtitkár úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Jelentős támogatást nyújtottunk a bajba került vállalkozásoknak, az ágazati bértámogatást a koronavírus miatt nehéz helyzetbe került szektorok vállalkozásai, elsősorban a turizmus és a vendéglátás területén működő cégek kapták. [[15.30]] Tavaly november óta mintegy 30 ezer vállalat kért kormányzati segítséget 180 ezer munkavállalója megtartásához. Összesen közel 30 milliárd forinttal segítettük egy másik program keretében a magasan képzett szakemberek munkahelyeinek megőrzését, ennek keretében mintegy 1500 cég tarthatta meg többek között a mérnökeit, informatikusait, kutatás-fejlesztésben dolgozó munkatársait. Ez különösen fontos, amikor a gazdaság újraindításának időszakában vagyunk, hiszen így valóban a kanyarban fogunk tudni előzni. A kormányzati válságkezelés nemzetközi összevetésben is kimagasló eredményességét mutatja, hogy az Eurostat legfrissebb adatai szerint a foglalkoztatás Magyarországon nőtt a legnagyobb mértékben 2021 első negyedévére. A hazai munkahelyeken foglalkoztatottak száma a tavalyi utolsó negyedévhez képest 1,1 százalékkal nőtt, ezzel az Unió éllovasai vagyunk. Az is jól látszik, hogy a teljes Európai Unióban az idei első negyedévben 0,2 százalékkal csökkent a foglalkoztatás, tehát jól látszódik a különbség a magyar helyzet és az uniós helyzet között, hiszen egyedül hazánkban bővült 1 százalék feletti mértékben a munkavállalók száma. Most a gazdaság újraindítására koncentrálunk, a foglalkoztatás további bővítésére. Ahogyan ön is elmondta, a kormány továbbra is vállalja, ahogy eddig is vállalta, hogy legalább annyi munkahelyet hoz létre, amennyit a vírus elpusztít, sőt többet is szeretnénk létrehozni, legalább kétszer annyit. Ennek szellemében indítottuk el a gazdaság-újraindítási akciótervet, amelynek a keretében a lakásépítés áfáját 5 százalékra csökkentettük, otthonfelújítási támogatást kapnak a családok, fokozatosan visszaépítjük a 13. havi nyugdíjat, amelyet a baloldal vett el egyébként a magyar nyugdíjasoktól. ’22-től szja-mentességet kapnak a 25 év alatti fiatalok, ez azt jelenti, hogy a magyar fiatalok jövedelme nagyjából 22 százalékkal emelkedhet jövőre. De újraindítási gyorskölcsönt adunk a legsérülékenyebb vállalkozásoknak is, így ők tíz évre 10 millió forint erejéig kamatmentes kölcsönt vehetnek igénybe, amit csak három év után kell elkezdeniük törleszteni. A járvány után egy biztonságosabb, kevésbé törékeny gazdaságot szeretnénk. A gazdaság újraindításának kiemelt célja, hogy biztonságos gazdaságot hozzunk létre, ebben számítunk a magyar vállalkozásokra is. Célunk többek között, hogy önellátóvá váljunk az egészségügyi eszközök gyártásának a területén, de azt is jól látjuk, hogy több lábon kell állni a magyar gazdaságnak, emiatt aztán a nyugati kapcsolataink mellett keleti irányba is szükséges nyitni, mert a világgazdaságnak a súlypontja is keletre tolódik. El kell érnünk a teljes foglalkoztatást, több munkahelyet kell létrehoznunk, és biztosítanunk kell azt is, hogy mindenki ott tudjon boldogulni az életben, ahova születik. A gyermeket nevelő családoknak pedig, amennyiben az idei GDP-növekedés meghaladja az 5,5 százalékot, jövő év elején visszaadjuk az általuk ’21-ben befizetett személyi jövedelemadót. Köszönöm megtisztelő figyelmét. [[Taps a kormánypárti padsorokban.]]
Köszönöm, államtitkár úr. Kérdezem Szatmáry képviselő urat, elfogadjae az államtitkári választ.
Köszönöm szépen, elnök úr. A választ természetesen elfogadom. Talán általánosságnak tűnik, de köztudott az, hogy minden válság egyben lehetőség is, de csak akkor, hogyha a döntéshozók kellő bátorsággal és a konfliktusok fölvállalásával vagy annak a nehézségeivel is szembenéznek. Ehhez, hogy a válságból valóban jobban tudjunk kijönni, lehet úgy is mondani, hogy ki kell lépni a sorból, vállalni kell a kockázatot is néha, és vállalni kell azt a bátorságot, hogy megküzdünk a magunk igazáért. Ha körbenézünk Európában, a magyar oltási politikának hála, ami nagyon sok támadást kapott, ma egy-két hónappal vagyunk előrébb a nyitás tekintetében, mint Európa legtöbb országa, és ez pedig a vállalkozásoknál egyértelműen a versenyhelyzet javítását eredményezi. Még egyszer: emellett is köszönjük ezt a lehetőséget a magyar vállalkozók nevében, és várjuk a további segítséget az újraindításhoz. Köszönöm szépen megtisztelő figyelmüket. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Brenner Koloman, a Jobbik képviselője, interpellációt nyújtott be az innovációért és technológiáért felelős miniszterhez: „Mi garantálja a Magyar Természettudományi Múzeum jövőjét?” címmel. Az interpellációra a miniszterelnök úr megbízásából a téma szerint feladat- és hatáskörrel rendelkező Kásler Miklós, az emberi erőforrások minisztere Rétvári Bence államtitkár urat kérte föl. Brenner Koloman képviselő urat illeti a szó.
Köszönöm a szót, elnök úr. Tisztelt Ház! Tisztelt Államtitkár Úr! A Magyar Természettudományi Múzeum jövője szempontjából már akkor nagyon komoly aggodalmakat fejtettem ki, amikor felröppent a hír, hogy esetleg Debrecenbe akarják költöztetni ezt a teljes intézményt. Az ott dolgozó kutatók, dolgozók és a munkatársak rengeteg problémát vetettek fel, nemcsak az egzisztenciális problémáikat és a szakmai megbecsültségüket, hanem azt is, hogy egy ilyen költözés nagyon komolyan veszélyeztetné a múzeum állományának egy jelentős részét, hogy csak egy példát mondjak, mondjuk, egy rovargyűjteményt átköltöztetni Debrecenbe nagy veszélyekkel jár. Nem mintha Debrecen nem érdemelne meg egyébként egy jó természettudományi múzeumot, jómagam egyetemi vezetőként kiváló kapcsolatot ápolok az ottani kollégákkal, ők nagyon is megérdemelnének egy természettudományi múzeumot no de ne a budapestit költöztessük Debrecenbe! Ráadásul a múzeumi dolgozók is beleestek abba a szórásba, amit a tudás- és kultúraellenes Fidesz politikája a közalkalmazotti jogviszony megvonásával fejezett ki. Hiszen azt lássuk be, hogy a béremeléseknek nem a közalkalmazotti bértábla az akadálya, hiszen az csak egy minimális összeget szab meg, és igen, ezen a területen is még mindig megalázóan alacsonyak a bérek a mi véleményünk szerint, hiszen mi, a Jobbik részéről a magyar tudományt és kultúrát hagyományos nemzeti értéknek tekintjük. Ráadásul Bernert Zsolt főigazgató úr tevékenykedése egyre jobban olyan problémákat okozott, ami nagyon kiemelkedő fluktuációhoz vezetett, ami már a normális működést veszélyezteti. A szakemberek egyenesen menekülnek, ki lehet jelenteni, ebből a múzeumból. Például olyan döntéseket hozott a főigazgató úr, hogy mondjuk, képzett biológusokat, akik jelentkeznek, beosztják a marketingosztályra, a kurátori helyeket pedig, ahova egy normálisan, szakmailag működő múzeumban több éven át tartó képzés után, tudományos fokozattal neveznek ki, mondjuk, feltöltik preparátor végzettségű kollégákkal. Tehát látnivalóan a szakmaiság még csak nyomokban sem fedezhető fel a főigazgató úr tevékenységében, és ráadásul a munkahelyi légkör is olyan, hogy rajtaütés-szerűen menekültek el a legjobb szakemberek a múzeumból. Ráadásul ez, azért lássuk be, hogy olyan körülményeket teremtett ebben a múzeumban, amely az egész múzeum tekintélyét és a színvonalának a fennmaradását veszélyezteti. A múzeumok ügyében pedig a legutóbbi hír, hogy biztosnak nevezték ki L. Simon Lászlót. Na, amikor a Fidesz-kormány kinevez egy biztost, akkor biztosan rosszul működik valami, aminek egy normálisan működő közigazgatásban úgy kellene lennie, ahogy az egy normálisan működő országban van. Mi garantálja tehát, államtitkár úr, az intézmény jövőjét? Várom megtisztelő válaszát.
Köszönöm szépen, képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Ez egy valóban fontos kérdés, akár a Nemzeti Múzeum, akár a Természettudományi Múzeum ügye. De még mielőtt erre a rátérnék, hadd idézzem önnek saját padtársát, Z. Kárpát Dánielt egypár évvel ezelőttről: a Gyurcsány-Bajnai-korszak alatt egy szőnyegbombázás ment végbe a magyar kulturális kincsek, értékek tekintetében: ami még mozdítható volt, azt elprivatizálták, de jellemző volt az is, hogy bezárták a hasonló intézményeket, hagyták őket lerohadni, és nyomott áron adták el külföldiek kezébe. Így beszélt Z. Kárpát Dániel arról a baloldali közgyűjteményi kultúrpolitikáról, amelybe most önök becsatlakoztak [[Schanda Tamás János: Kínos!]] , hiszen a baloldal szövetségeseivé váltak, úgyhogy ezek szerint szőnyegbombázásra készülnek önök is, hiszen a szőnyegbombázóknak a szövetségeseivé, inkább azt mondom, fiókszervezetévé, kiszolgáló szervezetévé váltak. Az idei évben, pontosabban a tavalyi évben is, pontosan azért, mert járvány is volt, és azért is, mert jogviszonyváltás is volt, 5 milliárd forint többletforrásból egy 6 százalékos béremelést hajtottunk végre a kulturális szférában, és nem kell tőlünk félteni a kulturális intézményeket, a kulturális életet. [[15.40]] Amikor a szőnyegbombázás véget ért, hogy az ön párttársainak szavaival éljek, akkor a magyar kulturális életre 172 milliárd forintot fordított a kormány. A jövő évi költségvetés, amit önök nem fognak támogatni, nem 172 milliárdot, hanem 490 milliárd forintot fordít ugyanerre, tehát a nemzeti kultúra erősödéséről beszélhetünk. Európában is másodlagosan van kezelve a kultúra Magyarországhoz képest; ott az európai átlag a GDP 0,4 százaléka, nálunk a magyar GDP 1,1 százaléka megy kulturális célokra. De valóban egy fontos átalakulás van, tisztelt képviselő úr, egy belvárosi múzeumi negyed jöhet létre. Van a Városligetben egy részben meglévő, részben épülő múzeumi negyed, és emellett a belvárosban is a Nemzeti Múzeum, a Természettudományi Múzeum, az Iparművészeti Múzeum integrációjából létrejöhet egy másik intézmény. Nem idegen ez más országoktól: ha megnézi, Franciaországban a nemzeti múzeum együttese 34 múzeumot foglal magába. Sok ország van, ahol a természettudományi múzeum és a nemzeti múzeum egy intézményben van. Magyarország is ilyen volt három évtizeddel ezelőtt, míg egy intézmény volt a Természettudományi és a Nemzeti Múzeum. A Nemzeti Múzeumnak most is számtalan filiáléja van: Sárospatakon a Rákóczi Múzeum, Visegrádon a Mátyás Király Múzeum, Esztergomban a Vármúzeum, Balassagyarmaton a Palócmúzeum, a Villa Romana vagy a szécsényi Kubinyi Ferenc Múzeum is hamarosan a Nemzeti Múzeum része lesz, ezért gondolkodunk abban, hogy minél inkább hatékonyabban, tényleg a kor kihívásainak megfelelően, hiszen a múzeumi élet is generációról generációra azért megújítandó, ezért fontos a Természettudományi Múzeum, a Nemzeti Múzeum, az Iparművészeti Múzeum fejlesztése, hiszen ezek azért nagyon nagy szerepet játszanak a nemzeti önazonosságunk megőrzésében vagy megélésében is. Emlékezhet ön is arra, hogy voltak hasonló időszakok; volt, amikor persze több részre darabolták ezeket a múzeumokat, de mondjuk, Klebelsberg volt az, aki az Országos Magyar Gyűjteményegyetem létrehozásával integrálta ezeket a gyűjteményeket, hogy minél inkább egy kézben, egy irányítás alatt legyenek. És az is jól látható, hogy ennek a példája egy szűk évtizeddel ezelőtt a Szépművészeti Múzeum és a Magyar Nemzeti Galéria integrációja, egy siker, egy eredmény láthatjuk a kígyózó sorokban, a nagyon népszerű kiállításokban, az idehozott világszínvonalú darabok bemutatásában is, tehát ez egy jó példa. Ennek a példáján, a városligeti múzeumi negyed példáján keresztül lehet továbbmenni egy belvárosi múzeumi negyedhez, aminél valóban képviselőtársunk az integráció miniszteri biztosa, így bízunk benne, hogy valóban egy, a kor elvárásainak jobban megfelelő, nagyobb igényeket kielégíteni tudó belvárosi múzeumi együttes is létrejön, amellett, hogy a szépművészeti és a nemzeti galéria bizonyította, hogy valóban tudott magasabb minőséget produkálni. Köszönöm szépen.
Köszönöm, államtitkár úr. Megkérdezem Brenner Koloman képviselő urat, elfogadjae az államtitkári választ.
Tisztelt Elnök Úr! Tisztelt Államtitkár Úr! Válaszát sajnos nem áll módomban elfogadni, hiszen az interpellációban feltett kérdésemre semmilyen formában nem reagált. Az, hogy L. Simon László milyen koncepció mentén fog múzeumokat összevonni vagy integrálni, nem képezte az interpellációm tárgyát, és azt gondolom, nincsenek is olyan tervek, hogy erről most szakmai vitát folytassunk. A konkrét kérdésem a Természettudományi Múzeum jövőjére vonatkozott, és erre semmilyen érdemi választ nem adott. A belpolitikai helyzetre való utalását pedig hadd tegyem azzal rendbe, hogy a Fidesz egypárti túlhatalmával szemben természetesen az önök választási törvénye alapján kényszerültünk közös listára azokkal az erőkkel, amelyekkel most jó együttműködésben le fogjuk önöket váltani. A Jobbik pedig az ellenzék egyetlen jobboldali, keresztényszociális alapon álló néppártjaként ebben hangsúlyos szerepet fog játszani, mert nekünk a kultúra nemzeti alap. [[Szilágyi György: Így van.]] Válaszát nem fogadom el. Köszönöm. [[Taps a Jobbik padsoraiból.]]
Köszönöm szépen, képviselő úr. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Harrach Péter, a KDNP képviselője, interpellációt nyújtott be a családokért felelős tárca nélküli miniszter asszonyhoz: „Milyen intézkedésekkel segíti a kormány a magyar családokat 2022-ben?” címmel. Harrach Péter képviselő urat illeti a szó.
Tisztelt Államtitkár Úr! 2010-től azt tapasztaljuk, hogy a Fidesz-KDNP-kormányzat különös figyelmet fordít a családok támogatására. Ezt nemcsak szavakban, hanem tettekben is megteszi, és az elmúlt években egyre növekvő volt ennek a támogatásnak az összege, olyannyira, hogy 2021-ben a GDP 5 százalékát tette ki. Persze, ilyenkor emlékeztethetünk arra, hogy mi történt 2010 előtt, ami a családok helyzetének a gyengülését, devizahitelekbe és devizaadósságba taszítását jelentette. De térjünk vissza a ’10 utáni időszakra, amikor a családi adókedvezmény vált a legfontosabb családtámogatási eszközzé. Ha megnézzük az azóta eltelt időszakot, azt látjuk, hogy 3315 milliárd forint maradt ennek a családtámogatási eszköznek a segítségével a családoknál. Néhány olyan elemet is fel tudunk sorolni, ami fontos volt a családok életében, természetesen az intézkedések közül ezeket a teljesség igénye nélkül tudjuk említeni. Például a családi otthonteremtési kedvezmény, ami később kibővült a falusi CSOK-kal; a gyermeket váró házasok részére babaváró támogatás került bevezetésre, a négy- vagy többgyermekes anyák pedig szja-mentességet kaptak. A CSOK bevezetése óta a polgári kormány minden negyedik gyermeket nevelő családnak, eddig összesen 280 ezer családnak segített lakáscéljai megvalósításában; a babaváró támogatás lakáscélra fordított részével együtt 2200 milliárd forintot jelentett ez az összeg. Összefoglalóan tehát megállapíthatjuk, hogy 2010 óta háromszorosára emelkedett a családok támogatása; Európában ez az egyik legmagasabb arány. Tisztelt Államtitkár Úr! Ha a koronavírus-járvány idejét nézzük, és azt követően is az elkötelezett gyermekvállalás ösztönzését, a gyermeket nevelő családok támogatása és életminőségének javítása ismereteim szerint továbbra is a kormány célja marad. Az otthonteremtés, annak felújítása és különböző családtámogatási eszközök még továbbra is ugyanúgy érvényesek, mint ahogy az egyes családtagok támogatása is, gondoljunk az idősek 13. havi nyugdíjának visszaépítésére. [[Az elnök a csengő megkocogtatásával jelzi az időkeret lejártát.]] Egy kérdésem van: ezt az intézkedéssorozatot ’22-ben folytatjae a kormány? Köszönöm szépen. [[Taps a kormánypártok padsoraiból.]]
Köszönöm szépen, Harrach Péter képviselő úr. Válaszadásra megadom a szót Zsigó Róbert államtitkár úrnak.
Köszönöm a szót, elnök úr. Tisztelt Képviselő Úr! Tisztelt Országgyűlés! Ahogy képviselő úr is mondta, a kormány politikájának középpontjában a családok támogatása áll, és mi a család fogalmába beleértjük a gyermekes családok mellett a tanuló és dolgozó fiatalokat és az időseket, a nyugdíjasokat is. Éppen ezért a kormány folyamatosan bővíti azon támogatások lehetőségének körét, amelyek a fiatalok továbbtanulását, családalapítását, otthonteremtését, nyelvtanulását és elhelyezkedését segítik. Az idősek egy életen át elvégzett munkáját is megbecsüljük. A nyugdíjasokkal 2010-ben kötöttünk egy megállapodást, hogy amíg nemzeti kormány van Magyarországon, addig a nyugdíjak vásárlóértékét megőrizzük. Az elmúlt évek bebizonyították, hogy álljuk a szavunkat, hiszen nemcsak megőriztük a nyugdíjak vásárlóértékét, de 10 százalékkal növelni is tudtuk azokat az elmúlt időszakban. Emellett a nyugdíjasok 220 milliárd forintnyi extra kifizetést is kaptak nyugdíjprémium, Erzsébet-utalvány és rezsiutalvány formájában. Emellett a kormány célja, hogy egyre könnyebb legyen Magyarországon családot alapítani, gyermeket vállalni és gyermeket nevelni. Ennek érdekében növeltük a gyermekvállalásra és gyermeknevelésre fordítható összegeket; bevezettük a családi akciótervet, és növeltük a bölcsődei férőhelyek számát. De elmondhatom, hogy július 1-jétől a korábbi 70 százalékról a bruttó fizetés 100 százalékára emeljük a csecsemőgondozási díj összegét a parlament egy korábbi döntésének megfelelően. 2021-ben elindult Magyarország legnagyobb otthonteremtési programja is, amely áfacsökkentést, áfa-visszatérítést, illetékmentességet tartalmaz. A családok a meglévő otthonaik felújításához és a többgenerációs otthonteremtéshez is segítséget kaphatnak. [[15.50]] Tisztelt Országgyűlés! Tisztelt Képviselő Úr! A megkezdett munkát 2022-ben is folytatjuk, hiszen a jövő évi költségvetés egyre több lehetőséget nyújt egyre több család számára: jövőre már közel háromszorosára emelkedik a magyar családok támogatására fordított összeg a költségvetésben a 2010. évhez képest; 2022. január 1-jétől teljes szja-mentességet biztosítunk a 25 év alatti fiataloknak; tovább folytatjuk jövőre a 13. havi nyugdíj visszaépítését, 2022-ben már plusz kétheti ellátást fognak kapni az idősek. Az egyszülős családok életét is tovább segítjük, hiszen a minimálbér 30 százalékára ez most 50 220 forint emeljük a megelőlegezett tartásdíj felső határát, valamint szintén január 1-jétől a duplájára emeljük az árvaellátás összegét. A gyermekes családok jövőre visszakapják a 2021-ben befizetett személyi jövedelemadójukat, tekintettel a koronavírus-járvány okozta nehéz időszakra. Ez az intézkedés több mint 1,1 millió családot érint, és nagyjából 530-580 milliárd forint befizetett adó visszaadását jelenti. Ez is azt bizonyítja, hogy a kormány a koronavírus-járvány és az újraindítás időszakában is segíti a magyar embereket és a magyar családokat. Emellett természetesen tovább folytatjuk az otthonteremtési programot is 2022-ben, ugyanúgy, ahogy emelkedik a gyermekétkeztetésre fordított támogatások mértéke is, hiszen a polgári kormány azt vallja, hogy családtámogatást soha nem veszünk el, hanem mindig a lehetőségeinkhez képest bővítjük azokat. Tisztelt Képviselő Úr! Tisztelt Országgyűlés! Elmondható tehát, hogy amíg 2010 előtt a Gyurcsány-Bajnai-kormányok megnyirbálták a családtámogatásokat, megszüntették az otthonteremtési programot, és magukra hagyták a magyar családokat, addig mi folyamatosan növeljük a családok támogatására [[Az elnök csengetéssel jelzi az időkeret leteltét.]] és az otthonteremtésre fordítható összeget, és a magyar családok 2022-ben is számíthatnak ránk. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Megkérdezem Harrach Péter képviselő urat, elfogadjae az államtitkári választ.
Tisztelt Államtitkár Úr! A kérdésem az volt, hogy milyen konkrét intézkedésekkel segíti 2020-ban a kormány a családokat, a költségvetés mit tartalmaz. A válaszában pontosan megjelölte azokat a változásokat, amelyekre kíváncsiak voltunk, és természetesen emiatt elfogadom ezt a választ. Hozzáteszem azt, hogy nem elég az, ha egy kormányzat akár 5 százalékot is fordít a GDP-ből a családtámogatásokra, fontos az, hogy a részletkérdésekben célzottan és jól célzottan adja ezt a támogatást, és a különböző élethelyzetben lévő családok megkapják azt, amire a leginkább szükségük van. Én a válaszából ezt éreztem ki, ezért nemcsak hogy elfogadom, de köszönöm is a válaszát. [[Taps a kormánypártok soraiban.]]
Köszönöm szépen, Harrach Péter képviselő úr. Tisztelt Országgyűlés! Áttérünk a következő napirendi pontunkra, az azonnali kérdések következnek. Jakab Péter és Szilágyi György, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. A miniszterelnök úr távolléte miatt válaszadásra Gulyás Gergelyt, a Miniszterelnökséget vezető miniszter urat jogosította fel. Kérdezem Szilágyi képviselő urat, hogy elfogadjae a válaszadó személyét, vagy a miniszterelnök úrtól személyesen kéri a választ.
Köszönöm, elnök úr. Megvárjuk a címzettet a kérdéssel.
Köszönöm szépen, Szilágyi képviselő úr. Tisztelt Országgyűlés! Rig Lajos, a Jobbik képviselője, azonnali kérdést kíván feltenni az emberi erőforrások miniszterének: „Életek vagy érdekek?” címmel. A miniszter úr felkérésére és távolléte miatt válaszadásra Rétvári Bence államtitkár urat kérte fel. Kérdezem Rig Lajos képviselő urat, elfogadjae a válaszadó személyét, vagy a minisztertől személyesen kéri a választ.
Elfogadom.
Elfogadja. Öné a szó, Rig Lajos képviselő úr.
Köszönöm szépen a szót. Tisztelt Elnök Úr! Tisztelt Államtitkár Úr! A múlt héten több sajtó lehozta azt a hírt, hogy egyes egészségügyi hatóságok egy szaktanulmányt készítettek, és az akár a kormány, akár az EMMI asztalára kerülhetett. Ebben az elkészített tanulmányban több kórház esetében megszüntetendő osztályokról, funkcióváltásról és kapacitáscsökkentésről beszéltek. A miniszterelnök úr a sajtótájékoztatón cáfolta ezeket a híreket, és azt mondta, hogy az ő környezetében azt vette észre, ha kórházreformról vagy egészségügyi reformról volt szó, azzal az emberek csak rosszul jártak. Viszont van egy olyan Excel-táblázat is az Országos Kórházi Főigazgatóság előtt, amely tartalmazza alakilag azokat a megszüntetendő intézményeket, illetve osztályokat, amelyekről ez a tanulmány beszél. Többek között foglalkozik ez az Excel-táblázat és ez a tanulmány azzal, hogy a tapolcai kórház a pápai kórházhoz integrálódna, illetve az ajkai kórházban a 25 ágyas gyermek- és újszülöttosztály, illetve a gasztroenterológia és a gyermektüdőrehab-ágyak megszűnnének. Kérdezem, tisztelt államtitkár úr, egyetérte miniszterelnök úrnak azon kijelentésével, hogy ezek nem lesznek meg, és mindig rosszul érintették az embereket ezek a kórházreformok. Vagy ezeknek a híreknek van valódiságalapja? A kérdés másik része: az Országos Kórházi Főigazgatóság saját hatáskörben, egyedi döntéssel funkcióátcsoportosításokról és megszüntetésről dönthet-e? Várom megtisztelő válaszát. [[Taps a Jobbik soraiban.]]
Köszönöm, Rig Lajos képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Akár ezen a fórumon is szívesen elismétlem, hogy semmifajta reformra nem készül a kormány, és a kormány semmifajta ilyen Excel-táblát, sem átalakítási tervet, sem semmit nem kért, ebből kifolyólag nem is tárgyalt. Az EMMI-ben ilyen anyag nem fordult meg, úgyhogy semmi ezekkel kapcsolatos terv, híresztelés nem felel meg a valóságnak, ilyen nem fog történni. Ami viszont fog történni, az a többletforrás biztosítása a kórházaknak, az egészségügynek. A jövő évi költségvetésben, ha önök is támogatják, akkor 768 milliárddal tudunk többet adni közösen, ha nem támogatják, akkor a Fidesz-KDNP tud ennyivel többet adni az egészségügynek a következő esztendőben; így összesen a kormányzásunk alatt 141 százalékkal fog növekedni az egészségügyre fordítható források összege. Tehát mi semmifajta reformra nem készülünk, de ha ön esetleg hallgatta Gyurcsány Ferenc vagy László Imre megnyilatkozásait az elmúlt egy hétben, akkor viszont azt láthatta, hogy ha önökkel együtt kerülnének hatalomra amiről Varga-Damm Andrea is kifejtette részletesen a véleményét, hogy mi a véleménye , akkor az nagyon súlyos következményekkel járna a magyar kórházakra nézve, ugyanis László Imre kijelentette, hogy őszerinte be kell zárni a magyar kórházak 45 százalékát. Nem aprózta el, hogy osztályokról beszéljen meg átcsoportosításokról, hanem egész egyszerűen azt mondta, hogy 45 százalékát a magyar kórházaknak be kell zárni. Gyurcsány Ferenccel a múlt héten együtt voltunk itt a parlamentben mindnyájan, képviselők, amikor hallottuk, elmondta, hogy neki volt egy nagyon jó progresszív és stratégiai reformja, amit egy népszavazás söpört el Magyarországon, de ő még mind a mai napig büszke erre. Tehát míg mi többletforrásokkal készülünk, és semmifajta olyan reform nem történhet, amiről szó volt az elmúlt napokban, amire ön is utalt, tisztelt képviselő úr, és ezt ismételten cáfolom, ezzel szemben önök viszont nem reformra, hanem megszorításra készülnek: az emberekkel fizettetnének az egészségügyi ellátásért vizitdíjat, kórházi napidíjat, a kórházakat pedig, miután eredményesen megvédték a magyarokat a koronavírus-járványban, 45 százalékban bezárnák. A nagyon nagy veszély az önök oldalán van, tisztelt képviselő úr. Köszönöm szépen. [[Taps a kormánypártok soraiban.]]
Köszönöm, államtitkár úr. Viszonválasz illeti meg képviselő urat.
Köszönöm szépen a szót, elnök úr. Hát, államtitkár úr, a kérdésre nem sikerült válaszolni [[Dr. Rétvári Bence: De!]] viszont azért az egyértelmű, hogy ha önök nem is tárgyalnak róla, hiszen nem kell a kormánynak erről tárgyalni, az országos kórházi főigazgató asztalán van ilyen tervezet, és nem önök fognak megszüntetni kapacitásokat, hanem majd az Országos Kórházi Főigazgatóság. [[Dr. Lukács László György közbeszól.]] És még egy apróság, államtitkár úr: a miniszterelnök úr azt mondta, hogy ő azt vette észre, hogy rosszul érintik az embereket ezek a kórházreformok, és nem készülnek ilyenre. [[16.00]] Szóljon már, legyen szíves, a miniszterelnök úrnak, hogy gondoljon vissza 2012-re, amikor már önök kormányoztak! Akkor volt egy kórházreform, azt úgy hívták, hogy Semmelweis-terv. De akkor is rosszul jártak az emberek, és pont azok az emberek jártak rosszul, akiknek az érdekeiben most felszólaltam. Tapolcán megszüntették az aktív belgyógyászati ellátást, és nagy nehezen 15 ágyat tudtak csak visszaadni az elvett 50 belgyógyászati ágyból. Most is erre készülnek, csak nem maguk fogják végrehajtani, hanem a kórház-főigazgatóság.
Köszönöm szépen. A viszonválasz megilleti Rétvári Bence államtitkár urat is.
Köszönöm szépen. Úgy látszik, ön tényleg túl sokat egyeztet baloldali, gyurcsányista politikusokkal, akik nem fejtik ki az igazság minden részét. Tehát nemcsak az EMMI nem fogja megtenni, nemcsak a kormányzat nem fogja megtenni, az Országos Kórházi Főigazgatóság sem fogja megtenni, a megyei kórház-főigazgatók sem fogják megtenni, a városi kórház-főigazgatók sem fogják megtenni, tisztelt képviselő úr. Ne abból induljon ki, ami az új szövetségesével szokás, hogy mondanak valamit, és aztán kerülőpályán valami más történik. A trükkök százai most az önök oldalán vannak már, nemcsak Gyurcsány Ferenc oldalán, hanem az önök oldalán, amelyekkel élnek. Mi semmi ilyenre nem készülünk, a leghatározottabban cáfolom, amit ön felolvasott, abból semmi nem fog megtörténni a későbbiekben, ebben biztos lehet. Önöknek persze volt egy bizonyos hozzáállása, hogy majd bevezetik a vizitdíjat, és az önök politikusa, László Imre azt mondta, hogy két hónapig számítok vitatkozó, hangoskodó betegekre, aztán majd megszokják a fizetést. Most is hasonlóra készülnek. Gyurcsány Ferenc is két hónapig számított arra, mint ahogy mondta, a Kossuth téren is majd egy ideig tüntetgetnek, aztán majd megszokják. Önöknek ennyi. Az embereknek megszorítások, és aztán megszokják. Mi nem ezt akarjuk. [[Az elnök jelzi az időkeret leteltét.]] Mi a jövő évben ezért biztosítunk az egészségügyi forrásokból [[Az elnök ismét jelzi az időkeret leteltét.]] 368 milliárd forinttal többet. Köszönöm szépen. [[Taps a kormánypártok padsoraiból. Dr. Rétvári Bence: 268 milliárddal többet! Kétszázhatvannyolc!]]
Köszönöm, Rétvári államtitkár úr. Tisztelt Országgyűlés! Gurmai Zita, az MSZP képviselő asszonya, azonnali kérdést kíván feltenni a miniszterelnök úrnak: „Partnere a Kormány az ország értékeinek megóvásában?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem a képviselő asszonyt, hogy elfogadjae a válaszadó személyét, avagy a miniszterelnök úrtól személyesen kéri a választ.
Igen, elfogadom. Köszönöm szépen.
Öné a szó, Gurmai Zita képviselő asszony.
Köszönöm szépen. Tisztelt Elnök Úr! Képviselőtársaim! Miniszter Úr! Tata város önkormányzati képviselői olyan ötlettel álltak elő, amelynek kulturális és idegenforgalmi hozadéka az egész országot gazdagíthatja. A helyi politikusok ugyanis arra tettek javaslatot, hogy Tata történelmi városközpontja váljon a világörökség részévé. Tudjuk, hogy a tatai történelmi városmag Európa egyik páratlan értéke, a tatai vár, az Esterházy-kastély, a Cifra malom, a Kőfaragó-ház és még sok más egyedülálló műemlék sorakozik itt egymás mellett. Ezek megőrzése az utókor számára nemcsak feladatunk, hanem egyenesen kötelességünk is. Bár a „Tata szíve” program elindulásával javultak a város épített örökségének megóvási esélyei, mégsem lehetünk elégedettek. A pályázatból ugyanis számos olyan felbecsülhetetlen értékű ingatlan kimaradt, ami a városmag részét képezi. Ugyanakkor új esélyt kínálhat a műemlék megóvására, ha a történelmi városmag a világörökség részévé válik. Ez egyfelől természetes kötöttséget is jelent a város számára, másrészt viszont jogi garancia is arra, hogy a történelmi emlékeken indokolatlan változtatás nem hajtható végre. Tata történelmi városmagja bármikor felveszi a versenyt a várományosi listán szereplő műemlékekkel. A fentiekre tekintettel kérdezem a tisztelt miniszter urat, miként kívánják segíteni Tata város önkormányzatát, hogy színvonalas, megalapozott előkészítő anyag készülhessen. A másik kérdésem: hogyan támogatják azt, hogy a város kezdeményezze az UNESCO-nál, hogy a tatai városközpont a világörökség részévé váljon? Várom válaszát, miniszter úr.
Köszönöm, Gurmai Zita képviselő asszony. Válaszadásra megadom a szót Gulyás Gergely miniszter úrnak.
Köszönöm a szót. Igen tisztelt Elnök Úr! Tisztelt Képviselő Asszony! Tisztelt Ház! A kormány általánosságban is azt az elvet követi és tartja helyesnek, hogy ha egy önkormányzat úgy gondolja, hogy az ott élő közösségnek, az adott városnak valami jó, akkor azt mi is támogatjuk. Tehát amennyiben a tatai önkormányzat, az ott megválasztott országgyűlési képviselő a világörökség részévé válást támogatja, úgy a kormány ehhez minden feltételt biztosít. Ráadásul mindaz, amit a képviselő asszony Tatáról elmondott, maximálisan alátámasztja azokat a kormányzati döntéseket, amelyek jegyében nemrég adhattam át a felújított Esterházy-kastélyt. Ott is még van egy szárnya a kastélynak, amit fel kell újítani, de a főépület már teljes egészében kész van, és eredeti pompájában várja a látogatókat. A Cifra malom megvásárlásában is az állam azért vett részt, hogy az ne kerüljön olyan tulajdonba, ami nem biztosítja a megfelelő műemléki felújítást, és a tatai belváros rekonstrukciójára is az elmúlt években jelentős forrásokat költöttünk. Tata valóban egy gyönyörű város, belvárosa egy valódi ékszerdoboz. Ezért teljes mértékben készek vagyunk együttműködni mind a város vezetésével, mind a megválasztott országgyűlési képviselővel abban, hogy a város által kitűzött célok valóra váljanak. Köszönöm a figyelmet. [[Taps a kormánypártok padsoraiból.]]
Köszönöm szépen, Gulyás Gergely miniszter úr. Egyperces viszonválaszra van lehetősége a képviselő asszonynak.
Köszönöm szépen, miniszter úr. Rendkívüli módon örülök annak, hogy a kormányt érdekli az épített kulturális értékek megóvása, hiszen teljesen nyilvánvaló, ahogy ezt jeleztem, hogy a városközpont rehabilitálása sajnálatos módon még nem hozta meg a várt eredményt. De egyetértek önnel, valóban, az Esterházy-kastély felújítása valóban gyönyörű, 2500 forintért meg is tekinthető bárki számára. Azt kell mondanom, hogy a hétvégi koncert pedig igazság szerint tényleg abszolút felemelő volt mindenki számára. Én mindenképpen bizakodó vagyok. A város műemlékeinek fenntartása eddig az önkormányzatot terhelte. Nyilvánvaló, hogy ez egyre nehezebben elviselhető feladat, és ezért is fontos az, hogy ezek a beruházások, amelyekről most miniszter úr is említést tett, mindenképpen meg tudjanak valósulni. Tehát mindenképpen aláhúznám azt a mondatot, hogy valóban, Tata számomra is egy ékszerdoboz, és valóban, ha Tata történelmi magja a világörökség részévé válik, akkor ez egy olyan ügy lehet, amely mindannyiunk számára egyaránt fontos. Köszönöm szépen.
Köszönöm, képviselő asszony. Viszonválaszra van lehetősége miniszter úrnak is.
Köszönöm a szót, elnök úr. Tisztelt Képviselő Asszony! A felszólalásainkból kiderült, hogy egyetértés van közöttünk Tata fejlesztésének ügyében. Abban vélhetően nincs, de az a határozott véleményem, hogy Tata fejlődésének az a garanciája, ha az országnak továbbra is polgári kormánya van. Köszönöm szépen. [[Taps a kormánypártok padsoraiból.]]
Köszönöm szépen, Gulyás Gergely miniszter úr. Tisztelt Országgyűlés! Sebián-Petrovszki László, a DK képviselője, azonnali kérdést kíván feltenni a Miniszterelnökséget vezető miniszter úrnak: „Mi lesz a Fertő tóval?” címmel. Öné a szó, képviselő úr.
Köszönöm szépen, elnök úr. Miniszter úr, noha egy tó esetében képzavar arról beszélni, mégis úgy kezdem, hogy óriási hullámokat vet az, ami most a Fertő tó környékén az elmúlt hónapokban történik, vagyis, hogy Kelet-Európa harmadik legnagyobb taván, az UNESCO világörökségi listáján is szereplő Fertő tó magyarországi partszakaszán az Orbán-kormány a természeti és kulturális értékeket, tőlük megszokott módon, egyáltalán figyelembe nem véve, egy óriásberuházásba kezdett. Ez a beruházás egy luxusszálloda felhúzását és több száz hajó befogadására alkalmas kikötő létesítését jelenti, teljesen megváltoztatva ezzel a tó partjának látképét és az ottani élővilágot. A beruházás ellen mindenki, aki él és mozog, tiltakozik. Tiltakozott 20 ország 30 civil szervezete, az UNESCO világörökségi központjához fordultak a Fertő tó védelmének érde-kében. A világ műemlékvédelmében kulcsszerepet játszó nemzetközi szakmai civil szervezet, az ICOMOS is levélben követelte a projekt azonnali leállítását, és maga az UNESCO is azzal fenyegetőzött, hogy ha nem függesztik fel azonnal a beruházást, akkor a világörökségi státust veszítheti el a Fertő tó és környéke. Több magyar természetvédő csoport is tiltakozott, összeálltak Nagy Tavak Koalíció névvel, és egy közös fellépést kezdeményeztek. A beruházás költsége most 32 milliárd forintra becsülendő, de ahogy önöket ismerjük, ez könnyen százmilliárd lesz pár hónap múlva. Hogy, hogy nem, természetesen a beruházó Mészáros Lőrinc, és ha tippelnünk kellene, hogy a létrejövő beruházásokban a létesítmények üzemeltetéséből, bérléséből, a bérleti díjakból kik és hogyan fogják a saját hasznukat növelni, akkor már nem is kell mondanom, hogy kire tippelnék, mert, ugye, úriember biztosra nem fogad. [[16.10]] A legfrissebb és legdühítőbb dolog az, hogy ledózerolták azokat a cölöpházakat, amelyek itt voltak, ezért azt kérdezném tisztelt miniszter úrtól, hogy miért volt olyan sürgős a beruházásban ez a lépés, hogy merészelték jogerős döntés nélkül ezt megtenni. Köszönöm szépen. [[Taps a DK és a Párbeszéd soraiból.]]
Köszönöm szépen. Megadom a szót Gulyás Gergely miniszter úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! A legjobb indulattal állva az ön kérdéséhez azt tudom mondani, hogy ön alapvető tévedésben van. A helyzet ugyanis az, hogy az a fejlesztés, amit ön itt egy hirtelen beruházásnak, egy elkapkodott, előkészítés nélküli beruházásnak tüntet fel, valójában egy sok éve tartó tervezett fejlesztés, a Fertő tavi vízitelep komplex fejlesztése és egy létrehozni tervezett ökoközpont megvalósítása. Ez az adott terület fürdőkultúrájának a fejlesztését szolgálja, a terület természetes élővilágának és természeti értékeinek hozzáférhetővé tétele történik itt meg. A 2001 óta fennálló világörökségi címhez méltó táj- és természetvédelmi szempontokra is tekintettel lévő fejlesztésről beszélünk. Szeretném azt is jelezni, hogy 2017-ben, tehát négy évvel ezelőtt egy egységes szerkezetű, előzetes vizsgálati dokumentáció készült, majd elkészült a fejlesztés „Natura 2000” hatásbecslési dokumentációja, valamint a tervezett beruházások természetvédelmi és tájvédelmi szempontú értékelése is, 2018-ban, tehát három évvel ezelőtt pedig a teljes fejlesztés és beruházás megkapta a környezetvédelmi engedélyt. 2018-ban a magyar-osztrák vízügyi egyezmény alapján magyar-osztrák vízügyi bizottság is hozzájárult a fejlesztési beruházáshoz. A fejlesztő egyeztetett az ICOMOS nevezetű ENSZ világörökségi bizottság állandó műemlékvédelmi, kulturálisörökség-védelmi szakértő intézményével, ennek magyar nemzeti bizottságával. Az ő javaslataikat is figyelembe véve készült el 2019-ben a „Fertő Part” beruházás világörökségi komplex hatásvizsgálati dokumentációja is. Ennél alaposabban, régebben, megfelelőbben előkészített beruházás aligha van Magyarországon, ami egyébként a helyben élők maximális támogatását is élvezi. Az előbb mondtam, itt is igaz, az önkormányzat kifejezett támogatását is élvezi. Köszönöm a figyelmet. [[Taps a kormánypárti padsorokból.]]
Köszönöm szépen, miniszter úr. Viszonválaszra van lehetősége képviselő úrnak.
Friss, mai hír, hogy gyakorlatilag az uniós kötelezettségszegési eljárás előszobájának tekinthető egyeztetési eljárást indított a Bizottság ebben az ügyben, tehát igenis van itt probléma, és az ICOMOS-tól kezdve az UNESCO-n át számos szerv folyamatosan jelzi a problémát, hogy ez gond, és hogy ez nem tűrhető. De mondok egy másikat is, ami a fő kérdésem volt. Hogyan lehetséges az, hogy ezeket a cölöpházakat úgy dózerolja el a hatóság, hogy kifizettetik ráadásul az illető tulajdonosokkal azt a költséget, amibe ez került, miközben milliókért jogszerűen vették a bérleti díjat, miközben engedéllyel építették a cölöpházakat, miközben ugyan vitatja az állam, hogy ezek ingatlanoke, de ingatlanadót kivet rá, és kell ingatlanadót fizetni utána a tulajdonosoknak? Hogy lehet az a XXI. században, hogy emberek tulajdonát így, egyik napról a másikra, meg nem várva a bírói döntést, ami folyamatban volt, tehát nem jogerős eljárás esetén is simán ledózerolták ezeket a házakat, és a tulajdonosokat arra kötelezik, hogy fizessék meg ezek költségét? [[Taps a DK és a Párbeszéd soraiból.]]
Tisztelt Országgyűlés! Viszonválaszra van lehetősége Gulyás Gergely miniszter úrnak.
Köszönöm a szót. Ha a jogi rész iránt érdeklődik képviselő úr, akkor jelzem, hogy az 1990-es mederhasználati szerződés felmondása alapján történt meg jogszerűen három darab ilyen cölöpház eltávolítása, azt hiszem, osztrák tulajdonosaik vannak. A háztulajdonosok bírósági útra vitték az ügyet annak érdekében, hogy a bontás felfüggesztése megtörténhessen, de még megfelelő keresetet sem nyújtottak be. Jogilag valóban ezek a cölöpházak ingatlannak nem minősülnek. Ha ingatlanadót fizettek, az egy másik vita, amit felesleges ettől még idekeverni, jogilag teljesen egyértelmű a helyzet. Ami viszont sokkal érdekesebb, hogy valójában, ha ön járt már a Fertő tónál, és megnézi a partszakaszt, akkor azt látja, hogy osztrák területen a fejlesztések megvalósultak, magyar területen pedig nem, és természetesen ezért az osztrák érdek az, hogy ez a fejlesztés ne valósuljon meg. Nagyon jó lenne, hogy ha a magyar parlamentben, még ha nagyon sok mindenben nem is értünk egyet, mindenki magyar érdeket képviselne, és nem osztrákot. Köszönöm szépen. [[Taps a kormánypárti padsorokból.]]
Köszönöm szépen, miniszter úr. Tisztelt Országgyűlés! Csárdi Antal, az LMP képviselője pontosan megérkezett , azonnali kérdést kíván feltenni a miniszterelnök úrnak: „Mit tervez a kormány?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem a képviselő urat, elfogadjae a válaszadó személyét, avagy a miniszterelnök úrtól személyesen kéri a választ.
Tisztelt Ház! Személyesen kérem szépen a választ.
Köszönöm szépen. A miniszterelnök úrnak a második soron következő azonnali kérdések órájában kell válaszolnia. Tisztelt Országgyűlés! Schmuck Erzsébet, az LMP képviselője, azonnali kérdést kíván feltenni a miniszterelnök úrnak: „Mikor állítják le a Fertő-tavi beruházást?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem a képviselő asszonyt, hogy elfogadjae a válaszadó személyét, vagy a miniszterelnök úrtól személyesen kéri a választ.
Elfogadom, köszönöm szépen, elnök úr.
Öné a szó, Schmuck Erzsébet képviselő asszony.
Köszönöm szépen. Köszönöm a szót. Tisztelt Miniszter Úr! Folytatom akkor a kérdést. Én múlt héten készültem a Fertő tó nemzeti parkhoz, hogy megnézzem ezt a beruházást, és éppen akkor olvastam Varga Judit miniszter asszony posztját a politikusi oldalán, hogy „Szívügyünk a környezetvédelem!”. Ez igencsak felcsigázta az érdeklődésemet a gyakorlat iránt. Odamentem a tóhoz, természetesen le van zárva, nem lehet lemenni a tóparthoz, és ilyen két-három percenként hatalmas teherautók így: zzz mentek a partra, gondolom, vitték a betont, hogy lebetonozzák ott a tópartot, mert önök tulajdonképpen nem több tavat, hanem több betont akarnak minden tónak a partján. Miniszter úr, gondolom, hogy ön tudja, vagy ha nem tudnák, akkor mondom, hogy a Fertő tó a Fertő-Hanság Nemzeti Park része, ugyancsak az UNESCO kulturális világörökségéhez tartozik, Natura 2000 terület található ott, és ráadásul még a ramsari nemzetközi egyezmény hatálya alá is esik. Nem tudom, nagyon kíváncsi leszek, miniszter úr tudjae, mi a célja egy nemzeti park létrehozásának. Semmiképpen sem a turizmus fejlesztése, és semmiképpen sem az egy nemzeti park feladata, hogy ott minél nagyobb forgalom legyen, és tönkretegyék a természeti értékeket. Nemzeti parkot azért hoznak létre az országok, mert bizonyos természeti értékeket meg kell óvni, és szükséges azok élőhelyének a védelme. De ha önök lebetonoznak, és egy nemzeti parkban ilyen hatalmas beruházást tesznek, akkor biztos, hogy azok a természeti értékek, mivel az élőhelyeket nem lehet megvédeni, nem fognak megmaradni. Természetesen a beruházó a Sopron-Fertő Turisztikai Fejlesztő Nonprofit Zrt., állami beruházás szégyen és gyalázat, hogy önöknek ennyire fontos a környezet- és a természetvédelem , a kivitelező pedig nem más, mint Mészáros Lőrinc birodalomcége. Azt szeretném kérdezni, leállítjáke a beruházást.
Köszönöm szépen. Válaszadásra megadom a szót Gulyás Gergely Miniszterelnökséget vezető miniszter úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Asszony! Van egy alapvető szemléletbeli különbség: az, hogy a nemzeti parkok fejlesztése ne szolgálná a turizmust és az embereket, ebben eltérően gondolkodunk. Azért is jók a nemzeti parki fejlesztések, mert utána többen látogatnak el a nemzeti parkjainkba. A szemléletbeli különbség az, hogy az ökoszisztémának az ember is része, tehát nem az ökoszisztémára való rendkívüli veszélyként kell az emberre tekinteni, hanem annak részeseként. Még egyszer szeretném szíves figyelmébe ajánlani, amit az előbb a kollégájának is már megtettem, hogy 2017-es vizsgálati dokumentáció áll rendelkezésre, Natura 2000-es dokumentáció áll rendelkezésre, az ICOMOS Magyar Nemzeti Bizottságával való egyeztetés után még külön módosították a hatásvizsgálati dokumentációt, annak pedig külön örülök, hogy képviselő asszony a ramsari egyezményt megemlítette, mert az egyezmény titkárságának állásfoglalása szerint a fejlesztés miatt nem valószínű ökológiai változás a területen. Tehát a velük való konzultáció is megtörtént. [[16.20]] Ezek után azt tudom csak mondani, hogy egy olyan fejlesztésre kerül sor, ahol a zöldfelület aránya egészen kimagasló lesz, a 70 százalékot is meghaladja, és az Ökocentrumhoz kapcsolódóan 17 hektáros ökoparkot is ki fogunk alakítani, amely a fertői nádasok élővilágát fogja bemutatni egy tanösvényen haladva. Szerintem ez a fejlesztési térség érdekében áll, egyedül az osztrákoknak nem áll esetleg érdekében, mert eddig, aki a Fertő tónál színvonalas környezetben akarta a tó adottságait élvezni, annak az osztrák oldalra kellett menni; ha ez a fejlesztés megvalósul, akkor már lehet a magyar oldalra is. Ugyan a DK-ról nem feltételezem, hogy ez számukra bármilyen fájdalmat jelentene, ha az eddigi állapot fennmarad, de képviselő asszonyról viszont igen, úgyhogy legyen szíves ezt méltányolni. Köszönöm. [[Taps a kormánypártok padsoraiból.]]
Köszönöm szépen, miniszter úr. Egyperces viszonválaszra van lehetősége képviselő asszonynak.
Miniszter úr, én ezt egyáltalán nem tudom méltányolni. Először is, tisztázzuk már azt, hogy mi az, hogy turizmus és a turizmusnak tömegesen, illetve milyen színvonalon kell lenni! Lehet, hogy ön még nem hallott az ökoturizmusról. Az ökoturizmus egy szelíd turizmus, és biztos, hogy nem sokcsillagos szállodákat kell egy tó partjára építeni [[Dr. Rétvári Bence: Lebetonozni a Clark Ádám teret inkább!]] , nem biztos, hogy golfpályákat kell odatenni, és nem biztos, hogy műfüvet kell odatelepíteni. Ott voltam, láttam a beruházási tervet. Mindent lehet mondani, csak azt nem, hogy ez egy környezet- és természetbarát beruházás. Ez a beruházás a térségnek ugye, ön azt mondta a fideszes vállalkozóit, alvállalkozóit, Mészáros Lőrinc érdekét szolgálja, nem pedig a magyar emberek és a jövő nemzedék érdekét. Ön hogyan képzeli el a jövőt? Egyébként ez a beruházás megtestesíti az önök környezet-, természetvédelemről vallott hitvallását. Nem véletlen, hogy nincs ma Magyarországon környezetvédelmi minisztérium, nem véletlen az, hogy önök a környezet- és természetvédelmi [[Dr. Rétvári Bence: Clark Ádám tér, méhlegelő!]] hatóságok rendszerét leépítették, és bólogató Jánossá tették.
Köszönöm. Megadom a szót egyperces viszonválaszra Gulyás Gergely miniszter úrnak.
Tisztelt Képviselő Asszony! A budapesti méhlegelők és a Clark Ádám tér leaszfaltozásának időszakában először is szeretnék gratulálni az önök környezetvédelmi elkötelezettségéhez. Másfelől pedig még egyszer arra szeretném önt is kérni és mindazokat, akik számára a Fertő tó ügye nemcsak egy politikai kérdés, hanem valóban érdeklődnek a térség iránt, hogy biciklivel, futva, kocsival, ahogy tudják, a Fertő tó különböző településeit, osztrák, illetve magyar oldalon látogassák meg. És ezt követően, ha nem ugyanazt a következtetést fogják levonni, amit a kormány is levont, akkor nehezen tudunk egymással beszélgetni, mert akkor egészen más a fogalomrendszer, amiben gondolkodunk. Az egyik oldalon a partot réges-régen fejlesztették, ugyanezek a beruházások réges-régen megvalósultak, Ausztria ma ennek a haszonélvezője, és ahhoz, hogy a magyar oldal is ennek haszonélvezője legyen, ahhoz a most szükséges beruházás megvalósításának befejezése elengedhetetlen. Ezért ez meg is fog történni. Hozzáteszem: az első ütemben szálloda nem szerepel, én ezt egyébként sajnálom, de most ezt hiába hozza fel képviselő asszony, mert ilyen a most megvalósulandó beruházásnak nem képezi a részét. Köszönöm a figyelmet. [[Taps a kormánypártok padsoraiból.]]
Köszönöm, miniszter úr. Tisztelt Országgyűlés! Tordai Bence, a Párbeszéd képviselője, jegyző úr azonnali kérdést kíván feltenni a miniszterelnök úrnak: „Mi folyik itt?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem képviselő urat, jegyző urat, hogy elfogadjae a válaszadó személyét, avagy a miniszterelnök úrtól személyesen kéri a választ. [[Tordai Bence: Elfogadom.]] Öné a szó, Tordai Bence képviselő úr.
Köszönöm a szót, elnök úr. Tisztelt Miniszter Úr! Rogán Antal minisztertársának sikerült felrobbantania ma az internetet és a hírportálokat. Ugye, a propagandáért és az állami vagyon szétlopásáért felelős miniszternek az egyik irodája egy felhívást tett közzé az Európai Unió közbeszerzési értesítőjében, amiből kiderül, hogy a következő 35 évre a teljes magyarországi gyorsforgalmi úthálózatot körülbelül kétezer kilométert magánkézbe akarják adni, hogy az üzemeltetés, a fenntartás, valamint a fejlesztések és a felújítások is ugyanannak a majdan nyertes vállalkozónak a cégeit hizlalják. Ugye, ez a koncesszió olyan sikeres modelleken alapul, mint például a trafikkoncesszió vagy a kaszinókoncesszió, tehát amikor fideszes barátoknak biztos busás bevételt biztosítanak. De mégis mekkora ez a bevétel? Ha megnézzük a költségvetési törvényt, 2022-re csak a rendelkezésre állási díjra 138 milliárdot fizetünk ki. Csak ez a költség 35 évre közel 5000 milliárd lenne, ezenfelül jön majd a szolgáltatási díj, ez az eddigi profitrátákat látva 50 százalék is lehet, és ezenfelül jön majd a fejlesztés, felújítás költségei. Tehát összességében ez több tízezer milliárdos bevételt garantál a kiválasztott vállalkozó cégének vagy cégbirodalmának a következő három és fél évtizedben az önök szándékai szerint. A hírek arról szólnak, hogy a nyertes Szíjj László lesz, a negyedik leggazdagabb magyar, Orbán Viktor egyik kedvenc oligarchája, aki a fideszes nyaralóhajót, a Lady MRD-ot is fenntartja, és ott látja vendégül egyebek között Szijjártó Pétert. Miniszter úr, valóban arra készülnek, hogy 35 évre egy fideszes oligarchának átjátsszák az összes magyar közutat és több tízezer milliárd forintot?
Köszönöm szépen. Válaszadásra megadom a szót Gulyás Gergely Miniszterelnökséget vezető miniszter úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Részben a felszólalásán belül képviselő úr is megcáfolta az állításokat, hiszen egy uniós nyílt közbeszerzésről van szó, ennek megfelelően ennek a nyertese bármelyik európai uniós cég lehet. Aligha van Magyarországon olyan cég, ami ilyen nagyságrendű feladatokat vállalni tudna. Ami viszont tévedésen alapul, hogy nem arról van szó, hogy valaki az utakat működtetni fogja, ahogy azt ma a nemzeti útdíjszedő teszi, ahol egyébként döntően külföldi kamionok által fizetett bevételből a magyar költségvetés talán több mint 300 milliárd forinthoz jut évente; hanem itt arról van szó, hogy valaki épít utakat, és utána ennek az útépítésnek a működtetéséből részesül, illetve költségvetési támogatást kap. A magyar államnak abban a kérdésben kell dönteni, hogy mi építjük meg ezeket az utakat, ha a magyar állam építi meg a költségvetésből, akkor ezeket a forrásokat elő kell teremteni, vagy nagyobb hitelt kell felvenni, vagy pedig a koncesszor kockázatot is vállalva épít utakat. Ezáltal olyan utak is megépülhetnek, amely Magyarországnak a tranzitországszerepét a nemzetközi tranzitforgalomban meg fogja erősíteni. Ezért azt javaslom képviselő úrnak, hogy ne egy adott szempontból vizsgálja ezt az ügyet ami általában az ellenzéket jellemzi , hogy valamelyik magyar nagyvállalkozót előre megvádolja egy közbeszerzésen való győzelemmel, hanem hogy megérie az országnak, jó befektetése, épüle annyi út anélkül, hogy ez a költségvetés számára terhet vagy államadósság-növekedést jelentenee a következő években, megfelelő színvonalon épülneke ezek, és ezeknek a működtetése biztosított lesz-e. Rossz példát tudunk mondani, az M5-ös kapcsán természetesen tudunk mondani rossz példát, amikor a jelenlegi szövetségeseik, az akkori szocialista kormány évtizedekre hatalmas fix profitot biztosított külföldi beruházóknak. Ezt szeretnénk elkerülni, de ettől még, ha azt akarjuk, hogy az országban a közúti forgalom és az úthálózat fejlődjön, akkor szükség van erre a kiírásra. Köszönöm a figyelmet. [[Taps a kormánypártok padsoraiból.]]
Köszönöm, miniszter úr. Egyperces viszonválaszra van lehetősége képviselő úrnak.
Miniszter úr, félrebeszél, a felhívás szerint a meglévő és egyes létrejövő gyorsforgalmi úthálózati elemek tekintetében 1662 kilométer alaphálózat, plusz 381 kilométer kiegészítő hálózat tervezési, felújítási, építési, ellenőrzési, üzemeltetési, karbantartási és finanszírozási feladatok ellátásáról van szó. Tehát a meglévő autópályák és kapcsolódó gyorsforgalmi utak is ennek részét képezik. Az pedig, hogy olyan feltételekkel írják ki ezt a közbeszerzést vagy nem is tudom, minek becézzük, amit kizárólag a most is az autópályákat túlárazottan építő fideszes oligarchák tudnak teljesíteni, az nem is kérdés. Magyarországon nincs más olyan cég, ami erre alkalmas lenne, úgyhogy több Paks II.-nyi pénzt akarnak kijátszani a bukásuk előtt a fideszes oligarcháknak. Jelzem: 2022-ben önök át fogják adni a kormányrudat, és mi egy fillért sem fogunk fizetni az ilyen koncesszió keretében az önök oligarcháinak pont.
Köszönöm szépen, jegyző úr, képviselő úr. Egyperces viszonválaszra van lehetősége a miniszter úrnak.
Köszönöm szépen a szót, elnök úr. Tisztelt Képviselő Úr! Szemben azzal a gyakorlattal, amit az önök szövetségesei folytattak, amikor nem voltak választások, vagy csak egy jelölt indulhatott, a 2022-es választáson több jelölt fog indulni, és majd a választópolgárok eldöntik, hogy kit szeretnének kormányon, illetve kit kívánnak ellenzékben látni. Nyilván a választópolgárok döntését, ahogy eddig, ezután is tudomásul fogjuk venni. Ami pedig azt a felvetést illeti, hogy túlárazottan épül egy autópálya vagy sem, szeretném önnek a figyelmét felhívni arra, hogy itt pont arról van szó, hogy egy koncesszióban, ami hosszú évekre, sőt több évtizedre szól, bárkinek van lehetősége nyílt európai uniós pályázaton részt venni. [[16.30]] Itt még nem is arról van szó, hogy egy 30 kilométeres útszakasz megépítése miatt nem éri meg esetleg egy német vállalkozónak pályázni. Mindenki részt vehet, és aki a legolcsóbb és legjobb ajánlatot fogja tenni, az fog nyerni. Tehát az a tiszteletteljes kérésem, hogy előre eredményt hirdetni talán túlzásnak tűnik, hiszen a kiírás részletes szabályait még nem is ismerjük, de azt már most lehet látni, hogy komoly fejlesztésről van szó, olyan fejlesztésről, ahol egyébként mindenkinek megéri részt venni, és a legkedvezőbb ajánlattal ő fog nyerni. [[Taps a kormánypárti padsorokban.]]
Köszönöm szépen, miniszter úr. Tisztelt Országgyűlés! Dunai Mónika, a Fidesz képviselője, azonnali kérdést kíván feltenni az innovációért és technológiáért felelős miniszter úrnak: „Miért hazudik Karácsony Gergely folyamatosan arról, hogy van nyelvvizsgája?” címmel. [[Moraj.]] A miniszter távolléte miatt válaszadásra Schanda Tamás államtitkár urat jogosította fel. Kérdezem Dunai Mónika képviselő asszonyt, elfogadjae a válaszadó személyét, vagy a minisztertől személyesen kéri a választ.
Elfogadom.
Öné a szó, Dunai Mónika képviselő asszony.
Köszönöm szépen. Tisztelt Elnök Úr! Tisztelt Államtitkár Úr! Tisztelt Képviselőtársaim! Mindannyian jól emlékszünk Karácsony Gergely főpolgármester májusban adott angol nyelvű interjújára a The Economistban. Kiderült, hogy mivel Karácsony Gergely nem beszél angolul, tolmács segítségét vette igénybe a beszélgetés során, illetve nemzetközi sajtószereplésein és megbeszélésein is tolmácsot használ közpénzen milliókért , és a kínos helyzetet leplezve titoktartási szerződést írat alá. A főpolgármester ezután kellemetlen magyarázkodásba is kezd. Először azt állította, hogy évekkel korábban középfokú nyelvvizsgát tett angolból. Csakhogy kiderült, sosem volt államilag elismert nyelvvizsgája; lektorátusi nyelvvizsgája van, ami, mint tudjuk, nem ugyanaz, közel sem ugyanaz, mint egy államilag elismert nyelvvizsga. Az elmúlt hetekben Karácsony Gergely tovább folytatta egyre furcsább, egyre inkább szürreálisba hajló magyarázkodását, nyelvtudását illetően. Előbb közölte, hogy hiperpasszív az angoltudása, később arra hivatkozott, hogy a szaknyelvet, vagyis az angol speciális szeletét érti meg, majd ezek után a gyermekkori diszlexiájára kezdett hivatkozni, és arról beszélt, hogy emiatt neki máshogyan kell idegen nyelvet tanulnia. Az eddigi kijelentései alapján azt lehet látni, hogy Karácsony Gergely egyre jobban belekeveredik egy hazugságspirálba. Tisztelt Képviselőtársaim! Tisztelt Államtitkár Úr! Kérdéseket vet fel az is, hogy ha nem volt államilag elismert nyelvvizsgája, hogyan vállalhatott 2004-2008 között tanársegédi, majd 2008-2012 között adjunktusi állást a budapesti Corvinus Egyetemen. A Corvinus Egyetem doktori szabályzata abban az időben, amikor Karácsony náluk dolgozott, államilag elismert nyelvvizsga-kötelezettséget írt elő a tanársegédi pozíció betöltéséhez, az adjunktusi feladatok ellátásához pedig [[Az elnök a csengő megkocogtatásával jelzi az időkeret leteltét.]] még egy második idegen nyelv szaknyelvi és előadói szintű ismerete is szükséges lett volna. [[Az elnök csenget.]] Tisztelt Államtitkár Úr! Kérdezem önt, hogy mivel önök felvették a kapcsolatot…
Köszönöm.
…az Oktatási Hivatallal ennek kivizsgálása végett [[Az elnök csenget.]] , mikor várható eredmény az ügyben.
Köszönöm szépen. És emlékeztetem, kedves képviselő asszony, hogy nekem kötelező jelezni, önnek meg be kell tartani a szabályt. Tisztelt Schanda Tamás Államtitkár Úr! Öné a szó két percben.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Asszony! Karácsony Gergely csúnya hazugságspirálba keveredett. Nincs állami nyelvvizsgája, és nem lehetett volna kinevezni már tanársegédnek sem. A Corvinus Egyetemen 2004-ben érvényes idevonatkozó szabályzat teljesen egyértelműen fogalmaz. Az egyetemi tanársegédi munkakörbe történő kinevezés követelménye legalább egy nyelv államilag elismert, C típusú nyelvvizsgával bizonyított ismerete lett volna. Az adjunktusi előléptetésnél pedig az előbbin túl egy második idegen nyelv szaknyelvi és előadói szintű ismeretét is előírta az egyetemi szabályzat. Jól látható, hogy Karácsonyt Gyurcsány Ferenc iskolázza, azt is mondhatnánk, hogy erősen gyurcsányosodik; ő is, mint tanítómestere, hazudik reggel, délben meg este: egyik hazugság követi a másikat a hazugságspirálban. Ideje lenne, hogy a rendszeres mellébeszélés helyett végre hihető magyarázatot adjon viselt dolgaira. A Corvinus Egyetem akkoriban állami intézmény volt, az ott oktatók közpénzből kaptak fizetést. Karácsony Gergelynek így elsősorban a választópolgárok felé van elszámolási kötelezettsége, hogy miért hazudott nekik. Hogyan tudott a munkahely betöltéséhez szükséges és előírt feltételek és kompetenciák nélkül dolgozni? Hiszen jól tudjuk, hogy minden munkavállalónak, mindenkinek, aki dolgozik, teljesítenie kell, rendelkeznie kell a szükséges kompetenciákkal. Felháborító, hogy Karácsony Gergelynek mindent szabad, miközben nem teljesítette a szükséges feltételeket. Innen folytatom majd. Köszönöm. [[Taps a kormánypárti padsorokban.]]
Köszönöm, államtitkár úr. 60 másodperces viszonválaszra van lehetősége Dunai Mónika képviselő asszonynak.
Köszönöm szépen, elnök úr. Nem fogom túllépni, ígérem. Tisztelt Államtitkár Úr! Az ön válaszát elfogadom, de az elfogadhatatlan nemcsak nekem, hanem minden budapestinek, hogy olyan főpolgármestere van Budapestnek, aki egyrészt nem tartja be a törvényeket, azt gondolja, hogy ez rá nem vonatkozik. Másodszor: hazudozik; harmadszor: ígérget fűt-fát, illetve nem is fűt-fát, hanem gazt, koszt, káoszt és szemetet a fővárosban. Ebből nem szeretnének a budapestiek többet. Köszönöm szépen, az ön válaszát elfogadtam. [[Taps a kormánypárti padsorokban.]]
Köszönöm szépen, képviselő asszony. Viszonválaszra van lehetősége államtitkár úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Asszony! Az Oktatási Hivatal hatósági ellenőrzés keretében vizsgálja ezt az ügyet. A hatósági eljárás június 7-én indult meg, és a Corvinusnak a vonatkozó dokumentumokat június 22-éig kell megküldenie a hivatal részére. Tisztelt Képviselő Asszony! Engedje meg, hogy fölhívjam a figyelmet arra is, hogy Karácsony Gergely folyamatosan hazudik, megtéveszti és félrevezeti a magyar embereket és nem csak a nyelvvizsgája kapcsán. Húsz év alatt öt megkezdett felsőoktatási képzéséből három egyetemi és két doktori mindössze egyet tudott befejezni. Főpolgármesterként egy zöld Budapestet hirdetett, ennek ellenére pedig folyamatosan újabb és újabb kijelölt kerékpársávokat fest fel, emiatt növekszik és állandósul a dugó, de szintén a dugóhelyzetet súlyosbítja, hogy megkésve és drága beruházásokat hajt végre Budapesten. Köszönöm megtisztelő figyelmét.
Köszönöm, államtitkár úr. Tisztelt Országgyűlés! Dudás Róbert, a Jobbik képviselője, azonnali kérdést kíván feltenni a belügyminiszter úrnak: „Ha ez így folytatódik, veszélyben a lakosság biztonsága” címmel. A miniszter távolléte miatt válaszadásra Kontrát Károly államtitkár urat jogosította fel. Kérdezem Dudás képviselő urat, elfogadjae a válaszadó személyét, avagy a minisztertől személyesen kéri a választ.
Elfogadom, elnök úr.
Öné a szó, Dudás Róbert képviselő úr.
Köszönöm a szót, elnök úr. Tisztelt Országgyűlés! Tisztelt Államtitkár Úr! 2010-ben önök azt ígérték, hogy kettő hét alatt rendet tesznek. Szeretném leszögezni, hogy mind én, mind párttársaim, de nagyon sokan gondoljuk úgy, hogy minden tiszteletünk a rendvédelemben dolgozóké, hiszen az ő munkájuk hatékonysága nagyban hozzájárul biztonságunkhoz és biztonságérzetünkhöz. Eltelt 11 év; 11 év kétharmados kormányzás, abból az utolsó év ráadásul rendkívüli jogrendben, tehát ténylegesen azt tettek, amit akartak; elérték viszont a két hét rend helyett azt, hogy kialakult egy káosz, nem feltétlen az országban, nem pusztán az országban, hanem a rendvédelmi szerveken belül is. Azt még, hogy tömeges létszámelhagyás lenne, tömegesen szeretnének leszerelni, múlt hét hétfőn még ön, államtitkár úr ezt tagadta. [[Zaj az ellenzéki padsorokban.]] Viszont pénteken a reggeli rádióinterjújában Orbán Viktor miniszterelnök úr is elismerte, hogy mind az egészségügy terén, mind pedig a rendvédelem terén tömegesen szeretnék elhagyni ezt a pályát. Vannak, akik 50 százalékot mondanak, vannak, akik 70 százalékot mondanak. Bármely számot vesszük alapul, óriási-óriási! [[16.40]] Én azt gondolom, hogy bármely ágazatról legyen szó, nekünk azzal foglalkoznunk kell, hiszen kötelességünk. Ez az az ágazat, ami nem pusztán azt jelenti, hogy foglalkoznunk kell vele, hanem ténylegesen mindent meg kell tennünk annak érdekében, hogy a rendvédelmi dolgozók gondolok itt a rendőrökre, büntetés-végrehajtási intézetben dolgozókra, a katasztrófavédelemben dolgozókra és a honvédelem dolgozóira megfelelő körülmények között, megfelelő létszámban tudják teljesíteni a szolgálatot, mert ez az ő érdekük is, ez a mi érdekünk is, ez az egész ország érdeke, így tudják ők biztosítani a biztonságot és a biztonságérzetet. Kérem államtitkár úr válaszát arra vonatkozóan, hogy mit kívánnak tenni, hogy megőrizzék az ország biztonságát. [[Taps a Jobbik soraiból.]]
Köszönöm szépen. Válaszadásra megkérem Kontrát Károly államtitkár urat.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Legelőször is szeretném visszautasítani azt az állítását, hogy az országban vagy akár a rendvédelmi szerveknél káosz van. 2010-ben azt ígértük, hogy megteremtjük a rendet az országban, visszaállítjuk a biztonságot. Ennek eredményeképpen azt tudom mondani, hogy az ismertté vált bűncselekmények száma az elmúlt tíz évben harmadára, tehát nem harmadával, hanem harmadára csökkent, 428 ezerről 150 ezer alá csökkent a bűncselekmények száma Magyarországon. Magyarországon rend van, megerősítettük a rendőrséget, szigorú törvényeket hoztunk, visszaszorítottuk az egyenruhás bűnözést. Tisztelt Képviselő Úr! Örömmel hallom, hogy a rendőrségről megváltozott a véleménye. 2011 tavaszán Gyöngyöspata környékén még támadták a rendőrséget, és magyargárdáztak, most pedig álszent módon, farizeus módon a rendőrség érdekében emel szót. Tisztelt Képviselő Úr! Egyetlenegy költségvetést nem szavaztak meg, ami a rendőrség működéséhez szükséges forrásokat biztosította volna. Ami pedig az úgynevezett leszerelési hullámot illeti, ezek valótlanok. Az a közvélemény-kutatás, amire ön hivatkozik, vagy az a felmérés, nem tekinthető sem hitelesnek, sem reprezentatívnak. Egyébként holnaptól szűnik meg az a tilalom, ami a rendvédelmi hivatásos állomány számára eddig nem tette lehetővé azt, hogy döntsenek arról, hogy esetleg távoznak a testületből. Én szeretnék köszönetet mondani a magyar rendőrség és a Belügyminisztérium által irányított hivatásos állományú szervek személyi állományának, hiszen hármas feladatot láttak el: biztosították a biztonságot az ország területén, tehát a belbiztonság területén, megvédték a déli határt, és a koronavírus-járvány elleni küzdelemben is aktívan kivették a részüket. Megmutatták, hogy az ország számíthat a magyar rendőrökre, számíthat a magyar rendőrségre, számíthat a magyar hivatásos állományokra. Kérem, hogy önök is ismerjék el ezt. Köszönöm szépen. [[Szórványos taps a kormánypárti sorokból.]] (Dr. Szűcs Lajost a jegyzői székben dr. Vinnai Győző váltja fel.)
Köszönöm szépen, Kontrát Károly államtitkár úr. Egyperces viszonválaszra megadom a szót képviselő úrnak.
Köszönöm a szót, elnök úr. Elismerjük, és megismétlem, hogy elismerjük a rendvédelmi dolgozók erőfeszítéseit, és mindent megteszünk annak érdekében, hogy az megfelelő módon működjön. Az viszont nagyon szomorú, tisztelt államtitkár úr, hogy ön még véletlenül sem a megoldásról beszél; azt mondja, hogy mi nem szavaztunk be költségvetési módosítókat a rendvédelmi szervek fejlesztése kapcsán. Ha úgy rejtik el, hogy egyébként megszavazhatatlanná válik egy salátatörvény, akkor ne csodálkozzanak rajta, egyrészről. Másrészről, kétharmaduk van, tehát ne az ellenzékre mutogasson. A megoldáson kellene törni a fejüket, és nem pedig visszamutogatni, a másikra mutogatni. De hadd mondjak még egy dolgot: azok a rendvédelmi dolgozók, akik valamilyen úton-módon mégis leszereltek, mert megtalálták valami úton-módon azokat a fortélyokat, módokat, több esetben méltatlannak minősítették, és így szerelték le őket, ezáltal ellehetetlenítve őket a jövő tekintetében közfeladat-ellátástól, vagy attól, hogy valamilyen közfeladatot el tudjanak látni. Tisztelt Államtitkár Úr! Nem ők a méltatlanok, hanem azok [[Az elnök megkocogtatja a csengőt.]] akik ezt a helyzetet előidézték, azok pedig önök. [[Szórványos taps a Jobbik soraiból.]]
Köszönöm, képviselő úr. Egyperces viszonválaszra van lehetősége az államtitkár úrnak.
Köszönöm a szót. Tisztelt Elnök Úr! Tisztelt Képviselő Úr! Hát, kibújt a szög a zsákból: önök annak szurkolnak, hogy minél több rendőr, minél több hivatásos hagyja el a testületet? Hogy jön ez össze ahhoz, hogy az ország biztonságát, rendjét fönntartsák? Szeretném elmondani, hogy miniszterelnök úr az elmúlt hét végén, pénteken bejelentette, hogy a háromévenként járó fegyverpénzt, amit a katonák és a rendőrök kapnak, amennyiben a gazdaság teljesítménye ezt lehetővé teszi, kifizetjük 2022. január elején. Eddig pedig: 2015-ben elindítottuk a rendvédelmiéletpálya-programot, 2019-ig átlagosan 50 százalék illetményemelést adtunk a hivatásos állományúaknak, bevezettük a teljesítményjuttatást, ami évi 12 milliárd forintot biztosít, a lakhatási támogatás 2,8 milliárd forint évente, bevezettük a rendvédelmi egészségkárosodási ellátás rendszerét a Hszt. hatálya alá tartozó, a nyugdíjkorhatár előtt öt évvel rendszeres illetményemelésre jogosultak számára, 2019 decemberében egyösszegű bruttó 500 ezer forint jutalmat kapott minden rendvédelmi hivatásos állományú. [[Az elnök megkocogtatja a csengőt.]] Mi megbecsüljük a rendvédelmi hivatásos állományt. Bízunk abban, hogy a jövőt illetően is meglesz erre a lehetőségünk. Köszönöm szépen. [[Szórványos taps a kormánypárti sorokból.]]
Köszönöm szépen, államtitkár úr. Tisztelt Országgyűlés! Móring József Attila, a Kereszténydemokrata Néppárt képviselője, azonnali kérdést kíván feltenni az emberi erőforrások miniszterének: „Milyen változások lesznek a koronavírus elleni védekezésben?” A miniszter távolléte miatt válaszadásra Rétvári Bence államtitkár urat jogosította fel. Kérdezem képviselő urat, jegyző urat, elfogadjae a válaszadó személyét, vagy a minisztertől személyesen kéri a választ.
Igen, elfogadom, köszönöm szépen.
Öné a szó, Móring József Attila képviselő úr, jegyző úr.
Köszönöm szépen a szót. Tisztelt Elnök Úr! Tisztelt Államtitkár Úr! Nagyon nehéz hónapokon van túl a magyar társadalom, drámai napokat éltünk meg, sok volt a beteg, és sajnos sok honfitársunk esett áldozatul a koronavírusnak. A Fidesz-KDNP-kormány ezért is döntött úgy, hogy a betegség elleni leghatékonyabb megoldást, az oltási programot a lehető legszélesebb alapokra helyezi. A tömeges oltás időszakában Nyugatról és Keletről is érkezett oltóanyag. Az átoltottság tekintetében Magyarország az Európai Unióban a második: a magyar lakosság átoltottsága 54,5 százalékos, míg az európai uniós átlag 42 százalék. A harmadik járványhullám végén vakcinabőségben és a fokozatos felszabadultság érzésében várhatjuk az idei nyarat. A munkahelyek, az oktatási rendszer, a szolgáltatások visszaálltak a normálnak mondott működésbe. A gazdaság újraindul, újra tervezhetővé válik a jövőnk, és a legaktuálisabb, hogy együtt nézhetjük a magyar válogatott Eb-mérkőzéseit akár élőben vagy akár egy vendéglátó-helyiség teraszán. Azonban van még tennivalónk. Még mindig szükséges felhívni az emberek figyelmét az oltások felvételére, hiszen milliós az a lélekszám, aki még élhetne az oltás nyújtotta védettséggel. Tömeges oltás helyett mostantól a készenléti oltásra áll át az egészségügy, és elindult a 12-15 éves korosztály oltása is. Örömmel kijelenthetjük, hogy ehhez a szakszerű egészségügyi ellátás és az oltóanyag-mennyiség is rendelkezésünkre áll. Tisztelt Államtitkár Úr! A harmadik hullám végén a gyógyultak száma folyamatosan nő, egyre kevesebben kerülnek kórházba. Hamarosan pandémiaértékelő regiszter jön létre, amellyel a magyar védettségi igazolvány uniós szintre emelkedik. Nemzeti konzultáció indul a stabil gazdaság megteremtése érdekében [[Az elnök megkocogtatja a csengőt.]] [[Az elnök megkocogtatja a csengőt.]] , melynek keretében a munkahelyvédelem mellett a gazdaság megerősítése és a családok anyagi támogatása is napirenden lehet. (Az elnök megkocogtatja a csengőt.) A részletes információk után kérdezem tisztelt államtitkár urat, hogyan alakul a koronavírus elleni védekezés, hogyan áll át az egészségügy a készenléti oltás rendszerére. Köszönöm szépen. [[Szórványos taps a kormánypárti sorokból.]]
Köszönöm szépen. Válaszadásra megadom a szót Rétvári Bence államtitkárnak.
Köszönöm szépen a szót, elnök úr. Tisztelt Képviselő Úr! Tisztelt Ház! A koronavírus-járványt Magyarország a vakcináknak köszönhetően győzte le. Hetek óta egy olyan szerencsés helyzetben van már Magyarország, sőt hosszú hetek óta, hogy aki oltást szeretne kapni, az könnyedén tud regisztrálni, utána napokon belül tud időpontot foglalni, sőt, vakcinát is tud foglalni. Nincs még ilyen ország, ahol ennyiféle vakcinából lehet választani, mint Magyarország. Ez is közrejátszott abban, hogy hamarabb győztük le a járványt, mint más országok, és kevés olyan ország van, ahol ilyen gyorsan kaphat valaki oltást, bármilyen életkorban is, most már a gyermekek, fiatalok is. Nem volt ebben a kormány számára támogató a magyar baloldal. Támadták azt, amikor lélegeztetőgépeket szereztünk be, hogy miért szerez be Magyarország ilyen sokat. Támadták azt, amikor Magyarországon kórházi ágyakat alakítottunk át erre ön is utalt, tisztelt képviselő úr , hogy miért lesz a kórházakban ennyi kórházi ágy, amely a koronavírusos betegeket képes ellátni. Azt mondták, hogy ez sok beteg halálához fog vezetni, és ehhez koronatanúként egy álmentőst hívtak, akiről kiderült, hogy egyetlenegy szava, még a bemutatkozása sem volt igaz. Támadták azt, amikor Magyarországon nemcsak négy, hanem hat vakcina állt rendelkezésre. Mind a mai napig nem vonták vissza azt az országgyűlési határozati javaslatot, sőt, kettőt, amiben két vakcinát, a keleti vakcinákat be akarták tiltani. [[16.50]] Ahol lehetett, ott igyekeztek lassítani a folyamatot, s ahol lehetett, ott igyekeztek nehezíteni a folyamatot. Sehol sem segítettek, hanem inkább igyekeztek az embereket is főleg a vakcinák kapcsán elbizonytalanítani. Ennek ellenére, ahogy ön is mondta, Magyarországon kiemelkedően magas az átoltottság, magasabb, mint Németországban, magasabb, mint Franciaországban, magasabb, mint az USA-ban, pedig ezek között jó pár olyan ország van, amelynek saját vakcinagyára van, Magyarországon mégis magasabb. S ha körbenézünk Európában, számtalan ország van, ahol a korlátozások még nagy arányban érvényben vannak. Sok országban kell még a közterületeken is maszkot hordani, míg Magyarországon már hetek óta nem, ugyanis az európai átlag előtt és sok európai ország előtt járunk hetekkel, hónapokkal ezekben a kérdésekben is. Köszönöm szépen. [[Taps a kormánypártok soraiban.]]
Köszönöm, államtitkár úr. Egyperces viszonválaszra van lehetősége a jegyző úrnak, képviselő úrnak.
Köszönöm szépen. Azt mindketten elmondtuk és örömteli hír, hogy nagyon sokan vették már föl az oltást, és európai, sőt világviszonylatban is jól állunk, de nagyon sokan vannak, akik még mindig, hogy úgy mondjam, húzódoznak és elzárkóznak ettől az egyetlen lehetséges védekezési módtól. Ebben sajnos a baloldal nagyon komoly szerepet játszott, de azt gondolom, még nem késő, és legalább ebben megteremthetnénk azt a nemzeti minimumot, amire szükség lenne. Tehát arra biztatom az oltásra még nem regisztráltakat most már a 12 és 15 év közötti korosztályt, illetve az ennél idősebbeket is , hogy regisztráljanak és oltassák be magukat, mert ez az egyetlen biztonságos védekezés a járvánnyal szemben. Köszönöm szépen.
Köszönöm szépen. Egyperces viszonválaszra van lehetősége államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! A járvány azoknak ért véget, akik beoltatták magukat. Magyarországon mindenki számára az oltás lehetősége most is biztosított, teljes mértékben ingyenesen és pár napon belül megtörténhet az oltás. Bármikor van még lehetőség regisztrálni, s mindenkit biztatunk is erre. Igazán teljes szabadságot és igazán teljes biztonságot mindenki csak akkor érhet meg, amikor be van oltva, hiszen Magyarországon csak olyan vakcina van, amit bevizsgáltak, amelyet világszervezetek így az Egészségügyi Világszervezet jóváhagytak, és a készenléti oltás keretében ezt mindenki megkaphatja. Nyilván most már jóval kisebb azoknak a száma, akiket nap mint nap be kell oltani. Az emberek már a második oltást is elsöprő többségben megkapták, így az újabb és újabb regisztráltaknak kell csak az oltásokat beadni, ezt pedig a készenléti oltási rendszer meg tudja tenni. Bízunk benne, hogy a fiatalok számára is szabadabbá tudjuk tenni a nyarat azzal, hogy most már 12 éves kor fölött mindenki regisztrálhat, és pillanatokon belül, napokon belül meg is kaphatja az oltását. Ezeknek köszönhető, hogy Magyarország sok más országot megelőzve tudta legyőzni a járványt. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Bangóné Borbély Ildikó, az MSZP képviselője, azonnali kérdést kíván feltenni a belügyminiszter úrnak: „Tizenkét év után csak a titkolózás?” címmel. Miniszter úr távolléte miatt válaszadásra Kontrát Károly államtitkár urat jogosította fel. Kérdezem képviselő asszonyt, hogy elfogadjae a válaszadó személyét.
Igen, elfogadom.
Jelzi, hogy igen. Öné a szó, Bangóné Borbély Ildikó.
Köszönöm szépen, elnök úr. Tisztelt Államtitkár Urak! Tisztelt Képviselőtársak! Azzal kezdeném a felszólalásomat, hogy Rétvári Bence államtitkár úr azt mondta az egyik jobbikos képviselőtársam kérdésére, hogy a kormány semmilyen tanulmányt nem rendelt az egészségügy átalakításáról. Hát, akkor ajánlanám figyelmébe államtitkár úrnak ezért is kerestem meg a Belügyminisztériumot , hogy a múlt évben 350 millió forintért rendelt meg a kormány, vagyis a belügyminiszter egy tanulmányt, hogy hogyan kellene a kormánynak átalakítania az egészségügyet. Miután ez a tanulmány elkészült, én személyesen kértem volna írásban, hogy ismerhessük meg, majd kiderült, hogy tíz évre titkosították. A belügyminiszter oldhatná fel ezt a titkosítást, de nem teszi meg. A Fidesz felelőtlen azzal kapcsolatban, hogy a járvány kellős közepén akarja úgy átalakítani az egészségügyet, hogy nem vonja be sem a szakmát, sem az érintetteket, a lakosságot. Azért is tettem fel többször kérdést ezzel kapcsolatban, mert van egy ilyen nagymérvű átalakítás, amit önök terveznek. S pontosan ezért háborodik fel a szakma és maga a lakosság is, amikor ilyen két és fél oldalas anyagok kerülnek ki az internetre, ahol arról beszélünk, hogy betegellátásokat, rendeléseket, akár osztályokat, ágyakat fognak megszüntetni úgy, hogy nem kérdezik meg a magyar lakosságot. De közben maga a miniszter is azt az egy tényt elismerte, hogy ma Magyarországon körülbelül 30 ezren halnak meg azért, mert nem kapják meg az alapvető egészségügyi ellátást. Nem a betegségük súlyossága indokolja, hanem az, hogy nem jutnak hozzá az alapvető egészségügyi ellátáshoz. Tudják, uraim, hogy ez mennyi 12 év alatt, mióta önök kormányoznak? Több mint 320 ezer, 340-360 ezer ember. Tudják önök ezt? 360 ezer embernek lehetett volna megmenteni az életét, ha foglalkoztak volna az egészségüggyel. Államtitkár úr, mikor ismerhetjük meg a 350 millió forintért megrendelt tanulmányt, és mi van a tanulmányban? Mit titkolnak önök, amit mi nem tudhatunk? Várom megtisztelő válaszát. Köszönöm, elnök úr.
Köszönöm, képviselő asszony. Válaszadásra megadom a szót Kontrát Károly államtitkár úrnak.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Asszony! Mi semmit nem titkolunk. Ahogy Rétvári kollégám az első azonnali kérdésre adott válaszában elmondta, a kormány semmiféle átszervezést, semmiféle reformot nem tervez, de tervezzük az egészségügy megerősítését. Mit is teszünk ennek érdekében? Legelőször is azt említem meg, hogy 768 milliárd forinttal adunk többet az egészségügynek. Tehát 768 milliárd forinttal adunk többet az egészségügynek. Tervezzük egy szuperkórház megépítését, megkezdtük az orvosibér-emelést, egyeztetve a Magyar Orvosi Kamarával. Tehát nem igaz az az állítás, hogy az egészségügyet a döntésekbe nem vonjuk be. Magam is ott voltam ilyen egyeztetésen, tisztelt képviselő asszony, tehát nem mond igazat. Első lépésként ebben a ciklusban az ápolók bérét 72 százalékkal emeljük, az orvosok bére pedig több mint a duplájára emelkedik, és ennek eredményeként hetven év után végre ki lehet vezetni a hálapénzt Magyarországon. Továbbá szükséges a műszerezettséget is növelni, rendbe kell hozni az összes műtőt, várótermet és szociális tereket. Tisztelt Országgyűlés! Tisztelt Képviselő Asszony! Tájékoztatom, hogy 2010 óta 141 százalékkal emelkedett az egészségügyi ráfordítások értéke a költségvetésben, tehát 141 százalékkal. Ezzel szemben önök az egészségügyi kasszából csak elvettek, erre szolgált a vizitdíj és a kórházi napidíj, amit csak népszavazás tudott eltörölni. Összesen 6 ezer egészségügyi dolgozót tettek az utcára akkor, amikor 16 ezer fekvőbetegágyat számoltak fel a magyar kórházakban. Tisztelt Képviselő Asszony! Tudja, igaz az a mondás, hogy akkor cselekedj, amikor lehetőséged van rá. Önök nem cselekedtek, illetve azt tették, amikről beszéltem, és ezek önmagukért beszélnek. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra van lehetősége a képviselő asszonynak.
Köszönöm szépen, elnök úr. Én nem értem, államtitkár úr, titkosították tíz évre az anyagot. Hát titkolóznak! Nem merik felfedni, hogy mi van az anyagban. Államtitkár úr azt mondta, hogy tervezik az egészségügy megerősítését. Ez annyira jól sikerült, hogy március 1-jével az egészségügyi jogviszony megváltoztatásával több mint 5 ezer egészségügyi dolgozó hagyta ott egyik napról a másikra a szakmáját. S figyelmeztetném államtitkár urat, hogy holnaptól újra felmondhatnak, s nemcsak a rendvédelmi dolgozók, hanem az egészségügyi dolgozók is. És vannak olyan kórházak, amelyek annak függvényében írták alá az egészségügyi jogviszonyt három hónapra, hogy a kormány mit fog tenni a következő időszakban. Vane tudtuk államtitkár úréknak arról, hogy hány ember fog még ezután felmondani, hányan fogják még tömegével elhagyni a pályát? Én azt gondolom, hogy egy ember elvesztése is sok, nemhogy még egy kormány hagyja, hogy ez megtörténjen. Államtitkár úr, megint felteszem a kérdést: mit titkolnak a 350 millió forintos tanulmányban? Mi az, amit nem ismerhet meg se a politika, se a szakma, se a magyar lakosság? Köszönöm szépen, elnök úr.
Köszönöm szépen. Egyperces viszonválaszra van lehetősége államtitkár úrnak.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Asszony! Sajnálom, hogy az ön szavaiból az cseng ki, hogy önök azt szeretnék, ha nagyon sok ember menne el az egészségügyből. Sajnálom! Önök nem a betegek érdekeit képviselik sem most, sem kormányon, hanem sajátos politikai érdeket, politikai hasznot szeretnének ebből remélni. Én bízom abban, hogy ez nem fog bekövetkezni. Tisztelt Képviselő Asszony! Önök a járvány elleni védekezés során semmi, de semmi segítséget nem nyújtottak se itt, se a nyilvánosság előtt, se az Európai Parlamentben. Brüsszelben folyamatosan igyekeztek Magyarországot álhírekkel lejáratni a kamuvideós ügyről tett említést a kollégám , és azt lehet mondani, hogy önök a járvány idején se segítették a magyar embereket, hanem kétségbe vonták az egészségügyi dolgozók munkájának az eredményét, és azt, hogy képesek megfékezni és letörni a járványt. Sajnálatos, hogy önök a politikai hasznot részesítik előnyben az emberek érdekei és az emberek egészsége helyett. Köszönöm szépen. [[Taps a kormánypártok soraiban.]] [[17.00]]
Köszönöm szépen, Kontrát Károly államtitkár úr. Tisztelt Országgyűlés! Áttérünk a következő napirendi pontunkra. Magyar Zoltán, a Jobbik képviselője kérdést kíván feltenni az emberi erőforrások miniszterének: „Mi lesz a Karolina kórház sorsa?” címmel. Magyar Zoltán képviselő urat illeti a szó. (Az elnöki széket Jakab István, az Országgyűlés alelnöke foglalja el.)
Köszönöm a szót, elnök úr. Tisztelt Ház! Képviselőtársaim! Az elmúlt héten már felszólaltam ebben az ügyben ugyanezen Ház falai között, de akkor arra nem méltatták azt a több tízezer embert, akinek a nevében felszólaltam, hogy egyáltalán válaszoljanak a kérdéseimre, sőt Nagy István, a térség országgyűlési képviselője egyáltalán fel sem emelte a hangját ebben az ügyben. Higgyék el, ezzel a hozzáállással nem engem aláztak vagy bántottak meg, hanem azt a több tízezer embert, aki igenis elvárta volna a választ. De próbáljuk meg, talán ma sikerül valamit mondaniuk. Az Országos Kórházi Főigazgatóság dokumentumai alapján le fogják építeni sőt ez már, ugye, jelenleg is egy állapot a mosonmagyaróvári Karolina Kórházat, amivel 90 ezer embernek az egészségügyi biztonságát kockáztatják. A tervezet valódiságát egyébként önök sem cáfolták meg, és az a helyzet, hogy a szülészet-nőgyógyászat vagy éppen a gyermekosztály számunkra, akik a városban élünk, nélkülözhetetlen, teljesen abszurd, ha ezt megszüntetik; gondoljunk bele, hogy a mai napig egyébként évente hétszáz gyermek született Mosonmagyaróváron. A kismamák jelenleg is folyamatosan bizonytalanságban élnek, hol Győrbe, hol Sopronba irányítják át őket, ami mondjuk, Sopron esetében oda-vissza már több mint 200 kilométeres utat jelent ez egészen elképesztő és fenntarthatatlan. De a gasztroenterológiát és a sebészetet is meg kívánják szüntetni, ami szintén elfogadhatatlan. Ma ott tartunk, hogy Mosonmagyaróváron senkinek nem érdemes 20 óra után balesetet szenvednie, mert egész egyszerűen Győrbe irányítják, ami, lássuk be, amikor nagy a baj, nagyon nagy távolság. És mielőtt végleg szembefordulnának a térségben élőknek az érdekeivel, azért nézzünk néhány számot! Ez nem az a 33 ezres város, amit önök innen, Budapestről látnak. Nem hivatalosan ugyan, de 45-50 ezren élünk ebben a városban, és akkor még hozzájön Jánossomorja, Hegyeshalom, a Szigetköz és a térség, ami szintén egy pluszterhelést jelent, nem beszélve az M1-es autópályáról [[Az elnök csenget.]] és a rengeteg ingázóról. Számomra fontos a térség kórháza. Ön hogy van ezzel, államtitkár úr? [[Taps a Jobbik soraiban.]]
Köszönöm, képviselő úr. Köszöntöm képviselőtársaimat! Tisztelt Országgyűlés! A kérdésre Rétvári Bence államtitkár úr, miniszterhelyettes válaszol. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Azt hiszem, egy országgyűlési képviselőtől elvárható minimum, hogy legalább hetente egy híradót nézzen meg, és abból tájékozódjon a hét fontosabb eseményeiről, hiszen akkor ön pontosan tudná, tisztelt képviselő úr, hogy minden szinten cáfolták azt, amit ön itt az elmúlt percekben elmondott, a legmagasabb szinten is [[Dr. Lukács László György közbeszól.]] a miniszterelnök úr is mondta, hogy ezek semmifajta kormányzati előterjesztésnek nem részei [[Magyar Zoltán: Most sem működik!]] a kormány ilyen előterjesztést nem kért, nem tárgyalt, ilyesfajta intézkedések nem fognak megtörténni, semmifajta reform, semmifajta átalakítás nem fog megtörténni, tisztelt képviselő úr. [[Magyar Zoltán: Most sincs!]] Ez a múlt héten elhangzott egyszer-kétszer-háromszor, ez le is lett írva különböző sajtóválaszokban egyszer-kétszer-háromszor, majd ön nem zavartatja magát, bejön úgy, minthogyha nem nézne híradót, nem hallgatna rádiót, nem olvasna az interneten egyetlenegy hírt sem, hanem kifelejti a valóságnak ezt a részét új mesteréhez, Gyurcsány Ferenchez hűen. Azt viszont elfelejtette meghallgatni a hírekből, tisztelt képviselő úr, amit a saját szövetségese, László Imre mondott, hogy a magyar kórházak 45 százalékát be kell zárni. Elfelejtette azt itt megkérdezni, tisztelt képviselő úr, hogy vajon László Imre és Gyurcsány Ferenc bezáratnáe azt a kórházat is, amelyért ön vagy a képviselőtársai felszólalnak. Mert mi többletet fogunk adni a kórházaknak, jövőre a költségvetésben, amit önök nem támogatnak, 768 milliárd forinttal több szerepel az egészségügyre, míg Gyurcsány Ferenc múlt héten azt mondta, hogy jó volt az a reform, amelyben ő vizitdíjat vezetett be, László Imre pedig elmondta, hogy majdnem minden második kórházat be kell zárni. Ezek után, tisztelt képviselő úr, ne tőlünk féltse a kórházakat se Mosonmagyaróváron, se sehol máshol az országban, hanem attól a baloldaltól, amelynek a szekerét ön tolja, attól a baloldaltól, amelynek a politikájából, a vizitdíjból meg a kórházbezárásból mert ők már zártak be kórházakat előtte is önnek annyira elege volt, hogy belépett a Jobbikba, hogy végleg vége legyen a Gyurcsány-korszaknak, majd eltelt két ciklus, és most már egy újabb Gyurcsány-korszakért dolgozik. Ez a legveszélyesebb a mosonmagyaróvári kórházra, az, amit ön tesz, hogy a baloldalt támogatja, azt a baloldalt, amely kórházakat zárt be, mert a baloldal Magyarországon bezárt kórházakat [[Az elnök csenget.]] a Fidesz-KDNP pedig kórházat épít ez a különbség önök között meg miköztünk. Köszönöm szépen. [[Taps a kormánypártok soraiban.]]
Köszönöm szépen a miniszterhelyettes úr válaszát. Tisztelt Országgyűlés! Szabó Sándor, az MSZP képviselője, kérdést kíván feltenni az emberi erőforrások miniszterének: „Mi az oka annak, hogy nem válaszolnak a közérdekű adatigénylésekre?” címmel. Képviselő úr, öné a szó.
Köszönöm a szót, elnök úr. Tisztelt Államtitkár Úr! Sokszor elmondtuk már, de azt gondolom, hogy soha nem elég, hogy a teljes magyar egészségügynek köszönettel tartozunk áldozatos munkájukért, amelyet a koronavírus-járvány időszakában végeztek. Tették mindezt annak ellenére, hogy a kormány sokszor nem könnyítette meg azért a helyzetüket, gondoljunk csak vissza, kezdetben nem juttattak elegendő védőfelszerelést a számukra; itt volt az egészségügyi jogviszonyról szóló törvény, úgy alakították át, hogy az szintén megnehezítette az egészségügyi dolgozók életét, ennek a következménye volt, hogy több mint ötezren el is hagyták a pályát. Aztán egy másik módosítással tulajdonképpen lehetővé tették a megfigyelésüket, és felmondási és kiutazási tilalmat is elrendeltek velük szemben. Az állampolgárok irányába sem volt felelős a kormány, hiszen a kormány által közölt információk sokszor hiányosak voltak, a nap elején elmondott nyilatkozatok sokszor ellentmondtak a nap végi intézkedéseknek, és hát végül az Alkotmánybíróságnak kellett kimondania, hogy az azért mégsem járja, hogy az alaptörvényi rendelkezéseknek megfelelő eljárásrend ellenére is csak úgy válaszolnak a képviselőknek, hogy nem indokolják azt meg. Az MSZP is sokszor elutasításba ütközött. Szerettük volna megtudni az egészségügyi személyzet összetételét, az OKFŐ minden lehető jogszabályt sértve három hónap eltelte után sem válaszolt számunkra. Aztán Ujhelyi István európai parlamenti képviselőnk is kérdést tett fel, a 2018-ban elfogadott öt nemzeti egészségügyi program részleteit szerette volna megtudni a kormánytól; folyamatosan hitegették, majd végül ő sem kapott választ, azzal utasították el, hogy ezek tulajdonképpen döntés-előkészítő iratok, és nem megismerhetők. Mindezek miatt kérdezem, mi az oka annak, hogy nem válaszolnak közérdekű adatigénylésekre. Ha egyébként ennyire minden rendben van az egészségüggyel, jók az eredmények, akkor miért kell titkolni annak a részleteit? Összefüggésben álle az egészségügyi igazgatás és jogalkotás számtalan hibája azzal, hogy nem adják ki az adatokat? Várom erre megtisztelő válaszát. Köszönöm.
Köszönöm, képviselő úr. Tisztelt Országgyűlés! Megadom a szót Rétvári Bence államtitkár úrnak, miniszterhelyettesnek. Parancsoljon!
Köszönöm szépen a szót. Tisztelt Képviselő Úr! Tisztelt Ház! Azt hiszem, ha végignézi más országoknak a vírusjárvány elleni védekezését, akkor azt láthatja, hogy azzal, hogy Magyarország mindennap az operatív törzs keretében tartott sajtótájékoztatót a járvány aktuális fejleményeiről, hogy külön honlapot üzemeltettünk a koronavírussal kapcsolatos információkra, külön honlapot hoztunk létre a vakcinákkal kapcsolatos információkra és a regisztrációra, ezzel azért Magyarország az egyik legszélesebb körű tájékoztatást nyújtó országok közé tartozik. Ön is emlékezhetett, hogy hajnalban ülésezett az operatív törzs, aztán pedig délelőtt elmondták akár egészségügyi szakemberek, akár a rendőrségnek a képviselői, hogy pontosan mik a legfrissebb információk. Azért tettük ezt, tisztelt képviselő úr, mert egy teljesen más, egy rendkívüli helyzetben voltunk a szónak mind a jogi, mind a hétköznapi értelmében, és csak akkor lehet sikeresen küzdeni a járvány ellen, ha bizalom van a járvány elleni védekezést irányítók és a polgárok között; ha ez nincs meg, nem lehet eredményes a védekezés. Önök ezért támadták pont a bizalmat egyébként az egész járvány alatt, például a vakcináknál az országgyűlési határozatukkal, amivel be akarták tiltani a keleti vakcinákat. Ezért volt a bizalom építésének a legalapvetőbb alapja a folyamatos, napról napra zajló tájékoztatás, amit a közmédián keresztül mindenki az otthonában is követhetett, az interneten pedig szintén minden platformon elérhetőek voltak ezek, mert nekünk ez volt az egyik fontos célkitűzésünk, hogy minden információ mindenkinek a rendelkezésére álljon. A közérdekű adatigénylések kapcsán: én mindennap olvasok a baloldali sajtóban egy-egy cikket, amely pont ilyen válaszok alapján próbál meg valamiféle elméleteket adott esetben felállítani, ön is, hogyha nézi az újságoknak a hasábjait, akkor láthatja, vagy ha hallgatja, nézi a híradókat, láthatja, hogy számtalan ilyen megkeresés érkezik. Az kétségtelen, hogy a járványban a szokásos 15 napos határidőt pontosan azért, mert egy kórháznak vagy az Országos Kórházi Főigazgatóságnak az elsődleges feladata a járvány elleni védekezés volt, ezért a 15 napos határidőt 45 napos határidőre toltuk ki, de csak erre a rendkívüli időszakra, amíg járvány van, pontosan azért, hogy a védekezés az elsődleges, utána megtörténik az információszolgáltatás is, csak egy kicsit a hierarchiát kellett átrendezni; most különlegesen fontos volt az, hogy a védekezéssel foglalkozzanak, de előbb-utóbb minden adat kiadásra került. [[Az elnök csenget.]] Nyilván van olyan adatkör, amely már kívül esik a közérdekű adatok körén, azok nem adhatók ki a törvény alapján, ha pedig [[Az elnök csenget.]] bárki hibát követ el, a bíróság révén mindenki megismerheti ezeket az adatokat. Köszönöm szépen. [[Taps a kormánypártok soraiban.]]
Köszönöm szépen a miniszterhelyettes úr válaszát. Tisztelt Országgyűlés! Varga Zoltán, a DK képviselője, kérdést kíván feltenni a Miniszterelnökséget vezető miniszternek: „Kapnake ingyenes ellenanyagtesztet a kínai vakcinával beoltottak?” címmel. A kérdés megválaszolásával a miniszterelnök úr a téma szerint feladat- és hatáskörrel rendelkező Kásler Miklóst, az emberi erőforrások miniszterét bízta meg. A kérdésre miniszter úr felkérésére Rétvári Bence államtitkár úr, miniszterhelyettes válaszol. Öné a szó, képviselő úr. [[17.10]]
Köszönöm szépen a szót, elnök úr. Tisztelt Államtitkár Úr! Valószínűleg ön is tisztában van vele, hogy egyre többen, aggasztóan sokan teszik fel a kérdést, hogy hatékonyake az önök által milliárdokért elbizniszelt kínai vakcinák. Itt mindjárt három probléma is van. Az egyik az, hogy az Európai Gyógyszerügynökség mind a mai napig nem engedélyezte a Sinopharmot. A másik probléma, hogy aki nálunk már megkapta ezt a kínai terméket, hát, bizony nem kizárt, hogy a második oltás után sincsen teljes biztonságban. A harmadik, ezt tudjuk nagyon jól, számtalan olyan nyugati ország van, ahova se beutazni, se munkát vállalni nem lehet a kínai oltással. Természetesen mi is nagyon fontosnak gondoljuk azt, hogy minél több ember legyen beoltva, de ugyanilyen fontos az is, hogy ezek a beoltott emberek biztonságban érezhessék magukat, tudják azt, hogy az oltás, amit kaptak, meg fogja védeni az életüket. Tudjuk azt is, hogy az ön miniszterelnöke azt mondta, hogy erre az időszakra, tehát most nyár elejére nagyjából hétmillió magyar ember lesz beoltva, ehhez képest látjuk, hogy a folyamat nagyon lelassult, és nagyjából öt és fél millió magyar kapott meg valamilyen oltást, most pedig már a 12-16 éveseket próbálják kapacitálni arra, hogy vegyék fel az oltást. Látjuk azt is, hogy rengeteg kínai termékük maradt raktáron, így félő az, hogy ezekből a kínai oltásokból fognak kapni ezek a fiatalok, ezek a kamaszok is. Mivel több százezer magyar kapott már kínai vakcinát, így nemcsak az nem mindegy, hogy lehete ilyen oltással Nyugatra utazni vagy pedig munkát vállalni, hanem az is, hogy valóban védetteke azok, akik a kínai Sinopharm vakcinával lettek beoltva. De ez a történet különben azért is kínos, hiszen az önök európai parlamenti képviselői voltak azok, akik szó nélkül megszavazták, hogy kínai vakcinával ne lehessen utazni Európa-szerte. Tehát hol is tartunk most? Se biztonság, se utazás szabadsága mint uniós alapjog, önök ennyit tudnak felmutatni. A kérdéseim a következők: lesze ingyenes ellenanyagteszt? Mi történik, ha két kínai oltás után sem elégséges a védettség? A kínaival beoltottak kapnake harmadik oltást olyan vakcinával, amely megfelelő mennyiségű ellenanyagot termel [[Az elnök megkocogtatja a csengőt.]] , vagy kockáztatják több százezer magyar ember életét? Köszönöm szépen. Várom válaszát.
Köszönöm. Tisztelt Országgyűlés! A kérdésre Rétvári Bence államtitkár úr, miniszterhelyettes válaszol. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Azt biztosan tudjuk, hogy önnek jövőbe látó képessége nincsen, tisztelt képviselő úr, hiszen azt nyilatkozta nem is olyan régen, amikor elindult az oltás, hogy ha Orbán Viktor tovább erőlteti a kínai vakcinát, akkor egymillió beoltott sem lesz Magyarországon, nemhogy hatmillió. Az öt és fél millióhoz közelítünk, tisztelt képviselő úr, miközben ön azt állította ugyanilyen vehemenciával, ugyanilyen határozottsággal, hogy ha a kínai vakcinával lesz oltás Magyarországon, akkor egymillió ember sem oltatja be magát és, mondom, az öt és fél millióhoz közelítünk. Szerintem mindnyájunknak szerencséje, hogy nem önnek lett igaza, talán még önnek is meg az ön rokonainak, ismerőseinek is szerencséje. Amelyik vakcinát ön támadja, a kínai vakcinát, azt az Egészségügyi Világszervezet, az ENSZ egészségügyi világszervezete, a WHO megvizsgálta, és azt mondta, hogy hatékony és azt mondta, hogy biztonságos. Önök azt az álhírt is próbálták kelteni, hogy időseknek esetleg nem lenne jó, de a WHO-nak az eredményei ezt is cáfolták. Az amerikai orvosi kamara szintén azt az eredményt hozta ki a laboratóriumi vizsgálatai alapján, hogy eredményes és hatékony a kínai vakcina. De hogy egyet lépjünk vissza: önök be is tiltották volna a kínai vakcinát. Ha ez megtörtént volna, akkor talán még mindig érvényben lenne a korlátozó intézkedések jó része, jóval több honfitársunk lett volna kitéve a koronavírus-megfertőződés kockázatának, és jóval több honfitársunkat veszítettük volna el, hogyha a legkritikusabb időszakban, amikor a harmadik hullám éppen egyre erősebb és egyre ijesztőbb volt Magyarországon a brit vírusmutáns következtében, nos, akkor nem tudtunk volna kínai vakcinákkal oltani. De pontosan a hat vakcinának, a négy európai uniós közös beszerzésből származó és a két, Magyarország által külön, önállóan beszerzett vakcinának köszönhető az, hogy megelőztünk más országokat. A kormánynak nincs titkolnivalója, tisztelt képviselő úr, ezért nyilvánosságra hoztuk azokat az adatokat, hogy esetlegesen milyen események történtek azokkal, akik már megkapták valamelyik vakcinának [[Az elnök megkocogtatja a csengőt.]] egyik vagy másik dózisát, de önök azokat a számokat is támadták. Továbbra is megerősítem: mindegyik vakcina biztonságos, ezt a magyar hatóságok egyértelművé tették, és azt ön is tudja [[Az elnök ismét csenget.]] hogy mindegyik vakcinára vonatkozóan folyik tudományos kutatás, aminek viszont csak hónapok múlva lesz eredménye. Köszönöm szépen. [[Szórványos taps a kormánypárti padsorokban.]]
Köszönöm szépen a miniszterhelyettes úr válaszát. Tisztelt Országgyűlés! Csárdi Antal, az LMP képviselője, kérdést kíván feltenni a pénzügyminiszternek: „Mikor tervezi a kormány a többi kerület támogatását?” címmel. A kérdés megválaszolására a miniszterelnök úr a téma szerint feladat- és hatáskörrel rendelkező Gulyás Gergely Miniszterelnökséget vezető miniszter urat bízta meg. A kérdésre a miniszter úr felkérésére Orbán Balázs miniszterhelyettes úr válaszol. Öné a szó, képviselő úr.
Köszönöm szépen. A baloldal, Gyurcsány Ferenc és Karácsony Gergely… elnézést, elnök úr, ez a válasz. [[Derültség a kormánypárti padsorokban.]] Tisztelt Miniszter Úr! A június 8-án megjelenő Magyar Közlöny 105. számában az a kormányhatározat született, ami szerint hat darab budapesti kerület támogatásban részesült, ezek között az a közös, hogy útfelújítással kapcsolatos támogatást biztosítanak. A közös pont ezekben a kerületekben, hogy mindegyik kerület kormánypárti vezetéssel rendelkezik. Ez az intézkedés teljes mértékben megerősíti a kormány eddigi politikáját, mely szerint a kormánypárti települések és a kormánypárti kerületek részesülnek támogatásban, míg az ellenzékiek pedig nem. A kormány ezzel áll bosszút azokon az embereken, akik nem kérnek tovább a jelenlegi kormány politikájából, ez a hozzáállás a magyar emberek ellen elkövetett támadás, ami csak politikai alapokra épül, és az alapján tesz különbséget, hogy kivel szimpatizálnak az ott élő emberek. Mivel az ilyen és ehhez hasonló diszkriminációt a magyar emberek szenvedik el, ezért az alábbi kérdést szeretném föltenni: miért csak a kormánypárti vezetésű kerületeket támogatja külön kormányhatározatban a kormány? Miért veszik semmibe a nem kormánypárti kerületekben élő embereket? Miért nehezítik az ő életüket csak azért, mert nem az önök számára megfelelő vezetéssel rendelkeznek? Várom megtisztelő válaszát. [[Szórványos taps az ellenzék soraiban.]]
Köszönöm, képviselő úr. Tisztelt Országgyűlés! Megadom a szót Orbán Balázs miniszterhelyettes úrnak. Parancsoljon!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Magyarország Kormánya nem pártpolitikai alapon dönt támogatások odaítéléséről, ezzel szemben sajátos módon azt látjuk, hogy a Karácsony Gergely vezette Fővárosi Önkormányzat pontosan ezt csinálja. Álságos az úthálózat-fejlesztési politikát támadni, amikor pontosan Karácsony Gergely volt az, aki 2020. május 27-én, a veszélyhelyzetet kihasználva, a polgármestereket megillető különleges felhatalmazással egy személyben módosította a már korábban elfogadott, főváros által fenntartott úthálózatról szóló, 2023-ig érvényes tervezetet. [[Németh Szilárd István: Így van!]] E döntés értelmében érdekes módon, képviselő úr, a 23 kerületből négyben XVI., XVII., XXI., XXIII. a következő években nem újulna meg egyetlen kilométer fővárosi kezelésű út sem. Mind a négy kerületben a jobboldal adja a többséget, ez a különbség, tisztelt képviselő úr. Míg a baloldal diszkriminál, addig a kormány segíti és támogatja az útfelújítási programot. Egyrészt van egy budapesti útépítési programunk, 2019-ben indult ez a program, több mint 225 kilométernyi útfelújítás. A három évben összesen 20 milliárd forintot költöttünk, a 2022-es költségvetésben pedig 5 milliárd forint van erre. Az a kormányhatározat, amiről ön beszél, az a Karácsony Gergely által a jobboldali önkormányzatoktól, polgármesterektől és emberektől elvett útfelújítási programok kompenzációját szolgálja. A kérdés álszentségét az is jól mutatja, hogy ha nem vesszük számításba a független vezetésű kerületeket, akkor a 24,8 milliárd forintból, ami a fővárosnál rendelkezésre áll, az ellenzéki vezetésű városrészekben összesen több mint 22 milliárd forintot költ el, a kormánypárti kerületekben 2,8 milliárdot. Ez azt jelenti, hogy az ellenzéki, baloldali vezetésű önkormányzatoknál Karácsony Gergely több mint 1,5 milliárd forintot biztosít kerületenként, a jobboldali vezetésű önkormányzatoknál pedig 400 millió forintot. Miközben volt neki egy olyan ígérete, hogy akik nem rá szavaznak, azoknak is a főpolgármestere lesz [[Az elnök megkocogtatja a csengőt.]] de most úgy látszik, hogy igazából ő már Budapest főpolgármestere sem szeretne lenni. Köszönöm szépen a szót. [[Taps a kormánypárti padsorokban.]]
Köszönöm szépen a miniszterhelyettes úr válaszát. Tisztelt Országgyűlés! Kocsis-Cake Olivio, a Párbeszéd képviselője, kérdést kíván feltenni a pénzügyminiszter úrnak: „Mi lesz a beszántott lakástakarékok helyett azok számára, akik nem vállalnak egyelőre gyereket?” címmel. Öné a szó, képviselő úr. [[17.20]] (A jegyzői székben dr. Steinmetz Ádámot Szabó Sándor váltja fel.)
Köszönöm a szót. Tisztelt Elnök Úr! Tisztelt Országgyűlés! A Fidesz még 2018-ban szántotta be a lakástakarék-rendszert. Ez volt az ország legnépszerűbb lakossági előtakarékossági rendszere. Akkor azt ígérték, hogy majd lesz más, sokkal jobb rendszer lesz. Ezt azóta várjuk. Volt itt nemzeti otthonteremtési közösség, nem lett belőle semmi. Volt itt lakáslottó, abból sem lett semmi. Jelenleg előtakarékosság helyett az embereknek két lehetősége van, ha támogatást szeretnének: verjék magukat adósságba, vegyenek fel hitelt, vagy vállaljanak gyerekeket. Vagy még persze van az, hogy ha a világörökség részén vagy a budai Várban bérel valaki lakást az önkormányzattól, és fideszes haver, akkor olcsón megkapja. De mi legyen azokkal, akik a válság miatti bizonytalanságban nem mernek hitelt felvenni, és nem mernek gyereket vállalni? S mivel nem lesz lehetőségem viszonválaszra, kérem államtitkár urat, hogy spóroljuk meg a választópolgárok idejét, tehát ne hozza ide a CSOK-ot, hiszen elmondtam, hogy gyerekkel tudják igénybe venni, és hitel kell. Ne hozza ide az állampapírt sem, mert az maximum 5 százalék, ami jobb esetben épphogy követi az inflációt, és közelében nincs annak a 30 százalékos kamatnak, amit a lakástakarék adott. Tehát érdemi választ szeretnénk: mi lesz azokkal a százezrekkel, akik nem mernek hitelt felvenni vagy gyereket vállalni, vagy nem felelnek meg az önök szigorú feltételeinek, de szeretnének takarékoskodni, szeretnének támogatást? Mi lesz az ígéretekkel?
Köszönöm, képviselő úr. Tisztelt Országgyűlés! Megadom a szót Tállai András államtitkár úrnak, miniszterhelyettesnek. Parancsoljon!
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Az államilag támogatott öngondoskodási formák közül a lakáskasszarendszer 2018-ban valóban megszüntetésre került. Ennek mi az oka? Az az oka, hogy aránytalanul nagy költségvetési terhet jelentett az államnak, ugyanakkor pedig nem ösztönzött lakásépítésre, lakásbővítésre. Leginkább arra ösztönözte az embereket, hogy befektessenek. Ez egy jó befektetési forma volt, volt pénzem, és az állam hozzátett egy jelentős összeget. Ezt a Fidesz-kormány nem kívánta tovább finanszírozni, hanem egy új lakástámogatási formát vezetett be. Én nem tudom, miért fáj önnek az, hogy igen, privilegizálva vannak azok a családok, akik gyermeket vállalnak, akik már vállaltak, azok is, akiknek gyermekük van, és még szeretnének gyermeket. Igen, a Fidesz-kormány őket támogatja elsősorban. Ennek a különféle módjait nyilván ön is ismeri: a babaváró hiteltől az új lakásfelújítási formától kezdve számtalan lehetőség van ma arra, hogy egy fiatal család új otthont, saját otthont tudjon kialakítani magának. Ugyanakkor az áfa-visszatérítés vonatkozik azokra is, akiknek nincsen gyermekük. Igaz, csak lakásépítés esetén, de mégiscsak van olyan állami támogatási forma, ami azoknak is szól, akiknek nincsen gyermekük, vagy más formában tudják a lakásukat megépíteni. Köszönöm szépen, hogy meghallgattak. [[Taps a kormánypártok soraiban.]]
Köszönöm szépen miniszterhelyettes úr válaszát. Tisztelt Országgyűlés! Pócs János, a Fidesz képviselője, kérdést kíván feltenni a honvédelmi miniszter úrnak: „Milyen ütemben folytatódik tovább a Jászapáti Honvédelmi sportközpont építése?” címmel. Pócs János képviselő urat illeti a szó.
Köszönöm szépen, elnök úr. Tisztelt Államtitkár Úr! A sportnak, elsősorban a tömeg- és szabadidősportnak Magyarországon pedagógiai és egészségügyi szempontból egyaránt kiemelt szerepe van. A sport nemcsak a külső megjelenést formálja, hanem a belső biológiai funkciókat is javítja. A mindennapi mozgással sokat lehet javítani az emberek közérzetén. A sport nemcsak azért fontos, hogy később legyen kinek szurkolni az olimpián, illetve egyéb sportrendezvényeken, hanem hozzájárul mind a testi, mind pedig a szellemi egészségünk fejlődéséhez. A sport ügye társadalmi kérdés, és társadalmi összefogásért kiált. Tisztelt Államtitkár Úr! 2021. május 20-án mutatták be a Jász-Nagykun-Szolnok megyei Jászapáti városunkban azt a területet, ahol a közeljövőben honvédelmi sportközpont fog épülni. Ez a jászsági város Jászapáti elsőként vehet részt a honvédelmi nevelést segítő infrastruktúra bővítésében. Ezek a lőterekkel is rendelkező, multifunkcionális szabadidősport-létesítmények közösségi programok, sportlövő és küzdősportok, általános képességfejlesztő foglalkozások, valamint elméleti képzések megtartására is alkalmasak lesznek. Cél, hogy a sportközpontban állandó, összetartó közösségek alakuljanak ki, illetve családok közös sportolásának, a szabadidő eltöltésének lehetőségét kínálják. A Honvédelmi Sportszövetség komplex nevelési programján keresztül kiemelt figyelmet fordít a közösségépítésre, az egészséges életmód hangsúlyozására. A fiatalok körében olyan testkulturális műveltség kialakítása a cél, amely erősíti a honvédelem szempontjából is fontos fizikai képességeket, továbbá hozzájárul az élethosszig tartó sportolás ösztönzéséhez. Tisztelt Államtitkár Úr! Az elhangzottak kapcsán kérdezem tisztelettel, milyen ütemben folytatódik tovább Jászapátin a honvédelmi sportközpont építése. Köszönöm válaszát. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! A kérdésre Németh Szilárd István államtitkár úr, miniszterhelyettes válaszol. Öné a szó.
Köszönöm szépen, elnök úr. Tisztelt Képviselő Úr! Mindazzal egyetértve, amit elmondott, szeretném hangsúlyozni, hogy az Országgyűlés azért hozott törvényt, a kormány pedig azért határozta meg rendeletben a honvédelmi sportközpontok működését, illetve a honvédelmi sportegyesület létrejöttét, mert nemcsak egészségügyi, sport- és oktatási szerepe van ezeknek a sportközpontoknak, hanem a honvédelemben is rendkívül nagy jelentőséggel bírnak. A haza védelme nemzeti ügy. Mindenkinek kötelessége fölkészülni arra, hogy ha hazánkat, a magyar nemzetet valamilyen támadás éri, akkor a saját képességeit, a saját elhivatottságát, a saját elkötelezettségét, áldozatkészségét figyelembe véve részt tudjon venni a haza védelmében. Én nagy tisztelettel szeretném önnek megköszönni, képviselő úr, azt a munkát, amit ön Lehel kürtje népének körében, a jászoknál folytat azért, hogy ők az ősi virtusukat és azt az elkötelezettséget, amelyet évszázadok óta hazánk iránt mutatnak, beépülve a magyar társadalomba, azt gyakorolni tudják a Jászapátiban megépülő új sportközpontban. Ez a sportközpont, ahogy ön mondta, nemcsak egy lőtérnek, hanem küzdőtérnek, oktatóteremnek és minden olyan helyiségnek és rendezvénnyel kapcsolatos intézménynek fog teret adni, amely Jászapáti életében és a hazafias közreműködésében rendelkezésre állhat a jászok részére. Köszönöm szépen még egyszer, képviselő úr, az ön közreműködését. [[Taps a kormánypártok soraiban.]]
Köszönöm szépen, miniszterhelyettes úr. Tisztelt Országgyűlés! Steinmetz Ádám, a Jobbik képviselője, kérdést kíván feltenni a miniszterelnök úrnak: „A magyarok a magyar tengernél szeretnének nyaralni. Ugye lehetővé teszik?” címmel. A kérdés megválaszolásával miniszterelnök úr a téma szerint feladat- és hatáskörrel rendelkező Kásler Miklós emberi erőforrások miniszterét bízta meg. A kérdésre, miniszter úr felkérésére, Rétvári Bence államtitkár úr, miniszterhelyettes válaszol. Öné a szó, képviselő úr.
Köszönöm a szót, elnök úr. Tisztelt Országgyűlés! Tisztelt Államtitkár Úr! Itt van a nyár, vége az iskolának, és a magyar családok most azon gondolkodnak, hogy hol töltsék majd el a szabadidejüket. Orbán Viktor miniszterelnök úr korábban azt üzente: „Több Balaton, kevesebb Adria!” És igen, ebben érdekeltek a somogyi szálláshelykiadók, vendéglátósok és az önkormányzatok is, akik a sikeres nyári balatoni szezontól várják a mentőövet. Miniszterelnök úr kormánya azonban nem veszi figyelembe, hogy az oltás önkéntes, és a magyar társadalom fele nem rendelkezik védettségi igazolvánnyal. A Fidesz-kormány miatt most honfitársaink milliói, köztük rengeteg gyermek nem kaphat szállást a Balatonon. Nem mehet fürdőbe, cirkuszba, kalandparkba, játszóházba, állatkertbe, koncertekre, gyakorlatilag sehova. Az Adrián viszont egy negatív Covid-teszttel lehet nyaralni. [[17.30]] Ha sürgősen nem változtatnak a szabályokon, sokaknak sajnos idén több Adria lesz és kevesebb Balaton, a magyar szolgáltatók helyett pedig a horvátok jutnak jelentős bevételhez. Tisztelt Államtitkár Úr! Önök korlátozzák a védettségi igazolvánnyal nem rendelkező magyar embereket, a külföldieknek ugyanakkor a 288/2021. kormányrendelettel megengedik, hogy korlátozás nélkül bárhova mehessenek országunkban, ha a foci-Eb-re van jegyük és egy negatív Covid-tesztjük. Tisztelettel kérdezem ezért: rendben van ez így? Lehetővé teszik a negatív Covid-teszttel rendelkező magyar embereknek is, hogy a Balatonon tudjanak nyaralni és a magyar válogatottnak élőben szurkolni? Igen vagy nem? És amennyiben igen, biztosítanake ehhez heti egy ingyenes Covid-tesztet? Várjuk megtisztelő válaszát. Hajrá, magyarok! [[Taps a Jobbik soraiban.]]
Köszönöm, képviselő úr. Tisztelt Országgyűlés! A kérdésre Rétvári Bence államtitkár úr, miniszterhelyettes válaszol. Parancsoljon, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! A járvány véget ért azoknak, akik beoltatták magukat, és szerintem nekünk, országgyűlési képviselőknek, mindnyájunknak az kell legyen a legfőbb feladatunk, a legfőbb célunk, hogy a magyar emberek biztonságát szolgáljuk, márpedig egy járvány időszakában a biztonságot úgy lehet szolgálni, ha minél többen beoltatják magukat. Most már az oltás egy-két napon belül megtörténik, tehát nem kell hosszan várakozni, nem kell egy bonyolult adminisztráción végigmenni, hiszen online lehet regisztrálni, online lehet időpontot foglalni. Nagyon nagy, széles körű a választás lehetősége, hiszen az interneten lehet választani a vakcinák közül is. Már nincs mind a hatból, de nagyon széles körű a vakcinaválasztási lehetőség, és még sok-sok milliónyi vakcina fog érkezni Magyarországra a közös uniós beszerzés révén. Tehát mindenkinek megvan a lehetősége arra, hogy beoltassa magát. Ez nem egy bonyolult és nem egy kockázatos lépés, hiszen gyermekkorunkban már számtalan oltást megkaptunk. Mindnyájan, akik átestünk az oltáson, tapasztaltuk, hogy az ott helyben semmifajta nagyobb fájdalommal, nehézséggel nem jár, viszont egy óriási biztonságot jelent, mert az illető nem kaphatja el a fertőzést, illetőleg a járvány sem többszöröződik tovább, tehát nem lesznek újabb mutációk, és az egész emberiség is meg tud előbb-utóbb talán szabadulni attól a veszélytől, hogy a koronavírus miatt újra leálljon az élet. Tehát szerintem nekünk leginkább arra érdemes törekednünk, hogy minél több magyart biztassunk arra, hogy oltassa be magát, hiszen erre a kapacitások rendelkezésre állnak, a készenléti oltással ezt mindenki megteheti. Nincs minden országban ez így világszerte. Van, ahol még most is sorban állnak az oltásért, azért, amit a magyarok sorban állás nélkül, napokon belül meg tudnak kapni. Ne biztassuk arra az embereket, hogy ne oltassák be magukat! Sajnálatos, hogy a baloldalnak volt ilyen javaslata, amely az oltások ellen szólt, sőt bizonyos oltástípusok betiltására, hanem biztassuk az embereket, hogy oltassák be magukat, és akkor az egész nyaruk sokkal szabadabb lehet és valóban, hajrá, magyarok! Köszönöm szépen. [[Szórványos taps a kormánypártok soraiból.]]
Köszönöm szépen miniszterhelyettes úr válaszát. Tisztelt Országgyűlés! A kérdések tárgyalásának végére értünk. Most az elfogadott napirendünk szerint folytatjuk munkánkat. 17 óra 32 perc van. Tisztelt Országgyűlés! Soron következik a köztársasági elnök úr által megfontolásra visszaküldött, az Országgyűlés 2021. május 26-ai ülésnapján elfogadott, az ingatlan-nyilvántartásról szóló törvényhez benyújtott törvényalkotási bizottsági jelentés és módosító javaslat vitája. A köztársasági elnöknek aláírásra megküldött törvény szövege T/15969/7. számon, a köztársasági elnök úr levele T/15969/8. számon a parlamenti informatikai hálózaton elérhető. A vitában elsőként a Törvényalkotási bizottság álláspontjának ismertetésére kerül sor. Megadom a szót Héjj Dávid Ádám úrnak, a bizottság előadójának. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. június 10-én tartott ülésén megtárgyalta az ingatlan-nyilvántartásról szóló T/15969/7. számon elfogadott, de ki nem hirdetett törvényt. A Törvényalkotási bizottság a jelentést és módosító javaslatát a házszabály 78. §-a alapján 26 igen szavazattal, 3 nem szavazat ellenében, 7 tartózkodás mellett elfogadta. Tisztelt Ház! Az Országgyűlés 2021. május 26-án elfogadta az ingatlan-nyilvántartásról szóló törvényjavaslatot, melyet köztársasági elnök úr június 4-én megfontolásra visszaküldött. A Törvényalkotási bizottság által elfogadott módosító javaslat eleget téve köztársasági elnök úr észrevételeinek orvosolja a törvény hatályba léptető rendelkezéseivel kapcsolatos problémákat. Az Alaptörvény B) cikk (1) bekezdése rögzíti, hogy „Magyarország független, demokratikus jogállam.” A jogállamiság részét képező jogbiztonság elve megköveteli, hogy a jogszabály szövege értelmes és világos, a jogalkalmazó számára felismerhető normatartalmat hordozzon. A jogalkotásról szóló 2010. évi CXXX. törvény 2. §-ának (1) bekezdése szintén alapvető követelményként rögzíti, hogy „A jogszabálynak a címzettek számára egyértelműen értelmezhető szabályozási tartalommal kell rendelkeznie.” Az elfogadott törvény ezeknek a követelményeknek nem felelt meg, ugyanis annak hatályba léptető rendelkezései ellentmondásosak voltak, így az nem volt alkalmas a jogalkotói cél megvalósítására. Köztársasági elnök úr helyesen mutatott rá, hogy habár a 92. § (1) bekezdése értelmében a törvény általános hatálybalépésének időpontja 2021. június 15e, a 92. § (2) bekezdése szerinti kivételeké, amelyek között olvashatjuk a 91-97. §-okat is, pedig 2023. február 1-je. Mindezek fényében tehát a 92. § 2023. február 1-jei hatálybalépése aggályos, ugyanis az nem tenné lehetővé a kivételekkel nem érintett rendelkezések 2021. június 15-ei hatálybalépését, azaz az eredeti jogalkotói cél megvalósulását. Tisztelt Képviselőtársaim! A Törvényalkotási bizottság által elfogadott módosító javaslat orvosolja a felmerült problémát, így a törvény a 92. § (2) bekezdésében meghatározott kivétellel a kihirdetését követő napon, míg az 1-91. §, a 93-97. §, a 100-103. §, a 105. §, a 106. § (1) és (2) bekezdései, valamint a 106. § (3) bekezdésének a) és b) pontjai pedig 2023. február 1-jén lépnek majd hatályba. Maga a törvényjavaslat teljes egészében egy jogi szabályozási reform, hiszen a jelenleg hatályos ingatlan-nyilvántartásról szóló 1997. évi CXLI. törvény hatálybalépése óta eltelt több mint két évtized alatt rengeteget változott a világ. Olyan jelentős, globális szintű társadalmi és gazdasági változások mentek végbe, amelyek új igényeket támasztanak a jogi szabályozással és az elektronikus ügyintézéssel szemben. Az elhangzottakra tekintettel a benyújtott javaslat immár a jogalkotás rendjének is megfelelő formában támogatandó. Köszönöm megtisztelő figyelmüket. [[Szórványos taps a kormánypártok soraiból.]]
Köszönöm szépen, képviselő úr. Tisztelt Országgyűlés! Megkérdezem György István államtitkár urat, a vita e szakaszában vagy a későbbi szakaszban kíván szólni. [[Jelzésre:]] Öné a szó, államtitkár úr.
Köszönöm szépen. Tisztelt Ház! Tisztelt Elnök Úr! Tisztelt Képviselők! Héjj Dávid képviselő úr a Törvényalkotási bizottság nevében lényegében elmondta a legfontosabb dolgokat, de azért szeretném megismételni annak a lényegét, hogy mi is történt. 2021. május 26-án megszavazta az Országgyűlés, ahogy az elhangzott, az ingatlan-nyilvántartásról szóló törvényt, amelyben az ingatlan-nyilvántartásban bevezetésre kerülő elektronikus ügyintézés révén nemcsak az állampolgárok igényeinek, hanem a XXI. század gazdasági, nemzetgazdasági követelményeinek, a polgári jogi jogügyleteken alapuló forgalom követelményeinek, mai kihívásainak is megfelelő törvényt fogadott el. A törvény normaszövegében köztársasági elnök úr nem talált kifogást, a 92. §-ban viszont ellentmondásos rendelkezés szerepel. Ezt a Törvényalkotási bizottság a módosító indítványával most rendezi, így ennek a javaslatnak a normavilágosságával elősegíti a jogbiztonságot és az egyértelmű jogalkotói szándékot is. Kérem tisztelettel a tisztelt Országgyűlést, hogy támogassa az előttünk fekvő javaslatot. Köszönöm szépen. [[Szórványos taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Tájékoztatom államtitkár urat, hogy a rendelkezésre álló 15 perc időkeretet nem használta fel, további hozzászólásra és a zárszó elmondására 13,5 perc áll rendelkezésére. Tisztelt Országgyűlés! Most képviselői felszólalások következnek. Írásban előre senki nem jelezte a felszólalási szándékát, kétperces hozzászólásra senki nem jelentkezett. Kérdezem, kíváne valaki felszólalni képviselőtársaim közül. [[Nincs jelentkező.]] Jelentkezőt nem látok. A vitát lezárom. [[17.40]] Megkérdezem államtitkár urat, de gondolom, nem kell kérdeznem sem [[Dr. György István nemet int.]] , államtitkár úr a kormány álláspontját mint előterjesztő már kifejtette. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik a játékosügynöki tevékenység szabályozásával összefüggésben a sportról szóló 2004. évi I. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A Kocsis Máté, Fidesz, Balla György, Fidesz, Bánki Erik, Fidesz és Salacz László, Fidesz, képviselők által benyújtott előterjesztés T/16366. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Salacz László képviselő úrnak, a bizottság előadójának. Parancsoljon!
Köszönöm a szót, elnök úr. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság a 2021. június 10-én tartott ülésén megtárgyalta a játékosügynöki tevékenység szabályozásával összefüggésben a sportról szóló 2004. évi I. törvény módosításáról szóló T/16366. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 23 igen szavazattal, 1 nem szavazat ellenében és 7 tartózkodás mellett elfogadta. Tisztelt Képviselőtársaim! Az előttünk fekvő törvényjavaslat célja az, hogy amennyiben működik az adott látvány-csapatsportágban játékosügynök, illetve játékosügynökség, úgy annak nyilvántartása legyen kötelező, az adott sportághoz igazítottan kerüljenek meghatározásra a vele szemben elvárható szakmai, etikai elvárások. A javaslat meghatározza a játékosügynöki tevékenység, a játékosügynök és a játékosügynökség fogalmát, valamint előírásra kerül, hogy játékosügynöki tevékenységet csak az folytathat, aki a játékosügynöki tevékenység folytatását bejelentette, és megfelel a jogszabályban meghatározott feltételeknek. A játékosügynöki tevékenység folytatása tekintetében a szolgáltatás felügyeletét ellátó hatóság az adott sportágban működő országos sportági szakszövetség. A módosítás következtében a játékosügynök is sportszakembernek fog minősülni, ily módon a sportszövetségnek lehetősége lesz a játékosügynökkel szemben sportfegyelmi eljárást lefolytatni. Tisztelt Képviselőtársaim! Az előterjesztés a látvány-csapatsportágakban lehetőséget teremt a szakszövetség számára a kiemelt stratégiai célok megvalósítása érdekében játékosügynökségek alapítására, és ezt nonprofit gazdasági társaság keretében fogja tudni szabályozni és létrehozni. A játékosügynöki tevékenységből származó szakszövetségi visszatérítésként megfizetett összeget a szakszövetség köteles az utánpótlás-nevelés támogatására, továbbá nevelési hozzájárulásra fordítani. Kérem a tisztelt Házat, hogy támogassa a javaslatot. Köszönöm, hogy meghallgattak. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! Megkérdezem Salacz László képviselő urat, hogy az előterjesztők képviseletében kíváne szólni, vagy álláspontját a bizottsági állásponttal együtt már kifejtette. [[Dr. Salacz László: Fenntartom az álláspontot…]] Köszönöm szépen. Tisztelt Országgyűlés! A kormány részéről, megkérdezem, kíváne valaki felszólalni. [[Jelzésre:]] Igen, államtitkár asszony, öné a szó.
Köszönöm szépen. Tisztelt Elnök Úr! Tisztelt Képviselőtársaim! Tisztelt Ház! Mindannyian jól tudjuk, hogy a sport és kiemelten a sportgazdaság az egyik legdinamikusabban fejlődő ágazata a hazai és a nemzetközi gazdaságnak. Ezért is tapasztalhattuk az elmúlt időszakban, hogy többször is módosítottuk a sporttörvényt, amelyet folyamatosan hozzá kell igazítanunk a sportszervezetek, a sportolók vagy a sportszakemberek szakmailag változó elvárásaihoz és igényeihez. Így van ez a játékosügynöki tevékenység esetében is, hiszen a képviselőtársaim által benyújtott törvényjavaslat a sport egy eddig még szabályozatlan területének működésére vonatkozó részletes előírásokat tartalmazza és szabályozza. Szeretném hangsúlyozni, hogy a törvényjavaslatban a szakmai feladatok a sportolókra koncentrálva és őket helyezve előtérbe fogalmazódtak meg. És azt is jól tudjuk, hogy a sportszövetségek autonóm, civil szervezetek, amelyek nem tartoznak állami irányítás alá, így az általuk esetlegesen alapított sportügynökségek létrehozása kizárólag a sportági szakszövetségek feladata, és ez ott dől el. Ezen túlmenően fontos hangsúlyozni, hogy a játékosügynökség létrehozása nem kötelezően előírt feladata az érintett sportági szakszövetségeknek, csupán egy lehetőség, amely esetben a nemzetközi szövetség vonatkozó szabályzataira is figyelemmel kell eljárni, és ezt úgy kell megalkotni. [[Folytatás 209/2-ben!]] 2018-2022. országgyűlési ciklus Budapest, 2021. június 14. hétfő 209/2. szám Országgyűlési Napló Ennek alapján a sportági szakszövetség dönthet úgy, hogy nem alapít ügynökséget, és fontos hangsúlyozni, hogy a sportolók sem kötelesek azt vagy bármilyen játékosügynökséget igénybe venni, éppen ezért fontos hangsúlyozni, hogy a törvényjavaslat nem szünteti meg a sportoló jogát, hogy önállóan vagy bármely szervezet vagy személy igénybevételével igazoljon vagy átigazoljon bármilyen más szervezettől, az egyiktől a másik egyesülethez. A sportszövetségeknek pedig alapvető érdeke, hogy a tehetséges játékosok ahhoz a sportszervezethez kerüljenek, ahol a legjobban tudják őket felkészíteni, ahol a legjobb kezekben vannak, vagy a legjobb feltételt kapják, hiszen ez biztosítja a sportág sikerét, eredményességét és nívóját, amelyet alapvetően a nemzeti válogatott szereplése határoz meg. A válogatott összeállításánál pedig a szövetségek elemi érdeke, hogy a sportág legjobb, legtehetségesebb játékosait abban szerepeltesse, hiszen így lesz a sportág jövője biztosítva. Fontos hangsúlyozni azt is, hogy a sportszövetség által alapított játékosügynökség, ahogy azt képviselőtársam is hangsúlyozta, nonprofit gazdasági társaságként jöhet létre. Ez biztosítja, hogy alapvetően szakmai irányultságú legyen a tevékenysége. A sportszövetségek felügyeleti jogkörével kapcsolatosan pedig annak gyakorlása, a bírság esetleges kiszabása, a foglalkozástól való eltiltás alkalmazása törvényben van szabályozva és meghatározva, így a szövetségeknek minden esetben a jogszabályi rendelkezések alapján kell eljárniuk. A törvényjavaslatnak az Európai Unió versenyjogi szabályozásával való összhangja kapcsán pedig fontos megjegyezni, hogy a törvényjavaslat elfogadásával a vonatkozó európai parlamenti és tanácsi irányelv alapján a kormánynak bejelentési kötelezettsége van az Európai Bizottság részére. És végezetül nagyon fontos tájékoztatni tisztelt képviselőtársaimat arról, hogy a kormány a Törvényalkotási bizottság jogtechnikai pontosításait tartalmazó összegző módosítását támogatta. Az előttünk fekvő hiánypótló törvényjavaslat célja pedig nem más, mint a sportolói és a hazai utánpótlás-nevelés érdekeinek a védelme. Éppen ezért ezúton is kérem tisztelt képviselőtársaimat, hogy a zárószavazás során támogatni szíveskedjenek a törvényjavaslatot. Köszönöm szépen. [[Taps a kormánypártok padsoraiból.]]
Köszönöm államtitkár asszony válaszát. Tisztelt Országgyűlés! Tájékoztatom államtitkár asszonyt, hogy a további felszólalására és a zárszó elmondására 11 perc időkeret áll rendelkezésére. Tisztelt Országgyűlés! A kijelölt Kulturális bizottság nem állított előadót. Most képviselői felszólalásokra van lehetőség; kétperces felszólalásra senki nem jelentkezett. Tisztelt Országgyűlés! Kérdezem, kíváne valaki élni a felszólalás lehetőségével. [[Nincs ilyen jelzés.]] Jelentkezőt nem látok. A vitát lezárom. Megkérdezem a kormány részéről államtitkár asszonyt, a vitában kíváne ismételten… [[Dr. Szabó Tünde nemet int.]] Nem kíván szólni természetesen, hiszen álláspontját kifejtette. Tisztelt Országgyűlés! Megkérdezem Salacz László képviselő urat mint előterjesztőt, kíváne szólni. [[Dr. Salacz László nemet int.]] Nem kíván szólni képviselő úr. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik az egyes törvényeknek a turizmus-vendéglátás ágazatot érintő stratégiai célú módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/16220. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Salacz László képviselő úrnak, a bizottság előadójának. Parancsoljon!
Köszönöm a szót, elnök úr. Tisztelt Elnök Úr! Tisztelt Ház! Tájékoztatom önöket, hogy a Törvényalkotási bizottság a 2021. június 10-én tartott ülésén megtárgyalta az egyes törvényeknek a turizmus-vendéglátás ágazatot érintő stratégiai célú módosításáról szóló T/16220. irományszámú törvényjavaslatot. [[17.50]] Az összegző módosító javaslatot és az összegző jelentést a bizottság a házszabály 46. §-a alapján 27 igen szavazattal, 9 nem szavazat ellenében, tartózkodás nélkül elfogadta. Tisztelt Országgyűlés! A tisztelt Ház asztalán fekvő javaslat kialakítja egy nemzetközileg is egységes szolgáltatási színvonalat garantáló nemzeti szálláshely-minősítési rendszer keretfeltételeit. A bevezetni kívánt kötelező minősítés hatására alapvetően javul a szálláshely-szolgáltatási ágazat átláthatósága, illetve mérhetővé és összehasonlíthatóvá válik a szálláshelyek teljesítménye és minősége, előtérbe helyezve a fogyasztók érdekeinek védelmét. A törvényjavaslat a szálláshely-szolgáltatókhoz hasonlóan a vendéglátóhelyek és a turisztikai attrakciók üzemeltetőit is bevonja a Nemzeti Turisztikai Adatszolgáltató Központ a továbbiakban NTAK rendszerébe, vagyis a digitális adatszolgáltatási folyamatba annak érdekében, hogy immár az egész ágazat működéséről a korábbinál teljesebb képet kaphassunk, kialakítva a XXI. századi adatvezérelt döntéshozatal feltételeit a teljes turisztikai ágazatra. A törvényjavaslat célja, hogy a szálláshelyeknél már sikeresen bevezetett modell alapján a jövőben a turizmus főbb ágazatainak bevételi és forgalmi statisztikai adatai is nyomon követhetőek legyenek egy deperszonalizált statisztikai adatbázisban, az NTAK-ban. Az így valós időben rendelkezésre álló anonim adatok jelentős mértékben segítik a turisztikai stratégiai tervezést, hiszen a szektorról teljes mértékben átfogó kép áll majd rendelkezésünkre. Ennek köszönhetően hatékonyabban, területileg és időben célzottan hajthatók végre a marketingaktivitások, pontosabban meghatározhatók a szükséges turisztikai fejlesztések, visszamérhető azok hatása, hosszú távon csökkenthetők a turisztikai jellegű regionális egyenlőtlenségek. Az így létrejövő, Európában egyedülálló statisztikai, big data adatállományokban rejlő lehetőségek kihasználása jelentős versenyelőnyt biztosíthat a turistákért folyó újrainduló versenyben. A rendelkezésre álló információk segítségével lehetővé válik a gépi tanuláson alapuló rendszer kidolgozása, egy olyan eszköz létrehozása, amely nagy mennyiségű adatra épülve képes támogatni a döntési folyamatot, intuíciók helyett valós adatokra épített döntéshozatal valósítható meg. 2020 nyarán a marketingtervezés már az NTAK adatai alapján történt. Az előfoglalási adatok mutatták, hogy mely országokból várható beutazó turizmus, marketingeszközökkel ezek további megerősítést kaptak, ami a szezon végén visszaigazolta a tervezés helyességét. A törvény felhatalmazásán alapuló rendeletmódosítások megteremtik annak lehetőségét, hogy az adatot szolgáltató turisztikai vállalkozás számára visszamutatható legyen a saját NTAK-adattartalma, megismerhesse saját teljesítményét a versenytársi átlagok tükrében, ami növeli a versenyt és a digitalizációt a teljes turisztikai szektorban, azaz nemcsak az állam döntéshozatalát segíti, de kiemelten hasznos segítség lesz a több tízezer kis- és közepes vállalkozás számára is. Az elhangzottak ismeretében úgy vélem, hogy a javaslat támogatandó. Köszönöm megtisztelő figyelmüket.
Köszönöm szépen, képviselő úr. Tisztelt Országgyűlés! Megkérdezem Dömötör Csaba államtitkár urat, kíváne a vita e szakaszában szólni. [[Dömötör Csaba jelzésére:]] Igen. Államtitkár úr, öné a szó.
Köszönöm a szót, elnök úr. Tisztelt Ház! A turizmus a járvány előtti időszakban a gazdaság egyik húzóágazata lett, ami abból is látszik, hogy a magyar GDP 13 százalékát adta, és nem kevesebb mint 450 ezer magyar embernek adott, ad munkát valamilyen formában. Minden év a járvány előtt túlszárnyalta az előzőeket, egyik rekord követte a másikat. A járvány miatt megtorpant ez a folyamat, a harmadik hullámot azonban legyűrtük, így most mindent meg kell tenni annak érdekében, hogy ne csak utolérjük a járvány előtti szintet, hanem meg is haladjuk. Az előttünk lévő törvényjavaslat ezt a célt szolgálja. A javaslatban lévő módosításokat három fő részre lehet osztani. Először is: a vendéglátóhelyeket és a turisztikai attrakciók üzemeltetőit is bevonja az adatszolgáltató rendszerbe, így teljes képet kaphatunk már az egész ágazat működéséről, és célzottabban, hatékonyabban lehet támogatási programokat indítani. Másodsorban: a törvényjavaslat lefekteti egy olyan országos szálláshely-minősítési rendszer alapjait, amely garantálja az egységes szolgáltatási színvonalat, és jól működő nemzetközi gyakorlatokon alapul. Harmadsorban: a törvényjavaslat megteremti annak lehetőségét, hogy a kormány nevesíthesse a turisztikailag kiemelt jelentőségű településeket, ami az eddigieknél is hatékonyabbá teheti a célzott fejlesztésekről szóló döntéshozatalt. A zárószavazás előtt engedjék meg, hogy tájékoztassam önöket arról, hogy az összesen két beérkezett módosító indítvány alapvetően pontosító javaslatokat tartalmaz, amelyek érdemben nem módosítják a törvény szövegét, csupán az egyértelműbb megfogalmazást segítik elő, így meg lehet állapítani, hogy a benyújtott javaslatok az általános vitához képest nem módosították a törvényjavaslat tartalmát. Szeretném megköszönni mindenkinek, aki kifejtette a véleményét a törvényjavaslattal kapcsolatban, és természetesen azon szakmai szervezeteknek is jár a köszönetet, akik a munkájukkal hozzájárultak ahhoz, hogy ez a javaslat megszülethessen. Olyan javaslatot tárgyalunk, amely jól szolgálja a magyar turizmus ügyét, ezért okkal számíthat arra, hogy minden képviselő támogatja, párthovatartozástól függetlenül. Köszönöm a figyelmet. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A kijelölt Gazdasági bizottság nem állított előadót. Most képviselői felszólalásokra van lehetőség, írásban senki nem jelentkezett. Kétperces hozzászólásra szintén nincs lehetőség, mivel időkeretes tárgyalásban vagyunk. Kérdezem, hogy kíváne valaki élni a felszólalás lehetőségével. [[Senki sem jelentkezik.]] Jelentkezőt nem látok, a vitát lezárom. Előterjesztőként államtitkár úr nyilván kifejtette a kormány álláspontját, tehát nem kíván felszólalni. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik a védelmi és biztonsági tevékenységek összehangolásáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/16221. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Salacz László képviselő úrnak, a bizottság előadójának. Parancsoljon!
Köszönöm a szót, elnök úr. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. június 10-én tartott ülésén megtárgyalta a védelmi és biztonsági tevékenységek összehangolásáról szóló T/16221. számú törvényjavaslatot. Az összegző módosító javaslatot és az összegző jelentést a bizottság a házszabály 46. §a alapján 27 igen szavazattal, 7 nem szavazat ellenében és 1 tartózkodás mellett elfogadta. Tisztelt Országgyűlés! Az előttünk fekvő törvényjavaslat Magyarország védelmi és biztonsági rendszerének megújítását szolgálja, annak mintegy keretet biztosítva. A XXI. század biztonsági fenyegetéseit látva, legyen szó migrációs folyamatokról, terrorizmusról, katasztrófákról, járványokról, fegyveres konfliktusokról vagy kibertámadásokról, egyértelmű, hogy a múlt század biztonsági helyzetére építő jogszabályi környezetünk felülvizsgálata szükséges és elodázhatatlan folyamat. A mai válsághelyzeteket nagyfokú összetettség és rendkívül gyors eszkaláció jellemzi, amihez az ágazati szinteken elkülönülő, sokszor precedensalapú jogszabályi kereteink között nehéz egyszerre gyors és megfelelő választ adni. Egy olyan szabályozási reformra van szükség, amely komplex ágazatközi szemléletű, elősegíti a védekezési képességeink összehangolását, megfelelően érvényesíti a fokozatosság, a szükségesség és az arányosság elvét, átláthatóságot és egyértelműséget biztosít. Az átalakítási folyamat első nagy lépése az Alaptörvény kilencedik módosítása volt. Az alkotmány változásainak 2023. július 1-jei hatálybalépéséig ki kell alakítani az új szemléletű szabályozás elemeit. Ezek közül az első az előttünk fekvő javaslat, amelynek célja egy új, átfogó, ugyanakkor rugalmas keretszabályozás megteremtése a normál jogrendi válságkezelésre és a különleges jogrendi szabályozásra vonatkozóan. A javaslat épít a NATO által támasztott legújabb elvárásokra, így fontos célja a nemzeti ellenálló képesség növelése és a válságkezelési képességek fejlesztése is. [[18.00]] Kiemelendő a javaslat újító jellege abban a tekintetben, hogy a hatályostól eltérő megközelítésben szabályozza a különleges jogrendet, a nemzetgazdaság felkészítését és mozgósítását, valamint új intézményként meghatározza az összehangolt védelmi tevékenységet, amelynek keretében indokolt esetben békében is lehetőség lenne olyan sajátos szabályok, korlátozások alkalmazására, amelyek eddig csak ágazati körben vagy különleges jogrend idején voltak alkalmazhatók. A javaslattal kapcsolatos eddigi vitáink során egyértelműen látszott, hogy a sok kifogás ellenére baloldali képviselőtársaink is szükségesnek tartják a reformot. Érzékelik, hogy a mai körülmények között szükség van olyan szabályozási keretek kialakítására, melyek képesek egységben kezelni a védelem és a biztonság kategóriáit. Az eddigi felfogásunk szerinti, főként fegyveres testületek által ellátott védelem már nem elég hatékony. Mellette, illetve vele együttműködve szükség van egy lényegesen tágabb, az állam más ágazataiban is megjelenő, valamint a társadalom és a gazdaság rendszerében is meghatározó biztonságtudatosságra. A javaslat célja egyértelműen ennek az új, a korábbinál komplexebb és ezzel együtt rugalmasabb rendszernek a megalapozása, amelyre hazánk védelmének és biztonságának erősítése érdekében szükség van. Kérem tisztelt képviselőtársaimat, hogy támogassák a javaslatot. Köszönöm szépen. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! Megkérdezem Németh Szilárd István államtitkár urat, miniszterhelyettest [[Németh Szilárd István nemet int.]] , hogy a vita e szakaszában vagy későbbi szakaszában kíván szólni. Államtitkár úr jelzi, hogy a vita e szakaszában nem kíván szólni. Tisztelt Országgyűlés! A kijelölt Honvédelmi és rendészeti bizottság nem állított előadót. Most a képviselői felszólalásokra van lehetőség a napirend szerinti időkeretekben. Írásban előre senki nem jelezte felszólalási szándékát. Kérdezem, kíváne valaki szólni. [[Senki sem jelentkezik.]] Jelentkezőt nem látok, a vitát lezárom. Mivel nem alakult ki vita, így államtitkár úr jelzi, hogy nem kíván felszólalni. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik a NATO irányítása alatt végrehajtott balkáni katonai békefenntartó műveletekhez történő magyar hozzájárulásról szóló 94/2001. OGY határozat hatályon kívül helyezéséről szóló előterjesztéshez benyújtott bizottsági jelentés vitája. A kormány-előterjesztés H/16219. számon a parlamenti informatikai hálózaton elérhető. Tisztelt Országgyűlés! Megkérdezem Németh Szilárd István államtitkár urat, miniszterhelyettest, hogy az előterjesztő képviseletében kíváne szólni. [[Németh Szilárd István nemet int.]] Államtitkár úr jelzi, hogy a vita későbbi szakaszában kíván szólni. Tisztelt Országgyűlés! A kijelölt Honvédelmi és rendészeti bizottság nem állított előadót. Most a képviselői felszólalások következnek a napirend szerinti időkeretekben, amennyiben kívánnak élni a lehetőséggel. Írásban előre senki nem jelezte felszólalási szándékát. Kérdezem, kíváne valaki ezzel élni a továbbiakban. [[Senki sem jelentkezik.]] Jelentkezőt nem látok, a vitát lezárom. Megkérdezem államtitkár urat… [[Németh Szilárd István: Nem, köszönöm.]] Mivel vita nem alakult ki, az államtitkár úr jelzi, hogy nem kíván felszólalni. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik… [[Jelzésre:]] Tisztelt Országgyűlés! Reményeink szerint maximum kétperces szünetet kell elrendelnünk, mert a kormány képviseletében Orbán Balázs államtitkár úr néhány percen belül érkezik. A megértésüket kérem, és kérem, hogy maradjanak is a helyükön addig. Köszönöm a megértésüket. [[Szünet: 18.03-18.04]] Tisztelt Országgyűlés! Mint jeleztem, csak egyetlen percre kértem türelmüket. Tisztelt Országgyűlés! Soron következik a veszélyhelyzettel összefüggő átmeneti szabályokról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/16367. számon a parlamenti informatikai hálózaton elérhető. Bejelentem, hogy az előterjesztést nemzetiségi napirendi pontként tárgyalja az Országgyűlés. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Salacz László képviselő úrnak, a bizottság előadójának. Parancsoljon!
Köszönöm a szót, elnök úr. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. június 10-én tartott ülésén megtárgyalta a veszélyhelyzettel összefüggő átmeneti szabályokról szóló T/16367. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 27 igen szavazattal, 4 nem szavazat ellenében, 5 tartózkodás mellett elfogadta. Tisztelt Ház! Jó ideig számos, életünket megnehezítő korlátozással kellett élnünk a mindennapjainkat, de az egészségügyi dolgozók kitartásának és a magyar emberek fegyelmezett magatartásának hála, bízom benne, hogy mindennek búcsút inthetünk. A magyar kormány olyan szigorú intézkedéseket hozott meg gyorsan, időben, határozottan reagálva, amelyek eredményeként azon kevés országok közé tartozik, ahol sikerült a vírus terjedését kontroll alatt tartani. Mindez lehetővé teszi, hogy a kormány fokozatosan egyre több korlátozást feloldjon, és lassan visszatérjen az élet a normális kerékvágásába. Tisztelt Képviselőtársaim! A kormány a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. számú kormányrendeletben 2021. február 8-ától a koronavírus-világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki. Az előttünk fekvő törvényjavaslat a rendelet szerinti veszélyhelyzet megszűnése és a veszélyhelyzeti kormányrendelet hatályvesztése miatt indokolt átmeneti rendelkezéseket tartalmazza. A törvényjavaslat célja, hogy a veszélyhelyzet idején tett rendkívüli intézkedésekkel összefüggő szabályozási átmenetet biztosítsa, szem előtt tartva különösen a jogbiztonság érvényesülésének követelményét. A jogbiztonság a jogállamiság egyik legfontosabb sarokköve. Az elv érvényesülése megkívánja, hogy a veszélyhelyzeti jogalkotás által érintett tárgykörökben az Országgyűlés a veszélyhelyzet idején létrejött jogviszonyokat, illetve jogi várományokat úgy szabályozza a veszélyhelyzet megszűnését követően, hogy a szabályozási átmenet a bizalomvédelem elvét is szem előtt tartva, világos, egyértelmű és kiszámítható legyen, valamint annak változatlansága törvényi garanciákkal kerüljön körülbástyázásra. Tisztelt Képviselőtársaim! A javaslat tartalmazza a lejárt okmányok érvényességének meghosszabbítását, melynek köszönhetően a járvány idején lejárt okmányokat nem kell egyik napról a másikra pótolni, hanem megfelelően biztosított az átmenet. A szabálysértéssel kapcsolatos átmeneti szabályok biztosítják, hogy a veszélyhelyzeti különleges szabálysértési tényállások alapján megindított szabálysértési eljárásokat érdemben le lehessen folytatni. A szabálysértési átmeneti szabályokhoz hasonlóan a közigazgatási szankcióval kapcsolatos átmeneti szabályok megállapítása is szükséges. A törvény lehetőséget biztosít arra, hogy a tajszámmal nem rendelkező, de oltásra jogosult személyek hogyan regisztrálhatnak a koronavírus elleni vakcinára. Tisztelt Ház! A járvány nemcsak az egészségügyi ellátórendszert tette próbára, de a korlátozásokat a gazdaság is megérezte. Ennek érdekében számos, a gazdaság újraindításával kapcsolatos intézkedést tartalmaz az előttünk fekvő javaslat. A törvényjavaslat ezenkívül átmeneti szabályokat fogalmaz meg számos tárgykörben, mint például a szociális és gyermekvédelmi tárgyú átmeneti szabályok, a turisztikai ágazattal összefüggő köztehermérséklés, vízjogi eljárásokkal összefüggő átmeneti rendelkezések, egyes kulturális finanszírozási szabályok eltérő alkalmazása, büntetőjogi tárgyú törvények rendelkezéseinek eltérő alkalmazása, vagy éppen az építésügyre vonatkozó átmeneti szabályok. Mivel a jogbiztonság megköveteli, hogy a szabályozási átmenet kiszámíthatóan biztosított, törvényben garantált legyen, kérem a tisztelt Házat, hogy támogassa a javaslatot. Köszönöm, hogy meghallgattak.
Köszönöm szépen, képviselő úr. Tisztelt Országgyűlés! Megkérdezem Orbán Balázs miniszterhelyettes urat az előterjesztő képviseletében, hogy a vita e szakaszában kíván szólni vagy a későbbi szakaszában. [[Dr. Orbán Balázs: Később!]] Igen, köszönöm szépen az államtitkár úr válaszát. [[18.10]] Tisztelt Országgyűlés! A kijelölt Igazságügyi bizottság nem állított előadót. Megadom a szót Szolga József horvát nemzetiségi szószólónak, a vitához kapcsolódó Magyarországi nemzetiségek bizottsága előadójának, aki a nemzetiségi nyelvén ismerteti felszólalásának első mondatait, majd magyarra fordítja azokat. Parancsoljon0021
Köszönöm a szót. Tisztelt Elnök Úr! Poštovani Gospodine Predsjedniče! Tisztelt Ház! Poštovani Dome! Tisztelt Államtitkár Úr! Poštovani gospodine državni tajniče! A veszélyhelyzettel összefüggő átmeneti szabályokról szóló T/16367. számú törvénytervezettel kapcsolatban a Magyarországi nemzetiségek bizottsága, mint kapcsolódó bizottság, a 2021. június 7-ei ülésén a tervezet egészére lefolytatta a részletes vitát, és az alábbiakat fogalmazta meg. A benyújtott képviselői módosító javaslatokról az eddigi gyakorlatnak megfelelően nem foglalt állást, illetve a határozati házszabály 45. § (5) bekezdése alapján részletes vitát lezáró bizottsági módosító javaslatot terjesztett elő. Tisztelt Országgyűlés! Fontosnak tartjuk, hogy a veszélyhelyzetben elfogadott kormányrendeletek intézkedései törvényi szintre emelkedjenek, így segítve az állampolgárok egészségének megóvását, a gazdasági károk mérséklését. Bizottságunk a 13 magyarországi nemzetiség érdekeit figyelembe véve alakította ki véleményét, a törvényjavaslat szerkezetéhez igazodóan fogalmazta meg módosítási szándékát. A második fejezeti, a veszélyhelyzettel összefüggő átmeneti szabályok kiegészítését javasolta új alcímmel, amely a nemzetiségek jogairól szóló 2011. évi CLXXIX. törvény eltérő alkalmazását rendeli. A hivatkozott törvény 89. §-a arról rendelkezik, hogy a nemzetiségi önkormányzat képviselő-testülete, közgyűlése szükség szerint, a szervezeti és működési szabályzatban meghatározott számú, de évente legalább négy ülést tart. A veszélyhelyzet elhúzódása miatt az általános szabályok szerinti négy ülés helyett a testületekre célszerű bízni az ülések összehívását azzal, hogy törvényi kötelezettségként kell előírni egy ülés megtartását. A szabályozás igazodik a helyi önkormányzatokra vonatkozó átmeneti rendelkezésekhez, amelyeket a tervezet eredetileg tartalmazott. A kormány döntésének megfelelően az önkormányzatok június 15-étől már ülésezhetnek. A harmadik fejezetben megfogalmazott, egyes törvényeket módosító rendelkezéseket tartalmazó szabályokra hivatkozva kezdeményeztük az államháztartásról szóló 2011. évi CXCV. törvény módosításának kiegészítését. Ezt abból a megfontolásból kezdeményeztük, hogy nevesítve legyen a nemzetiségi önkormányzat mint az önkormányzatnak egyik fajtája az előterjesztésben, abból kiindulva, hogy a gazdaság-újraindítási akcióterv keretein belül a Beruházási Alap előirányzat terhére 2022-ben folytatódnak az oktatási, egészségügyi, közlekedési, kulturális, szabadidő- és sport-, turizmusfejlesztési, egyházi, illetve környezetvédelmi területen elkezdett beruházások, valamint újak vannak előkészítés alatt. Szükségesnek tartjuk, hogy az alapból nevesítetten a nemzetiségi önkormányzati kör is részesülhessen közvetett támogatásban az új szabályoknak megfelelően. A kiegészítési indítványra az elmúlt években felmerült értelmezési problémák kezelése érdekében került sor. Természetesen bizottságunk értelmezésében is a nemzetiségi önkormányzatok az önkormányzati alrendszer elválaszthatatlan részét képezik. Tisztelt Államtitkár Úr! A törvénytervezet többi rendelkezésében megfogalmazott, a hazai nemzetiségi közösségeket érintő javaslatokat bizottságunk támogatja, azokat részleteztem is az általános vita során. Kiemelkedően fontos megjegyezni viszont, hogy találkozik a nemzetiségi önkormányzatok érdekeivel az önkéntes és tartalékos katonai szolgálati viszony törlése az összeférhetetlenségi szabályokból a nemzetiségi önkormányzatok képviselőinek, tisztségviselőinek vonatkozásában. Az új szabályozás lehetőséget biztosít az érintett polgárok akik egyébként aktív tagjai a nemzetiségi közösségeknek közéletben való megjelenéséhez. Így az időközi választásokon már jelöltséget vállalhatnak. Mi sarkalatos szabályozási rendelkezésnek tartjuk a népszámláláshoz kapcsolódó törvényi módosítást, ugyanis az összeírás adatain alapul nemzetiségi közösségeink politikai képviselete, valamint a kulturális autonómia működésének, szélesítésének finanszírozási mértéke. Tisztelt Országgyűlés! Bizottságunk részéről kérem, hogy támogassák a törvénytervezetet és az ahhoz kapcsolódó összegző módosítást. Jelzem, hogy a veszélyhelyzet elhúzódása miatt valószínűleg szükségessé válhat a nemzetiségi önkormányzatokra vonatkozó, a költségvetési törvényben szabályozott feladatalapú támogatás rendelkezéseinek az átmeneti szabályozása. Megítélésünk szerint a törvénytervezet mielőbbi hatálybalépéséhez elengedhetetlen, hogy a társadalom szereplői továbbra is betartsák a védekezés szabályait, és ezáltal lehetővé válik, hogy újrainduljon az ország és a gazdaság is. Felhívunk mindenkit, hogy vegye figyelembe a vírusjárvány negyedik hullámának veszélyét, és oltassa be magát. Természetesen tisztelettel adózunk az áldozatok emlékének, és a hozzátartozóknak részvétünket fejezzük ki, illetve köszönetünket fejezzük ki mindazoknak, akik biztosították az ország működőképességét, akik a közszférában dolgoznak, és a közszolgáltatásokat ellátják. Köszönöm megtisztelő figyelmüket. Hvala na pozornosti!
Köszönöm szépen, szószóló úr. Tisztelt Országgyűlés! Kérdezem, kíváne élni valaki képviselőtársaim közül a felszólalás lehetőségével az adott időkereteken belül. [[Nincs jelentkező.]] Jelentkezőt nem látok. A vitát lezárom. Megadom a szót Orbán Balázs államtitkár úrnak, miniszterhelyettesnek, aki válaszolni kíván az elhangzottakra. Parancsoljon, miniszterhelyettes úr!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Hölgyek és Urak! Szószóló Úr! Csak röviden kérném a figyelmüket. A koronavírus-járvánnyal és a veszélyhelyzettel összefüggő átmeneti szabályokról szóló törvényjavaslat általános vitáján részletesen megbeszéltük az abban foglaltakat, illetőleg a törvényjavaslat közjogi indokoltságát. Én csak most annyit szeretnék megerősíteni, hogy köszönetemet szeretném kifejezni mindenkinek, aki a koronavírus elleni védekezésben részt vett. Magyarországon összefogással sikerült legyőzni a járvány harmadik hullámát. Folyamatosan csökken az aktív fertőzöttek és a kórházban ápoltak száma. A beoltottak száma európai összehasonlításban is rendkívül magas, 5 millió 342 ezer főnél tartunk a mai napon. A magyar oltási program sikerét a WHO, az Egészségügyi Világszervezet is elismeri. Ezzel a védettség és az egészségügyi biztonság tekintetében előbb tartunk, mint a legtöbb európai ország, és ezzel összefüggésben tudtuk megkezdeni az ország újraindítását. Magyarország azon országok között van, amelyek a legkorábban tudnak visszatérni az élet normális menetéhez és a gazdaságot is újraépíteni. Ezt szolgálná vagy ennek jogi, közjogi előfeltételeit teremtené meg a mostani törvényjavaslat, amely egyben lezárása is az elmúlt majdnem másfél év veszélyhelyzeti különleges jogrendi jogalkotásának. Azt gondolom, itt érdemes azt még rögzíteni, hogy a különleges jogrend beváltotta a hozzáfűzött reményeket, sikerült ezáltal az életet és az egészséget védő intézkedéseket a kellő gyorsasággal meghozni, illetőleg sikerült olyan gazdasági típusú intézkedéseket is bevezetni, amelyek a munkahelyek megtartásához és további munkahelyek teremtéséhez járultak hozzá. Sajnálatos módon az elmúlt másfél évben a veszélyhelyzet indokoltságával, szükségességével, kiterjedésével, mértékével kapcsolatban ennek ellenére szerintem alapvetően méltatlan politikai vita zajlott itt a Ház falai között. De azt hiszem, most azt megállapíthatjuk, hogy a tények magukért beszélnek, és tulajdonképpen azokat az intézkedéseket, amelyeket meghoztunk, az elmúlt másfél évben meghozott a parlament, illetőleg kormányrendeleti szinten meghozott a kormány, most törvényi szinten is a parlament jóvá tudja hagyni. Hosszú átmeneti időszakot terveztünk a legtöbb esetben, azokban az esetekben, amelyek kifejezetten valami kedvezményt jelentenek az állampolgárok, a magyar emberek, a vállalkozások számára, azokat pedig sok esetben véglegesen szeretnénk a jogrendszer részévé tenni vagy a veszélyhelyzet megszűnésén is túlmenő átmeneti időszakot biztosítani, úgyhogy Magyarország újraindítása szempontjából ez egy kulcsfontosságú törvényjavaslat. Köszönöm szépen mindenkinek, aki a vitában támogatóan állt hozzá, és arra szeretném önöket kérni, hogy az erről szóló végszavazáson is támogassák a törvényjavaslatot. Köszönöm szépen. [[Taps a kormánypárti padsorokból.]] [[18.20]]
Köszönöm szépen miniszterhelyettes úr felszólalását. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik az egyes vagyongazdálkodási kérdésekről, illetve egyes törvényeknek a jogrendszer koherenciájának erősítése érdekében történő módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/16369. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Salacz László képviselő úrnak, a bizottság előadójának.
Köszönöm szépen a szót. Tisztelt Elnök Úr! Tisztelt Ház! Tájékoztatom önöket, hogy a Törvényalkotási bizottság 2021. június 10-én tartott ülésén megtárgyalta az egyes vagyongazdálkodási kérdésekről, illetve egyes törvényeknek a jogrendszer koherenciájának erősítése érdekében történő módosításáról szóló T/16369. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 25 igen szavazattal, 8 nem szavazat ellenében, 2 tartózkodás mellett elfogadta. Tisztelt Országgyűlés! A Ház asztalán fekvő törvényjavaslattal szükséges egyes új, a járvány ideje alatt kikristályosodott szabályozási feladatoknak megfelelő jogszabályok megalkotása. A járvány lecsengését követően az Országgyűlésnek és a kormánynak meg kell alkotnia az elmúlt másfél évben bevezetett jogintézmények továbbvitelének szabályait. A veszélyhelyzet idején bevezetett szabályokat a javaslat a veszélyhelyzet végének időpontjától függetlenül törvényi szinten szabályozza annak érdekében, hogy a jogintézmények a rendes jogrendi működés keretei között is fennakadásmentesen alkalmazhatóak legyenek. A törvényjavaslat orvosolja az elmúlt időszakban felmerült egyes koherenciaproblémákat is kulturális, építésügyi, adójogi, munkajogi, közlekedési, közbeszerzési, továbbá egyéni vállalkozókra, valamint veszélyes anyagokra vonatkozó szabályozási területeken. A törvényjavaslat számos egészségügyi tárgyú normaszöveg-módosítást tartalmaz, melyek jogrendszeri illeszkedést biztosító, az uniós jognak való megfelelést szolgáló, jogalkalmazást segítő, deregulációs célú, továbbá kodifikációs és technikai jellegű korrekciókat is magukban foglalnak. A javaslat módosításokat eszközöl a felsőoktatás és annak intézményei tekintetében is. Itt fontos megemlíteni, hogy Magyarország 2030-as stratégiai céljainak eléréséhez, versenyképességének erősítéséhez az egyetemek a kormány által elfogadott felsőoktatási stratégia mentén tudnak kiemelten hozzájárulni. Ennek eredményeként a gazdaság igényeire nyitottabb, a vállalatokkal szorosabban és hatékonyabban együttműködő, minőség- és teljesítményelvű felsőoktatás biztosítható. A jogrendszeri illeszkedést és koherenciát biztosító jogtechnikai módosítások mellett a törvényjavaslat lényeges elemei a modellváltásokkal kapcsolatos korábbi vagyonjuttatási rendelkezések kiegészítése és pontosítása. A felsőoktatás érintett szereplőivel történt egyeztetésekre figyelemmel a közfeladatot ellátó közérdekű vagyonkezelő alapítványok és fenntartásukba kerülő felsőoktatási intézmények közfeladat-ellátásához szükségesek további vagyonjuttatások. Az elhangzottak ismeretében úgy vélem, hogy a javaslat támogatandó rendelkezéseket tartalmaz. Köszönöm megtisztelő figyelmüket. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! Megkérdezem Orbán Balázs miniszterhelyettes urat, a vita e szakaszában kíváne szólni. [[Dr. Orbán Balázs jelzésére:]] Államtitkár úr jelzi, hogy nem, későbbi szakaszában. Tisztelt Országgyűlés! A kijelölt Gazdasági bizottság nem állított előadót. Most képviselői felszólalásokra van lehetőség. Kérdezem, kíváne élni valaki ezzel. [[Nincs jelentkező.]] Jelentkezőt nem látok, a vitát lezárom. Mivel vita nem alakult ki, természetesen államtitkár úr így nem tud és nem kíván reagálni. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik az állami vagyonnal való fenntartható gazdálkodás megteremtése érdekében egyes vagyongazdálkodást érintő törvények módosításáról, valamint egyéb vagyongazdálkodási rendelkezésekről szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/15995. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Salacz László képviselő úrnak, a bizottság előadójának. Parancsoljon!
Köszönöm a szót, elnök úr. Tisztelt Elnök Úr! Tisztelt Ház! Tájékoztatom önöket, hogy a Törvényalkotási bizottság 2021. június 10-én tartott ülésén megtárgyalta az állami vagyonnal való fenntartható gazdálkodás megteremtése érdekében egyes vagyongazdálkodást érintő törvények módosításáról szóló, valamint egyéb vagyongazdálkodási rendelkezésekről szóló T/15995. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 23 igen szavazattal, 4 nem szavazat ellenében, 4 tartózkodás mellett elfogadta. Tisztelt Országgyűlés! A Ház asztalán fekvő törvényjavaslat több fontos módosítást tartalmaz a vagyongazdálkodási törvények tekintetében. A javaslat önálló rendelkezése a NISZ, Nemzeti Infokommunikációs Szolgáltató Zártkörűen Működő Részvénytársaság vagyonkezelői kijelölését tartalmazza a birtokában vagy üzemeltetésében lévő, állami tulajdonban álló központosított informatikai, telekommunikációs és elektronikus hírközlési szolgáltatás nyújtásához, adattrezor-archiválási rendszer üzemeltetéséhez, informatikai infrastruktúra-szolgáltatásokhoz, kormányzati nyomatmenedzsment rendszerhez kapcsolódó ingóságok tekintetében, egyidejűleg megszüntetve az ingóságokon a törvény hatálybalépésekor fennálló vagyonkezelői jogot. A javaslat rögzíti a NISZ Zrt. jogosítványait a vagyonkezelésébe kerülő ingóságokkal kapcsolatban, mely szerint jogosult az elavult technológiájú vagy feleslegessé vált vagyonelemeket selejtezési szabályzata figyelembevételével hulladéknak, illetve hulladéknak nem minősülő visszanyereményi anyagnak minősíteni, megsemmisíteni, hulladékgyűjtőbe helyezve elhelyezni. A módosítás szerint mentesül a gépjárműadó alól az a személygépkocsi is, mely törvényes öröklés eredményeként vagy végintézkedés alapján a magyar állam tulajdonában áll azon hónap utolsó napjáig, amelyben a személygépkocsi használati jogát az MVH Zrt. vagy az MNV Zrt. más személynek vagy szervezetnek nem adja át. Az említetteken túl a javaslat számos jogtechnikai és jogharmonizációs módosítást is tartalmaz. Az elhangzottak ismeretében úgy vélem, hogy a javaslat támogatandó rendelkezéseket tartalmaz. Köszönöm a figyelmüket. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! Megkérdezem Fónagy János államtitkár urat, az előterjesztő képviseletében kíváne szólni. [[Jelzésre:]] Öné a szó, államtitkár úr.
Köszönöm, elnök úr. Tisztelt Ház! Tisztelt Képviselőtársaim! Az állami vagyonnal való fenntartható gazdálkodás megteremtése érdekében az egyes vagyongazdálkodást érintő törvények módosításáról, valamint egyéb vagyongazdálkodási rendelkezésekről szóló törvényjavaslat célja az észszerű, célhoz kötött, hatékony és költségtakarékos állami vagyongazdálkodás megteremtése, megerősítése érdekében szükséges törvényi szintű szabályok megalkotása. A módosítás eredményeképp a magyar állam tulajdonában és a Magyar Nemzeti Vagyonkezelő Zrt. tulajdonosijog-gyakorlása alatt álló állami vagyon köre és kezelésének rendszere átalakításra kerül. A fenntartható vagyongazdálkodás megteremtésével az MNV Zrt. vagyongazdálkodási feladatainak középpontjába a stratégiai állami vagyonkezelés kerül, emellett a törvényjavaslat a közfeladatok ellátásához nem szükséges, nem alkalmas, kis értékű, piacilag kevésbé hasznosítható vagyonelemekre differenciált szabályrendszert alakít ki. A törvényjavaslat alapján a jövőben a nem szándékolt állami vagyonszerzés, jellemzően kényszeröröklés útján állami tulajdonba kerülő vagyonelemek nem kerülnek be az MNV Zrt. általános vagyongazdálkodási folyamataiba, hanem a nem stratégiai vagyonelemek ideiglenes kezelésével és kivezetésével foglalkozó jobb nevet nem találtunk rá Maradványvagyon-hasznosító Zrt. tulajdonosijog-gyakorlása alá kerülnek. A törvényjavaslathoz beterjesztett, részletes vitát lezáró bizottsági módosító javaslat az állam által öröklés útján megszerzett vagyontárgyak értékesítésére irányuló polgári nemperes eljárást egy speciális bírósági végrehajtási eljárásként alakítja ki. [[18.30]] A végrehajtást a közjegyző rendeli el végzéssel, a végrehajtást pedig önálló bírósági végrehajtó foganatosítja, a bírósági végrehajtásról szóló törvénynek a pénzkövetelés végrehajtására vonatkozó általános és újonnan beiktatott alcímébe foglalt speciális szabályai szerint. A Vht.-ben szereplő szabályok alkalmazására az eljárás céljánál, jellegénél fogva nem került sor, míg mások alkalmazását a módosító javaslat alapvetően az adós jogállásával, valamint a behajtandó hagyatéki hitelezői pénzkövetelés hiányával összefüggésben tételesen kizárja. Köszönöm a bizottságok támogató szakmai munkáját, mely hozzájárult a törvény szövegének pontosításához és szakmai szempontú kiegészítéséhez. Az elmondottakra tekintettel kérem tisztelt képviselőtársaimat, hogy a T/15995. számú törvényjavaslatot az összegző módosító javaslatban megfogalmazott módosításokkal támogatni szíveskedjenek. Köszönöm, elnök úr, a lehetőséget, képviselőtársaimnak a türelmet. [[Taps a kormánypárti padsorokban.]]
Megköszönöm államtitkár úr előterjesztői felszólalását. Tájékoztatom, hogy a vita további szakaszában és a zárszó elmondására 12 perc 30 másodperc áll rendelkezésre. Tisztelt Országgyűlés! A kijelölt Gazdasági bizottság nem állított előadót. Most képviselői felszólalásokra van lehetőség, amennyiben kívánnak ezzel élni. [[Senki sem jelentkezik.]] Mivel felszólalásra senki nem jelentkezett, a vitát lezárom. Nyilván vita nem alakult ki, így gondolom, államtitkár úr sem kíván ismételten felszólalni az adott témakörben, hisz álláspontját, a kormány álláspontját kifejtette. [[Dr. Fónagy János: Köszönöm szépen, nem.]] Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik az egyes otthonteremtési állami feladatok karitatív szervezetek általi átvállalásáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/15986. számon a parlamenti informatikai hálózaton elérhető. A vitában elsőként a Törvényalkotási bizottság álláspontjának ismertetésére kerül sor. Megadom a szót Héjj Dávid Ádám képviselő úrnak, a bizottság előadójának. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. június 10-én tartott ülésén megtárgyalta az egyes otthonteremtési állami feladatok karitatív szervezetek általi átvállalásáról szóló T/15986. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 24 igen szavazattal, 3 nem szavazat ellenében, 6 tartózkodás mellett elfogadta. Tisztelt Országgyűlés! A Ház asztalán fekvő törvényjavaslat támogatja a Nemzeti Eszközkezelő-program egyes állami feladatainak az MR Közösségi Lakásalap Nonprofit Korlátolt Felelősségű Társaság által történő átvállalását. A Nemzeti Eszközkezelő-program lezárását követően két csoportra vonatkozóan maradtak állami feladatok, illetve ezen két csoport lakhatásának megóvása mentén jelentkezik állami felelősség. Az egyik az otthonát visszavásárló résztvevők, 22 800 család, a másik pedig a bérleti szerződést választók köre, 4620 család. A Nemzeti Eszközkezelő-programban részt vevő, nehéz helyzetben lévő családok hosszú távon mentorálása, segítése terén nagy tapasztalattal rendelkeznek a feladatot vállaló karitatív szervezetek. A javaslat értelmében az MR Közösségi Lakásalap Nonprofit Kft. által ellátandó feladatok a következők. A szociális lakásgazdálkodás megvalósítása és fenntartása, az ingatlanok bérleti jogviszonyaiból fakadó feladatok ellátása, a Nemzeti Eszközkezelő-programban részt vevő bérlőkért végzett szociális segítő-szolgáltató tevékenység, a Nemzeti Eszközkezelő-program részvételi konstrukciójának lebonyolítói, követeléskezelői feladatainak ellátása, valamint a résztvevőkért végzett szociális segítő-szolgáltató, mentori tevékenység. A törvénytervezet alapján 2022. január első napján a magyar állam tulajdonában és a TLA Vagyonkezelő és -Hasznosító Korlátolt Felelősségű Társaság vagyonkezelésében lévő lakhatási célú ingatlanok az MR Közösségi Lakásalap Nonprofit Kft.-nek a fennálló lakásbérleti jogviszonyokkal terhelten, a fennálló lakásbérleti jogviszonyokból eredő jogosultságok és kötelezettségek átszállásával ingyenesen tulajdonba adhatók. A javaslatban meghatározásra kerülnek az ingyenes tulajdonszerzés feltételei, továbbá az Országgyűlés felhatalmazza a kormányt, hogy nyilvános határozatban rögzítse az érintett ingatlanokat. A törvényjavaslat szintén rögzíti az átadással és a bérleti jogviszonnyal érintett ingatlanokra vonatkozó részletszabályokat is. A tulajdonváltozás bejegyzéséhez a TLA Vagyonkezelő és -Hasznosító Korlátolt Felelősségű Társaságnak kérelmet szükséges benyújtani az adott lakóingatlan vonatkozásában illetékes ingatlanügyi hatósághoz. Tisztelt Képviselőtársaim! Az elhangzottak ismeretében úgy vélem, hogy a javaslat támogatandó rendelkezéseket tartalmaz. Köszönöm megtisztelő figyelmüket. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Megkérdezem Fónagy János államtitkár urat mint előterjesztőt, a vita e szakaszában kíváne szólni. [[Jelzésre:]] Öné a szó, államtitkár úr.
Köszönöm, elnök úr. Tisztelt Ház! Tisztelt Képviselőtársaim! Az egyes otthonteremtési állami feladatok karitatív szervezetek általi átvállalásáról szóló törvényjavaslat célja, hogy az eszközkezelő-programban részt vevő bérlők mentorálása, a résztvevők fennálló követeléseinek állami kezelése, a továbbra is nehézségekkel küzdő bérlők és részletfizetők problémája a helyi igény- és problémakezelést hatékonyan megvalósító szervezetrendszerhez kerüljön, amely az érintettekkel kapcsolatos szociális feladatokat is el tudja látni. A feladatok átvállalására 2022. január 1-jétől kerülhet sor közszolgáltatási szerződés keretében. Az MR Közösségi Lakásalap Nkft. által ellátandó feladatok egyrészt a szociális lakásgazdálkodás megvalósítása és fenntartása, az ingatlanok bérleti jogviszonyaiból fakadó feladatok ellátása, valamint a Nemzeti Eszközkezelő-programban részt vevő bérlőkért végzett szociális segítő-szolgáltatási tevékenység; másrészt a Nemzeti Eszközkezelő-program részletfizetési konstrukciójának lebonyolítói, követeléskezelői feladatainak ellátása, valamint a résztvevőkért végzett szociális segítő-szolgáltató, mentori tevékenység. A részletes vitát követően a Gazdasági bizottság által benyújtott módosító javaslat az MR Közösségi Lakásalap Nkft. egyes feladatátvállalásának pontosítására, valamint a feladatokhoz kapcsolódó adategyeztetési, adatkezelési rendelkezések rögzítésére, valamint az átadás-átvételi eljárási és pénzügyi elszámolási szabályok pontosítására tesz indítványt. A módosítás egyértelműsíti továbbá, hogy minden jog és kötelezettség átszáll az új bérbeadóra, így a bérlő számára a korábban felhalmozott tartozások tekintetében is az új bérbeadó tud szociális szempontú elbírálást biztosítani 2022. január 1-jétől. Köszönöm a bizottságok támogató szakmai munkáját, mely hozzájárult a törvényjavaslat szövegének jobbításához. Az elmondottakra tekintettel kérem tisztelt képviselőtársaimat, hogy a T/15986. számú törvényjavaslatot az összegző módosító javaslatban megfogalmazott módosításokkal támogatni szíveskedjenek. Köszönöm, elnök úr. [[Taps a kormánypárti padsorokban.]]
Megköszönöm államtitkár úr előterjesztői felszólalását. Tájékoztatom, hogy a további hozzászólásra és a zárszó elmondására 12 perc és 35 másodperc áll rendelkezésre. Tisztelt Országgyűlés! A kijelölt Gazdasági bizottság nem állított előadót. Most képviselői felszólalások következnek a napirend szerinti időkeretekben. Tájékoztatom önöket, hogy a vita során kétperces hozzászólásra nincs lehetőség, mivel időkeretes a vita. Megadom a szót Z. Kárpát Dániel képviselő úrnak, Jobbik-képviselőcsoport. Parancsoljon!
Tisztelt Elnök Úr! Tisztelt Ház! Parlamenti általános, illetve második körös viták tekintetében az a szokás, hogy különböző frakciók, képviselőcsoportok praktikus, gyakorlati okok mentén kifejtik, hogy miért tudnak támogatni vagy nem támogatni egy törvényjavaslatot. Én egy ritkább műfaj egy-egy nyomát szeretném ide becsempészni, és azt megvilágítani, hogy a mi frakciónk filozófiai megközelítésből miért nem tudja támogatni azt a javaslatot, ami előttünk fekszik, hiszen a Nemzeti Eszközkezelő maradékának szétbombázása, az ügyfelek kezébe akár kedvező körülmények között visszaszolgáltatni lakásokat, ugyanakkor ezzel párhuzamosan egy klasszikus állami feladatot átadni magánkezekbe, és aztán hátradőlni és megnyugodni, ez tökéletesen elfogadhatatlan. [[18.40]] Ami ebben a javaslatban szerepel, és ami kikerül a karitatív szférába, viselje az a tiszteletemet vagy bírja a tiszteletemet bármennyire, mindenféle állami garanciától mentesíti a lakhatás területét, és azt látjuk, hogy ami klasszikusan az állam feladata lenne a lakhatási kataklizma elhárítása, a lakhatási biztonság kialakítása, a szociális háló egy részének visszafoltozása , erre Magyarország Kormánya, talán kijelenthetjük és egyetérthetünk ebben, 11 év alatt nem volt képes, hiszen most nem kerülne elénk ez a törvényjavaslat, ha képes lett volna. Látják, hogy a feladat óriási, felteszik a kezüket, hátradőlnek, és azt mondják, hogy majd a karitatív szervezetek megoldják. A helyzet az, hogy Magyarország adófizetői, állampolgárai nem ezért fizetnek minket, nem azért ülünk itt a parlamentben kiemelt fizetéssel, és viszonylag kényelemben gondolkodhatunk azon, hogy hogyan javítsunk emberek sorsán, nem azért tehetjük mindezt, hogy a karitatív szférára áttoljuk a felelősséget, és majd elvárjuk ezektől a szervezetektől, hogy helyettünk megoldják azt, amiért egyébként mi itt ülünk. Éppen ezen alapállás mentén, bár a javaslat egyes részleteivel kapcsolatban nyilván tudnánk konszenzust találni, és azt kell hogy mondjam, hogy lesz olyan eszközkezelős család, amely azt mondja, hogy azért a mindennapjai tovább tudnak így haladni, mégiscsak el kell utasítanom azt, hogy egy klasszikusan állami feladatot lényegében kiszervezzenek. Most azt látom, hogy ahol nem tudtak zöld ágra vergődni most éppen az autópályák, már egyszer kipróbáltuk, hogy koncesszióba adjuk, és nem működött, de most még egyszer megteszik, mert éppen nem tudnak menedzselni egy gazdasági területet, ahol kellemetlen, ahol sokba kerül , azt nagyon-nagyon sokszor kiszervezik, akár a magánszféra irányába, akár most karitatív szervezeteknek, akár idegen befektetőknek, akár külföldieknek, és ahol viszont lennének feladataik, ott valamiért bátortalanul meghátrálnak. Éppen ezen alapvetések okán kell hogy azt mondjuk, hogy ez a javaslat ebben a formában nem lesz támogatható, az állam és Magyarország jelenlegi kormánya pedig nem háríthatja el annak a felelősségét, hogy egy szociális lábbal is bíró, de nemcsak szociális bérlakás-, illetve lakásprogramot valósítson meg. Mi ebből nem fogunk engedni, és a reményeim szerint 2022-ben felálló nemzeti egységkormány is olyan közös hatpárti hozzáállással áll ehhez a kérdéshez, hogy ami az állam feladata, és ahol segítő kezet kell nyújtania, ott nem hátrál meg. Ugyanezt a lélekbátorságot kívánom önöknek is, akár ezen javaslat kapcsán is, ha még felül kívánják vizsgálni. Köszönöm a figyelmet. [[Ander Balázs tapsol.]]
Köszönöm szépen, képviselő úr. Tisztelt Országgyűlés! Kérdezem, kíváne még valaki élni a felszólalás lehetőségével képviselőtársaim közül. [[Nincs jelentkező.]] Jelentkezőt nem látok. A vitát lezárom. Megkérdezem államtitkár urat. [[Jelzésre:]] Igen, válaszolni kíván államtitkár úr. Öné a szó, államtitkár úr.
Köszönöm, elnök úr. Igen, kívánok válaszolni, mert meg kell hogy mondjam, hogy megdöbbentőnek és alapjaiban igazságtalannak tartom a képviselőtársam által kifejtetteket. Azt csak a tisztelt Ház és a közvélemény emlékezetének felfrissítésére mondom, hogy az eszközkezelő-programunk, amely egy korábbi politikai rendszer katasztrófájaként maradt 2010-ben ránk, mintegy 38 ezer család problémáját oldotta meg, 38 ezer család túlnyomó többségének biztosítottuk azt, hogy saját lakásában, mindenfajta devizahiteles és egyéb kötelezettség szorításában meg tudjon maradni otthonában, majd azt igen kedvező feltételekkel visszavásárolhatja. A fennmaradó, a 38 ezres számhoz képest ugyan minden egyes lakás és minden egyes család számít, de lényegében lényegesen kisebb számú ingatlannak, otthonnak a kezelése a karitatív szervezeteknek nem a felelősségtől és a feladattól való menekülést, hanem éppen a jövőbeli, alapos gyakorlattal bíró gyakorlati intézkedéseket szolgálja. Az állam nem kíván ettől szabadulni, hiszen a karitatív szervezetek számára ezért pontos szerződéses keretek között meghatározott támogatást, pontosabban ellenértéket biztosít, amiért a karitatív szervezeteknek meghatározott feladatai lesznek e tevékenység során. Tehát nem arról van szó, hogy az állam alapjaiban mentesül, hanem maga helyett egy e területen az államnál nagyobb gyakorlattal rendelkező, az államnál alapvetően szélesebb körű és helyi gyakorlattal és ismeretekkel rendelkező szervezetet, szervezeteket kíván ezzel megbízni. Úgyhogy meggyőződésem szerint ez az eljárás nem az állam felelőtlenségét, hanem éppen a megmaradt, az eszközkezelő tevékenységének megszűnése után még megmaradó lakáshasználók problémáinak a gyakorlati, a mindennapokban való szociális érzékenység tanúsítására is alkalmas szervezet kialakítását és megbízását szolgálja. Ezért ismételten kérem, hogy lehetőség szerint, és ha a képviselőtársam talál előterjesztésünkben olyat, amiben kompromisszumra képes, akkor kérem, hogy azért a kormány ezen javaslatának támogatását szíveskedjenek megfontolni. Köszönöm szépen a figyelmüket. [[Szórványos taps a kormánypárti sorokból.]]
Megköszönöm államtitkár úr válaszát. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik az egyes törvényeknek a kisgyermekkel otthon lévők szövetkezete létrehozásával összefüggő módosításáról szóló előterjesztéshez benyújtott bizottsági jelentések és az összegző módosító javaslat vitája. A Kósa Lajos, Fidesz, Dunai Mónika, Fidesz, Juhász Hajnalka, KDNP és Selmeczi Gabriella, Fidesz, képviselők által benyújtott előterjesztés T/16297. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Dunai Mónika képviselő asszonynak, a bizottság előadójának. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Urak! Tisztelt Képviselőtársaim! Tájékoztatom önöket, hogy a Törvényalkotási bizottság a 2021. június 10-én tartott ülésén megtárgyalta az egyes törvényeknek a kisgyermekkel otthon lévők szövetkezete létrehozásával összefüggő módosításáról szóló T/16297. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 27 igen szavazattal, 6 nem szavazat ellenében, 1 tartózkodás mellett elfogadta. Tisztelt Országgyűlés! Magyarországon a családok védelme, a családok és az anyák támogatása, a kisgyermeküket gondozó és nevelő szülőknek való segítségnyújtás meghatározó és kiemelt feladat. A jelen szabályozás célja összetett: lehetőséget biztosít a kisgyermekkel otthon lévő szülők számára, hogy a gyermek nevelésével és gondozásával összehangoltan, szabad döntés szerint, rugalmas keretek között, személyes közreműködéssel a foglalkoztatásban részt vegyenek, ezáltal gazdasági előnyhöz jussanak, továbbá szociális, kulturális jellegű előnyökben is részesüljenek. A kisgyermekkel otthon lévők szövetkezetének jellemzője, hogy rugalmas foglalkoztatást, jövedelemszerzési lehetőséget biztosít, mégpedig védett keretek között. Közösséget teremt, lehetőséget nyújt a tagoknak a már meglévő ismeretük és tapasztalatuk naprakész megtartására és kamatoztatására, valamint azok fejlesztésére. Felületet ad a tagok számára az információ-, tudás-, tapasztalatszerzésre, -cserére, -átadásra a kisgyermekek neveléséhez és gondozásához kapcsolódóan. Továbbá fontos kiemelni azt is, hogy az érintett alanyi kör a szövetkezetbe való belépésről természetesen önként dönthet. A vagyoni hozzájárulás részleteiről szintén a tagok döntenek, nincs kötelező szabály erre nézve. A szövetkezeti tag a személyes közreműködése alapján arányos jövedelemhez jut, és az érintetteket a foglalkoztatásuk során járulékkedvezmény illeti meg. A szabályozás egy új lehetőséget teremt a rugalmas foglalkoztatásra, továbbá lehetőséget az érintetteknek az önfejlesztésre és speciális ismeretek megszerzésére a kisgyermekük nevelésének és gondozásának ideje alatt. [[18.50]] Tisztelt Képviselőtársaim! A Törvényalkotási bizottság, amint említettem, jelentős szavazati többséggel támogatandónak találta az általunk benyújtott törvényjavaslatot, mert az támogatandó és előremutató rendelkezéseket tartalmaz a kisgyermeküket otthon nevelő édesanyák és édesapák számára. Ezért javasoljuk, hogy a holnapi zárószavazáson a tisztelt Ház fogadja el azt. Köszönöm megtisztelő figyelmüket.
Köszönöm szépen, képviselő asszony. Tisztelt Országgyűlés! Megkérdezem Dunai Mónika képviselő asszonyt, hogy az előterjesztők képviseletében kíváne ismételten álláspontot ismertetni.
Egy nagyon rövid mondatban.
Parancsoljon, öné a szó.
Köszönöm szépen a szót, elnök úr. Tisztelt Államtitkár Úr! Tisztelt Képviselőtársaim! Ez a rövid mondat pedig a köszönet hangja. Az elmúlt vitákban az fejeződött ki, hogy ez egy olyan fontos ügy, hogy támogatandó lesz, és vélhetőleg a holnapi ülésen minél nagyobb arányban fogjuk tudni megszavazni ezt a törvényt. Köszönöm mindenkinek, aki előrevivő gondolataival, javaslataival gazdagította az általunk benyújtott előterjesztést. Köszönöm a figyelmüket. [[Taps a kormánypártok soraiban.]]
Köszönöm szépen, képviselő asszony. Tisztelt Országgyűlés! Megkérdezem Völner Pál államtitkár urat, hogy a kormány nevében miniszterhelyettesként kíváne felszólalni. [[Dr. Völner Pál: Nem.]] Miniszterhelyettes úr jelzi, hogy a vita e szakaszában nem kíván szólni. Tisztelt Országgyűlés! A kijelölt Gazdasági bizottság nem állított előadót. Most képviselői felszólalásokra van lehetőség az adott időkeretekben. Kérdezem, hogy kíváne élni valaki ezzel a lehetőséggel. [[Nincs jelentkező.]] Jelentkezőt nem látok. Tisztelt Országgyűlés! A vitát lezárom. Megkérdezem államtitkár urat, hogy kíváne szólni a kormány nevében. [[Dr. Völner Pál: Nem.]] Államtitkár úr jelzi, hogy nem kíván szólni. Megkérdezem képviselő asszonyt, hogy az előterjesztők képviseletében kíváne szólni. [[Dunai Mónika: Nem.]] Képviselő asszony jelzi, hogy az álláspontját kifejtette, vita nem alakult ki, így nem kíván szólni. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik a természetes személyek adósságrendezéséről szóló 2015. évi CV. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A Harrach Péter, KDNP, és Nacsa Lőrinc, KDNP, képviselők által benyújtott előterjesztés T/16212. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Héjj Dávid Ádám képviselő úrnak, a bizottság előadójának. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. június 10-én tartott ülésén megtárgyalta a természetes személyek adósságrendezéséről szóló 2015. évi CV. törvény módosításáról szóló T/16212. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 27 igen szavazattal, 1 nem szavazat ellenében, 7 tartózkodás mellett elfogadta. Tisztelt Ház! A természetes személyek adósságrendezéséről szóló törvény célja alapvetően az, hogy az adós és a hitelező felelős együttműködésével helyreállítsa az adós fizetőképességét, hozzájáruljon a fizetési kötelezettségének eleget tenni nem tudó, túlzottan eladósodott természetes személyek kiegyensúlyozott adósságrendezési folyamatának megteremtéséhez. Ezen célok elérése érdekében a javaslat több olyan módosítást eszközöl, melyek az adósságrendezési eljárást egyszerűsítik, az adósok terheit és költségeit csökkentik, és hatékonyabbá teszik az eljárásokat. A természetes személyek adósságrendezéséről szóló törvény módosításának számos kedvező hatása várható a magáncsődeljárásban részt vevő adósokra. A Ház asztalán fekvő javaslat módosítaná az adósságrendezés kezdeményezésének eladósodottsági szintre vonatkozó előírását. Eszerint ha a tartozás összege meghaladja az adós vagyoni kötelezettségeinek 80 százalékát, már ekkor kezdeményezheti az adósságrendezési eljárást. Az ilyen mértékű adósságállomány ugyanis már fizetésképtelenséget jelez, így már ekkor biztosítani szükséges, hogy az adós a csődvédelem eszközét igénybe vehesse. Nem feltétel, hogy a tartozásállomány elérje a vagyona értékét. Az adósságküszöb leszállítása vélhetően több ezer további embernek fog segítséget nyújtani, mert ezentúl már nemcsak a legnagyobb bajban lévők vehetik majd igénybe az eljárást, hanem azok is ahogy korábban mondtam , akiknek a tartozása a vagyonuk 80 százalékát éri el. Tisztelt Képviselőtársaim! A magáncsődeljárásban részt vevő adósokra nézve további pozitívum, hogy a javaslat megnöveli az adósságrendezési eljárás törlesztési szakaszában az adós keresményéből, jövedelméből, nyugdíjából vagy egyéb járandóságából az adós mindennapi kiadásaira fordítható összeget, így annak maximuma az öregségi nyugdíj legkisebb összegének háromszorosa lehet. Úgyszintén emelkedik a javaslat szerint az adósságrendezési eljárás alatt az adós által fizethető tartásdíj és kártérítési járadék összege is. Tisztelt Országgyűlés! A Ház asztalán fekvő javaslat célja az eladósodott magánszemélyek adósságcsapdából való kikerülését célzó jogintézmény, a magáncsődeljárás szabályainak gyakorlati tapasztalatokon alapuló módosítása, mely elvégzi az adósságrendezési törvény finomhangolását. Szélesebb körben elérhetővé válik az eljárás igénybevétele, ezáltal több ezer nehéz helyzetbe került családnak segítséget nyújthat, megóvva őket a teljes eladósodástól. Mindezekre tekintettel a benyújtott javaslat támogatandó. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megkérdezem Harrach Péter képviselő urat, hogy kíváne szólni az előterjesztők képviseletében. [[Harrach Péter: Igen.]] Öné a szó, képviselő úr.
Tisztelt Elnök Úr! Tisztelt Képviselőtársaim! A bizottsági előadó elmondta ennek a módosításnak a lényegét, de néhány mondatot engedjenek meg az előterjesztők részéről is. (Az elnöki széket Lezsák Sándor, az Országgyűlés alelnöke foglalja el.) 2015-ben került elfogadásra ez a törvény. Akkor az volt az előterjesztők szándéka, hogy megnyitjuk a kaput azok előtt az adósok előtt, akik ennek az eljárásnak az igénybevételével kívánják megőrizni az otthonukat. Ugyanis valóban az a cél, hogy a fizetőképesség helyreállítását megteremtsük az adós és a hitelező együttműködésével, állami segítséggel azért és ez nagyon fontos , hogy az adós megőrizhesse az otthonát. Ehhez természetesen egy életformaváltásra van szükség, amihez a Családi Csődvédelmi Szolgálat munkatársa nyújt segítséget egy közösen elkészített terv szerint. Ez azt a feltételezést tartalmazta, hogy idő elteltével az igénybevételt látva tágabbra nyitjuk a kaput, hogy többen jussanak be ebbe a lehetőségbe. Természetesen vállalni kell ehhez egy életformaváltást. Aki erre nem hajlandó, az más segítséget keres, aki viszont úgy gondolja, hogy egy visszafogott, de emberhez méltó életformát folytat, és ezáltal a törlesztést lehetővé teszi, azt a törlesztést, amit a pénzintézet és az állami segítség lejjebb szállít olyan mértékben, hogy azt már fizetni képes legyen, az pedig igénybe veszi ezt a lehetőséget. Nem beszélve arról, hogy hat év után valorizálni kellett a megjelenő költségeket is. Milyen változások történnek a módosításban? Valóban, az adósságállomány és a vagyon aránya megváltozott, már többen léphetnek be ebbe a rendszerbe. Csökkent az adminisztratív teher is, hiszen sokak számára nehézséget jelentett a különböző helyeken létrehozott adósságok összegzése, utánjárása, annak a tervbe való beillesztése. Most ez a kötelezettség a fő hitelező feladata, ezzel az adós terhe csökken. A havi törlesztés minimális összegét is csökkentettük, durván 10 százalékkal, illetve az előbb említett megváltozott életforma fenntartásához való hozzájárulás is növekedett, átlagosan személyenként 15 ezer forinttal. Tehát egy olyan változtatást sikerült elérni, amely változtatás a lehetőségét növeli a csődvédelemnek, a magáncsődnek az igénybevevők részéről, vagyis reményeink szerint azok számát, akik használni fogják ezt a lehetőséget, növelni tudjuk, a terheiket pedig csökkenteni. [[19.00]] Én úgy érzem, hogy mindenki számára elfogadható változás, amire az eddig legnagyobb ellenvetés úgy szólt, hogy még többet kellene. Valóban. Ennyit lehetett most. Ez egy olyan törvény, amelyet folyamatosan karban kell tartani. Nem mindenkinek az életét oldja meg, hanem az ellehetetlenült helyzetbe került családok egy részének ad lehetőséget, más része pedig különböző eszközökkel, az előbb szóba került megoldásokkal is élhet, de kétségtelen, hogy a szociálpolitikának folyamatosan figyelnie kell a nehéz helyzetbe került családok életét, és megfelelő, differenciált választ kell adni erre. Egyetlen mondatot engedjenek meg csak, hogy most visszaélve a helyzetemmel, egy előző témához hozzászóljak, a karitatív szervezetek tevékenységéhez. Az az előnye azoknak a szervezeteknek, hogy helyben, ismerve a különböző igényeket, az államnál jobban tudják differenciálni a megoldásokat, és ezért válnak egy állam által finanszírozott, de helyi megoldást megkereső szervezetté ezek a szervezetek. Köszönöm szépen a figyelmet. [[Taps a kormánypártok soraiban.]]
Köszönöm szépen az előterjesztőnek a felszólalását, köszönöm, Harrach Péter képviselő úr. Ha jól értelmezem, tíz perc… hány perc maradt?, majd utánanézünk , maradt még ideje a zárszóra, képviselő úr. Megkérdezem, a kormány részéről az államtitkár úr kíváne felszólalni. [[Dr. Völner Pál nemet int.]] Jelzi, hogy nem. A kijelölt Igazságügyi bizottság nem állított előadót. Most a képviselői felszólalások következnek a napirend szerinti időkeretekben. Megadom a szót Z. Kárpát Dániel képviselő úrnak, Jobbik.
Tisztelt Elnök Úr! Tisztelt Ház! Némiképp szomorú vagyok, hiszen az általánosvita-szakaszban jeleztem kormánypárti képviselőtársaimnak, hogy érdemes körülnézni olyan országokban, ahol az adósságkezelés már sikerrel kecsegtetett, példának okáért a magáncsőd, a családi csődvédelem intézményében az elsétálási jog igenis megjelenhetne Magyarországon azoknál, akik kimutathatóan megfizették már a tartozásukat, mégis további összegeket követelnek rajtuk. Egészen elképesztő tehát, hogy nemcsak hogy nem fogadják be az ezt érintő javaslatainkat, de még csak végig sem gondolják, hogy ezzel hány családon segíthetnének. Továbbá a végrehajtói letiltások rendszerének reformja elkerülhetetlenné vált. Arra szeretném tehát kapacitálni kormánypárti képviselőtársaimat, hogy amellett, hogy persze kozmetikai jellegű könnyítés van ebben a javaslatban, vegyék észre, hogy az érintettek köréből nagyon szűk, néhány ezer embernek tudtak csak hosszú évek alatt segíteni, miközben sok százezer honfitársunk van a fizetésképességét, pontosabban -képtelenségét illető bajban, és közülük rengetegen olyan végrehajtói letiltásokkal szembesülnek, 33, illetve 50 százalékos letiltásokkal, amelyek a minimális bevételeiket, a minimálbért, illetve a minimálnyugdíjat terhelik. Arra szólítjuk fel tehát önöket, hogy ezen, a mindennapi megélhetéshez szükséges összegeket mentesítsék, mentesítsük a végrehajtói letiltások alól; ha ez megtörténik, az a szociális háló egy kis darabkájának a visszafoltozásával ér fel, és figyeljék meg, ezt követően a fizetésképtelen helyzetből kitörni tudók aránya mérhetően és nagyon rövid időn belül csökkenni fog. Köszönöm a figyelmet. [[Taps a Jobbik soraiban.]]
Köszönöm szépen, Z. Kárpát Dániel képviselő úr. Megkérdezem, hogy a fennmaradt időkeretekben kíváne még valaki a felszólalás lehetőségével élni. [[Senki nem jelentkezik.]] Jelentkezőt nem látok. A vitát lezárom. Kérdezem, a kormány nevében az államtitkár úr kíváne hozzászólni. [[Dr. Völner Pál nemet int.]] Nem. Kérdezem az előterjesztőt, kíváne hozzászólni. [[Harrach Péter nemet int.]] Jelzi, hogy nem. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik a pedofil bűnelkövetőkkel szembeni szigorúbb fellépésről, valamint a gyermekek védelme érde-kében egyes törvények módosításáról szóló előterjesztéshez benyújtott bizottsági jelentések és az összegző módosító javaslat vitája. Kocsis Máté, Selmeczi Gabriella fideszes képviselők, Nacsa Lőrinc, KDNP, Gyopáros Alpár és Bánki Erik fideszes képviselők valamint előterjesztőként csatlakozott Dunai Mónika is, a Fidesz képviselője által benyújtott előterjesztés T/16365. számon a parlamenti informatikai hálózaton elérhető. A vitában elsőként a Törvényalkotási bizottság álláspontjának ismertetésére kerül sor. Elsőként megadom a szót Dunai Mónika képviselő asszonynak, a bizottság előadójának 15 perces időkeretben.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. június 10-én megtartott ülésén megtárgyalta a pedofil bűnelkövetőkkel szembeni szigorúbb fellépésről, valamint a gyermekek védelme érdekében egyes törvények módosításáról szóló T/16365. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 29 igen szavazattal, 4 tartózkodás mellett elfogadta. Tisztelt Országgyűlés! Kocsis Máté és dr. Selmeczi Gabriella képviselők, a Fidesz-Magyar Polgári Szövetség országgyűlési képviselőcsoportjának tagjai T/16365. szám alatt „A pedofil bűnelkövetőkkel szembeni szigorúbb fellépésről, valamint a gyermekek védelme érdekében egyes törvények módosításáról” címmel törvényjavaslatot nyújtott be 2021. május 25-én, amelyhez több képviselőtársam, így jómagam is előterjesztőként csatlakoztunk. A gyermekekkel szembeni szexuális bűncselekmények beláthatatlan törést okozhatnak a gyermekek életében, testi és szellemi fejlődésüket visszafordíthatatlanul negatívan befolyásolhatják. Éppen ezért a gyermekekkel közvetlenül kapcsolatba kerülő személyek esetén kiemelten fontos, hogy a beléjük vetett bizalom minden esetben megalapozott legyen, így a törvényjavaslat létrehozza a gyermekek sérelmére szexuális bűncselekményt elkövetők nyilvántartását. Az adatigénylő elektronikus azonosítást követően tud az adatigénylési felületre belépni. Az érintettre vonatkozó adat megismerhetővé tétele a felületen akkor kezdeményezhető, ha a kezdeményező olyan nagykorú személy, aki gyermek hozzátartozója, vagy gyermek nevelését, felügyeletét vagy gondozását látja el vagyis nem bárki. A nyilvántartáson keresztül az elítéltek alábbi adatai ismerhetők majd meg: családi és utóneve, születési évszáma, településszintű lakóhelye, arcképmása, valamint az általa elkövetett bűncselekményre vonatkozó adatok. Tilos ugyanakkor ezen adatokat nyilvánosságra hozni, tilos róluk képernyőfotót, egyéb másolatot, kivonatot, összefoglalót készíteni, továbbá tilos azokat terjeszteni, sokszorosítani, nyilvántartásba rendezni vagy adatbázisba foglalni. A törvénymódosításnak a második nagy területe a foglalkoztatástól való végleges hatályú eltiltással összefüggő módosítások. Ha valaki egyszer már el lett ítélve, tehát tudjuk róla, hogy pedofil, akkor ne dolgozhasson a jövőben olyan munkahelyen, ahol újból gyermekek közelébe kerülhet, ezért a már meglévő tilalmakat a javaslat kiterjeszti a következőkre: a pedofilok nem dolgozhatnak szabadidő eltöltésével, szórakozással, sportolással kapcsolatos munkahelyeken sem, például strandon, vidámparkban, állatkertben vagy sportegyesületekben, így jelentősen csökken az esélye, hogy újra kiskorúak közé kerüljenek. Kiemelném itt azt is, hogy ezen bűncselekmények elkövetői kormányzati szolgálati jogviszonyt sem létesíthetnek. A Btk. szigorításából kiemelném a gyermekpornográfia tényállásának újraszabályozását: mind a pornográf felvétel, mind a pornográf műsor esetén új minősített esetek kerülnek a tényállásba. Négy ilyen minősített eset kerül be: a 12 éven aluliak sérelmére, a hivatalos személyként elkövetett, illetve a sanyargató vagy erőszak ábrázolásával és a különös visszaesőként elkövetett bűncselekmények. [[19.10]] A pornográf felvétel készítése válik az egyik legsúlyosabb büntetendő cselekménnyé. Ennek az az oka, hogy a pedofil itt kerül a legközvetlenebb kapcsolatba a gyermekkel. Itt a jelenlegi 1-5 év helyett 5-15 évig terjedő szabadságvesztéssel lesz büntetendő, ha valaki pornográf felvételt készít egy 12 év alatti gyermekről, vagy hivatali személyként követi el. Ugyanígy, ha forgalomba hoz, kereskedik, nagy nyilvánosságra hoz pornográf felvételt 12 év alatti gyermekről, úgyszintén 15 évig terjedő büntetés jár ezért. A javaslat létrehozza a szuperminősített esetet is, amelyben ha az előző két cselekmény sanyargató is, akkor a büntetési tétel felső határa már 20 év, amely az emberölés büntetési tételét is meghaladja. A hatályos szabályozás szerint, ha a 18 éven aluli sérelmére elkövetett szexuális bűncselekmény ötévi szabadságvesztésnél súlyosabban büntetendő, a bűncselekmény soha nem évül el. Ha ötévi szabadságvesztésnél nem súlyosabban büntetendő, az elévülés határidejébe nem számít be az a tartam, amíg a sértett a 18. évét be nem tölti. A javaslat szerint az ötévi szabadságvesztésnél nem súlyosabban büntetendő szexuális bűncselekmények esetén az elévülés határidejébe nem számít be az a tartam, amíg a sértett a 21. életévét be nem tölti. Tehát e bűncselekmények esetében sem évülhet el a bűncselekmény a sértett 26 éves kora előtt. A javaslat szerint a zaklatás új minősített esete, ha a zaklatást 18 éven felüli személy követi el 18 éven aluli személy sérelmére, a büntetési tétel az egyéves alapeset helyett kettő évig terjedő szabadságvesztés. Tisztelt Képviselőtársaim! A Törvényalkotási bizottság meglátása szerint a javaslatcsomag elfogadása esetén számos élethelyzetben tudnánk magasabb szintű biztonságot teremteni a gyermekükért aggódó szülők és gyermekeik számára, akiknek mentális és szociális egészsége társadalmunk jövőjének záloga. Tisztelt Képviselőtársaim! Mindezekre tekintettel a Törvényalkotási bizottság javasolja elfogadni a törvényjavaslatot a zárószavazásnál. Köszönöm megtisztelő figyelmüket. [[Szórványos taps a kormánypárti padsorokban.]]
Köszönöm szépen, Dunai Mónika képviselő asszony. Megkérdezem, az előterjesztők nevében kíváne felszólalni. [[Jelzésre:]] Igen, akkor újra megadom a szót az előterjesztők nevében Dunai Mónika képviselő asszonynak.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Magyarország Alaptörvényének 15. cikk (5) bekezdése a következőket mondja ki: Magyarország külön intézkedésekkel védi a családokat, a gyermekeket, a nőket, az időseket és a fogyatékkal élőket. Az Alaptörvény imént idézett rendelkezésének eleget téve a gyermekek védelmét és biztonságuk garantálását mindvégig szem előtt tartva született az önök előtt fekvő törvényjavaslat. 2010 óta a polgári kormány és a kormánypártok számos rendelkezést hoztak már a gyermekek védelme érdekében. Biztosítottuk, hogy akik gyermekek sérelmére követtek el súlyos bűncselekményeket, azok ne végezhessenek gyermek nevelésével, felügyeletével, gondozásával, gyógykezelésével kapcsolatos tevékenységet. Ezen túl a gyermekek sérelmére elkövetett súlyos bűncselekmények, különösen a szexuális bűncselekmények esetén rendelkeztünk azok el nem évüléséről, illetve az elévülési idő nyugvásáról is. Fokozatosan bevezettük a végleges hatályú foglalkoztatástól eltiltást azoknál, akik gyermek sérelmére követtek el szexuális bűncselekményt. Tovább szigorítottuk a 12 év alatti személlyel végzett szexuális cselekményért kiszabható büntetést, szigorítottuk a foglalkozási tilalmat, módosítottuk az emberkereskedelem tényállását, és megemeltük a büntetési tételeket a gyermekek sérelmére elkövetett szexuális bűncselekményeknél, továbbá szigorítottunk a hozzátartozó sérelmére elkövetett személy elleni erőszakos bűncselekményeknél a büntetéskiszabás elvein is. Tisztelt Képviselőtársaim! Magyarország Alaptörvényének kilencedik módosítása rögzítette, hogy Magyarország védi a gyermekek születési nemének megfelelő önazonossághoz való jogát, és biztosítja a hazánk alkotmányos önazonosságán és keresztény kultúráján alapuló értékrend szerinti nevelést. Többször megfogalmaztuk már itt az Országgyűlésben is, hogy minden létező bűncselekmény közül a kiskorúak sérelmére elkövetett szexuális bűncselekmények a legundorítóbb, a legbestiálisabb cselekmények, hiszen szinte minden esetben védekezésre képtelen kisgyermekekről van szó, akiknek az élete az elkövetés hatására alapjaiban és visszafordíthatatlanul változik meg. A történtek miatt nem, illetve csak nagyon nehezen tudnak megnyílni ezek a gyermekek másoknak vagy megbízni bárkiben. A kiskorú áldozatok mindezt abban az életszakaszban szenvedik el, amikor a legalapvetőbb érzelmi, értelmi és szociális képességek kiteljesítésével személyiségük alakulásának a talapzataira tehetnének szert. Ilyen például a mély barátságok kialakítása, egy iskolai versenyen való győzelem öröme vagy a csapatsportok iránti szenvedély megtapasztalása. Ezek hétköznapinak tűnő élmények, melyekből az áldozatok nagy eséllyel soha többé nem részesülhetnek. Helyette mi marad? Helyette marad a szorongás, a bizonytalanság, a félelem mindenkitől. S hogy miért történik mindez? Nem másért, mint egy kiskorúakhoz vonzódó szexuális ragadozó vágyainak a kielégüléséért. Na, azt már nem! Ezt nem tűrhetjük! Minden eszközt meg kell ragadnunk, hogy biztonságosabb körülményeket teremtsünk gyermekeink számára azzal, hogy megelőzzük a pedofil-bűncselekményt elkövető személyeket, illetve a lehető legtöbb időre börtönbe zárjuk. A pedofil lehet teljesen idegen a gyermek számára, de lehet akár egy családtagja vagy a család egy jóbarátja is. Mindenkinek nagyon nehéz felismerni, hát még milyen nehéz egy gyermeknek, kisgyermeknek megtapasztalnia és felismernie a rá leselkedő veszélyt! Tisztelt Képviselőtársaim! A most tárgyalt javaslatcsomag rendelkezései garantáltan el fogják gondolkodtatni a gyermekek iránt vágyat érző személyeket, hisz fantáziájuk megvalósítása esetén akár az emberölés büntetési tételét is meghaladó időtartamú börtönbüntetéssel, de úgynevezett kisebb súlyú bűncselekmény esetén is jóval szigorúbb szankciókkal kell hogy szembenézzenek. Ezeket a rendelkezéseket már a törvényjavaslat vitája során és az imént a Törvényalkotási bizottság véleményében is ismertettük, ismertettem. Tisztelt Képviselőtársaim! Az imént említettek tükrében önök is láthatják, hogy a Fidesz-KDNP-frakciószövetség képviselőiként elkötelezettek vagyunk a gyermekeink védelme iránt, melyért nem lehet eleget és eleget tenni. Amint látták, az elmúlt évek során minden évben szigorítottunk a törvényeken a gyermekek védelmében. Meglátásom szerint a javaslatcsomagunk elfogadása esetén számos élethelyzetben tudunk még magasabb szintű biztonságot teremteni a gyermekükért aggódó szülők és gyermekeik számára, akiknek a ma már több alkalommal említett mentális és szociális egészsége társadalmunk jövőjének záloga. Tisztelt Képviselőtársaim! Ne felejtsék el: a pedofília orvosi diagnózisa nem jelent és nem jelenthet felmentést a büntetés alól! Az ilyen személyek beszámíthatók, magyarán a pedofil különbséget tud tenni erkölcsi jó és rossz között, de mégis megteszi a rosszat. Akadályozzuk meg ezt együtt, tisztelt képviselőtársaim! Tisztelt Képviselőtársaim! Kérem, hogy végszavazásnál önök is álljanak a gyermekek mellé. Köszönöm a figyelmet. [[Szórványos taps a kormánypárti padsorokban.]]
Köszönöm szépen, Dunai Mónika képviselő asszony. Ha jól értettem, akkor 8 perc 44 másodperc áll majd rendelkezésére a zárszóban. Megkérdezem, a kormány részéről kíváne felszólalni. [[Dr. Völner Pál nemet int.]] Jelzi államtitkár úr, hogy nem. Tisztelt Országgyűlés! A kijelölt Igazságügyi bizottság nem állított előadót. Képviselői felszólalások következnek a napirend szerinti időkeretekben. Megadom a szót Ander Balázs képviselő úrnak, Jobbik.
Köszönöm a szót, elnök úr. Tisztelt Képviselőtársaim! A törvényjavaslatot, a pedofilellenes törvényjavaslatot támogatni fogjuk, elfogadjuk a holnapi szavazáson, ez viszont nem jelenti azt, hogy mi a Fidesz oldalán állnánk. [[19.20]] Mi az áldozatok oldalán állunk, amiről önök azért, ha tüzetesebben megvizsgáljuk ezt a javaslatot, némiképpen megfeledkeztek. Az a helyzet, hogy két héttel ezelőtt, amikor az általános vita folyt, akkor az ellenzéki oldalról teljes konszenzus övezte nyilván kritikákkal illetve ezt a javaslatot. Egyetértett itt mindenki a Párbeszédtől, Szél Bernadetten keresztül a Jobbikig, hogy valóban szigorításra van szükség. Egyetértettek egyébként a pedofil-nyilvántartás bevezetésével is, és azzal is, hogy számos hivatásból, szakmából legyenek kitiltva ezek a két lábon járó szörnyetegek. Önöknek, mondjuk ki, ez megzavarta az előre kidolgozott terveit. Kész kampánystratégiával rendelkeznek arra nézvést, hogy hogyan osszák meg vagy hogyan kívánják megosztani majd az ellenzéket, és hogyan kívánnak majd egy pedofilozós kampányt felfűzni. Ha őszinte lenne egyébként ez az indíttatás, amiből ez a törvény megszületett, akkor az a helyzet, hogy mondjuk, nem mondta volna Hollik István 2017-ben a Magyar Időknek nyilatkozva azt, hogy a jelenlegi jogszabályi környezet kellő erőt biztosít ahhoz, hogy rendezzék ezeket a bűncselekményeket, illetve fellépjenek ellenük. [[Z. Kárpát Dániel: Így hazudtok mindenben!]] Az is egyébként a mi javaslatunk volt, és ha valaki ebben az ügyben konzekvens, ha hitelesen tudja azt képviselni, hogy ezeknek a két lábon járó fenevadaknak oda kell vágni, akkor azok mi vagyunk. Három cikluson keresztül, immáron 11 esztendeje azt mondjuk, hogy szigorításokra szükség van. Ebben nincs is vita. Önök azonban ezt a javaslatot átpolitizálták számításból, politikai haszonszerzés céljából, aminek egyébként valószínűleg az lesz az eredménye, hogy az ellenzéki oldalon lesz olyan, aki ezt nem fogja elfogadni, illetve kivonul, tiltakozván az ellen, hogy önök mit műveltek ezzel a törvényjavaslattal. De lett volna egyébként idő, két hét arra is, hogy olyan módosításokat vigyenek bele és ezzel jelezzék a konstruktivitásukat , amelyekről itt az általános vita során szó volt. Mire gondolok? Az egésznek az alfája és ómegája kellene hogy legyen az áldozatvédelem, a megelőzés, az áldozatsegítés. Igen, az is egyfajta prevenció, hogy ezek az aberrált lények minél hosszabb időre börtönbe kerülnek. De azért jó lenne megakadályozni mindezt, és azt az életre szóló traumát elkerülni, ami éri a kiskorúakat egy-egy ilyen pedofil abúzus által. Hogyan lehetne ezt elkerülni? Hát, például azoknak a javaslatoknak az elfogadásával, ami az ellenzéki oldalon megszületett, benyújtották, önök pedig lesöpörték, beledobták a kukába. Miről lenne szó? A gyermekvédelmi jelzőrendszer tagjait és egyébként ideszámíthatjuk még akkor a szülőket, valamint a gyermekeket évente továbbképzésre kellene, mondjuk, küldeni azzal kapcsolatosan, hogy azokat a jogokat, azokat a veszélyeket ismerjék és felismerjék, amelyekről képviselő asszony előbb beszélt. Nyilván ehhez állami forrásokat kellene átcsoportosítani. Itt jön képbe, mondjuk, akkor a Jobbik azon javaslata, hogy a leterhelt pedagógusokat meg kellene segíteni olyan speciális szakértőkkel az iskolákban szociális munkásokkal, szociálpedagógusokkal , akik ezekkel a kisgyerekekkel foglalkozni tudnának; ha lennének a tanárok mellett az iskolában olyan szakemberek, akikhez az abuzált gyerekek őszintén és teljes bizalommal oda tudnának fordulni. Aztán fontos lenne, hogy egy olyan gyermekpszichológusi hálózat legyen Magyarországon, ami majd a traumát elszenvedett gyerekeket kezelni is tudja. Hol van ez? Miért söpörték akkor le, képviselő asszony, azt a javaslatunkat, hogy megduplázzák az iskolai szociális munkára fordítandó összeget? 5,5 milliárd forintról lenne szó. Semmi ez egy ekkora állami költségvetésben; egy kilométer a Budapest-Belgrád vasútvonalból. Miért nem volt erre pénz? Azt mondták, hogy nyugodjunk meg, és ez egy kerek javaslat lesz. Hát, nagyon nem kerek, billeg ez a javaslat. Még egyszer, teljes mértékben elfogadjuk a szigorításokat, ezek kellenek, ezek támogatandó dolgok, de hol van a megelőzés, hol van az áldozatsegítés? Megmondom: sehol. Ezzel önök nem törődtek. Nyilván az olcsóbbik megoldást választották, amikor egyértelműen csak a szankciók szigorításáról volt szó. Azzal, hogy átpolitizálták ezt a törvényjavaslatot, bizony bebizonyították azt, hogy önök félnek. Félnek az elszámoltatástól. Ugyanis, isten ne adja, hogy így legyen, de ha erre a történetre akarnak önök majd felfűzni egy kampányt, akkor az bizony annak lesz a bizonyítéka, hogy ezt tudatosan megtervezték, és azokat az áldozatokat, az ő szenvedéseiket kívánják tulajdonképpen felhasználni egy ilyen kampány során, amely áldozatok, illetve az ő fényképeik, a megkínzásukról, abuzálásukról készült fényképek ott landoltak az önök Kaletájánál is, akinek az ügyét próbálták elkenni, és valami felháborító módon megúszhatta az egészet egy alig 500 ezer forintos pénzbírsággal, valamint egy felfüggesztettel. Ha megnézzük, hogy mi lehet még itt a motiváció az egész mögött, akkor azért a pszichoanalízis tudománya ismer bizony olyan énvédő mechanizmusokat, olyan önbecsapást, amit, mondjuk, úgy hívnak, hogy reakcióképzés. Tehát, ha van egy eltüntetendő, önök számára kényelmetlen késztetés, akkor bizony ellenkező irányú motivációkkal próbálják ezt valahogyan elfedni, és ezért csempésznek bele olyan dolgokat ebbe a törvényjavaslatba, amiről lehet, mert miért ne lehetne legitim vitát folytatni, de mégsem idevaló. Tetszik érteni pontosan, hogy miről beszélek? Szóval, az a kognitív disszonancia, amikor valamilyennek mutatják önmagukat, és a megtapasztalt valóság azért egy kicsit megbicsaklik és más képet mutat gondoljunk csak egy ereszen történő menekülésre, ugye, egy melegorgiából , akkor valahogyan ezt kommunikálni kell majd a választók felé is, és adott esetben olyan dolgokat belerakni egy ilyen törvényjavaslatba, ami lehet, hogy eredendően nem odavaló, viszont arra kifejezetten jó lesz, hogy megpróbálják vele megosztani az ellenzéket. Önök, ha akartak volna, tudtak volna olyan törvényjavaslatot is idetenni elénk, ami ezt a konszenzust megőrzi, illetve, ha már mindenképpen módosítani akarnak a két héttel ezelőtti verzión, akkor belerakhatták volna azokat a konstruktív fölvetéseket, amelyeket előbb soroltam. Nem történt meg, holott jól láttuk azt, hogy ha az önök számára valamilyen fontos téma előjön, akkor azt, ha kell, egy nap alatt keresztültapossák a parlamenten szakmai, politikai és társadalmi egyeztetés nélkül. Szeretném még egyszer megkérdezni, hogy hol van akkor a megelőzés és az áldozatsegítés. Úgyhogy, képviselő asszony, illetve képviselő urak, ott a kormánypárti padsorokban, jó lenne ezen elgondolkodni, és innét, a Jobbik frakciójának a padsoraiból szeretném azért felhívni az önök figyelmét arra akkor még egyszer, hogy mi megszavazzuk ezt a törvényjavaslatot, mert valóban fontosnak tartjuk az ilyesféle elkövetőknek, ezeknek a szörnyetegeknek a megbüntetését és a kivonását a társadalomból, viszont az a helyzet, hogy önök meg szégyelljék magukat azért, mert adott esetben ezt az egész ügyet föláldozzák vagy megpróbálják belekeverni Habony politikai boszorkánykonyhájába, és az egészet ráhúzni az ellenzékre, amiért, még egyszer, szégyelljék magukat, mert minden egyes ilyen történet mögött, mint amilyen Kaletáé, sok-sok ártatlan kisgyermek szenvedése van. De mi holnap ezt a javaslatot el fogjuk fogadni. Köszönöm a figyelmüket. [[Taps a Jobbik soraiban.]]
Köszönöm szépen. Tisztelt Országgyűlés! Megkérdezem, hogy a fennmaradt időkeretekben kíváne még valaki élni a felszólalás lehetőségével. [[Senki sem jelentkezik.]] Jelentkezőt nem látok. A vitát lezárom. Kérdezem, hogy a kormány nevében kíváne felszólalni államtitkár úr. [[Jelzésre:]] Jelzi, hogy igen. Öné a szó.
Köszönöm a szót, elnök úr. Csak egy megjegyzés. Örülök, hogy itt Ander Balázs képviselőtársam az utolsó mondatot kimondta, hogy megszavazzák ezt a törvényjavaslatot. Azért elfeledkezik arról, hogy a törvényjavaslat a gyerekek védelméről is szól, nemcsak a pedofil bűnelkövetőkkel szembeni szigorúbb fellépésről. Úgyhogy, ha pont azokat a módosításokat támadja, amelyek a védelmet szolgálják, akkor azt hiszem, hogy teljesen ellentmondásba keveredett ebben a felszólalásában. [[Ander Balázs közbeszól.]] [[19.30]] S a másik része a dologban a paletta még mindig elhangzik , hogy bemutattuk a vita során is azt a pályafutást, hogy a Gyurcsány-kormány idején kezdte külügyi szolgálatát Amerikában, külföldön is volt, külföldi szolgálaton. Egy karrierdiplomatáról beszélnek, és ne próbálják meg összemosni őt a Fidesszel [[Ander Balázs: Akkor miért mentegetitek?]] soha nem volt Fidesz-tag, és semmi köze a Fideszhez. [[Z. Kárpát Dániel: Nem kellett volna mentegetni!]] Gyakorlatilag nem kell vádaskodni, tehát gondolják meg, hogy csak a tényekről beszéljenek. Önök használják fel politikai célra pontosan ezt a vitát. Köszönöm. [[Szórványos taps a kormánypártok soraiból.]]
Köszönöm szépen, államtitkár úr. Megkérdezem az előterjesztőt, kíváne válaszolni a vitában elhangzottakra a fennmaradt 8 perc 44 másodperc időkeretben.
Köszönöm szépen, ennél lényegesen kevesebb időt szeretnék igénybe venni. Tisztelt Elnök Úr! Tisztelt Államtitkár Úr! Köszönöm szépen az észrevételeket, a hozzászólásokat nemcsak a mai alkalommal, hanem a vita egésze során. Szeretnék nagyon röviden reagálni a ma elhangzott kérdésfelvetésekre, amelyeket Ander Balázs képviselőtársam mondott. Először is nagyon fontos azt leszögezni, és a felszólalásomnak az elején, tehát az előterjesztői felszólalásom elején nem véletlenül soroltam azokat az intézkedéseket, amelyeket már 2010-től mostanáig tettünk, amelyek a gyermekek védelmét és a gyermekek elleni bűncselekményi tételeket szigorították. Nem kampányról van szó. Ha kampányfogás lenne, akkor ez lenne az első, amit tettünk volna. Lehet látni, hogy mi folyamatosan azokat az utakat keressük, ahol beavatkozhatunk, és még szigorúbbá tehetjük, még jobb és jobb eszközöket tudunk kínálni az igazságszolgáltatásnak is és mindenkinek, aki a bűnelkövetőket üldözi, a rendőrségnek, s a többi, de leginkább azoknak a családoknak és gyermekeknek akarunk segítséget nyújtani, akik magukra maradnak sokszor ezekben a helyzetekben. Kampánnyal egyébként csak önök foglalkoznak. [[Z. Kárpát Dániel felnevet.]] Nagyon messze van még a jövő évi választás. Jelen pillanatban önök készülnek már egy ideje előválasztásra. Mi dolgozunk, törvényeket alkotunk [[Z. Kárpát Dániel: Meg az Eb miatt elmentek szabadságra.]] , olyan törvényt tárgyalunk, amellyel újabb segítséget nyújtunk a családoknak és a gyermekeknek, akiket pedofilok szeretnének a kezükbe kaparintani. Tisztelt Képviselőtársam! Azt is ezen a törvényen nagyon nehéz számonkérni, hogy ez az egyébként nagyon súlyos és nagyon sokrétű törvényjavaslat miért nem tartalmaz még ennél több szigorítást, és miért nem tér ki még több segítő mechanizmusra. Ennek a törvénynek most ez a tárgya. Egyébként az áldozatsegítés is működik Magyarországon. Arról lehet vitatkozni, hogy elégséges színvonale a gyakorlatban, ami megvalósul. Ez egy értelmes vita, erről lehet a jövőben még beszélni, és mi nyitottak vagyunk minden jóra. Ez a törvényjavaslat, kérem, fogadja el, most arról szól, hogy a pedofil-bűncselekményeket sokkal, de sokkal szigorúbban büntessük, amely által azt reméljük, hogy ez egy elriasztó tényező is lehet majd a gyermekeink védelmében. Még egyszer köszönöm mindenkinek a hozzászólását és a támogatását is a holnapi szavazáshoz. Köszönöm szépen a figyelmet. [[Szórványos taps a kormánypártok soraiból.]]
Köszönöm, képviselő asszony. Tisztelt Országgyűlés! A határozathozatalokra a holnapi ülésnapon kerül sor. Most soron következik a jogi személyek nyilvántartásáról és a nyilvántartási eljárásról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/16206. számon a parlamenti informatikai hálózaton elérhető. A vitában elsőként a Törvényalkotási bizottság álláspontjának ismertetésére kerül sor, ezért megadom a szót Héjj Ádám Dávid képviselő úrnak, a bizottság előadójának.
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. június 10-én tartott ülésén megtárgyalta a jogi személyek nyilvántartásáról és a nyilvántartási eljárásról szóló T/16206. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 28 igen szavazattal, 2 nem szavazat ellenében és 6 tartózkodás mellett elfogadta. Tisztelt Országgyűlés! Előttünk fekszik T/16206. számon a jogi személyek nyilvántartásáról és a nyilvántartási eljárásról szóló törvényjavaslat, amelynek célja, hogy a cégnyilvántartás és a civil szervezetekre, illetve az egyéb jogi személyekre vonatkozó nyilvántartás összeolvadjon egyetlen egységes nyilvántartássá, ugyanis jelenleg a nem természetes személyek alapadatainak hazánkban nincs egyetlen olyan központi nyilvántartása sem, amelyből például egy kereskedelmi ügyletben érintett partnerről a gazdasági szereplőknek egységes formában és egyszerűen informálódni lehetne. Hatályos polgári törvénykönyvünk a klasszikus értelemben vett polgári jogi jogviszonyok mellett a magánjogi jogi személyekre vonatkozó általános szabályokat és a társasági jogra irányadó normákat is tartalmazza. A Ptk. szabályozási alapját az egységes magánjogi szemlélet adja, ami azt jelenti, hogy a legfontosabb garanciális szabályok úgymint a jogi személy alapítása, megszűnése, nyilvántartása, neve és székhelye szempontjából nem differenciál az egyes jogiszemély-típusok között. Ebből a szemléletből pedig logikusan következik, hogy az egységesség a nyilvántartás vonatkozásában is valósuljon meg. Jelenleg a jogi személyeket átfedő nyilvántartások között a legtöbb esetben nincs átjárhatóság, valamint ebből következően a transzparencia sem érvényesül kellőképpen, mivel az adatokat egymástól eltérő formában és struktúrában tárolják, az adatszolgáltatás pedig egymástól különböző platformokon keresztül történhet csak meg. Éppen emiatt a jogi személyek nyilvántartásai hatékonyan nem kapcsolhatók össze, ami viszont nagyban korlátozza Magyarország versenyképességének javulását is. Tisztelt Ház! A jelenlegi problémák és a javaslatban foglalt koncepció felvázolását követően engedjék meg, hogy néhány példával szemléltessem az egységes nyilvántartás főbb előnyeit, melyek a következők: egységes eljárási szabályok, gyorsabb eljárás, egységes jogalkalmazási gyakorlat megteremtése, az állami adatvagyonnal történő hatékonyabb gazdálkodás, az ügyfelek számára adminisztratívteher-csökkenés, valamint az állami nyilvántartások összekapcsolásával a nyilvántartásban szereplő adatok fokozottabb helytállóságának a biztosítása. A törvényjavaslat nóvumként vezeti be a nyilvántartásba-vételi és a változásbejegyzési eljárás során az automatikus döntéshozatalt, amelynek köszönhetően az ügyviteli jellegű cselekmények nagyfokú automatizálásán túl lehetővé válik az is, hogy az eddig nem elektronikus nemperes eljárások elektronikus eljárásokká váljanak. A törvénytervezet egyik legkiemelkedőbb újítása, hogy a cégekkel, valamint a civil és egyéb, cégnek nem minősülő szervezetekkel kapcsolatos polgári nemperes eljárásokat összefoglalóan nyilvántartási eljárásnak, míg a bejegyzési vagy nyilvántartásba-vételi és változásbejegyzési, továbbá átalakulás-, egyesülés- és szétválásbejegyzés iránti eljárásokat pedig egységesen bejegyzési eljárásnak nevezi a javaslat. Tisztelt Országgyűlés! Az Európai Unió számos tagállama például Ausztria, Belgium, Lengyelország alkalmazza az egységes jogi személyek nyilvántartását, amely az információs korba átlépve kielégíti a világszerte felgyorsult társadalmi és gazdasági folyamatokra reagáló kormányzati döntések felgyorsításának az igényét. Magyarországon a nyilvántartások egységesítése több fázisban valósul meg. A fejlesztés első, 2022-2023-as fázisban a jogi személyek egységes nyilvántartásának létrehozása mellett a költségvetési szervek, valamint az ügyvédi irodák nyilvántartását integrálják. A második és a harmadik fázisban, 2023-2024-ben pedig további állami nyilvántartások például egyéni vállalkozók nyilvántartása, egyházak nyilvántartása, társasházak nyilvántartása integrálására kerül majd sor. Summázva az elmondottakat tehát kijelenthető, hogy a tervezetnek köszönhetően egységes, állami kézben lévő és biztonságos informatikai környezet kerül kialakításra. Az új nyilvántartás szabályai értelemszerűen törvényi szinten kerülnek bevezetésre. Az eljárások gyorsabbakká, korszerűbbekké és egyszerűbbekké válnak, a korszerű technológiák alkalmazása révén az emberi beavatkozásokból fakadó hibák könnyen kiküszöbölhetők lesznek. Egységes adatbázis-struktúra és -eljárások kerülnek kiépítésre, továbbá egy adatgazda, valamint az egységes rendszer kezelői szervezetei adatkezelési kompetenciáinak jogszabályi háttere is lefektetésre kerül. Tisztelt Képviselőtársaim! A Ház asztalán fekvő törvényjavaslat támogatandó, ugyanis az e-közigazgatás fejlesztésével óriási lépést jelent a digitális társadalom kiépítése felé vezető úton. Köszönöm megtisztelő figyelmüket! [[Szórványos taps a kormánypártok soraiból.]]
Köszönöm, Héjj Dávid képviselő úr. Megkérdezem az előterjesztő képviseletében itt ülő államtitkár urat, hogy kíváne szólni. [[Jelzésre:]] Jelzi, hogy nem. [[19.40]] Tisztelt Országgyűlés! A kijelölt Igazságügyi bizottság nem állított előadót. Most a képviselői felszólalások következnek a napirend szerinti időkeretekben. [[Senki sem jelentkezik.]] Jelentkezőt nem látok. Tisztelt Országgyűlés! A vitát lezárom. Kérdezem az előterjesztőt… [[Dr. Völner Pál nemet int.]] Hiába kérdezem, jelzi, hogy nem, köszönöm szépen. Tisztelt Országgyűlés! A határozathozatalokra a holnapi ülésnapon kerül sor. Most pedig soron következik a Polgári Törvénykönyvről szóló 2013. évi V. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/16207. számon a parlamenti informatikai hálózaton elérhető. A vitában elsőként a Törvényalkotási bizottság álláspontjának ismertetésére kerül sor, ezért ismét megadom a szót Héjj Dávid képviselő úrnak, a bizottság előadójának.
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság a 2021. június 10-én tartott ülésén megtárgyalta a polgári törvénykönyvről szóló 2013. évi V. törvény módosításáról szóló T/16207. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 29 igen szavazattal, 2 nem szavazat ellenében és 5 tartózkodás mellett elfogadta. Tisztelt Országgyűlés! Az előttünk fekvő törvényjavaslat a Ptk. jogi személyekről szóló Harmadik könyvének a módosítását helyezi kilátásba. Megjegyzendő, hogy ez a javaslat szoros összefüggésben áll az előbb tárgyalt, a jogi személyek nyilvántartásáról és a nyilvántartási eljárásról szóló törvényjavaslattal. Annak ellenére, hogy a Harmadik könyv szabályozási rendszere bevált, a joggyakorlat által kiérlelt szabályozási javaslatok mégis indokolttá tették az előttünk fekvő módosítások megszületését. A törvényjavaslat biztosítani kívánja ugyanis azt, hogy a jogi személyek joga, azon belül pedig kiemelten a társasági jog garanciája és stabilitása tovább erősödjön. Tisztelt Képviselőtársaim! Elsődlegesen azt szeretném kiemelni, hogy a javaslat lehetővé kívánja tenni, hogy a jövőben a bíróság előtt érvénytelenség címén a jogi személy létesítő okiratának egyes rendelkezéseit, módosításait határidő nélkül lehessen megtámadni, a cégeljárás új rendszere ugyanis nyomatékos hangsúlyt fektet arra, hogy a nyilvántartásba vétel során a bíróság a tagok hatáskörébe tartozó szerződéses szabadság körébe eső kérdésekbe ne szólhasson bele. A kilátásba helyezett módosításoknak köszönhetően a pótbefizetés általános társasági jogi eszközzé válik. Mivel eddig kizárólag a kft. esetében beszélhettünk a pótbefizetés intézményéről, a jövőben az nyrt. kivételével valamennyi társasági forma élhet majd ezzel a lehetőséggel. A részvénytársaságra vonatkozó szabályozás módosítását a versenyképesség növekedése indokolta, mégpedig oly módon, hogy cégjogi akadályoktól mentes tőzsdei céggé történő alakulást tesz lehetővé azáltal, hogy az nyrt. bejegyzését lehetővé teszi még a részvények tőzsdei bevezetése előtt, azzal a kitétellel, hogy a társaságnak a részvények tőzsdei bevezetését egy éven belül biztosítania kell. Tekintettel arra, hogy önmagában nem fűződik érdek ahhoz, hogy a részvények fele legalább törzsrészvény legyen, a módosítás hatályon kívül helyezi a törzsrészvény és egyéb részvények arányára vonatkozó rendelkezéseket. A megismételt közgyűlés diszpozitív szabályozására pedig a kft.-nél elmondottak lesznek irányadóak. A benyújtott törvényjavaslat támogatandó, ugyanis a jogi személyek jogának, diszpozitív szemléletének fenntartása mellett elengedhetetlenné vált a joggyakorlat által kimunkált javaslatokat a Ptk. rendszerébe illeszteni, ugyanis azok tovább erősítik a társasági jog koherenciáját és stabilitását, valamint versenyképességét. Köszönöm megtisztelő figyelmüket. [[Taps a kormánypártok padsoraiból.]]
Köszönöm szépen, Héjj Dávid képviselő úr. Tisztelt Országgyűlés! Az Igazságügyi bizottság nem állított előadót. Megkérdezem az előterjesztőt, kíváne felszólalni. [[Dr. Völner Pál nemet int.]] Jelzi, hogy nem. Most képviselői felszólalások következnek a napirend szerinti időkeretekben. Kérdezem, vane felszólalásra jelentkező. [[Senki sem jelentkezik.]] A képernyőn nem látok jelentkezőt, ezért a vitát lezárom. Kérdezem az előterjesztőt. [[Dr. Völner Pál nemet int.]] Jelzi, hogy nem kíván szólni. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik a polgári peres eljárás elhúzódásával kapcsolatos vagyoni elégtétel érvényesítéséről szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/16218. számon a parlamenti informatikai hálózaton elérhető. A vitában elsőként a Törvényalkotási bizottság álláspontjának ismertetésére kerül sor, ezért ismét megadom a szót Héjj Dávid képviselő úrnak, a bizottság előadójának.
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság a 2021. június 10-én tartott ülésén megtárgyalta a polgári peres eljárás elhúzódásával kapcsolatos vagyoni elégtétel érvényesítéséről szóló T/16218. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 25 igen szavazattal, 2 nem szavazat ellenében, 7 tartózkodás mellett elfogadta. Tisztelt Ház! Magyarország Alaptörvényének XXI. cikke deklarálja, hogy mindenkinek joga van ahhoz, hogy ügyeit a hatóságok részrehajlás nélkül, tisztességes módon és észszerű határidőn belül intézzék. Továbbá mindenkinek joga van a törvényben meghatározottak szerint a hatóságok által a feladatuk teljesítése során neki jogellenesen okozott kár megtérítésére. Az észszerű időn belüli eljáráshoz való jogot és a hatékony jogorvoslathoz való jogot az Emberi Jogok Európai Egyezménye is nevesíti. Az új eljárásjogi szabályokkal rendszerszinten megkezdődött az eljárások elhúzódásának visszaszorítása, ugyanakkor szükséges az egyes ágazati eljárásjogi szabályrendszerek sajátosságaihoz igazodó, az eljárás esetleges elhúzódásával okozott jogsérelmet kompenzáló jogorvoslati eljárás megteremtése is. A Ház asztalán fekvő törvényjavaslat ezt hivatott előmozdítani. A javaslat a polgári peres eljárások észszerű határidőn belül történő befejezéséhez fűződő alapvető jogot helyezi speciális jogvédelem alá. Szabályozza az alapjogsérelem vagyoni elégtétellel történő kompenzálását, valamint az ennek érvényesítését biztosító eljárást. Az újfajta jogvédelem önálló, sui generis jogintézményként a bírósági eljárásban félként részt vett személyt az alapvető jogának sérelmére tekintettel illeti meg. Tisztelt Képviselőtársaim! A törvényjavaslat általánosságban főszabályként rögzíti a bírósági eljárás időtartamát, amelyhez az eljárás elhúzódásának kompenzálását szolgáló vagyoni elégtétel összegszerűsége is igazodik. Mindenképpen ki kell emelni a javaslat számos előremutató eleme közül, hogy a tervezet figyelemmel van a gyorsabb elbírálást igénylő szenzitív ügyekre, mint a gyermektartás iránt indított perek vagy a munkaügyi perek, így ezek esetén rövidebb objektív időtartam kerül meghatározásra a teljes bírósági eljárás és az eljárási szakaszok vonatkozásában is. A vagyoni elégtétel iránti igény bírósági polgári nemperes eljárásban érvényesíthető. Tisztelt Országgyűlés! Úgy gondolom, hogy a törvényjavaslat elfogadásával jelentős lépést tehetünk a polgári peres eljárások észszerűtlen ideig történő elhúzódásának visszaszorítása érdekében; kiemelt vé-delem alá kerül a polgári peres eljárások észszerű határidőn belül történő befejezéséhez fűződő alapvető jog, továbbá az állampolgárok számára biztosítottá válik a sérelem vagyoni kompenzálása is. Az elhangzottakra tekintettel a benyújtott javaslat támogatandó. Köszönöm megtisztelő figyelmüket. [[Taps a kormánypártok padsoraiból.]]
Köszönöm, Héjj Dávid képviselő úr. Megkérdezem az előterjesztőt, kíváne felszólalni. [[Dr. Völner Pál nemet int.]] Jelzi, hogy nem. Tisztelt Országgyűlés! A kijelölt Igazságügyi bizottság nem állított előadót. Most a képviselői felszólalások következnek a napirend szerinti időkeretben. [[Senki sem jelentkezik.]] Jelentkezőt nem látok, ezért, tisztelt Országgyűlés, a vitát lezárom. [[Dr. Völner Pál jelzésére:]] Jelzi az előterjesztő, hogy nem kíván szólni. A határozathozatalokra a holnapi ülésnapon kerül sor. Tisztelt Országgyűlés! Soron következik a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény, valamint a nemzeti vagyonról szóló 2011. évi CXCVI. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A Böröcz László, Fidesz, képviselő által benyújtott előterjesztés T/16223. számon a parlamenti informatikai hálózaton elérhető. A vitában elsőként a Törvényalkotási bizottság álláspontjának ismertetésére kerül sor, ezért megadom a szót Böröcz László képviselő úrnak, a bizottság előadójának. [[19.50]]
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. június 10-én tartott ülésén megtárgyalta a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény, valamint a nemzeti vagyonról szóló 2011. évi CXCVI. törvény módosításáról szóló T/16223. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-ának alapján 23 igen szavazattal, 1 nem szavazat ellenében, tartózkodás nélkül elfogadta. Tisztelt Ház! A javaslat több ezer bérlőt és családját érinti, akiknek megszűnhet ez által a lehetőség által az a lakhatási bizonytalansága, ami tulajdonképpen harminc éve fennáll, hiszen a ’93-94-es lakásprivatizáció során, amikor mindenki más megvehette a lakását, ezek a bérlők, az ezekben a lakásokban élő bérlők nem vásárolhatták meg a tanácsi lakásukat. A módosító javaslat a világörökségi területekre vonatkozna, az itt lévő, ilyen típusú lakásokra, illetve bérlőkre vonatkozna, hiszen ezen a területen jelentkezik koncentráltan ez a probléma. Így kérem a tisztelt Házat, hogy támogassák a javaslatot. Köszönöm szépen, hogy meghallgattak. [[Taps a kormánypártok soraiban.]]
Köszönöm szépen, Böröcz László képviselő úr. Tisztelt Országgyűlés! Megkérdezem az előterjesztőt, illetve ő beszélt. Kíváne felszólalni újólag? [[Böröcz László nemet int.]] Nem kíván. Tisztelt Országgyűlés! [[Tállai Andráshoz:]] Kérdezem, a kormány részéről kíváne felszólalni. [[Tállai András nemet int.]] Jelzi államtitkár úr, hogy nem. A kijelölt Gazdasági bizottság nem állított előadót. Most a képviselői felszólalások következnek a napirend szerinti időkeretekben. Elsőként megadom a szót Z. Kárpát Dániel képviselő úrnak.
Tisztelt Elnök Úr! Tisztelt Ház! Az ellenzéki képviselő is meg tud lepődni, példának okáért azért, mert ennyire hamar sorra került. Nem megszokott ez egy második körös vagy részletes vitában. Érezhető, hogy a kormánypártok képviselői számára kellemetlen az, ami itt történik. Én egyébként őszintén sajnáltam Böröcz képviselőtársamat az első körben, amikor nagyon kényelmetlen, pár perces, megúszós hozzászólásokkal igyekeztek magyarázni a magyarázhatatlant, hogy miért is van szükség önök szerint hangsúlyozom: önök szerint Magyarországon százezres bérlakásvagyon fillérekért történő kijátszására többek között az önök kegyencei számára. Aztán érzékelték azt az elképesztő népharagot, ami ezzel kapcsolatban kelt Magyarországon, nagyon szerencsésen; azt, hogy tulajdonképpen az ellenzéki pártok egyöntetűen, civilek és mindenféle szereplők egymás hangját artikulálva, felerősítve eljutottak oda, hogy ezt az őrületet, ezt a nemzetivagyon-kijátszást nem lehet hagyni, nem lehet annyiban hagyni. Képviselőtársam, az ön nevéhez fűződő eredeti javaslat egy nagyjából 800-900 milliárd forintos nemzeti vagyont próbált volna fillérekért kijátszani. El kell mondjuk, hogy óriási szerencse, hogy ebből visszakoztak. Óriási szerencse, hogy lényegében az eredeti lakásprivatizációs tolvajtörvény 98-99 százalékából visszatáncoltak, ezzel megkönnyítik egyébként a reményeim szerint jövőre felálló nemzeti egységkormány dolgát is, hiszen a reparáció tekintetében kevesebb feladatunk lesz, de a budai Vár lakásait is meg akarjuk védeni. Önök, képviselőtársaim, azzal takaróztak még itt a részletes vita szakaszában és a különböző eljárási formák közepette, hogy ne gondoljuk mi, hogy Rákay Philip és Bayer Zsolt majd olyan egyszerűen megvásárolhatják a saját kis bérleményüket, amikről ők maguk mondták el, hogy furcsa körülmények között jutottak már a bérleti joghoz. Én nem vagyok sem ügyész, sem szakjogász, tehát nem akarom megítélni jogi szempontból, hogy ezek milyen furcsa ügyletek, praktikák, machinációk voltak, hogyan szerezték meg ezeket a bérleti jogokat, de én úgy látom, Böröcz képviselőtársam, az ön utolsó körös javaslata alapján, hogy ezeknek az embereknek semmi más dolguk nincs, mint kivárni a bérleti jogviszonyok kezdetétől számított öt évet, és aztán egy nagyon kedvezményes áron ugyanúgy megvásárolhatják ezt a bérleményt, mint bárki más. Tehát nem igaz, amit önök mondtak, hogy ez ne az önök kegyenceiről szólna, hiszen a műemlékvédelmi területeken és a kiemelt zónákban rendre olyan szereplők jelennek meg, egyébként tömegesen, akik önökhöz köthetők, és az önök regnálása alatt jutottak olyan közpénzcsatornákhoz, olyan köldökzsinórokhoz, amelyekhez földi halandó nagyon nehezen jutna. Önmagában az, hogy a lopást egy kisebb lopásra kívánják cserélni, az én szememben egyáltalán nem jelent mentesítő körülményt. Azt kell mondjam, hogy tizenegy év után erről beszélni, a bérlakásvagyon elvesztéséről, ez önmagában egy akkora szegénységi bizonyítvány és önmagában egy beismerő vallomás, hogy ezek után én egész biztosan átértékelném, ha kormányon lennék, a saját munkámat. Önöknek tizenegy év után tudja, miről kellene beszélniük? Arról, hogy a magyar bérlakásvagyon, mondjuk, 200 vagy 300 ezer lakással nőtt. Arról kellene most önnek beszélnie, hogy az 500 ezer üresen lévő magyar ingatlan közül megvizsgálták az önkormányzati és állami tulajdonban lévőket, 15 vagy 20 százalékáról úgy találták, hogy az még felújítható, visszahozható a magyar életbe, és odaadták őket bérlakásként olyan magyar párok számára, akik amúgy kényszerből külföldön kell hogy boldogulást keressenek. Ezekről kellene önöknek tizenegy év után beszélni, nem pedig arról, hogy zsugorodott a bérlemények vagyona, elszabadultak, kirobbantak a bérleti díjak. Az önök szakértői páholyaiban, az önök munkavállalói között ugyanúgy vannak mindennapi lakhatási gondokkal küzdő emberek, mint ahogy nálunk. Mi, szerencsés emberek, képviselői fizetéssel szerencsére közvetlenül nem szembesülünk ezzel, de attól még önök nem tekinthetnek pusztán vonalkódként a költségvetési tervezésben azokra, akik mondjuk, beragadnak egy albérletbe, és az önök perverz és neoliberális családtámogatási politikájuknak „köszönhetően” itt idézőjelben van a köszönhetően nem képesek onnan kiszabadulni. Ingatja a fejét, államtitkár úr, de nem tudja nekem elmagyarázni, hogy az önök által megszüntetett lakáscélú előtakarékosság állami támogatása helyett mit nyújtottak a magyar fiataloknak. Önök Rogán Antal lakáslottóját ígérték, szerencsére nem lett belőle semmi. Most jönnek egy korábbi jobbikos ötlettel, amit kilúgoztak és felmelegítettek, ez a 25 év alattiak szja-mentessége. Még ezt sem tudták tehát tökéletesen megcsinálni, de ha megszámolják, hogy a lakhatási költségek mennyit visznek el egy tipikus élethelyzetben lévő család kasszájából, akkor azt látják, hogy ha 27 százalékos áfa, gyenge forint és minden egyéb ilyen hatást összeadnak, többszörösét viszik el, mint amennyivel önök kedvezni próbálnak ezeknek a családoknak. Azt mondom tehát, hogy egy állami hátterű bérlakásépítési programra lenne fájó szükség, ugyanakkor előttünk fekszik az önök költségvetési terve, ez az önök álma, víziója Magyarországról. És azt látjuk, hogy multicégek bőséges vissza nem térítendő támogatása benne van, végrehajtóknak és üzleti köreiknek való kedvezés benne van, azok a magyar fiatalok, akikről itt beszélünk, viszont nem szerepelnek a lakhatási fronton ebben a költségvetési tervezésben. És nem hiszem, hogy akár államtitkár úr, akár Böröcz képviselőtársam most fel tudna állni és támadhatatlan módon meg tudná indokolni azt, hogy mi igazolja, hogy miniszteri fizetéssel, az önök lakhatási programjának megfelelően balatoni építkezéshez 10 milliós támogatást lehet zsebre tenni egy nyilvánvalóan nem rászoruló ember esetében, egy albérletben élő fiatal pedig jellemzően csak a kedvezményes hitelre várhat, ha a közvetítő bank azt megszavazza; megfizethető bérlakás rendre nem áll elegendő számban rendelkezésre. Miért nem támogatták azt, hogy épüljenek ilyenek? Miért véreztetik ki azokat az önkormányzatokat, akiktől elvárnák a meglévő bérlakásvagyon fenntartását? Egészen elképesztő tehát, ahogy leépítették ezt a területet, és ami engem különösen bánt, hogy ezt az egészet egy nemzeti sziruppal igyekeztek leönteni, miközben az álnemzeti és önfeladó hozzáállás állatorvosi lova, amit önök lakhatási fronton csináltak. Engedték elszabadulni az albérletárakat, engedték kirobbanni az ingatlanárakat, és amikor az önök miniszterét kérdeztük meg arról, hogy mit gondol a CSOK bevezetéséről, amit egyébként én támogattam, maximum nem így valósítottam volna meg, mennyivel robbantotta ki az ingatlanárakat. Tudják, mi volt a válasz? Az, hogy nem tudom. Ez egy piac, kérem szépen, ez egy szakma! Így nem lehet hozzáállni, pusztán hangzatos ígéretekkel és látványpékséggel, jól hangzó, mégis kevés ember számára igénybe vehető ötletekkel! Ezt nem lehet így csinálni, kérem szépen! Éppen ezért mondom azt, hogy a lakásprivatizációs tolvajtörvény tekintetében most látom, türelmet próbálnak tanúsítani a kormánypártok képviselői, túl akarnak lenni ezen a vitán, túl akarnak lenni a szavazáson, de a helyzet az, hogy mi ezt nem fogjuk elfelejteni. [[20.00]] Tehát ahány helyen alkotmánysértő ez a javaslat, annyi helyen fogunk jogi elégtételt venni érte. Szeretném innen üzenni azoknak, akik most megvásárolható bérlakásra ácsingóznak az önök nagyon szűk szekértáborából, hogy ne vegyék azért ezt még készpénznek, mert a jog és az alkotmányosság próbáját ez a törvényjavaslat álláspontom szerint nem fogja kiállni, és mindent megteszünk azért, hogy a magyar jövőért, a magyar fiatalok jövőjéért megszüntessük ezt a borzalmat. Én csak a hazámat szolgálom, de a magyar jövőért képes vagyok szembemenni ezzel a javaslattal. A mi frakciónk és további ellenzéki frakciók természetesen ugyanezt meg fogják tenni. Köszönöm a figyelmet. [[Csárdi Antal tapsol.]]
Köszönöm, képviselő úr. Megadom a szót Csárdi Antal képviselő úrnak, LMP.
Köszönöm szépen a szót. Vártuk nagyon ezt a módosítót, amely be lett lengetve, és jól láthatóan egyébként Böröcz képviselő úr sem tudta, hogy mi van benne, vagy nem emlékezett rá, a fene sem tudja. Viszont ez a módosító azért megnyugtató módon igazolja azt az előzetes feltételezést, hogy ennek a törvényjavaslatnak nem volt semmi más célja, mint a haverok lakáshoz juttatása, és hogy emellett egyébként néhány lakó még, mondjuk úgy, tud élni a lehetőséggel, az a „belefér” kategória. Miért is mondom ezt? Ha ez nem így lett volna, akkor… Én benyújtottam ehhez a törvényhez egy módosító indítványt, amely arról szólt egyébként megőrizve a világörökségi helyszíneken található nemzeti kincseinket , hogy egyrészt egy értelmezhető nagyságrendű elidegenítési tilalommal és csak azoknak tette volna lehetővé ezeknek az ingatlanoknak a megvásárlását, akik a ’93-as lakásprivatizáció során nem tudtak élni a lehetőséggel, de önök nem ezt csinálták. Önök azt csinálták, hogy mindenkinek lehetővé tették, annak is, aki tavaly december 7-én, most a hasamra ütöttem a dátumot illetően, jutott hozzá, mondjuk, egy faházért vagy egy garázsért százmillió forint értékű ingatlanhoz. Ha képviselőtársam beszélne a párttársaival, például Bayer Zsolttal, akkor akár megkérdezhetné tőle, hogy őszerinte vajon mennyit ér az az elhanyagolt faház, amelyet ő két I. kerületi ingatlanért is adott, és mégis mint a jó bumeráng, mindig visszatért az eredeti tulajdonoshoz a faház. Szóval, azt gondolom, tisztelt hölgyeim és uraim, hogy jól látszik a cél, és jól látszik az eszköz. Sajnos, azzal volt kénytelen szembenézni Böröcz képviselőtársam, hogy annyira ostobán csinálta meg az eredeti javaslatot, hogy az oly módon és olyan gyorsan tette volna tönkre a teljes önkormányzati bérlakásrendszert Magyarországon, hogy ezt még a saját párttársai sem engedték neki, és mondták, hogy jól van, te most maradjál egy kicsit nyugiban, majd megcsináljuk, ne aggódd túl a dolgot. Azt gondolom, önök azt gondolják, hogy valami egészen furcsa és az önök számára értelmezhetetlen dolog a tulajdon, merthogy ez a javaslat most is, a módosítás után is súlyosan alkotmánysértő, hiszen sérti a tulajdonhoz fűződő jogokat, sérti a tulajdonhoz kapcsolódó rendelkezési jogát a tulajdonos önkormányzatnak. Azt csak csöndesen teszem hozzá, hogy egyébként még azt is előírják, hogy a rendkívül alacsony befolyó bevételt mire költse el az önkormányzat, pedig egy bérlakásrendszer nagyban tud segíteni olyan társadalmi csoportokat, akikkel önök valószínűleg életükben nem találkoztak, és soha nem hallották meg az ő hangjukat. Jelen pillanatban az I. kerületben, és ha egy picit akart volna tájékozódni Böröcz képviselő úr, akkor ő is tisztában lehetne ezzel a ténnyel, hat lakás pályázata van folyamatban, szociális alapú, önkormányzati bérlakáspályázat. A hat lakásra, meg fog lepődni képviselőtársam, több mint 200 pályázat érkezett. Tehát azt gondolom, ez a kérdés nem kérdés, már a tekintetben nem, hogy szükség vane egyébként jól működő önkormányzati bérlakásrendszerre, amit ön egyébként most rendkívül nagyvonalúan csak a világörökségi helyszíneken próbál meg szétverni és értékesíteni a nemzeti kincseinket. Én attól tartok, hogy egyszer majd valamelyikük fejéből kipattan a nagy ötlet, és a koronát, a koronázási ékszereket fogják értékesíteni, merthogy ez után az sem volna nagy meglepetés. Önök tönkretették a szociális városrehabilitáció pályázati rendszerét 2010-ben, és most folytatják ezt a rendkívül káros cselekménysort. Csak szeretném jelezni, hogy ez annyira kampány, amit ön rendkívüli módon szeret tagadni. Ha nem kampánycéllal jött volna be ez a javaslat, akkor egyrészt csak azokra vonatkozott volna, akik egyébként tényleg kimaradtak a ’93-as lakásprivatizációból, másrészt pedig biztos emlékszik nevezett Nagy Gábor Tamás politikustársára, szintén a Fidesz-KDNP-szövetség tagja, aki az I. kerület polgármestere volt, sőt ezzel párhuzamosan nagyon sokáig országgyűlési képviselője is. Úgyhogy, ha akarta volna, akkor ő megkérdezte volna saját magát vasárnapi ebéd közben, és kezdeményezhette volna ugyanezt a törvényjavaslatot vagy egy ehhez hasonlót, hogy megvalósuljanak ezek a célok. De nem ez történt [[Az elnök csengetéssel jelzi az időkeret leteltét.]] az ön párttársa nem kívánta ezt a törvényjavaslatot benyújtani egyszer sem, úgyhogy ön most a közelgő ’22-es választásokra tekintettel köszönöm a türelmét benyújtotta ezt nekünk, tehát köszönjük szépen. [[Z. Kárpát Dániel tapsol.]]
Köszönöm szépen, Csárdi képviselő úr. Megkérdezem, kíváne még valaki hozzászólni. [[Senki sem jelentkezik.]] Jelentkezőt nem látok, a vitát lezárom. Megkérdezem, hogy a kormány nevében kíváne hozzászólni államtitkár úr. [[Tállai András jelzésére:]] Jelzi, hogy nem. Kérdezem az előterjesztőt, hogy kíváne hozzászólni. [[Böröcz László jelzésére:]] Öné a szó, Böröcz képviselő úr.
Köszönöm szépen a szót. Tisztelt Elnök Úr! Tisztelt Képviselőtársaim! Mást vártam, hogy őszinte legyek, főleg, hogy állítólag Csárdi képviselő úr a Budapest 1. választókörzetnek a képviselője, aki azt mondta, felírtam, hogy ez a törvényjavaslat, amely körülbelül 1500 családot és bérlőt érint, haveroknak szól meg néhány lakónak. Én azért megkérdezném képviselő urat, hogy egyáltalán hány lakójával találkozott a választói közül, mert ez a néhány lakó több ezer embert jelent a családokkal együtt. Egyébként, képviselő úr, nem tudom, honnan veszi a bátorságot, hogy több ezer emberre ilyen koholt vádakat mond, hogy ők kvázi ellopják az önkormányzati vagyont. Az emberek többsége ezekben a lakásokban él, élt évtizedek óta. [[Csárdi Antal: A kormánytöbbség lopja el!]] Önnek kutya kötelessége lett volna kiállni az I. kerületi bérlők mellett, amikor az ön szövetségese, polgármestere becsapta őket, átverte őket, és a végén még a lakbérüket is meg akarta emelni. Ön nem tett semmit akkor, képviselő úr, nem tudom, hogy emlékszike rá. Még polgármester asszonnyal be is hívtak, hogy menjek be beszélgetni magukkal, aztán visszajeleztem, hogy megyek, és azóta is várom ezt a beszélgetést, nem történt semmi. Önök annyira gyávák voltak, képviselő úr, hogy semmit nem mertek tenni ebben az ügyben, csak hajtotta önöket az a vágy, hogy majd tanácselnökként, ahogy a polgármester asszony magát képzeli, osztogatják a lakásokat a haverjaiknak. [[Csárdi Antal közbeszól, majd távozik a teremből.]] Mert miről szól ez a történet? A hat darab szociális lakásról, amit képviselő úr említett, a pályázatról. Utána kellett volna nézni, hiszen elmondtam az előző vitában is: onnan kiraktak egy 23 éves fiút, akinek meghalt az édesapja, aki havonta 70 ezer forintot fizetett bérleti díjként. Önök azt mondják, hogy alacsony árakon voltak kiadva ezek a lakások, és most 23 ezer forintért hirdették meg ugyanezt a lakást. Önök nem mondanak igazat, és hazudoznak. [[Z. Kárpát Dániel: Kicsit visszafogottabban egy ekkora vereség után!]] [[20.10]] A szociális bérlakások tekintetében azt is szívesen elmondom, hogy a baloldali önkormányzatok ebben a vitában folyamatosan és önök is, a Jobbik is azzal jött, hogy szociális lakhatási válságot idéz elő, mert szociálisan nem tudnak önök kiadni majd lakásokat. Megnézték önök, hogy az elmúlt tíz évben összességé-ben hány bérlakást adtak ki szociális alapon [[Z. Kárpát Dániel: Meg, meg! Azért mondtam.]] az összes többihez képest? Minimális, amit kiadtak az önkormányzatok piaci meg költségelvű áron; nyilván azért, mert az önkormányzatoknak nem nagyon éri meg, csak önök erről elfelejtenek beszélni. Csárdi képviselő úr még mindig nincs képben, úgy tűnik, vagy nem ismeri a törvényeket, vagy szándékosan ferdít, és nem mond igazat ebben a témában. A lakástörvényt 2013-ban módosították már egyszer. Az alapján nyilván önök is el tudták volna adni az I. kerületi műemlék lakásokat. Z. Kárpát Dániel képviselő úrnak pedig ezt az „én vagyok a szakértő” típusú felszólalását persze mindig meghallgatjuk, és érdekes, hogy egy szélsőjobboldali identitás-szakértőből most átavanzsált egy szélsőbaloldali ingatlanszakértővé. Ehhez csak gratulálni tudok. [[Z. Kárpát Dániel: Figyelj, a saját portádon söprögess!]] Remélem, hogy majd pitizik a képviselő uránál, Jakab képviselő úrnál, mert ezzel a stílussal biztosan be fog ott futni, és hátha majd valami jó kis posztot a pártjában ki tud harcolni magának vagy egyáltalán azt, hogy felkerüljön a listán befutó helyekre. [[Z. Kárpát Dániel: Kicsit szerényebben, testvér!]] Biztos megéri. Ön lopásról beszél itt, amikor több ezer ember harminc éve vár arra, hogy megvásárolhassa ezeket a lakásokat. Ön ezeket az embereket gyalázza meg [[Z. Kárpát Dániel közbeszól. Tállai András Z. Kárpát Dánielnek: Hallgasd már!]] ezeket az embereket hozza kellemetlen helyzetbe. Szégyellje magát, képviselő úr, hogy ilyet megenged magának! Azt sem tudja, hogy kikről van szó. [[Z. Kárpát Dániel: Miért nem álltál fel a vita közben?]] Azt sem tudja, hogy kikről van szó [[Z. Kárpát Dániel: Nem utólag kell! Miért nem álltál fel?]] [[Z. Kárpát Dániel: Miért nem álltál fel a vita közben?]] Azt sem tudja, hogy kikről van szó (Z. Kárpát Dániel: Nem utólag kell! Miért nem álltál fel?), azt sem tudja, hogy milyen élethelyzetekben vannak ezek az emberek, fogalma sincs az egész problémáról. Bejött ide szakértősködni, és mondott egy politikai hisztériabeszédet, amiből kilóg a lóláb. (Z. Kárpát Dániel: Miért nem álltál fel a vita közben?) Úgyhogy, képviselő úr, biztosan Tóth Csaba képviselő úrral vannak elképzeléseik [[Z. Kárpát Dániel: Jaj, de szánalmas vagy!]] hogy hogyan kell a fiatalokat Magyarországon megvédeni. Gratulálok hozzá! [[Z. Kárpát Dániel: Milyen szánalmas vagy! Miért nem álltál fel korábban? Taps a kormánypártok padsoraiból.]]
Köszönöm szépen, Böröcz képviselő úr. [[Z. Kárpát Dániel: Bátor férfi, aki nem mer vitázni, csak amikor a másik nem tud válaszolni! Szánalmas vagy! Tállai András: Igaza van!]] Tisztelt Országgyűlés! A határozathozatalokra a holnapi ülésnapon kerül sor. Most pedig soron következik az egyes törvényeknek a szakképzéssel és a felnőttképzéssel összefüggő módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/16204. számon a parlamenti informatikai hálózaton elérhető. Bejelentem, hogy az előterjesztést nemzetiségi napirendi pontként tárgyalja az Országgyűlés. A vitában elsőként a Törvényalkotási bizottság álláspontjának ismertetésére kerül sor, ezért megadom a szót Dunai Mónika képviselő asszonynak, a bizottság előadójának.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Tájékoztatom önöket, hogy a Törvényalkotási bizottság a 2021. június 10-én tartott ülésén megtárgyalta az egyes törvényeknek a szakképzéssel és a felnőttképzéssel összefüggő módosításáról szóló T/16204. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 28 igen szavazattal, 7 nem szavazat ellenében, tartózkodás nélkül elfogadta. Tisztelt Képviselőtársaim! Az előttünk fekvő törvényjavaslat célja a megújult szakképzési és felnőttképzési rendszer hatékonyabb működését célzó részletszabályok pontosítása, kiegészítése, amelyek a szélesebb körű feladatellátást segítik. Az előterjesztés részletesebben meghatározza a szakképző intézmények és a szakképzési centrumok gazdálkodását, költségvetését érintő szabályokat, amelyek átláthatóbbá teszik az állami tulajdon kezelésével kapcsolatos kötelezettségeket, és meghatározzák az intézmények költségvetésének tervezésére és felhasználására vonatkozó alapvető kereteket. A javaslat törvényi szinten rögzíti, hogy a halmozottan hátrányos helyzetű és a sajátos nevelési igényű vagy fogyatékkal élő személyek esetében a tanulói jogviszony keretében nincs korlát meghatározva az ingyenesség tekintetében. Továbbá ezenfelül a törvényjavaslat lehetővé teszi, hogy az új szakképzési rendszerben a szakképző intézményekben szakmát tanuló felnőttek is jogosultak legyenek diákigazolványra. Ez már egy régi kérés volt, ez most teljesülni fog a törvényjavaslat elfogadása esetén. Az előterjesztés tartalmazza, hogy 2022. július 1-jével ki lesz vezetve a szakképzési hozzájárulási rendszer, de a duális képzést vállaló szervezetek az eddigi kedvezményeket változatlan mértékben továbbra is igénybe vehetik majd. A munkát terhelő adók mértéke így 2 százalékponttal csökken, és tovább egyszerűsödik az adórendszer Magyarországon. Tisztelt Országgyűlés! A felnőttképzést érintő módosítások közül talán a legfontosabb a képzések adminisztrációjának további csökkentése, de a javaslat rendelkezik a képzési hitelről is, amely hasonlóan a felsőoktatási hallgatói hitelhez, szabad, illetve kötött felhasználásra vehető igénybe. Ez szintén nagy segítséget jelent a szakképzésben részt vevők számára. Tisztelt Képviselőtársaim! A javaslat elfogadásával lehetőség nyílik arra, hogy a szakképzés és a felnőttképzés megújult, magas színvonalú rendszere továbbra is megfelelő válaszokat tudjon adni a folyton változó gazdasági környezet kihívásaira. Kérem a tisztelt Házat, hogy támogassák a javaslatot. Köszönöm a figyelmüket. [[Taps a kormánypártok padsoraiból.]]
Köszönöm, Dunai Mónika képviselő asszony. Megkérdezem az előterjesztőt, kíváne felszólalni. [[Schanda Tamás János: Köszönöm szépen, nem.]] Schanda államtitkár úr jelzi, hogy nem. Tisztelt Országgyűlés! A kijelölt Kulturális bizottság nem állított előadót. Most megadom a szót Szuperák Brigitta ukrán nemzetiségi szószólónak, a vitához kapcsolódó Magyarországi nemzetiségek bizottsága előadójának, aki nemzetiségi nyelvén ismerteti felszólalásának első mondatait, majd magyarra fordítja azokat. Öné a szó.
Köszönöm szépen a szót, elnök úr. Шановний пане Голово! Шановні депутати, представники національних меншин! Шановні Державні Збори! Tisztelt Elnök Úr! Tisztelt Képviselő Hölgyek és Urak! Tisztelt Szószólótársaim! Tisztelt Ház! Felszólalásom tárgya a T/16204. számú törvényjavaslat, egyes törvényeknek a szakképzéssel és felnőttképzéssel összefüggő módosítása. Az Országgyűlés Magyarországi nemzetiségek bizottsága a 2021. május 17-ei ülésén arról döntött, hogy a T/16204. számú törvényjavaslat egésze tekintetében kíván részletes vitát lefolytatni. A bizottság a 2021. június 1-jei ülésén folytatta le az egyes törvényeknek a szakképzéssel és felnőttképzéssel összefüggő módosításáról szóló T/16204. számú törvényjavaslat részletes vitáját. A törvényjavaslathoz képviselői módosító javaslat nem érkezett, a bizottság további módosításra irányuló szándékot nem fogalmazott meg. Ezért a bizottság részletes vitát lezáró bizottsági módosító javaslatot nem nyújtott be. Módosító indítvány tehát nem érkezett az Országgyűlés Magyarországi nemzetiségek bizottsága részéről, de észrevételeztük, hogy a törvényjavaslat 26. § (2) bekezdésének rendelkezései szerint a szakképzési hozzájárulás fizetési kötelezettsége alól mentesültek felsorolásában a nemzetiségi önkormányzat nem szerepel. Az előterjesztő képviseletében Pölöskei Gáborné, az Innovációs és Technológiai Minisztérium szakképzésért felelős helyettes államtitkár asszonya azonban a bizottsági ülésen elmondta, hogy az észrevételt megalapozottnak tartja, így azt a módosító javaslat már tartalmazza. Itt szeretném felhívni a törvényalkotók figyelmét, hogy ez a konkrét észrevétel nem egyedi eset, nem csak a tárgyi törvényjavaslatot érintő probléma. Rutinszerűnek tűnő, jogászok számára oly egyértelmű felsorolás is hosszadalmas eljárásokat, egyedi problémakezelés szükségességét eredményezheti. A törvényjavaslat említett szakaszának felsorolásához hasonlóképpen fogalmaz az illetéktörvény, melynek az illetékmentességéről szóló rendelkezése a felsorolásban nem említi a nemzetiségi önkormányzatot. Van aktuális konkrét eset, amikor is a Nemzeti Adó- és Vámhivatal illetékfizetési kötelezettséget állapított meg egy nemzetiségi önkormányzattal szemben egy ingatlanvásárlás kapcsán. [[20.20]] Szeretném tehát kérni és egyúttal felhívni a törvényalkotók figyelmét, a törvényjavaslatok, módosító javaslatok kidolgozóit, megfogalmazóit, hogy ne feledkezzenek meg a nemzetiségekről, konkrétabban legalább a nemzetiségi önkormányzatról a nemzetiségeket érintő valamely terület szabályozásának vonatkozásában. Szeretném hangsúlyozni, hogy a nemzetiségek életét nemcsak a kulturális terület tölti ki, hiszen egyre nagyobb hangsúlyt kap a nevelés-oktatás, mert ez a terület határozza meg az eljövő nemzedékeink jelenét, amire aztán építjük nemzetiségeink jövőjét. Kérem, ne feledkezzünk meg a felsorolásban a nemzetiségi önkormányzatokról iskola-, nemzetialaptanterv-, tankönyv-, bizonyítványügyekben sem, hiszen intézményfenntartókról beszélünk. Mindez azt igazolja, hogy a Magyarországi nemzetiségek bizottsága munkájára szükség van, és az akkor is hasznos, ha egy törvényjavaslat vitájában csak észrevételt tesz az előterjesztő felé, és nem fogalmaz meg módosításra irányuló szándékot. Köszönöm megtisztelő figyelmüket. Дякую за увагу!
Köszönöm szépen Szuperák Brigitta ukrán nemzetiségi szószóló felszólalását. Tisztelt Országgyűlés! Most a képviselői felszólalások következnek napirend szerinti időkeretekben. A vita során kétperces hozzászólásra nincs lehetőség. Megkérdezem, hogy ki kíván hozzászólni. [[Nincs jelentkező.]] Jelentkezőt nem látok. A vitát lezárom. Kérdezem az előterjesztőt, kíváne hozzászólni. [[Jelzésre:]] Jelzi, hogy igen. Öné a szó, államtitkár úr.
Köszönöm szépen a szót. Tisztelt Elnök Úr! Tisztelt Országgyűlés! Az az igazság, hogy a törvényjavaslatot Dunai Mónika képviselő asszony kiválóan ismertette, így én arról kevesebbet kell hogy beszéljek. Csak annyi a dolgom, hogy megköszönjem a mostani vitában, illetve a korábbiakban elhangzott észrevételeket, különösen is szószóló asszony hozzászólását, miszerint valóban egy konstruktív együttműködés alakult ki, és azt tudom ígérni szószóló asszonynak, hogy ezt a továbbiakban is természetesen örömmel folytatjuk, és odafigyelünk a továbbiakban is a nemzetiségek ügyeire. Köszönöm még egyszer az Országgyűlésnek az eddigi nagyon támogató hozzászólásokat, és arra kérem önöket, hogy a holnapi napon a szavazatukkal is támogassák a törvényjavaslatot. Köszönöm megtisztelő figyelmüket. [[Taps a kormánypárti padsorokban.]]
Köszönöm, Schanda államtitkár úr. Tisztelt Országgyűlés! Határozathozatalokra a holnapi ülésnapon kerül sor. Soron következik a nemzeti adatvagyonról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/14949. számon a parlamenti informatikai hálózaton elérhető. A vitában elsőként a Törvényalkotási bizottság álláspontjának ismertetésére kerül sor, ezért ismét megadom a szót Dunai Mónika képviselő asszonynak, a bizottság előadójának.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Országgyűlés! Tájékoztatom önöket, hogy a Törvényalkotási bizottság a 2020. június 10-én megtartott ülésén megtárgyalta a nemzeti adatvagyonról szóló T/14949. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 26 igen szavazattal, 5 nem ellenében, 2 tartózkodás mellett elfogadta. Tisztelt Ház! Tisztelt Képviselőtársaim! A digitalizáció rendkívül nagy hatással van az életünk minden területére, legyen szó akár a gazdaságról, akár társadalmi folyamatokról vagy az állam működéséről. Az adat, az adatok hozzáférhetősége, feldolgozása, elemzése egyre nagyobb jelentőséggel bír. Egyre inkább az látszik, hogy a jövőben kizárólag az lehet sikeres, aki rendelkezik a működéséhez, tevékenységéhez kapcsolódó adatok elemzésének, feldolgozásának képességé-vel. Ez alól az állam sem lehet kivétel. Képesnek kell lenni arra, hogy az állam kezelésében lévő adattömeget hatékonyan kezeljük. Tisztelt Képviselőtársaim! A törvényjavaslat szükségességét a kormány által 1573/2020. számú kormányhatározatban elfogadott, Magyarország „Mesterséges intelligencia” stratégiája teremti meg. A stratégia alapvetően piaci kezdeményezésre jött létre. A közel 300 piaci, tudományos és kutatási szervezetet tartalmazó Mesterséges Intelligencia Koalíció készítette el az annak alapjául szolgáló szakmai javaslatot. Magyarország „Mesterséges intelligencia” stratégiájának egyik kiemelendő eleme, hogy el kell indítani az ország adatgazdaságát, amelynek feltétele az állam működése során előállított adatok hatékonyabb felhasználása. Tisztelt Képviselőtársaim! A törvényjavaslat elfogadásával sikeresen ki lehet alakítani a nemzeti adatkormányzás és -gazdálkodás jogszabályi kereteit. A NAVÜ működésének jogszabályi támogatásával e törvényjavaslat keretein belül a következők valósulhatnak meg: a közadatok újrahasznosításáról szóló törvény végrehajtásának elősegítése, a nemzeti közadatportál üzemeltetése, a nemzeti közadatkataszter létrehozása és gondozása, a közadatok nyilvántartásának létrehozása és folyamatos karbantartása, a kormány által kijelölt kulcsszolgáltatók és az adatbázisok kezeléséért felelős szervek közreműködésével anonimizált adatbázisok feldolgozása, elemzése, adatelemzési szolgáltatások nyújtása a kormányzat, a piac és az állampolgárok felé. Kiemelendő, hogy a törvényjavaslat a nagy adatbázisok szakmai jellegű feldolgozására, feldolgozhatóságára fókuszál, a közérdekű adatok megismerésére vonatkozó szabályozást nem érinti, így az továbbra is a jelenlegi eljárás szerint történik majd. Tisztelt Ház! Magyarország adatgazdaságának beindítása és a sikeres adatkormányzás és -gazdálkodás megvalósítása érdekében elengedhetetlen a szükséges jogszabályi keretek megalkotása és elfogadása. Jelen törvényjavaslat elfogadásával sikeresen valósítható meg a XXI. századi digitalizációs kihívásokra eredményesen választ adó nemzeti jogszabályi környezet. Kérem a tisztelt Házat, hogy a végszavazásnál ezen indokok alapján támogassa a javaslatot. Köszönöm megtisztelő figyelmüket. [[Taps a kormánypárti padsorokból.]]
Köszönöm, Dunai Mónika képviselő asszony. Tisztelt Országgyűlés! Kérdezem az előterjesztőt, kíváne felszólalni. [[Jelzésre:]] Jelzi, hogy nem. Tisztelt Országgyűlés! A kijelölt Igazságügyi bizottság nem állított előadót. Most a képviselői felszólalások következnek napirend szerinti időkeretekben, ha egyáltalán lesz jelentkező. [[Nincs jelentkező.]] Jelentkezőt a képernyőn nem látok, ezért a vitát lezárom. Megadom most a szót az előterjesztők nevében Schanda Tamás államtitkár úrnak.
Köszönöm szépen a szót. Tisztelt Elnök Úr! Tisztelt Országgyűlés! Most sem maradt más dolgom, miután Dunai Mónika képviselő asszony tömören és röviden, de ritkán látott szakszerűséggel összefoglalta a javaslat célját, nem maradt más dolgom, mint hogy megköszönjem az Országgyűlésnek az eddig elvégzett munkát, és arra kérjem, hogy a holnapi napon támogató szavazatával minden országgyűlési képviselő támogassa ezen fontos törvényjavaslat elfogadását. Köszönöm. [[Taps a kormánypárti padsorokból.]]
Köszönöm szépen, Schanda Tamás államtitkár úr. Tisztelt Országgyűlés! A határozathozatalokra a holnapi ülésnapon kerül sor. Most pedig soron következik a Fudan Hungary Egyetemért Alapítványról, a Fudan Hungary Egyetemért Alapítvány részére történő vagyonjuttatásról szóló előterjesztéshez benyújtott bizottsági jelentések és az összegző javaslat vitája. A kormány-előterjesztés T/16225. számon a parlamenti informatikai hálózaton elérhető. A vitában elsőként a Törvényalkotási bizottság álláspontjának ismertetésére kerül sor, ezért megadom a szót Mátrai Márta képviselő asszonynak, háznagy asszonynak, a bizottság előadójának. [[20.30]]
Tisztelt Elnök Úr! Tisztelt Államtitkár Úr! Tisztelt Országgyűlés! Tájékoztatom önöket, hogy a Törvényalkotási bizottság 2021. június 10-én tartott ülésén megtárgyalta a Fudan Hungary Egyetemért Alapítványról, a Fudan Hungary Egyetemért Alapítvány részére történő vagyonjuttatásról szóló T/16225. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 25 igen szavazattal, 10 nem szavazat ellenében, tartózkodás nélkül elfogadta. Tisztelt Országgyűlés! Az előttünk fekvő törvényjavaslat lefekteti a Fudan Egyetem magyarországi működése bővítésének alapját egy új vagyonkezelői alapítványi fenntartású magyar egyetem létrehozásának előkészítésével, melynek a jövőben a kijelölt vagyonjuttatásként átadni tervezett területek adnak otthont. Így a régióban egyedülálló módon egy újonnan létrehozott magyar-kínai egyetem intézményesülhet Budapesten, ahol a magyar és közép-európai hallgatók Budapesten tanulva szerezhetnek diplomát a világ legjobbjai közé tartozó egyetemen. Az egyetem a tervek szerint négy kart fog indítani: bölcsészettudományi és társadalomtudományi kart, természettudományi és mérnöki kart, közpolitikai és üzleti kart, valamint orvostudományi kart. Tisztelt Képviselőtársaim! A Fudan Egyetem magyarországi campusa lehetővé teszi Budapest bekapcsolását a világ kiemelt szaktekintélyeinek és Nobel-díjas kutató professzorainak úti céljai közé, valamint ide fogja vonzani Európa tehetséges fiataljait is. Továbbá a Fudan Egyetem magyarországi megjelenése a magyar hallgatók, az oktatók és kutatók, illetve a magyar felsőoktatás mellett a fővárosban élők érdekeit is szolgálja majd, ezért cél az, hogy a Budapest Diákváros, a Déli Városkapu fejlesztési programmal együtt egy olyan innovatív, magas színvonalú beruházás valósuljon meg, amely összhangban áll az adott területre megfogalmazott fejlesztési irányokkal. Végezetül, tisztelt Országgyűlés, az előterjesztés tartalmazza, hogy a kormány legkésőbb 2022. december 31-éig beszámol az Országgyűlésnek az intézmény létesítésével kapcsolatos beruházás előkészítéséről és a megvalósítás tervezett költségeiről. Kérem a tisztelt Házat, hogy támogassa az előttünk lévő törvényjavaslatot. Köszönöm a megtisztelő figyelmet. [[Taps a kormánypártok soraiban.]]
Köszönöm szépen, Mátrai Márta háznagy asszony, képviselő asszony. Tisztelt Országgyűlés! Megkérdezem az előterjesztőt… [[Schanda Tamás János: Majd később.]] de már nem is kérdezem, mert jelzi, hogy nem kíván hozzászólni. A kijelölt Kulturális bizottság nem állított előadót. Most a képviselői felszólalások következnek a napirend szerinti időkeretekben. Megadom a szót Csárdi Antal képviselő úrnak, LMP.
Köszönöm szépen a szót. Azt hiszem, azzal kell kezdenem, hogy Baranyi Krisztina vezetésével mi megkérdeztük az embereket, s pont 30 ezerrel több embert kérdeztünk meg, mint önök. Ennek a 30 ezer embernek a 96 százaléka úgy nyilatkozott, hogy nem kívánja, hogy a Fudan Egyetemnek otthont adjon Budapest vagy a Magyar Köztársaság. Úgy fogalmazott háznagy asszony, hogy ez a törvény lefekteti a Fudan működésének alapjait. Én köszönöm ezt az őszinte mondatot. Egy probléma van vele, hogy ezzel igazolja, hogy hazudtak azok a kormányzati személyek, akik azzal áltatják a felháborodott budapestieket, hogy majd népszavazáson dönthetik el, hogy idejöjjöne a Fudan vagy sem. Én azt gondolom, hogy ha önök komolyan gondolnák, hogy népszavazáson dőljön el ez a kérdés majd valamikor a távoli jövőben, akkor ezt a törvényt le kellett volna venni a parlament napirendjéről. Másrészt pedig azt gondolom, azt is hozzá kell tennem, hogy a Fudan Egyetem kiválasztása egy értékválasztás. Egy értékválasztás, mert önök a Kínai Kommunista Párt legszorosabb oktatási szövetségesét választották ki ahelyett, hogy megpróbálták volna idecsábítani az MIT-t, az Oxford Universityt vagy a Caltechet, és hosszan sorolhatnám azokat a valóban elit, valóban elismert egyetemeket, amelyek szintén egy értékválasztás lehettek volna, de önök nem ezek mellett döntöttek. Azt gondolom, hogy az az ideológiai transzfer, amit önök most megkísérelnek a Fudanon keresztül vagy a Fudan segítségével megvalósítani, rendkívüli veszélyeket rejteget a magyar demokrácia számára. S azt gondolom, hogy szerintem mindenki, aki sokat dolgozott a rendszerváltáson, a szüleink, vagy sokan tán itt a Ház falai között is, most sírva szégyellik magukat, hogy el lett árulva a rendszerváltás. S én azt gondolom, hogy nekik van igazuk. Ennek az egyetemnek ilyen módon, állami pénzből, hitelfelvétellel és összességében azzal az értékrenddel, amit a Fudan képvisel a Kínai Kommunista Párton keresztül, nincs keresnivalója a magyar hazában. Mert a rendszerváltáskor Magyarország szintén egy értékválasztás mentén döntött az útjáról, és ez az út nem az az út, amit önök most megpróbálnak ráerőltetni Magyarországra. Ez az út, amit önök választottak, egy másik út, mondhatnám úgy is, hogy visszafelé vezet a szocializmusba. S mindezt egyetlenegy érdek vezérli, az, hogy ha az önök szavajárásával akarom megfogalmazni jó gazdasági kapcsolatokat tudjunk fenntartani a világ egyik vezető gazdasági és politikai hatalmával. Ugyanakkor azt is gondolom, hogy mi egy olyan szövetségnek vagyunk a tagjai, ami ellentétes azzal az ideológiával, amit Magyarország eddig követett. És sajnos nem tudok máshogy fogalmazni, mint úgy, hogy eddig. Tisztelt Képviselőtársaim! Már maga az a tény, hogy tárgyaljuk ezt a törvényt, nem beszélve arról, ami le van írva ebben a törvényben, egyértelmű bizonyítéka, hogy önök átverték és becsapták a magyar lakosságot, honfitársaikat, honfitársainkat. Azt gondolom, hogy ez szégyenteljes. Ha előbb megkérdezték volna őket, és az információk teljességét nem olyan fideszes módon, hanem rendesen biztosították volna, és az emberek véleményt mondhattak volna előzetesen, nem utólag meg két év múlva, akkor ez a törvény valószínűleg nem lehetne a parlament napirendjén. Mint ahogy nem lehetne úgy se, hogy kormányzati képviselők belehazudják a kamerába, a nyilvánosságba, hogy ez egyszer egy népszavazáson fog eldőlni. Köszönöm szépen a szót.
Köszönöm, képviselő úr. Megkérdezem, hogy a fennmaradt időkeretekben kíváne még valaki a felszólalás lehetőségével élni. [[Nincs jelentkező.]] Jelentkezőt nem látok, a vitát lezárom. Megkérdezem az előterjesztőt, hogy kíváne válaszolni. [[Schanda Tamás János: Ki nem hagynám, elnök úr.]] Megadom a szót.
Köszönöm szépen a szót. Tisztelt Elnök Úr! Tisztelt Országgyűlés! Magáról a törvényjavaslatról viszonylag keveset kell beszélnem, mert háznagy asszony kiválóan összefoglalta a javaslat céljait, és én ezt nem ismételném meg. Viszont Csárdi képviselő úr felszólalása kinyitott olyan kérdéseket, amikről ugyan már volt alkalmunk vitatkozni itt az Országgyűlésben, de mégiscsak azt gondolom, hogy ne hagyjuk a levegőben lógni ezeket a mondatokat. [[20.40]] Egyrészt, képviselő úr, én azon csodálkozom, hogy önnek van köze a mandátumánál fogva a IX. kerülethez, és ön mégis ellenzi a IX. kerületnek a fejlesztését, ön ellenzi azt, hogy egy olyan terület, amely jelenleg rozsdatemető, egyébként Budapest egyik legszégyenletesebb pontja, valódi fejlesztésben részesülhessen, ott létrejöjjön egy egyetemváros, diákváros, ahol egyetem is [[Csárdi Antal közbeszól.]] , kollégium is rendelkezésre áll. Képviselő úr, igazából ön megtehette volna csak hogy az ön szavaival éljek , hogy felköti a bátorságbugyit, és egyedüli baloldali képviselőként a IX. kerületi kötődésére hivatkozva mégiscsak támogatja azt a fejlesztést, amely új lehetőségeket visz a IX. kerületbe. Annak, képviselő úr, én különösen örülök, hogy önök is hisznek most már a konzultációban, és ez valóban egy fontos változás a baloldali politikában, ugyanakkor ahogyan mi már többször elmondtuk azt gondoljuk, hogy ez egy olyan ügy, amely egy olyan fontos politikai témává vált, szerintünk egy szakmai kérdés, felsőoktatás-szakmai kérdés ez eredetileg, de önök politikai ügyet kreáltak belőle, tehát ha szükséges, akkor támogatjuk, hogy népszavazással döntsenek róla egyébként a budapestiek. A népszavazás az, ami ennek a politikai ügynek a végére pontot tud tenni. Viszont ahhoz, hogy a népszavazásnak legyen miről szólnia, hogy valóban érdemi kérdésekről érdemi tények alapján hozhasson döntést, ahhoz bizony kész tervekre, árazott költségbecslésre [[Csárdi Antal közbeszól.]] , ajánlatokra és valódi adatokra és tényekre van szükség. Itt most még nem tartunk. Most még a koncepcióalkotásnak az időszaka van, erre a munkára hívtuk egyébként Karácsony Gergelyt és Baranyi Krisztinát is; én nagyon bízom abban, hogy ők egyébként vállalják azt, hogy nem tüntetésekkel, nem utcanév-átvezetéssel, nem különböző bohóckodásokkal, hanem valódi munkával a tárgyalóasztalnál segítik a Diákváros és az egyetem fejlesztési koncepciójának a kialakítását. Erre kaptak ők egyébként megbízást a saját választóiktól is, és mi is erre hívjuk őket, mert hogyha ez nem történik meg, akkor az ő felelősségük lehet az és lesz az, hogy a terület olyan marad, mint ahogy most is kinéz, ez pedig sem az ön, sem a főpolgármester, sem pedig a polgármester asszony célja nem lehet. Úgyhogy, képviselő úr, ennyit erről a kérdésről. De még egy-egy mondattal néhány megjegyzésére kénytelen vagyok reagálni. Egyrészt ön értékválasztási kérdéseket hozott be. Az valóban egy értékválasztás, hogy mi hiszünk abban, hogy a magyar fiataloknak jó az, hogyha a világ egyik legjobb egyeteme Budapesten nyit campust. [[Csárdi Antal közbeszól.]] [[Csárdi Antal közbeszól.]] [[Csárdi Antal közbeszól.]] [[Csárdi Antal közbeszól.]] Önök, én jól tudom, hogy nagyon gyakran egyetemellenes politikát folytatnak mindenfajta személyes frusztráció és egyéb okok miatt, de mégiscsak arról van szó, hogy ez az egyetem egyébként ma már a világ 31. legjobb felsőoktatási intézménye (Csárdi Antal közbeszól.), korábban a 34. volt, de éppen most jelent meg az a rangsor, amely még előkelőbb helyre sorolta az intézményt. Az tehát egy értékválasztás, hogy mi minőséget képviselünk, nem a középszert (Csárdi Antal közbeszól.), nem a középszert (Csárdi Antal közbeszól.), képviselő úr, nem a középszert, nem azt, hogy alapvetően elégedjünk meg azzal, ami jelenleg van, hanem azt szeretnénk, hogy a magyar felsőoktatás tovább erősödjön, és ennek egyébként része a nemzetközi szereplők megjelenítése. Ilyen módon egyébként ön számonkéri rajtam, hogy miért nincs itt az MIT, miért nem működünk együtt. Ez nem igaz. Ebből látszódik, hogy ön tájékozatlan. Ön nem ért a felsőoktatáshoz, csak politikai hisztériát akar kelteni most is a magyar felsőoktatás környékén. Ez egy… Én értem ezt, értem ezt a magatartást, képviselő úr, mert önnek most már egyszerre kell megfelelnie a jobbikos támogatóinak [[Csárdi Antal: Gyurcsány! Gyurcsány! Gyurcsány!]] , Gyurcsány Ferencnek, hogy ő is önt támogassa, de az a helyzet, hogy ez nem igaz, az MIT-val most is van együttműködése a Debreceni Egyetemnek, és ott valóban komoly közös munka zajlik. Mi dolgozunk azon ugyanis, tisztelt képviselő úr, hogy a világ legjobb egyetemei, a világ vezető egyetemei megjelenjenek Magyarországon. Az pedig az önök egészen elképesztő politikai hisztériakeltésének a kategóriája, hogy a Fudan Egyetemen bármifajta ideológiai transzfer valósulna meg. Ez egy teljesen alaptalan álhír, tisztelt képviselő úr. A Fudan Egyetem nem azért a világ 31. legjobb felsőoktatási intézménye, mert ideológiát tanít, hanem azért, mert világszínvonalú tudást hoz, és világszínvonalú tudással tanítja egyébként a saját hallgatóit. Tehát egészen elképesztő, hogy önök nemzetközi rangsorokat, nemzetközi eredményeket, nemzetközi együttműködéseket vesznek semmibe, hogy a saját kis provinciális, középszerű, egyetemellenes, személyes frusztrációból fakadó mondataikat itt az Országgyűlésben néhány választópolgár megtévesztésére ki tudják használni. Ez egészen elképesztő, és az biztos, hogy egyébként hosszú távon nem segíti Magyarországot és nem segíti a magyar fiatalokat. Sokkal jobb lenne, hogyha ez a vita egy normális felsőoktatási vita, egy felsőoktatási kérdés maradhatott volna, de önök politikai hisztériakeltésre használják a magyar felsőoktatás ügyét is. Ez egészen elképesztő, képviselő úr. És hogy a rendszerváltás elárulása, ez volt a felszólalásának a legszórakoztatóbb része ha nem egy komoly témáról beszélnénk , hogy ki és hogyan árulja el a rendszerváltást. Hát, azért, képviselő úr, miért nekem kell önt arra emlékeztetnem, hogy ön egy szépreményű párt képviselője most is, amelynek egyszer voltak fontos értékei, voltak olyan fontos értékei, mint a szabadság, a nemzet, a határon túli magyarok, a zöldügyek, fontos kérdések, amelyek kapcsán akár egyet is tudunk érteni. És önök ahelyett, hogy ezeket az értékeket képviselnék, nem csinálnak mást, összebútoroznak a múlt embereivel, a múlt emberével, Gyurcsány Ferenccel, és visszahozzák ide a teljes KISZ KB-t és a teljes MSZMP-t. Hát, képviselő úr, ez a rendszerváltás elárulása, az, hogy önök a korábban szentnek tartott értékeiket eldobják, és egyébként néhány listás helyért, meg hogy néhány egyéni képviselőjük esetleg elindulhat, ezért hajlandóak feláldozni mindent, ami korábban fontos volt önöknek. Ez a rendszerváltás elárulása, nem pedig más. Köszönöm megtisztelő figyelmét.
Köszönöm szépen, Schanda Tamás államtitkár úr. Tisztelt Országgyűlés! A határozathozatalokra a holnapi ülésnapon kerül sor. Most pedig soron következik a Budapest Diákváros megvalósításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/16226. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor, ezért megadom a szót Mátrai Márta képviselő asszonynak, háznagy asszonynak, a bizottság előadójának.
Tisztelt Elnök Úr! Köszönöm a szót. Tisztelt Államtitkár Úr! Tisztelt Országgyűlés! Tájékoztatom önöket, hogy a Törvényalkotási bizottság 2021. június 10-én tartott ülésén megtárgyalta a Budapest Diákváros megvalósításáról szóló T/16226. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 25 igen szavazattal, 8 nem ellenében, 2 tartózkodás mellett elfogadta. Tisztelt Országgyűlés! A törvényjavaslat szerint a Budapest Diákváros projekt gyorsabb és hatékonyabb megvalósítása érdekében indokolt a beruházás kiemelten közérdekű beruházássá minősítése azzal, hogy a beruházás helyszínét, illetve szükség szerint a közvetlen környezetében elhelyezkedő ingatlanokat a kormány rendeletben jelöli ki. A javaslat értelmében az ÉMI Építésügyi Minőségellenőrző Innovációs Nonprofit Kft. mint építtető a BFK Budapest Fejlesztési Központ Nonprofit Zrt. mint korábbi előkészítő építtető általános jogutódja lesz. [[20.50]] Ezzel összefüggésben a BFK az általa elkészített tervekre vonatkozó felhasználási engedélyt, illetve a Diákváros-projektelemekre vonatkozó szerződéseket az előkészítő építtetőre átruházza azzal, hogy a Diákváros gazdasági társaságot további tervpályázati vagy közbeszerzési kötelezettség nem terheli. Az előterjesztés javaslatot tesz továbbá az építési tevékenység egyes szabályainak módosítására, amely a beruházások gyorsabb és hatékonyabb megvalósítását teszi lehetővé. A benyújtott törvényjavaslat értelmében a Budapest és az agglomeráció fejlesztésével összefüggő állami feladatokról, valamint egyes fejlesztések megvalósításáról, továbbá egyes törvényeknek Magyarország filmszakmai támogatási programjáról szóló európai bizottsági határozattal összefüggő módosításáról szóló 2018. évi XLIX. törvény a csepeli fejlesztésekre tekintettel egy további fejezettel egészül ki. Tisztelt Országgyűlés! Az elhangzottakra tekintettel kérem, és úgy vélem, hogy a javaslat támogatandó rendelkezéseket tartalmazna, ezért kérem tisztelettel, hogy holnap a zárószavazáson támogatni szíveskedjenek. Köszönöm a figyelmüket. [[Szórványos taps a kormánypárti padsorokban.]]
Köszönöm szépen Mátrai Márta képviselő asszony, háznagy asszony felszólalását. Megkérdezem az előterjesztőt, kíváne most felszólalni. [[Schanda Tamás János jelzésére:]] Jelzi, hogy nem. A kijelölt Gazdasági bizottság nem állított előadót. Most a képviselői felszólalások következnek a napirend szerinti időkeretekben, és ahogy korábban sem, most sem lesz lehetőség kétperces hozzászólásra. Megadom a szót Csárdi Antal képviselő úrnak, LMP.
Köszönöm szépen a szót. Ez a törvény szoros folytatása az előző, Fudanról szóló törvényjavaslatnak, mert az államtitkár úr is biztos emlékszik, hogy a magyar kormány megállapodást kötött Karácsony Gergely főpolgármester úrral, illetve Baranyi Krisztina polgármester asszonnyal. Tehát az előző vitában elmondott gondolata, ami arról szólt, hogy a fejlődést nem támogatom, illetve nem támogatja a baloldali ellenzék, ezen a ponton bukik meg. Mert mégis mi történt? Megállapodott a kormány a két polgármesterrel, hogy a területen és a terület alatt itt a Fudan és az e törvény szerinti Diákváros területe együttesen értendő fölépíti a Diákvárost. A megállapodás részletes tartalmi elemekkel volt tele, tehát milyen kiszolgáló épületek, szolgáltatások kerülnek bele részletesen, amik most kikerültek. Érdemes megnézni, hogy jelen állás szerint a Diákváros most körülbelül harmadakkora területen valósul meg, mint az eredeti terv volt, és a kétharmad részét az eredeti terveknek ma a Fudan Egyetem új campusa foglalja el egy az egyben. Úgyhogy azt gondolom, tisztelt képviselő úr, hogy igenis fenntartom azt a véleményemet, hogy ennek az egyetemnek az ilyen módon való idehozatala a rendszerváltás elárulása. Azt mondta erre az államtitkár úr, hogy nézzek már körül, hogy mennyi volt MSZMP-tag ül a sorainkban. Szeretném jelezni, hogy lényegesen kevesebb, mint az önök soraiban. Csak egy gyors lista, amit így emlékezetből fölskicceltem a papírra: Kövér László MSZMP-tag, Járai Zsigmond, Martonyi János, Matolcsy György, Mikola István. Hova soroljam még? Mind KISZ- és/vagy MSZMP-tagok voltak. Úgyhogy azt gondolom, hogy az a fajta érvelés, hogy ez nem lenne árulása a rendszerváltásnak, téves. Egyértelmű ideológiai meghazudtolása a rendszerváltásnak, mert ha ugyanezt a pénzt egyébként az ELTE-re, a Műegyetemre költené el hirtelenjében a magyar kormány, akkor talán a 200. hely tájékáról a sorban lényegesen előreléphetnének az egyébként tősgyökeres magyar egyetemek is. De azzal is előrébb lennénk, hogyha nemcsak együttműködési megállapodást kötne az MIT a Debreceni Egyetemmel, hanem mondjuk, a Fudan-campus helyett egy MIT-campust építenénk. Milyen érdekes, hogy mennyivel előrébb mutató ez a gondolat megítélésem szerint! Azt gondolom, hogy az a törvényjavaslat, ahogy most megpróbálják egyébként eladhatónak mutatni a Fudan-építkezést és az egyébként sajnálatos módon kiherélt Diákváros-koncepciót, az végtelenül szánalmas, úgyhogy értelemszerűen a Lehet Más a Politika képviselőcsoportja ezt a koncepciót ebben a formában nem tudja támogatni. Azt gondolom, hogy érdemes lenne visszatérni az eredeti tervekhez. Amennyiben az államtitkár úr kéri, én szívesen összehozom Baranyi Krisztinával, akinél egyébként megtalálhatók és megtekinthetők az eredeti Diákváros-koncepciónak a tervei, beleértve annak látványterveit is. Úgyhogy én azt gondolom, hogy ezt a megállapodást volna érdemes még egyszer elolvasni, amit a magyar kormány Karácsony Gergellyel és Baranyi Krisztinával kötött. Köszönöm szépen. [[Ander Balázs tapsol.]]
Köszönöm, Csárdi képviselő úr. A következő hozzászóló Mátrai Márta képviselő asszony, háznagy asszony, Fidesz.
Köszönöm a szót. Tisztelt Elnök Úr! Tisztelt Országgyűlés! Én nem akarom önt megbántani, Csárdi képviselő úr, egyáltalán nincs szándékomban, de rendkívül méltatlannak tartom az előző napirendi ponthoz történő felszólalását is és a jelen napirendi ponthoz történt felszólalását is, noha a kettő egymástól nem választható el. Én azt gondolom, képviselő úr, hogy egy olyan egyetem létrehozásáról beszélünk, aminek a részletei tulajdonképpen még nincsenek kidolgozva, és látszik, hogy nem is figyel oda arra, amiről beszélünk. Hiszen azt is elmondtam, hogy a Törvényalkotási bizottságban és az előterjesztésben a kormány kötelezettséget vállalt arra, hogy 2021. december 31-éig részletes tájékoztatást fog adni mind a költségekről, mind pedig a tervezésről és magáról az egész projektről. De visszakanyarodnék az elejére, amiért azt mondtam, hogy rendkívül méltatlan. Méltatlan azért, mert nagyon helyesen mondta az államtitkár úr, hogy egy olyan egyetemről beszélünk, amelyik a világ egyetemei között a rangsorban rövid idő alatt a 34. helyről a 31. helyre kúszott fel, tehát nem egy akármilyen egyetem. Ugyanakkor azt is elmondanám önnek, hogy ez az egyetem 30 ország és régió 200 egyetemével és kutatóintézetével tart fenn cserekapcsolatot, ugyanakkor pedig a teljesség igénye nélkül említeném itt a Harvardot, a Yale-t, a Columbia Egyetemet, valamint a Fudan tagja a Universitas 21-nek, amely a világ vezető egyetemeinek a szövetsége. Érdekes módon Németországban, azonkívül Európa északi országaiban senki nem kifogásolja és nem emel kifogást az ellen, hogy a Fudan Egyetemen kutatás-fejlesztést, tudományos munkát, külföldi egyetemisták bevonásával egy rendkívül magas színvonalú egyetemi képzést folytatnak. Ugyanakkor olyan képzéssel jönnek ki a diákok erről az egyetemről, hogy büszkén vallják, hogy hallgatói lehettek egy ilyen egyetemnek, egy ilyen campusnak, és olyan tudásra tesznek szert azokon a területeken, amelyet én is említettem önnek, amely létrejönne Magyarországon, függetlenül attól, hogy a miniszterelnök úr megígérte, hogy a pestieket, a fővárosban élőket nem fogjuk becsapni, és lehetőséget teremtünk a véleményüknek a megfogalmazására. Számomra ez azonban csak egy dolgot jelent, amit ön elmondott, hogy becsapták a budapestieket. Becsapták azért, mert egy olyan területen kívánunk egy rendkívül magas színvonalú diákvárost létrehozni, amely egyébként szégyenfoltja a fővárosnak, és ugyan már több kormány is volt a rendszerváltás óta, de egyiknek sem volt lehetősége arra, hogy finoman fogalmazzak, hogy megvalósítsa, felszámolja azokat az állapotokat, amelyek azon a területen találhatók, ahol létrejönne a Diákváros, és ahova az egyetem is telepítésre kerülne. [[21.00]] Én még annyit fűznék hozzá önnek, és remélem, megfontolja az általam mondottakat: tudja, mire mondott nemet, és tudja, mire mondott nemet a baloldal az egyetemmel kapcsolatban? Elmondom önnek, mert látom, hogy úgy néz rám, mintha nem értené, hogy miről beszélek. A Fudan Hungary Egyetemmel létrejönnek kutatóintézetek, laborok, könyvtárak, oktatási épületek, adminisztrációs épületek, kollégiumok, vendéglátó-, szálláslehetőségek, sportkomplexumok, konferencia-központok. Ezek mind megvalósulnak Budapestnek egy olyan kerületében, amely egyszerűen bekapcsolódna a világ vérkeringésébe, egy olyan lehetőséget teremtene, ahol a diákok, nemcsak Budapestről, az országhatáron túlról, a világ bármely részéről, vidékről, Magyarországról itt tanulhatnának ezen az egyetemen, és büszkén vallanák, hogy ők magyarok, és ezzel a tudással bárhol meg tudnak jelenni a világban. Én nagyon örülök annak, hogy Magyarországnak olyan egyetemei vannak, amelyek a világranglistán szintén rendkívül jó helyet foglalnak el, itt megemlítem a Semmelweis Egyetemet, akár a Debreceni Egyetemet, a Pécsi Tudományegyetemet, ahol én is végeztem. Én nagyon büszke vagyok arra, hogy hallgatója lehettem valamikor annak az egyetemnek, és olyan hallgatókat bocsátanak ki ezek az egyetemek, akik megállják a helyüket a világban, és mindenhová hírnevét viszik Magyarországnak. Na, most akkor, képviselő úr, tudja, ön a baloldallal együtt erre mondanak nemet. Én azt gondolom, hogy ez szégyen. Köszönöm a figyelmet. [[Taps a kormánypártok padsoraiból.]]
Köszönöm szépen, Mátrai Márta képviselő asszony, háznagy asszony. Megadom a szót Hajdu László képviselő úrnak, DK.
Köszönöm a szót, elnök úr. 2014-15 fordulóján a XV. kerületben volt egy ígéretes kezdeményezés, az akkor fideszes országgyűlési képviselőnk, László Tamás hozta a kapcsolatot, illetve a kormány felé ő végezte a tárgyalást. Van nekünk egy volt orosz laktanyánk, amely 70 ezer négyzetméteres üres ingatlan volt akkor még, és ennek a területén van egy 24 ezer négyzetméteres, egészen újszerű, tehát a rendszerváltás előtt szinte átadott többszintes, jó állapotban lévő épület. Noha ennyi év alatt azért az állapota eléggé rossz állapotban van. Ez egy kínai befektetés lett volna. Amiért hozzám került, a XV. kerületben van jelentős referencia, akkor én polgármester voltam. A referencia úgy kezdődik, hogy nálunk van az Ázsia Center, tehát ismerjük a kínai embereket, számos kínai politikussal, vezetővel tárgyaltunk. Valóban úgy van, hogy általában a tárgyaló delegációban van legalább egy valamilyen politikai ember, úgy is mutatkozik be, nem hallgatja el, hogy ő a kommunista párt ilyen vagy olyan megyei vezetője, tartományi titkára. Ezekkel kellett tárgyalnunk. Megvalósult az Ázsia Center, viszonylag gyorsan, alig másfél éves építkezés alatt. Tehát ez egy jó referencia volt. Majd megvalósult a China Mart, amely Kína és Magyarország nagykereskedelmi központja, hatalmas épület szintén, úgy, hogy egyetlen fillérbe természetesen Magyarországnak nem került. Kína hozta az építményt, ő megvásárolta a telket, ő hozta a terveket, az engedélyezés tartozott ránk. Ez az Ázsia Center esetében is így volt. Tehát nem mi vettük fel a hitelt, és nem mi fizettük vissza, hanem gyakorlatilag ez egy kínai valóságos befektetés volt. Ennek alapján számos kínai került a kerületbe, részben kereskedőként, részben családtagként, ezért ebben a kerületben megvalósult az Európában ma is első állami oktatásban, tehát a KLIK-hez tartozó oktatásként a két tannyelvű, tehát magyar-kínai általános iskola, majd pedig, amikor a 8. osztály elérkezett, gimnáziummá is változott, és most már érettségiző gyerekek jönnek onnan ki. Azt kell mondjam, hogy az érettségiző gyerekek…, állami megállapodások vannak mögötte, tehát ez is jól vizsgázik, eredeti kínai tanárok tanítanak. Tehát azt kell mondjam, hogy ebben a gimnáziumban 15 most utaznak majd haza, ha a tanévnek vége van anyanyelvi szintű kínai pedagógus van, és ez a KLIK által működtetett iskola egy elit iskolává vált, nem így indult, de mára már mindenki rájött, hogy ez az iskola milyen jó. A magyar állam ebben is 50 százalékban részt vesz. Ha ezt felsorolom, akkor azt kell mondjam, hogy igen jó kínai referenciák vannak már itt Magyarországon, és ebből jelentősek a XV. kerületben. Ha még azt is hozzáteszem, hogy körülbelül 700 kínai állandó lakos él a kerületben, akkor azt kell hozzáraknom, hogy a legkevesebb probléma a kínai polgárokkal van. Tehát mind rendőrségi, mind egyéb dologban. (Az elnöki széket Jakab István, az Országgyűlés alelnöke foglalja el.) Ami miatt idehozom, az az, hogy abban a bizonyos orosz laktanyában, amivel kezdtem, egy olyan projekt valósult volna meg, ami a hagyományos kínai gyógyászatnak lett volna egy alapfokú képzője, egy középfokú képzője, és majd később, mint az előbb említett középiskola, egy felsőfokú képzése. Ennek a megvalósítását viszont már elkaszálták, és azt kell mondjam, hogy azok az érvek, amelyeket most itt hallgatok, azok pont fordítva hangzottak akkor el, hogy na, ide aztán a kínai kommunisták nem jönnek! Ezt az akkori Fidesz-kormány mondta. Tehát ide mit akartok hozni? A Kínai Kommunista Párt ilyen és ilyen szintű vezetőit? Hát, szó sem lehet róla, ide nem jönnek kommunisták! Elég volt belőlük egy. Körülbelül ezt kellett hallgatnom, ez ment folyamatosan, ez a tárgyalás. És ez most visszacseng nekem, mert ebben az épületben bentlakásos kollégium lett volna, a hagyományos képzést nyilván kínai orvostanárok végezték volna, jelentős igény volt arra, mert a természetgyógyászati boltokban képzés nélküli emberek árusítják a természetgyógyászati termékeket, és ezeknek az alapfokú, középfokú végzése lett volna az első üteme, később pedig főiskolai vagy egyetemi képzésig is fejlődhetett volna. Akkor ugyanez a kormány egy ilyet, csupán szinte érzékeltem, hiszen számos tárgyaláson részt vettem ideológiai okok miatt elvetett. Volt olyan konferencia, ahol ott volt a pécsi egyetem, a Semmelweis Egyetem, a Debreceni Egyetem és sok mindenki más, ahol ismertették ezeket az előadásban elhangzott projekteket, részben támogatták, részben fenntartásokkal fogadták a magyarok. Ott is elsősorban ez az ideológiai különbség jelent meg. Azért szeretném ezt megemlíteni, mert most fordult a kocka, van sikeres referencia a XV. kerületben, jó néhány nagybefektetés, és aztán van most egy olyan befektetés, aminél a hitelt mi vesszük föl, az egész tervet a kínaiak készítik, de mi fizetjük, és most azt hallottam, hogy mi fogjuk üzemeltetni, de nem tudom pontosan, hogy igazán akkor mi fordult meg a kormánynál, ha még ’14-15-ben nagyon kommunisták voltak ezek a kínaiak. Köszönöm szépen.
Köszönöm szépen, képviselő úr. Tisztelt Országgyűlés! Megadom a szót Csárdi Antal képviselő úrnak, LMP-képviselőcsoport, a hátralévő idő mértékében.
Köszönöm szépen, igyekszem betartani. Tisztelt Háznagy Asszony! Elnézését kérem, hogy ilyen nagyon zanzásítva fogok válaszolni, de tényleg másfél percem van. Az együttműködést, illetve egy campusnak a sok száz milliárd forintos, a magyar adóforintokból felhúzott építését szerintem nem érdemes összekeverni. Viszont, ha már erre akarunk költeni, akkor én azt gondolom, hogy sokkal előremutatóbb lenne, ha például az előbb említett MIT-val vagy pedig a Caltechhel vettük volna fel a kapcsolatot, de mondhattam volna mást is, most csak a hasamra ütöttem. Biztos emlékszik háznagy asszony, az elmúlt heteknek volt egy szomorú híre, hogy a Fudan Egyetemen az egyik matematikaprofesszor megölte a helyi párttitkárt. [[21.10]] És bocsánatot kérek, szeretném leszögezni, hogy nem ez a lényege, nem ezért mondom el, hogy ezt most megpróbáljam valahogy rákenni erre a kötetre, itt a kisbetűs rész az érdekes: a párttitkár és az ideológiai transzfer. Ugye, nem tervezi, államtitkár úr, hogy a hazai egyetemeken ismételten bevezetik a párttitkár funkcióját, mert ezek a kisbetűs részek egyébként meg fognak jelenni a hitelekben is, amin keresztül a magyar kormány szemérmetlenül kiszolgálja a Kínai Népköztársaság geopolitikai és gazdasági céljait. [[Az elnök a csengő megkocogtatásával jelzi az időkeret leteltét.]] Miért van az, hogy ezt kritikátlanul meg lehet tenni? Köszönöm szépen a türelmét.
Köszönöm. Tisztelt Országgyűlés! Megadom a szót Mátrai Márta háznagy asszonynak, Fidesz-képviselőcsoport. Csak nyugodtan, háznagy asszony, van időnk.
Ebből látszik, hogy nem terveztem, hogy hozzá fogok szólni.
Türelmesek vagyunk, van időnk, csak nyugodtan.
De azt szeretném mondani Csárdi úrnak, hogy hallgassa vissza azt, amiről beszélt. És akkor rá fog döbbenni arra, hogy döbbenet! Először is arról is tanúskodik, hogy fogalmuk sincs arról, hogy mit tartalmaz Magyarország Alaptörvénye. Ha tudná, akkor az azt tartalmazza, hogy Magyarország egy demokratikus jogállam, és az államformája pedig köztársaság. Na már most, Magyarország soha nem lesz ideológiailag azonos a Kínai Népköztársasággal. Ez nem egy ideológiai és az államok közötti ideológiai kapcsolat és átnevelési képzés én nem tudom, hogy ön mit gondolt , hanem ez egy kutatás-fejlesztés, ez egy egyetem, ez egy felsőoktatás, amelyért rajonganak az európai országok, és nagyon jól elvannak, köszönik szépen, egymással. Én nem értem, hogy maguknak mi a bajuk, de gondolom, hogy az, hogy megfutotta ezt a lehetőséget annak idején Gyurcsány Ferenc feleségével, Dobrev Klárával együtt. Szerették volna ezt az egyetemet idehozni, aztán kudarcot vallottak, mert a kínaiak nem óhajtották, hogy Magyarországra ez az egyetem kerüljön. Nagy valószínűséggel azért, mert ismerték az akkori politikusok hátterét, gondolkodásmódját, és nem tartották őket alkalmasnak arra, hogy további tárgyalásokat folytassanak. A jelen álláspont szerint viszont a magyar kormánynak sikerült elérnie, hogy egy nemzetközileg elismert ilyen egyetemet idehoz Magyarországra, amit csak azzal a céllal tenne meg, ezzel Magyarország hírnevét emelje, a magyar gyerekeket, a magyar fiatalokat bevigye ebbe a felsőoktatásba, és ezenkívül pedig hozza külföldről, Európából, a világ bármely tájáról idejelentkezőket, akik a felvételi követelménynek megfelelnek természetesen. És önök itt mindenféle milliárdokról beszélnek akkor, amikor még szó sincs semmiről. Elmondta a miniszterelnök úr; ha odafigyelt volna, képviselő úr, akkor, amikor itt az azonnali kérdések órájában válaszolt, és elmondta, hogy még tervezés alatt van. Még egyelőre nem tudunk számokat mondani. És most is elmondom ismételten, hogy nem figyelt arra, ami a Törvényalkotási bizottság összefoglalójában szerepel, hogy december 31e az a határidő, amíg a kormány kötelezettséget vállalt arra, hogy tájékoztatást ad az Országgyűlésnek az egyetemi beruházással kapcsolatos olyan számszaki kérdésekről, amit nyilvánvaló, hogy mind a tervezők, mind pedig a költségvetés alapján majd az arra vonatkozó és a felkért szakemberek össze fognak állítani, és teljes felelősségük tudatában leteszik az Országgyűlés asztalára. Én továbbra is csak amellett szeretnék érvelni, hogy én nagyon büszke lennék arra, hogyha ez a Diákváros megvalósulna, hogyha eltűnne onnan az a szörnyű, rémes terület, amely Budapest központjához, a főváros szívéhez tartozik, miközben egy olyan területről beszélünk, amely szégyene a városnak, és amely gyakorlatilag egy olyan világszínvonalú egyetemi diákváros lenne, amelyet nemcsak a budapestiek, hanem a vidéki diákok is Magyarország bármely részéről elérhetnének. Ön ne beszéljen arról, hogy mennyi lesz a tandíj! Akkor nyilván a kormány ki fogja dolgozni, hogy mennyi ösztöndíjat kapnak azok a diákok, magyar diákok, akik elérték azt a felvételi lehetőséget, ami a felvételihez szükséges volt és bejutottak az egyetemre, és mindent megteszünk annak érdekében, hogy ezek a diákok a legjobb tudásukat tudják hozni, és majd büszkék leszünk rájuk, amikor a diplomát a kezükbe veszik. Én tiszta szívből kívánom, hogy ez az egyetem megvalósuljon, és Magyarország felkerülhessen arra a listára, ahol olyan kutatók, olyan tudományos előadók és olyan előadók jönnek Magyarországra, akik bejárják a világot, érdekes módon máshol előfordulnak, máshol büszkék rá, hogy találkozhatnak velük az egyetemi szférában, Magyarországon meg valami miatt, a baloldal valami miatt egyszerűen lesajnálja ezt az egészet. És én azt gondolom, hogy ez nagyon méltatlan ahhoz, hogy itt, az ország Házában egy felsőoktatás intézményről ilyen véleményt fogalmazzanak meg, és ezt terjesztik is Budapesten, amivel megtévesztik a budapestieket, ami borzasztó dolog szerintem, és ez az önök felelőssége. Köszönöm.
Köszönöm szépen, háznagy asszony. Tisztelt Országgyűlés! Megkérdezem képviselőtársaimat, kíváne még valaki felszólalni az adott időkeretben. [[Senki sem jelentkezik.]] Jelentkezőt nem látok. Tisztelt Országgyűlés! A vitát lezárom. Megadom a szót Schanda Tamás János államtitkár úrnak, aki válaszolni kíván a vitában elhangzottakra. Tájékoztatom, hogy 15 perces időkeret áll rendelkezésére. Parancsoljon!
Köszönöm a szót. Tisztelt Elnök Úr! Tisztelt Országgyűlés! Ígérem, nem fogom kihasználni a rendelkezésre álló időkeretet, de mégiscsak fontosnak tartom azt, hogy ne maradjanak a levegőben olyan mondatok, amelyek félreértésre adhatnának okot. Egyrészt Csárdi képviselő úr számára szeretném világossá és egyértelművé tenni, hogy mi folyamatosan és következetesen tartottuk és tartjuk is magunkat a megkötött megállapodásokhoz. Világos és egyértelmű, hogy egyébként már egy korábbi Fővárosi Közfejlesztések Tanácsán is, amikor szóba került a Diákváros ügye, akkor a bemutatott prezentáció egyértelműen fogalmazott. Mi Diákvárost, egyetemvárost szeretnénk. Egyetemvárosról beszéltünk már akkor is, és képviselő úr, azt ön is pontosan értheti a magyar nyelv szabályai alapján, hogy egyetemváros egyetem nélkül eléggé elképzelhetetlen. Diákváros diák nélkül is viszonylag elképzelhetetlen, tisztelt képviselő úr, tehát mi semmifajta korábbi megállapodás felrúgásával nem vagyunk vádolhatóak. Ha valaki vádolható ezzel, az pontosan egyébként önök. Önök azok, akik egy fontos szakmai kérdésből, egy, a magyar fiatalok jövőjét érintő kérdésből a saját pillanatnyi, provinciális politikai érdekük miatt politikai hisztériakeltésbe kezdtek. Ezt nagyon szégyellni fogják még éveken és évtizedeken keresztül, tisztelt képviselő úr, csak abban bízom, hogy nem lehetetlenítik el ezzel a sikeres fejlesztések végigvitelét. Az is egy jogos felvetés vagy jogos kérdés is lehetne, hogy a korábbi terveken erről is sokat beszéltünk már itt az Országgyűlésben is a Fudan és a Diákváros elhelyezése máshogyan nézett ki. Megcseréltük ezeket a terveket. De, képviselő úr, ezt számtalanszor elmondtuk már, hogy ezt nem önszántunkból tettük, ezt önök miatt önök miatt! [[Csárdi Antal: Mi kértük!?]] Önök kérték. [[Csárdi Antal nevet.]] Baranyi polgármester asszony és Karácsony főpolgármester úr világossá tették, hogy egyébként nem támogatják ezt az ügyet. Nem támogatják ezt az ügyet, így aztán egyébként nem volt más lehetőségünk rá, mi, akik hiszünk a Diákváros ügyében ellentétben önökkel és mi, akik hiszünk a magyar felsőoktatás megerősítésének az ügyében, amihez hozzátartozik a mi álláspontunk szerint egyébként nemzetközi hírű, a világ legjobb egyetemeinek a Magyarországra hozása, kénytelenek voltunk a két területet megcserélni, azért, hogy a kollégiumfejlesztések az önkormányzati, fővárosi területeken és az állami területeken, míg az egyetemfejlesztés pedig az állam területeken tudjon megvalósulni. De ezt végig következetesen elmondtuk, hogy mi ezt nem így terveztük. Önök, önök voltak azok, önök voltak azok [[Csárdi Antal felé fordulva:]] nevethet, képviselő úr, nevethet, de inkább szánakoznia kéne , önök voltak azok, akik ezt a helyzetet előidézték. Képtelen dolog az is, hogy amikor mi arról beszélünk, hogy ha már egyébként a politikai hisztériakeltésükkel ezt a helyzetet előidézték, akkor mi egyébként támogatjuk azt, hogy legyen egy népszavazás, és önök újra és újra megkérdőjelezik ennek a komolyságát. [[21.20]] Mi hiszünk a magyar emberekben, és hiszünk abban, hogy egyébként a népszavazás egy jó és hasznos eszköz. Számtalan alkalommal a magyar emberek egyébként kiálltak a nemzeti polgári kormány politikája mellett, egyébként az önök baloldali politikájával szemben a népszavazás intézményében. Mi azt gondoljuk, hogy ez a kérdés egy olyan kérdés, amit valóban el lehet dönteni egy népszavazás keretében, de akkor és ott, amikor erről már reális döntés hozható. Ez pedig akkor van, amikor vannak kész tervek, amiken az önök ügyködése miatt egyébként jelentős módosításokat kell végigvinni, megvannak a tervek, pontosan látható, hogy egyébként ezek a tervek mennyibe fognak kerülni, milyen előnyei vannak ennek a fejlesztésnek, és milyen ára van, akkor lehet erről döntést hozni. Mi ezt a helyzetet szeretnénk elhozni, és önök még ezt is támadják, tisztelt képviselő úr. A másik, amire csak azért reagálok, és igazából méltatlan is az egész vita, de, képviselő úr, a valóság egyszer szembe fog jönni önnel is. Tehát lehet, hogy még elhiszi a baloldali friss szövetségeseiről, illetve Gyurcsány Ferenc különböző fiókcsapatairól, hogy egyébként ők ne lennének kommunisták, de van egy rossz hírem, hogy ők kommunisták és a kommunisták utódjai. És, tisztelt képviselő úr, nem érdemes önmagát abban áltatnia, hogy egyébként ne a régi baloldallal fogott volna össze. Ön összefogott a régi baloldallal, a régi kommunistákkal és az új baloldallal és az új kommunistákkal, akikkel egyébként egy időben még egy pártban is volt. Ez a helyzet, tisztelt képviselő úr. Ezért aztán bennünket támadni, azokat a polgári nemzeti pártokat támadni, amelyek komoly és valódi antikommunista alapokon állnak, mert azért a Fidesznél és a Kereszténydemokrata Néppártnál nagyobb antikommunista párt a magyar rendszerváltás története óta [[Csárdi Antal: Kérdezzük meg Kövér …!]] soha nem is volt. Ha valaki mindent megtett a rendszerváltásért [[Csárdi Antal közbeszól.]] [[Csárdi Antal közbeszól.]] , mindent megtett a rendszerváltásért, az pontosan egyébként a Fidesz és a Kereszténydemokrata Néppárt. Képviselő úr, ez a helyzet. A valóság önnel is… (Csárdi Antal közbeszól.) A valóság önnel is szembe fog jönni. Tisztelt Képviselő Úr! Az is legyen világos és egyértelmű, és egy utolsó mondat erről csak a második hozzászólásához, hogy párttitkárok nem a nemzeti polgári kormány alatt, hanem a baloldali kormányok és a kommunista rezsim alatt voltak a felsőoktatási intézményekben. Tehát méltatlan ez a típusú vádaskodás. Azzal pedig, hogy egyébként önök azt állítják, hogy a világ egyik legjobb egyeteme ideológiai képzést végez, önmagukról állítanak ki szegénységi bizonyítványt, ez a helyzet, tisztelt képviselő úr. Magukról állítanak ki szegénységi bizonyítványt, amikor egy felsőoktatási intézményt, amely a világ legjobbjai közé tartozik, elkezdenek gyalázni és megpróbálják lehúzni az önök kicsinyes pártpolitikai céljaikhoz. Hajdu képviselő úr felvetését én nem teljesen értettem. Ha jól értem, akkor azt feszegeti, hogy a XV. kerületbe kellene vinni egyébként a Fudan Egyetemet, vagy hogy ott vannak olyan fejlesztési területek. Nem volt teljesen egyértelmű, hogy most a fejlesztés ellen vagy a fejlesztés mellett beszélt a képviselő úr. Én nem csodálkoznék azon, és egy igazi lokálpatrióta hozzáállásnak gondolnám, hogyha egyébként azt kezdeményezné, hogy akkor kerüljön át az egyetem a XV. kerületbe. Nem volt számomra teljesen világos, hogy mire is próbált utalni. De abban abszolút egyet tudok érteni önnel, és azért ezt is húzzuk alá egy ilyen késői órán, hogy egyébként a Kínával, a kínai gazdasággal, a kínai kutatás-fejlesztéssel, a kínai tudásiparral való együttműködés igenis fontos kérdés, és ennek örülök, amikor ezt a Demokratikus Koalíció padsoraiból is megerősítik, abból a pártból, amely egyébként a leghangosabban támadta a kínai vakcinákat, amelyek több mint egymillió magyar ember életét és egészségét védik ezekben a percekben is. De örülök annak, hogy önök is ezek szerint fölismerték azt, hogy a magyar jövő szempontjából, a magyar gazdaság, a magyar kutatás-fejlesztés stabilitásának szempontjából, Magyarország biztonsága szempontjából különösen fontos, hogy a keleti tudás, a keleti gazdaság irányába is egyébként nyitottak legyünk. Végezetül engedjék meg, hogy ismételten megköszönjem háznagy asszonynak a törvényjavaslat részletes ismertetését, és csatlakozzam hozzá abban is, hogy arra kérjem a tisztelt Országgyűlést, hogy a holnapi napon a törvényjavaslatot támogató szavazatukkal támogatni szíveskedjenek. Köszönöm megtisztelő figyelmüket. [[Mátrai Márta tapsol.]]
Köszönöm szépen államtitkár úr válaszát. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Mai napirendi pontjaink tárgyalásának végére értünk. [[Csárdi Antal: Ne már! Úgy belejöttem!]] Most napirend utáni felszólalásokkal folytatjuk munkánkat. Napirend utáni felszólalásra jelentkezett Hajdu László képviselő úr, DK-képviselőcsoport. Látom, meglepődött képviselő úr. Varga Zoltán képviselő úr következett volna, csak nincs az ülésteremben, ezért önnek adom meg a szót. Parancsoljon!
Elnök úr, köszönöm a szót. Tisztelt Ház! A választókerületemből hoztam a témát: egy egészen egyszerű dologról szeretnék beszélni, a lokálpatrióták XV. kerületi ténykedéséről, a lokálpatriotizmusról. Az a kerület, amelyet én képviselek, Rákospalota, Pestújhely és Újpalota hármasából áll. Ez azt jelenti, hogy három típusú történelmi időszakban keletkeztek, három típusú kultúrája van, hagyománya van, és a lokálpatrióták e hagyományok őrzői, folytatói, új hagyományok teremtői. Így van száz körüli civil szervezet, illetve vannak nyugdíjasklubok, vannak lobbiszervezetek és vannak hagyományőrzők is, amelyek nem formalizáltak. Van egy kerületi lokálpatrióták egyesülete is, amely megalakulásakor már azt tűzte ki célul, hogy „a kerület lokálpatriótája” című kitüntetést alapít és ad át minden évben három kerületi legjobb lokálpatriótának, mégpedig úgy, hogy ezt a kerület polgárai javasolhatják, és nem egy esetben akár a százat is eléri a javaslat erre a kitüntetésre. Itt van szerepe annak, hogy a lokálpatrióták, amely egy szövetség is egyben, az aktív lokálpatrióta civil szervezeteket is mint egy ernyőszervezet összetartja, együtt szavazzák meg, hogy ki lesz a kerület lokálpatriótája. Ez most van meghirdetve a XV. kerületben. Az elmúlt esztendőben egy lelkész, egy vezető óvónő és egy sportegyesület elnöke kapta, mégpedig vita nélkül, olyan hosszú, évtizedes szolgálati idejük és lokális teljesítményük volt. A lokálpatrióták másik jellemzője az, hogy számos helyi rendezvény nélkülük nem bonyolítható, maguk önálló rendezvényeket szerveznek, és azt lehet mondani, hogy minden olyan ellen, ami sérti a jó ízlést, föllépnek. És vannak persze kétkedőink is. Vannak olyanok, akik nem hajlandók a magánéletükből a lokális ügyek iránt pár órát, vagy nem is beszélve, pár estét vagy egy szombat-vasárnapot, vagy egy nemzeti ünnepen kimenni, de arra igen, hogy a Facebookon, a Messengeren vagy valami más helyen mindezeket kívülről, úgy társadalmon kívülről bírálják, és ilyeneket is meg kell tekintenünk. Most volt nem régen a nemzeti összefogás napja, és pont ezek a kétkedők, akik egyébként ilyesmiket hiányolnak, nem jelentek meg, egy szál virágot nem hoztak el, noha nyilvánosan meg volt hirdetve, hogy érkezzenek, jöjjenek el. Vannak olyan akciók, amikor közösen elmegyünk, és a parkokat rendbe rakjuk, játszótereket nincsenek ott. [[21.30]] De ott vannak akkor, amikor bírálni kell valamit, mégpedig a helyi, mondjuk, önkormányzati vezetőt, vagy valami olyan vállalkozót, aki valamit próbál tenni a kerület érdekében. Igaz, hogy ezek arról nem is szoktak szólni, hogy éppen sarc alatt van az önkormányzat, és hogy mennyi pénzünk van megvonva, ami a kátyús utakban jelenik meg, a járdák felújításának hiányában jelenik meg, sok esetben a hulladékok összegyűjtésének hiányában. Ezek erről nem nagyon szólnak. Persze, szólnak arról, hogy előválasztásra készül a baloldal, ezen gúnyolódnak, vagy hogy Barkóczi Balázs, a DK szóvivője az egyik előválasztási jelölt ott, aki éppen, mondjuk, nem a kerületben él pillanatnyilag, bár pár napon belül már kerületi lakos lesz, ő a „gyüttment”, és mindenkire van egy szavuk az ilyen ellen-lokálpatriótáknak. Azt gondolom, hogy ezt elfeledve a legfontosabb az, hogy szerencsére egy jó közösség akkor alakul ki, ha sokan vannak, akik magukénak érzik a kerületet, akik szinte kerületi hazafiaknak érzik magukat, a saját hazájuknak érzik Pestújhelyt, Rákospalotát, Újpalotát, és azt gondolom, hogy ezért a tettükért hoztam ide ezt a pár gondolatot. Köszönöm nekik, hogy tesznek a kerületükért. Köszönöm a szót.
Köszönöm szépen, képviselő úr. Tisztelt Országgyűlés! Szintén napirend utáni felszólalásra jelentkezett Bősz Anett képviselő asszony, DK-képviselőcsoport: „Köszönet az egészségügyi, valamint a szociális dolgozóknak Érden és térségében is!” címmel. Megadom a szót képviselő asszonynak.
Köszönöm a szót, elnök úr. Tisztelt Képviselőtársaim! A harmadik hullámnak vége, és ilyenkor fontos visszatekintenünk a jó dolgokra is, hiszen több olyan honfitársunk van, akitől rengeteget kaptunk. Elsősorban az egészségügyi és a szociális dolgozók között találjuk őket, de többen voltak olyan kisvállalkozók és nagyobbak is, akik készek voltak tenni már a járvány első hullámában is annak érdekében, hogy a lehető legtöbbeknek enyhítsük a fájdalmát, legyen szó a karanténban rekedt idős honfitársainkról, azokról a betegekről, akiket otthon ápoltak a családtagok, vagy azok, akik kontaktszeméllyé váltak, és így maguk nem tudtak bevásárolni járni. De az idősek és azok, akik szociálisan rászorultak, ahol például kiesett egy kereső a családból, és azonnal segítségre volt szükség, szóval, tényleg azt kell mondjam, hogy Érd a legszebb arcát mutatta már az első hullámban is. Hogy az egészségügyi dolgozókra tekintsünk, mindenekelőtt Érden a Romics László Egészségügyi Intézményben, a tárnoki Egészségházban, Sóskúton, Pusztazámoron, Diósdon, Törökbálinton, a háziorvosi rendelőkben olyan emberfeletti teljesítményt nyújtottak az egészségügyi dolgozók, amiért a legmélyebb tisztelet illeti őket. Az oltópontokon változatlanul folyik az oltás, bár a tömeges oltásnak jelenleg hazánkban vége van, legalábbis ami ezt a hullámot illette, de azt kell mondjam, hogy nem elég egyszer-kétszer megemlékeznünk arról, hogy akár a törökbálinti tüdőgyógyintézetben a felállított, kijelölt parkolóhelyekkel, a fesztelen gondoskodással, az észrevétlen biztató mosolyokkal, azokkal a pillanatokkal, amikor mondjuk, felütötte a fejét valamifajta káosz, és akkor az ott szolgálatot teljesítő honvédségi dolgozók az egészségügyesekkel karöltve küzdöttek azért, hogy ebből alig-alig vegyünk észre valamit mi, páciensek, akik oltásra jelentkeztünk, nos, ha valami, akkor ez egy óriási nagy dolog volt. Tényleg a helyzet komolyságához mért fesztelenség, ami fegyelmezettséggel párosult, és olyan emberséggel, amiben, azt hiszem, hogy éreztük azt, hogy tényleg ez a vírus nem válogat, tényleg egymásért vagyunk, és tényleg vannak olyan honfitársaink, akik kizárólag arra áldozták az idejüket, nemcsak az elmúlt években, hanem feltehetően az egész életükben, hogy más honfitársainkat szolgálják, és ezért köszönet illeti őket. Köszönet illeti továbbá a védőnőket, akik egyébként zavartalanul megvalósították a szolgáltatást. Legyen szó azokról a kistestvérekről, akikkel megérkezett a bölcsődés nagytestvér, akár az átmeneti helyre szorulva, ellátták őket, segítették a nagytestvéreket abban, hogy egy kicsit játsszanak, amíg ellátják a piciket, segítettek a várandósoknak, segítettek azoknak, akik első szülő kismamák, és tényleg zavartalanul folyt minden Érden és térségében. A szociális gondozót illeti még óriási tisztelet és köszönet, amiért egy pillanatra sem állt le az ellátás, sőt azt kell mondjam, hogy az önkormányzatokhoz befutott extra igények, amik abból eredtek, hogy egyre többen veszítették el a munkájukat, vagy akár időlegesen lehetetlenültek el mint vállalkozók, egy percre sem, pedig nagyon nehéz helyzetbe került a finanszírozás, nem állt le a hajléktalanellátás, nem állt le az idősgondozás, és nem állt le a rászorulók gondozása sem. Ez is egy óriási dolog volt Érden és térségében, és azt hiszem, hogy a szociális gondozó is egy olyan szolgálatot teljesített, amire méltán lehetünk büszkék. Végezetül beszélnünk kell azokról a civilekről, akik sosem láttak még ilyet, és azt hiszem, hogy egyikünk sem látott még ekkora világjárványt, legalábbis az én korosztályom biztosan nem. Megmozdultak kicsik és nagyok, megmozdultak zöldségesek, pékek, azt mondták, hogy ezeket a rekeszeket én azért raktam félre, hogy aki most nem tud gyümölcsöt és zöldséget venni, annak is kerüljön valami az asztalára húsvétkor, annak is legyen holnap mit enni, annak is legyen zsömléje, annak is legyen kenyere. Én azt mondom, hogy le a kalappal önök előtt, és nagyon köszönöm ezt az élményt itt az elmúlt másfél évben. Tényleg azt hiszem, hogy jó volt Érden lenni, jó volt érdinek lenni, jó volt Érden körbenézni és azt mondani, hogy számíthattunk egymásra. Bár én magam még csak egy bő hét múlva fogom megkapni majd Törökbálinton a második oltást, de azt hiszem, hogy mondhatom, hogy a lehetőségekhez mérten mindannyian biztonságban éreztük magunkat, és ha valami, akkor ez egy világjárványban óriási. Még egyszer köszönöm, és örülök, hogy így búcsúzhatok ettől a parlamenti évadtól. Köszönöm, hogy meghallgattak.
Köszönöm, képviselő asszony. Tisztelt Országgyűlés! Szintén napirend utáni felszólalásra jelentkezett Steinmetz Ádám képviselő úr, Jobbik-képviselőcsoport: „A választás tétje” címmel. Öné a szó, képviselő úr.
Köszönöm a szót, elnök úr. Tisztelt Országgyűlés! Idén szeptemberben előválasztást tartunk, előválasztást, melynek tétje a legalkalmasabb jelöltek kiválasztása; azoknak a személyeknek a kiválasztása, akik 2022-ben egy az egy elleni küzdelemben legyőzhetik a Fidesz jelöltjét. Az a megtiszteltetés ért, hogy a Jobbik, az LMP és a Mindenki Magyarországa Mozgalom támogatásával a Somogy megyei 3. számú választókerületben indulhatok a somogyi emberek képviseletéért. Teljes erőbedobással fogom lejátszani ezt a meccset is, mert a somogyi emberek többet érdemelnek annál, mint amennyit most kapnak; több figyelmet, több lehetőséget, több fizetést, több nyugdíjat, valamint szebb jövőt, és kevesebbet a beváltatlan ígéretekből, és a semmitmondó, pökhendi válaszokból. A Fidesznek 11 éve volt arra, hogy Magyarországot és Somogyországot felvirágoztassa, de ez nem sikerült. Ne vitassuk el a pozitív eredményeket, mert ilyenek is voltak, de a jóléti Magyarországot nem sikerült megteremteni; egyes kiváltságosok jólétét viszont annál inkább. Személy szerint ezt mérhetetlenül sajnálom, és felteszem a kérdést, vajon miért nem tudták a hatalmat a közjó érdekében gyakorolni. De nemcsak nekem vannak kérdéseim, hanem a somogyi polgároknak is, akiknek nincsen lehetőségük önöktől kérdezni. Ha megengedik, most az ő kérdéseiket fogom feltenni. János arra szeretne választ kapni, hogy ha az országot felszabadította a járvány alól a Fidesz 133 legbátrabb embere, akkor mégis minek kell még mindig Orbán Viktor kormányának teljes felhatalmazás. Sándor Öreglakról azt kérdezi önöktől, hogy miért nem illik bele a céljaik közé Lengyeltóti térségének felzárkóztatása. Emese nem érti, miért vonták vissza azt a törvényt, miszerint a leszázalékoltak a minimálbér másfélszeresét kereshetik havonta, és ezzel miért vették el a talpra állás reményét azoktól is, akik a legkiszolgáltatottabbak közé tartoznak. József Balatonmáriafürdőről azt kérdezi, hogy a marcali kórházzal mi a helyzet. Kinek biznisz az, hogy egy vizsgálatért Kaposvárra kell utazni? No, hát ezt is jó lenne tudni, és minden valószínűség szerint azoknak biznisz, akik továbbra sem hajlandóak visszaadni a marcali kórház önállóságát. Gyöngyi Nagybajomból nem érti, miért nem foglalkoznak a nevelőszülőkkel, miért nem nyújtanak nekik semmiféle segítséget. [[21.40]] Mónika Balatonfenyvesről jogosan kérdezi, hogy a külföldi embereknek a foci-Eb-re váltott jegy miért egyenlő a védettséggel, míg a magyar emberekre ezek a jogok nem vonatkoznak, és ha teltházas Eb-meccset lehet tartani, miért nem törlik már el a védettségi igazolvánnyal járó diszkriminatív korlátozásokat. Egy hasonló kérdést éppen ma tettem fel az Országgyűlésben, de Rétvári államtitkár úr nem válaszolt. Lénye-gében csak annyit mondott, mintegy biztatásképpen, hogy mindenki oltassa be magát. Mária Siófokról azt szeretné tudni, elgondolkodtake már azon, hogy ha a magyar emberekre költik azt a pénzt, amit a saját haveri körükben költenek el, milyen minőségű ország is lehetne a miénk. Pontosan erről beszéltem én is a felszólalásom elején, és úgy látszik, hogy nem csak engem zavar az, amit csinálnak. És végül Ádám Balatonkeresztúrról pedig azt kérdezi, hogy készülneke már a 2022-es megmérettetésre, mert az emberek készülnek már, hiszen érzik, az ország megérett a változásra. A változást pedig egy sikeres előválasztással érhetjük el, melyet követően egy csapatként mérkőzhetünk meg a szebb jövő reményében. Ez tehát a választások tétje, valamint az is, hogy a jövőben kapunke majd választ a korrekt, tisztességesen feltett kérdéseinkre és megoldásokat a problémáinkra. Ne feledjük, együtt erő vagyunk! Köszönöm a megtisztelő figyelmet.
Köszönöm, képviselő úr. Tisztelt Országgyűlés! Szintén napirend utáni felszólalásra jelentkezett Ander Balázs képviselő úr, Jobbik-képviselőcsoport. Megadom a szót, képviselő úr.
Köszönöm a szót, elnök úr. Tisztelt Képviselőtársaim! Georges-Louis Leclerc, Buffon grófja, XVIII. századi francia tudós azt mondta, hogy „a stílus maga az ember”. Ezt jó néhányszor a fejemhez vágták vagy a miniszteri padsorokból, vagy pedig az elnöki pulpitusról Kövér László, akkor, amikor szerinte nem beszéltem elég emelkedett stílusban Kaletáról, az aberrált pedofil szörnyről, vagy éppen legutóbb Fónagy János államtitkár úr, amikor az állami vállalatoknál cselédbéren tartott dolgozók elmaradó béremelését firtattam. Nagyon jó lenne, ha a kormánypárti padsorokból ezt a stíluskérdést fölvetnék majd a NER nagy parazitáinak is, mondjuk, a 47 milliós Mercedes terepjáróból észt osztogató, viszont a magyar valósággal ritkán találkozó jóembernek, vagy éppen a 160 milliós Philippe Patek karórával a vitorlásán pózoló, mondjuk úgy, hogy propagandagurunak. És akkor a legnagyobbról még nem is beszéltem, ő a nemzet gázosa, akinek a válság előtti vagyonát a Forbes magazin 407 milliárd forintra becsülte, aztán egy kis megingás után ez mostanra 455 milliárd forintnyira hízott. Tehát tulajdonképpen egy esztendő alatt 48 milliárd forintos vagyongyarapodással állunk szemben. Osszuk el ezt 365-tel! 131 millió forint jön ki egy napra. Osszuk el 24-gyel! 5 és fél millió forint óránként. Osszuk el 60-nal! Percenként 91 ezer forintra jön ki ennek az embernek az áldásos ténykedése. Nézzük csak, hogy akkor mennyit érnek, és milyen stílust engedhetnek meg maguknak a vidéki dolgozók, a vidéki melósok ott, szűkebb pátriámban, Dél-Somogyban is. Föltehetjük a kérdést, hogy mit ér a melós, ha somogyi. Az a helyzet, hogy a multik tartományává és a NER oligarcháinak, mondjuk úgy, szintén csak valamiféle feudális uradalmává züllesztett Magyarországon bizony elég keveset. Ha megnézzük azt, hogy mondjuk, a szlovák minimálbér most már 70 ezer forintnyi euróval körözi le nettóban és euróban a magyart, ha megnézzük azt, hogy a román medián átlagbér, órabér beérte, illetve kicsit már meg is előzte a magyart, akkor azt hiszem, hogy statisztikai oldalról is alátámasztást nyer az, amit mondtam. De ezen nem kell csodálkozni, hiszen maga Orbán Viktor volt az, aki évekkel ezelőtt Szaúd-Arábiában úgy próbálta idecsábítani az arab befektetőket, hogy a minőségéhez képest milyen olcsó a magyar munkaerő, és milyen rugalmas a munka törvénykönyve. Kérem szépen, ez nem más, mint a szociopata, társadalomromboló, neoliberális filozófia megtestesülése! Ez az, amiből mi nem kérünk. Nézzük tovább! Dél-Somogy három járási székhelyén a nettó átlagos havi bér 170 ezer forint körül mozog, és az ottani 77 településből van 15 olyan, ahol a sok közmunkás miatt még a 100 ezer forintot sem éri el a havi átlagbér. Tehát 100 ezer forint, ennyit keres, vagy ennyivel gyarapodott tulajdonképpen percenként Mészáros Lőrinc az elmúlt esztendőben. Szóval, ez az a dolce vita, ami ott fönt van, lecsorog, és az a helyzet, hogy tisztelet a kivételnek, de bizony néhány narcisztikus vagy éppen szociopata, pszichopata személyiségjegyekkel rendelkező munkáltató éppen ezért használja az ottani munkavállalókat valamiféle kizsigerelhető és róluk hét bőrt is lenyúzható munkaerőállatnak. Ez az, ami nem a magyar nemzeti érdekeket szolgálja. Alacsony bérek alacsony nyugdíjakat fognak eredményezni. Ott van, mondjuk, Panni néni Nagyatádról, aki 40 évet ledolgozott. 94 ezer forintot visz haza havonta, és most 564 forint kompenzáció jár majd neki havi szinten. Ebből a 40 évből 28 évet a nagyatádi kórház mosodájában töltött el, és hogy ezt a nyomorúságos nyugdíjat ki tudja egészíteni, még mindig takarítani jár pluszban. És ha stílusnál tartunk, akkor talán XIII. Leó pápa nem lesz egyfajta botránykő a kormánypárti padsorokban, amikor 1891-es Rerum novarumjában azt fogalmazta meg, hogy rút és embertelen dolog a munkavállalókat a puszta haszonszerzés eszközeként használni. Ez lenne az a filozófia, amit meg kellene hogy fogadjanak ott, a kormánypárti padsorokban [[Az elnök a csengő megkocogtatásával jelzi az időkeret leteltét.]] és ezért is lett volna hasznos, ha elfogadják azokat a költségvetési módosító javaslatokat, amelyek az olyan vidéki munkavállalók érdekeit szolgálták, mint amilyenek ott élnek Dél-Somogyban. Köszönöm a türelmét, elnök úr. Hajrá, Dél-Somogy!
Köszönöm, képviselő úr. Tisztelt Országgyűlés! Szintén napirend utáni felszólalásra jelentkezett Varga Zoltán képviselő úr, DK-képviselőcsoport. Megadom a szót, képviselő úr.
Köszönöm szépen a szót, elnök úr. Köszönöm, már csak azért is, mert megint Debrecenről kívánok beszélni. Tudják, arról a városról, amelynek lassan könyvtárnyi irodalma van a fideszes lózungokból. Voltunk mi már minden, de szerintem ezt önök nagyon jól tudják. Az utóbbi évtizedekben leginkább a Fidesz őrvárosaként szerették emlegetni szeretett városomat, majd persze szintén a Fidesz alternatív fővárosa lettünk, és persze mindezt csak azok után, hogy Budapesten újra győzedelmeskedett a józan ész, és ezzel természetesen bukott az orbáni diktatúra és Tarlós cinikus uralma. És valójában ekkor durrant el a kormánypárt agya végképp, és az elszabadult hajóágyúként pusztító, minden logikát és értelmet mellőző kormánypropaganda Debrecenből valami őrült kommunikációs fegyvert próbál kovácsolni. Kiderült, hogy önök, tisztelt kormánypárti képviselők nagy valószínűség szerint , Budapestet mára már kiretusálták a saját térképeikből, gondolatban talán már a helyét is sóval hintették be, már Debrecenben akarnak mindent megépíteni. Ideköltöztetnének, ahogy halljuk, minisztériumot, múzeumot, mindent, ami mozdítható, akár van értelme, akár nincs. Egyrészt azért, mert Budapestet, a budapesti szavazókat büntetni akarják, másrészt pedig a jobb napokat is látott Kósa Lajos városának gondolják Debrecent, ahol bármit meg lehet csinálni. És Orbánék úgy hiszik, önök úgy hiszik, hogy Debrecennel, Debrecen lakóival önök bármit megtehetnek. Elbizniszelik a város határában lévő legjobb földeket. Hozzá kell tegyem, hogy nemcsak a város legjobb, hanem az ország legjobb földjeiről beszélünk, ahova majd BMW-gyárat akarnak építeni. Hozzá kell tegyem, ez a gyár azóta is áll, nem épül, viszont már a csillagos egekben van milliárdos költésének az ára. Amit az átlag debreceni az építkezés során tapasztal, az nem más, mint az irdatlan mennyiségű szálló por, a lezárások, és a lezárások mellett kénytelenek vagyunk tudomásul venni az egekbe szökő ingatlan- és albérletárakat. Mára a Fidesz gátlástalan politikusainak és oligarcháinak az átjáróházává vált Debrecen. Szijjártótól kezdve Mészáros Lőrincig itt mindenki átad valamit, átvágnak valami nemzeti színű szalagot, teljesen mindegy, hogy miről beszélünk. Mindegy is, mi az, mert Debrecent tökéletes terepnek, a város fideszes vezetőit pedig tökéletes statisztának gondolják saját kis politikai performanszaikhoz. [[21.50]] És valószínűleg így jött az a bugyuta ötlet is önöktől, hogy költözzön ide Debrecenbe a Természettudományi Múzeum, pakoljanak át mindent. Persze, mi debreceniek nagyon jól tudjuk, hogy a végén nem fog ideköltözni, de ez mind arra jó, hogy Palkovics miniszter legalább néhány alkalommal fényezni tudja Debrecenben önmagát, a kormányt és persze a kormányfőt is. Mint kiderült, a Budapesten már rég megbukott Kósa Lajos debreceni képviselőt, volt polgármestert és debreceni pandanját, a debreceni polgármestert, Papp Lászlót az a legkevésbé sem zavarja, hogy a város és annak lakói isszák meg különben a kormány és Orbán Viktor idétlen és idióta kommunikációs tervét, Budapest-ellenességét, hogy pénz ugyan nem vagy csak alig érkezik a városba, propaganda annál inkább szól Debrecenről, hogy a városban őrült magas a szálló por koncentrációja, ahogy az előbb mondtam, nemcsak télen, hanem nyáron is, hogy a közútjaink alig járhatóak, mert vagy akkora kátyúk vannak benne, hogy egy biciklist elnyelnek, vagy amikor kijavítják, akkor a kátyúkból hegyek lesznek, és ez gyakorlatilag az autók tengelytörésével jár együtt. A kertvégekben és a külterületeken élők, mondanom sem kell, pontosan ugyanúgy adóznak, mint a luxuslakóparkokban élők, annyi különbséggel, hogy hozzájuk alig-alig jár a busz, nincsenek kövezett utak, nincsenek járdák, nincsen árok, gyakorlatilag nincsen semmi; nincsenek jogaik, csak kötelességeik vannak. És napokig sorolhatnám azokat az anomáliákat, amik a legkevésbé sem teszik különben Debrecent azzá, aminek önök szeretnék bemutatni, a Fidesz kormányzat ékkövévé vagy alternatív fővárosává szó sincsen itt erről! És most a legújabb, mindezekhez jól kapcsolható újabb propagandahír, hogy majd Debrecenben építi fel az Orbán-kurzus a Budapestre tervezett, de onnan joggal elutált, elüldözött és nagy felháborodást keltő kínai kémképzőt, a Fudan Egyetemet. Persze, mi debreceniek tudjuk, hogy nem lesz itt Fudan Egyetem, mint ahogy azt is tudjuk, hogy bedöglött a „Modern városok” programja, hogy a D2030-program sem működik. [[Az elnök a csengő megkocogtatásával jelzi az időkeret lejártát.]] Ez is hazugság és ócska propaganda, de semmi baj, 2022-ben Debrecent vissza fogjuk rakni oda, ahova való [[Az elnök újból csenget.]] Európa térképére. Köszönöm, hogy meghallgattak. [[Taps a DK és a Jobbik padsoraiból.]]
Tisztelt Országgyűlés! A napirend utáni felszólalások végére értünk. Megköszönöm munkájukat; az Országgyűlés reggel 8 órakor folytatja ülését. Az ülésnapot bezárom.